
Predgovor 


Marx svakako nije bio prvi filozof. Nije bio ni prvi koji je raz- 
mišljao o revoluciji. Ipak on je prvi (i dosad najdublje) po- 
kušao da promisli filozofiju i revoluciju u njihovoj bitnoj su- 
pripadnosti. Upravo zato on je mogao da spozna ne samo revo- 
luciju u njenoj biti, nego i filozofiju. 


Revolucija kako je shvaća Marx nije identična ni s političkim 
prevratom, ni s ekonomskim preobražajem, ona je radikalna 
promjena koja ukida čovjekovo samootuđenje stvarajući istin- 
ski ljudsko društvo i čovječnog čovjeka. Kao najviši oblik slo- 
bodnog ljudskog stvaralaštva ona je ujedno najviši oblik biv- 
stvovanja, u kojem dolazi do riječi sama bit bivstvovanja. 


Tako shvaćena revolucija može se adekvatno misliti samo filo- 
zofski. Svakako se pri tom ne misli filozofija u njenom dosa- 
dašnjem fakticitetu, napose ne filozofija u smislu najopćeni- 
tije stručne nauke. Kritizirajući dosadašnju filozofiju zbog nje- 
ne tuđosti svijetu, Marx je ujedno vidio bitnu mogućnost filo- 
zofije, njenu mogućnost da postane misao revolucije, misao 
koja otkriva bit revolucije i učestvuje u njenom zbivanju. 


To nipošto ne znači da je put filozofije, kako ga je vidio Marx, 
izvanjsko povezivanje misli i čina ili reduciranje veze među 
njima na ono što se najčešće naziva »političkim angažmanom 
filozofije«. Istinski je angažirana misao prije svega ako je istin- 
ski misao, ako misli mogućnost istinskog ljudskog bivstvova- 
nja. Isto je tako djelovanje doista revolucionarno ako je mi- 
saono, ako je vođeno mišlju revolucije. 


Misao revolucije nije samo dio ili aspekt Marxova mišljenja. 
Marxovo mišljenje bitno je mišljenje revolucije. Ova bit Marxo- 
va mišljenja bila je prečesto »zaboravljana«: jednom u prilog 
usko ekonomske ili političke teorije i taktike, drugi put u pri- 
log apstraktne »metafizičke« ili »spoznajnoteorijske« spekula- 
cije. Ta se bit Marxove misli ponovo javlja kod njegovih naj- 
boljih suradnika i sljedbenika: kod Engelsa, Lenjina, Lukacsa, 
Blocha. Pa ipak, ona još uvijek nije shvaćena u svoj svojoj 
dubini. 


Ova knjiga predstavlja pokušaj da se još jednom promisli bit 
Marxove misli kao misli revolucije. Pri tome, njen zadatak 
nije prepričavanje onog što je Marx već sam iskazao, nego 
prije svega istraživanje još nerealiziranih mogućnosti Marxova 
mišljenja. Stoga ovdje objavljene rasprave ne trcba shvatiti 
kao rezimiranje rezultata Marxova mišljenja, ni kao puka po- 
navljanja Marxovih misaonih tokova, nego kao pokušaj da se 
u Marxovu duhu misli o osnovnim pitanjima suvremenog svi- 
jeta. 


Marxove tekstove što su dodati pojedinim raspravama ne treba 
shvatiti ni kao »materijal«, koji se u ovima »interpretira«, ni 
kao »argumente« koji treba da potvrde izvođenja što se u ra- 
spravama sadrže. Riječ je prije o tekstovima koji su pojedine 
rasprave potakli i inspirirali, no koji su toliko bogati mislima 
da mogu inspirirati i mnoge druge i drukčije pokušaje mišlje- 
nja. Stoga čitalac ne bi trebalo da bude začuđen ako u Marxo- 
vim tekstovima nađe i misli, o kojima se u raspravama ništa 
dalje ne govori, ili ako u nekim raspravama naiđe na misaone 
tokove koji se kod Marxa ne mogu pronači ili čak i protivurje- 
če nekim njegovim izjavama. Nije Marxova riječ ono najvaž- 
nije, nego sama stvar, a to znači: revolucija. 


Bilješka uz jugoslavensko izdanje 


Kad mi je njemačka izdavačka kuća »Rowohlt« ponudila izda- 
vanje jedne knjige o suvremenim filozofskim problemima, »Fi- 
lozofija i marksizam« bila je već objavljena na njemačkom, 
pa sam Rowohltu predložio prošireno izdanje »Mogućnosti čo- 
vjeka« (ova knjiga, izišla 1969. godine u biblioteci »Razlog« .u 
Zagrebu, uglavnom je nepoznata kod nas, jer je štampana u 
malom tiražu i odavno rasprodana). Izdavač je taj prijedlog 
prihvatio pa sam, dodavši neke još ncobjavljene rasprave, pri- 
premio novo izdanje, koje je prirodno dobilo novu strukturu 
i naslov (»Filozofija i revolucija«). Urednik »Rowohltove« seri- 
je naknadno mi je sugerirao da uz svako poglavlje dodam 
nekoliko Marxovih tekstova. Činilo mu sc da treba »prisiliti« 
čitaoca da paralelno s mojim tekstovima čita 1 Marxove — u 
interesu boljeg razumijevanja i jednih i drugih. Ta me je ideja 
najprije odbila, a zatim privukla, i tako je nastala ova knjiga 
o filozofiji i revoluciji u kojoj su moji tekstovi isprepleteni s 
Marxovim. 


lako o ovom historijatu dosad nisam pisao, neki su i sami 


osjetili da knjiga i bez Marxovih tekstova može biti cjelina. 
Tako je meksički izdavač izostavio Marxove tekstove, što zna- 

či: 1 ne znajući objavio knjigu na španjolskom u njenom prvo- 
bitnom obliku. Neki moji prijatelji, kojima je bio poznat gor- 
nji historijat, smatrali su, naprotiv, da bi baš ovako koncipi- 
rana knjiga mogla biti zanimljiva za našeg čitaoca, pa i zani 
mljivija od prvobitno zamišljenog II izdanja »Mogućnosti čo- 
vjeka«. Tom mišljenju priklonilo se i izdavačko poduzeće »Na- 
prijed« pa sam prihvatio da za naše čitaoce na taj način pri- 
premim ovo izdanje. 


U Zagrebu- 23. V 1973. 


Bilješka uz II jugoslavensko izdanje 


Kako je prvo jugoslavensko izdanje ove knjige odavno raspro- 
dano, prihvatio sam prijedlog izdavača da objavi drugo izda- 
nje. Sporazumjeli smo se da se u ovom izdanju izostave Marxo- 
vi tekstovi, 


U Zagrebu, 27. I 1983. 
Gi: 


Uvod 


Filozofija i revolucija 


Dvadeset snopova pitanja 


] 


Mora li se filozofija uvijek pisati samo u obliku rasprava u 
kojima se sve sistematski eksplicira, argumentira i ilustrira? 
Nije li se filozofija već javljala i u obliku epskih spjevova, ro- 
mana, pripovijedaka i drama, u obliku stihova u prozi, dija-' 
loga, pisama i putopisa? Nije li se pokazalo da se filozofija 
može uspješno izraziti i u obliku teza (Feuerbach, Marx), pa 
čak i propovijedi i zapovijedi (Nietzsche)? Ne bi li trebalo po- 
kušati da se nešto kaže i isključivo u obliku pitanja? Nije li 
pitanje — »pitanje« (hrana) misli? Nisu li upravo »filozofija« 
i »revolucija« one koje sve drugo stavljaju u pitanje, pa bii 
same morale podnijeti oštricu svakog pitanja? 

Da li je filozofija misao bivstvovanja ili je ona misao revolu- 
cije? Ako je filozofija misao bivstvovanja, da li je ona misao 
koja misli bivstvovanje ili je ona misao koju i kojom misli 
bivstvovanje? Ako je filozofija misao koja misli bivstvovanje, 
da li je ta misao utvrđivanje onoga što jest, potraga za onim 
što može biti ili propisivanje onoga što se mora zbiti? Da li je 
njen poziv da žigoše ono što je štetno, veliča ono što je kori 
sno, pokazuje put ka onome što je poželjno, učvršćuje vjero- 
vanje u ono što je dostižno, podiže nadu u ono što još nije iz- 
gubljeno, podstiče na ono što je opasno? Da li je ona susjed ili 
tuđinac bivstvovanja, njegov pastir ili lovac, njegov slijač ili 
kosac, njegov lugar ili logor, njegov prorok ili porok? Je li ona 
od svcga pomalo ili nije ništa, nego samo stroga i nesmiljena 
misao, što misleći bivstvovanje u njegovoj biti sve te slikovite 
opise odbacuje kao dječje odjeće što njenoj ozbiljnosti ne pri- 
staju, te na sva pitanja tko je i što je samouvjereno odgovara 
da je to ona sama, misao bivstvovanja, lično i bez daljnjih 
dodataka? 

Ako je bivstvovanje ono što filozofska misao misli, šta je to 
mišlju mišljeno bivstvovanje? Ako uopće nije »šta«, kako to 

ono jest? Da li ono jest bez obzira na to da li ga itko misli? 1 
da li ono jest tako kako jest bez obzira na to kako je mišljeno? 
Doživljava li ono to mišljenje kao ugodu ili kao nelagodu, kao 
obogaćenje ili kao osiromašenje, kao uzvišenje ili kao uniže- 
nje, kao dovršenje ili kao oskvrnjenje? Podsmjehuje li se ono 
ravnodušno toj misli što oko njega nastoji ne uviđajući da joj 
je svaki trud uzaludan? Ili to možda samo bivstvovanje stremi 
ka misli osjećajući da bez nje ostaje nepoipuno i nedostaino, 
bezimeno i bezglasno? 

Ako je filozofija misao koja misli bivstvovanje, može li ona 
ujedno biti misao koju bivstvovanje misli? Nije li čovjek — 
filozof — onaj, koji filozofirajući razmišlja o bivstvovanju? 
Nije li čovjek jedno posebno bivstvujuće, a filozofija jedna 
od njegovih najspecijalnijih djelatnosti? Ili možda čovjek mi- 
sleći bivstvovanje ne misli kao jedno posebno bivstvujuće što 
bivstvuje na jedan od mogućih načina bivstvovanja, nego kao 
ono bivstvujuće koje se nalazi u izuzetnom odnosu prema biv- 
stvovanju, te sažima u sebi sve oblike bivstvovanja? I da li je 
filozofija jedna među mnogim mislima čovjekovim, ili je ona 
misao koju on kao čovjek misli, misao kojom samo bivstvova- 
nje sa sobom razgovara? 

Ako je filozofija misao bivstvovanja, može li ona biti i misao 
revolucije? Nije li revolucija jedan posebni društveni fenomen, 
koji može biti predmet historije, sociologije, politologije, ali 
nikako ne i filozofije? Ne zakoračuje li filozof ne samo na pod- 
ručje sociologije i politologije, već i direktno politike i politi- 
kantstva, ako pokušava da kaže nešto i o revoluciji? Zar je to 
baš sasvim slučajno što pojam revolucije nije dobio pravo 
građanstva u solidnim stručnim filozofskim rječnicima i enci- 
klopedijama? Da li filozof kao filozof (a ne recimo građanin) 
može da se na bilo koji način zanima za revoluciju? Ili je 
možda revolucija ipak tako važan posebni fenomen da filozo- 
fija uz mnoge druge zanimljive i značajne društvene fenome- 
ne treba da obrati bar neku pažnju i na ovaj toliko veličani 
i kuđeni, tako uzbudljivi i strahoviti? Nije li, štoviše, revolucija 
nešto što nije baš posve »posebno«, nešto čime bi se filozof 
tako reći i po svojoj stručnoj obavezi morao malo više poza- 
baviti? Šta je dakle revolucija? 


l4 

Da li je revolucija svaki »puč«, svaka promjena pojedinaca i 
grupa na vlasti, ili je ona samo takva promjena pri kojoj vlasi 
prelazi od jedne društvene klase drugoj? Da li je revolucija 
svaka smjena klase na vlasti ili je to samo takva smjena koja 
je praćena izgradnjom novog društvenog poretka? Da li je 
revolucija svaka zamjena jednog društvenog poretka drugim 
ili je ona samo takva kojom se jedan »niži« poredak zamje- 
njuje »višim«? Da li je revolucija svaka smjena nižeg poretka 
višim, ili je revolucija u punom smislu samo uspostavljanje 
jednog bitno drukčijeg, besklasnog društva, jednog doista ljud- 
skog društva, u kojem nestaje samootuđenje čovjeka i odnosi 
među ljudima postaju istinski ljudski? 

Da li je revolucija samo promjena ovog ili onog aspekita dru- 
štvcnog poretka ili je ona promjena cijelog društvenog poretka 
u svim njegovim aspektima? Da li je revolucija samo promje- 
na društvenog poretka ili je ona promjena čovjeka? Da li je 
ona promjena u ovoj ili onoj djelatnosti čovjekovoj ili je ona 
promjena u cjelovitom čovjeku? Da li je ona svaka promjena 
čovjeka ili takva kojom se čovjek bitno mijenja? Da li je ona 
samo promjena u čovjeku ili je promjena u »svemiru«, stva- 
ranje jednog bitno drukčijeg tipa bivstvovanja, slobodnog, stva- 
ralačkog bivstvovanja, bitno različitog od svakog bivstvovanja 
koje je ne-ljudsko, protu-ljudsko ili još-ne-posve-ljudsko? 

Da li je revolucija vezana uz čovjeka ili su revolucije moguće 
i u ne-ljudskoj prirodi? Ne bi li velike i iznenadne promjene u 
prirodi trebalo priznati revolucijama? Ne bismo li time »onto- 
loški fundirali« revolucije u povijesti? Nisu li revolucije u po- 
vijesti neobjašnjive, ako se poreknu revolucije u prirodi? Ili 
možda naprotiv poričući revolucije u ne-ljudskoj prirodi, omo- 
gućujemo razumijevanje revolucija u povijesti i u prirodi 
uopće? Nije li čovjek upravo kao biće revolucije prirodno biće 
koje prekoračuje svoju puku prirodnost? Nisu li revolucije u 
povijesti jedine »prirodne« revolucije? 


9 

No ima li uopće revolucija u povijesti? Da li je revolucija samo 
prijelaz iz jednog povijesnog stanja u drugo, te je poput svega 
ostalog i ona u povijesti, ili je ona skok izvan povijesti, korak 

u vječnost i bezvremenost? Mogu li »lIokomotive povijesti« biti 
same svoji vagoni? Mogu li babice novog društva pomagati 
pri vlastitom rodenju? Da li je moguća revolucija bez odrede- 
nih povijesnih pretpostavki? Da li je moguća revolucija i bez 
apsolutnih, ahistorijskih mjerila i bez negiranja povijesno za- 
tečenog? Može li se antihistoričnost revolucije ukomponirati u 
povijest kao apsurdna pojedinost, ili je ona ono bitno što po- 
vijest omogućuje? 

Da li je revolucija zakonita pojava ili je ona narušenje zako- 
nitosti? Da li je revolucija ispoljavanje nužnosti ili je ona za- 
koračenje u carstvo slobode? Da li je revolucija realiziranje 
mogućeg ili je ona otvaranje novih mogućnosti? Da li je ona 
proizvodnja planiranog ili je ona spontano stvaranje nesluće- 
nog? Nije li slobodna stvaralačka djelatnost bitna »odlika« 
revolucije? 

Da li su revolucije zgusnuti odlomci društvenog progresa ili su 
progres i rcvolucija principijelno različiti, kao stalno ponav- 
ljanje poboljšanog starog i slobodno stvaranje principijelno 
novog, kao kontrolirani porast ljudskosti mjerene gramima 
i kao pun procvat ljudskosti koji se ne može vagati? Jesu li 
revolucije temelj svakog progresa? Da li je progres najbolja 
priprema za revoluciju? Može li se revolucija inkorporirati u 
progres? Može li se progres priključiti revoluciji? Ili se progres 
sa svojim unaprijed odredenim ciljevima, metodama i pute- 
vima nužno suprotstavlja svakoj revolucionarnoj viziji sa nje- 
nom nesputanošću i otvorenošću prema mogućnostima? 

Da li je moguća revolucija bez revolucionarnih organizacija? 
Da li je moguća revolucija uz pseudo-revolucionarne organiza- 
cije? Ne dopušta li revolucija samo takvu samo-organizaciju, 
koja omogućuje slobodno stvaralaštvo svih pojedinaca? Ne teži 
li organizacija da djelovanje svih potčini općim interesima, ka- 
ko ih shvaćaju odabrani pojedinci? Da li je organizacija krite- 
rij za ono što je revolucionarno ili je revolucionarno djelo kri- 
terij za revolucionarnost bilo koje organizacije? Da li je prava 
revolucija moguća samo u okviru institucija ili su institucije 
grobnice revolucije? Da li »odgovorna« revolucija ostaje u pro- 
pisanim granicama ili je svaka revolucija nepoštedna kritika 
svega postojećega i dovodenje u život nevidenoga? Da li je sa- 

moupravljanje jedan od ciljeva revolucije ili je svaka revolucija 
samo-djelovanje i samo-organiziranje, samo-stvaranje i samo- 
-upravljanje? 

Pate li revolucije od iluzija? Ili su »revolucionarne iluzije« isti- 
ne kojih se boji reakcija? Pate li revolucije od romantike? Ili 
je »revolucionarna romantika« živa realnost od koje zazire kon- 
trarevolucija? Pate li revolucije od sklonosti destrukciji? Ili 
je revolucija »destruktivna«, zato što neće da sudjeluje u kon- 
struiranju i rekonstruiranju eksploatatorskog poretka? Jedu li 
revolucije svoju djecu? Ili možda kontrarevolucije jedu revo- 
lucije? 

Smijemo li govoriti o revolucijama u pluralu? Ili je moguća 
samo jedna jedina revolucija sa velikim slovom »R«? Ako su 
moguće i »relativne«, »male« revolucije, jesu li one nešto sas- 
vim svojevrsno ili su one revolucije samo ukoliko participiraju 
u onoj jednoj pravoj, apsolutnoj i totalnoj, sa velikim »R«? 

Da li je značenje i smisao revolucije u njoj samoj, ili u nekim 
naknadnim plodovima što ih ona treba da donese, u nekom 
trajnom stanju što ga ona treba da uspostavi? Može li revo- 
lucija pobijediti? Ne znači li »pobjeda« revolucije njen završe- 
tak, dakle njen poraz? Što može slijediti za revolucijom, ako 
ne kontrarevolucija? Nije li jedina moguća istinska pobjeda 
revolucije —- njeno daljnje nastavljanje? No može li se revo- 
lucija trajno nastavljati? Nije li revolucija upravo različito 
od onog uobičajenog, što uvijek traje i ponavlja se stalno? 


16 


Da li je revolucija samo prijelaz od jednog oblika bivstvova- 
nja drugom, višem, da li je ona svojevrstan prekid, skok, »ru- 
pa« u bivstvovanju ili je ona ne samo najviši oblik bivstvovanja 
nego i bivstvovanje samo u svojoj punini? Nije li revolucija 
najrazvijeniji oblik stvaralaštva, najautentičniji oblik slobode? 
Nije li ona polje otvorenih mogućnosti, carstvo istinski novog? 
Nije li revolucija sama »bit« bivstvovanja, bivstvovanje u svo- 
joj biti? I ako je revolucija samo bistvovanje, nije li filozofija 
kao misao bivstvovanja tim samim (a ne uz to) misao revo- 
lucije? 


2 Filozofija i revolucija 

Može li revolucija bez filozofije? — Zašto da ne može revolu- 
cija bez misli o revoluciji? Nije li revolucija iracionalna, hao- 
tična, neposredna, nije li misao racionalna, sređena, posredo- 
vana? Treba li misao vulkanskoj erupciji, pa bila to i erupcija 
čovječnosti? Ali zar zaista može revolucija bez misli? Ne pret- 
postavlja li ona svjesno ljudsko htijenje, angažman i rizik? 
Nije li ona vođena projektom mogućeg budućeg? Nije li misao- 
nost unutrašnji oblik istinske spontanosti? 

Može li filozofija bez revolucije? — Zašto da ne može? Zar i 
bez pomoći revolucije nisu razrađene mnoge logike i metodo- 
logije, gnoseologije i ontologije, etike i estetike? Zar sve i bez 
revolucije nisu pronađene i utvrđene silne aporije i antinomi- 
je, finese i distinkcije? Nije li ta filozofija koja se udružuje 
s revolucijom ipak neka nova (da ne kažemo novotarska), do- 
sad nepoznata i neuobičajena? Ne predstavlja li ona negaciju 
sve dosadašnje filozofije? No zar filozofija doista mora biti 
i ostati uvijek ista? Ne treba li ona da negira i sama sebe ako 
je to uvjet da istinski postane misao? I nije li misao revolu- 
cije ipak bliže velikim filozofijama prošlosti, nego pseudoneu- 
tralne školske discipline što se visoko stručno bave apologi- 
jom postojećeg? 

Da li misao revolucije može samo misliti o revoluciji, ne su- 
djelujući u njenom ostvarenju? Da li istinska misao samo prou- 
čava, promatra, razmatra ili i ona ruši ustaljeno, preživjelo, 
posvećeno, otvarajući i stvarajući novo i neviđeno? Kraće re- 
čeno, da li je istinska filozofija samo misao revolucije ili je 
ona misao-revolucija? 

Nisu li opća umovanja o revoluciji zapreke za konkretno oži- 
votvorenje revolucije? Ili su možda baš ta »apstraktna umova- 
nja« preduvjet istinske revolucionarnosti? Da li su dosadašnje 
revolucije zakazivale zato što se u njima previš& filozofiralo ili 
zato što se u njima gušila kritička misao? Da li su se revolu- 
cije kršile pod težinom filozofskih knjiga ili pod težinom eko- 
nomskih interesa i klasnih privilegija? Da li su neprijatelji 
socijalizma oni keji radničku klasu iskorištavaju ili oni koji 
o tome glasno govore? Da li su kontrarevolucionari oni koji 
žive u velebnim palačama ili oni koji ne žele da im buđu dvor- 
ske lude? 

1. Razvoj i bit Marxove misli 


Objavljivanje Ekonomsko-filozofskih rukopisa 1932. godine bi- 
lo je u isto vrijeme i posljednji i prvi akt u otkrivanju Marxo- 
vih ranih radova. Posljednji — u tom smislu što je to bio po- 
sljednji među značajnijim Marxovim ranim radovima koji je 
postao pristupačan za čitanje i za proučavanje; prvi u tom smi- 
slu što je tek poslije njihova objavljivanja počelo postepeno 
otkrivanje pravog smisla ranih radova (uključujući i one koji 
su bili objavljeni mnogo prije). 


Ovo intelektualno otkriće, koje je počelo pred više od trideset 
godina, još je uvijek daleko od toga da bi bilo završeno. Ono 
nije moglo biti ni kratko ni jednostavno, jer je pristup pra- 
vom smislu i značenju Marxovih ranih radova bio blokiran na- 
gomilanim predrasudama o »ranim« i »kasnim« radovima, bez- 
brojnim pogrešnim interpretacijama Marxove misli kao cjeli- 
ne. Destrukcija tih pogrešnih interpretacija nije bila tako teška 
samo zbog njihove unutrašnje snage. Pogrešne interpretacije 
imale su svoj korijen u jednom periodu razvoja svjetskog. soci- 
jalizma i podržavale su ih jake društvene snage. 


U vrijeme kad su se pojavili Ekonomsko-filozofski rukopisi 
Staljin i SKP(b) smatrali su se zakonitim nasljednicima i mje- 
rodavnim tumačima Marxova djela. Takvima ih je priznavala 
ne samo većina onih koji su se sami smatrali marksistima, ne- 
go čak i većina antimarksista. A prema gledištu Staljina i nje- 
govih suradnika »rani« i »zreli« Marx moraju se strogo razli- 
kovati. Dok rani Marx može biti zanimljiv za prethistoriju 
marksističke misli, doista marksistički Marx je samo onaj kas- 
niji, Marx kako se izrazio u svojim djelima poslije 1848. 


Objavljujući Ekonomsko-filozofske rukopise u prvom svesku 
knjige K. Marx, Der Historische Materialismus. Die Friih- 
schriften (u Leipzigu, 1932, gotovo u isto vrijeme kad ih je u 
Berlinu objavio D. Rjazanov), S. Landshut i J. P. Mayer izrazili 
su mišljenje da je razumijevanje Marxovih ranih radova od 

odlučnog značenja za razumijevanje cijelog Marxovog opusa! 
Oni su također insistirali da su među Marxovim ranim rado- 
vima Rukopisi najvažniji, da je to čak »u izvjesnom smislu 
najcentralnije Marxovo djelo«. 


Niz pokušaja da se pokaže značenje Marxovih ranih radova (i 
napose Rukopisa) za razumijevanje njegova cijelog djela, kao 
i za razumijevanje suvremenog socijalizma i suvremenog svi- 
jeta uopće, učinjen je već u tridesetim godinama. Ali ti poku- 
šaji nisu mogli oslabiti vladajuću staljinističku interpretaciju 
marksizma, koja se naprotiv dalje razrađivala i jačala sve dok 
u Historiji SKP (b) nije dobila konačni službeni oblik u ko- 
jem je trebalo da bude nametnuta međunarodnom radničkom 
pokretu. 


Pojedinci koji su se suprotstavljali staljinizmu u tridesetim 
godinama bili su optuživani za izdaju marksizma i socijalizma, 
i u situaciji u kojoj su se našli sami nasuprot organiziranom 
radničkom pokretu mnogi od njih doista su postali nemarksi- 
sti ili čak protivnici marksizma. 


Za vrijeme drugog svjetskog rata progresivne i socijalističke 
snage širom svijeta pomagale su borbu protiv fašizma i na- 
cizma. Suočene s neposrednom opasnošću najbarbarskije re- 
akcije, one su bile spremne da bar privremeno podrže udru- 
žene snage »demokratskog« kapitalizma i staljinističkog »soci- 
jalizma«. Ali već se u to vrijeme moglo predvidjeti da će, kad 
zajednički neprijatelj bude slomljen, probuđene snage demo- 
kratskog i humanističkog socijalizma pokušati da idu dalje, 
te da će konačno doći u konflikt kako s demokratskim kapi- 
talizmom, tako i sa staljinističkim socijalizmom. 


Činilo se da je 1945. godina donijela ne samo poraz nacističkoj 
Njemačkoj i najreakcionarnijim snagama kapitalizma, nego ta- 
kođer i odlučnu pobjedu određenoj interpretaciji socijalizma 


1. »Wer sich nicht des inneren Zuges der Gedankenarbeit dieser Friih- 
schriften bemachtig hat, der das ganze Werk von Marx durchwaltet, 
der muss in seinem Verstandnis hinter Marx zuruckbleiben. Fir das 
geistesgeschichtilche Verstandnis von Marx sind diese Arbeiten grund- 
legend.« K. Marx, »Der Historische Materialismus. Die Friihschriften«. 
Herausgegeben von S. Landshut und J. P. Mayer unter Mitwirkung 


von F. Salomon. Alfred Krčner Verlag, Leipzig, Erster Band 1932, S. 
XII.—XIII. 


2. »Diese Arbeit ist in einem gewissen Sinne die zentralste Arbeit 
von Marx. Sie bilđet den Knotenpunkt seiner ganzen Gedankenent- 
faltung, in dem die Prinzipien seiner čkonomischen Analyse unmittel- 
bar aus der Idee der ,wahren Wirklichkeit des Menschen' entsprin- 
gen.« Op. cit., S. XIII. 

i marksizma, onom tipu socijalizma koji je tada postojao u 
Sovjetskom Savezu i marksizmu kako je bio interpretiran ta- 
mo. Godine kojc su slijedile bile su doista godine daljnjeg 
jačanja staljinističke interpretacije marksizma i socijalizma, 
godine u kojim je ta interpretacija postala vladajuća u »na- 
rodnim demokracijama« i u međunarodnom komunističkom 
pokretu. 


Međutim 1945. godina donijela je također bar jedan »događaj« 
koji je nagovijestio kraj staljinizma. Taj je događaj bio po- 
bjeda jugoslavenske revolucije, prve pobjedonosne  socijali- 
stičke revolucije poslije 1917. Bila je to socijalistička revolu- 
Cija koja nije izvršena samo u interesu većine stanovništva, 
nego je također prcdstavljala vlastito djelo tc većine. Pobjeda 
jugoslavenske revolucije nije bila rezultat jedne bitke ili niza 
bitaka vođenih na jednoj ili na određenom broju strategijskih 
tačaka, ona je bila rezultat četverogodišnjih borbi vođenih isto- 
vremeno u svim gradovima, selima i zaseocima zemlje. Koliko 
mi je poznato, samo je Vijetnamska revolucija postigla jednak 
ili veći intenzitet sudjelovanja svih potlačenih u borbi protiv 
eksploatatora. 


Ako je Staljin vcć 1941—1945. postao skeptičan prema jugo- 
slavenskoj revoluciji i pokušao da je spriječi ili pripitomi, to 
se ne objašnjava Staljinovom ljubomorom ili ludošću, nego 
prije dalekovidnim naslućivanjem da se ovdje rađa novi tip 
socijalizma koji mora doći u sukob s njegovom vlastitom kon- 
cepcijom. Sukob 1948. između jugoslavenske komunističke par- 
lije i ostatka komunističkog pokreta (kojim je u to vrijeme 
apsolutno dominirao Staljin) nije bio puka slučajnost. Prije 
ili kasnije morao je doći trenutak kada je jugoslavenska revo- 
lucija morala odlučiti: da ostane vjerna sebi ili da poklekne 
pred staljinizmom.* 


Poslijc 1948. godine u svjetskom socijalizmu i marksizmu po- 
čela se stvarati nova situacija“ Dok je do tog vremena pravo 


* (Naknadna primjedba) Simpozij o »Ranom Marxu« održan na Uni- 
versity of New Hampshire, Durham, U.SA., od 13 do 15. III 1968, na 
kojem je ovaj rad prvi put pročitan, nije mi se činio adekvatnom 
prilikom za razmatranje pitanja koja je postavio daljnji razvoj jugo- 
slavenske revolucije. Gornje teze o značenju jugoslavenske revolucije 
svakako ne isključuju već prije zahtijevaju kritičku analizu njenog 
daljnjeg toka i situacije u kojoj se nalazimo. 

3. Početak kraja staljinizma u međunarodnom radničkom pokretu če- 
sto se povezuje s XX kongresom Komunističke partije Sovjetskog 
Saveza u februaru 1956. Mislim da bi ga trebalo povezati s 1948. go- 
dinom. 


Ži 


sovjetske komunističke partije da daje kompetentnu interpre- 
taciju marksizma i socijalizma bilo općenito priznato, ospora- 
vano samo od malih grupica i rijetkih pojedinaca, sada ga je 
osponrila cijela jedna komunistička partija. I dok je do tog 
vremena birokratski tip socijalizma bio kritiziran samo u teo- 
rijskom djelu pojedinih pisaca, on je sada postao predmet 
kritike drukčije socijalističke prakse. To je proširilo moguć- 
nosti za rad svih onih mislilaca koji su se inspirirali autentič- 
nim Marxom i stvorilo mnogo povoljniju situaciju za kritiku 
staljinizma. ;.Nakon što su neke komunističke partije zauzele 
nezavisniji stav, poslije pobjede kineske i kubanske revolucije 
i poslije novog talasa anti-kolonijalnih i revolucionarnih pokre- 
ta u »trećem svijetu«, situacija monopola u interpretaciji 
marksizma i socijalizma bila je u osnovi slomljena i nova je 
praksa dala podsticaj za novu misao. 


Tako je u drugoj polovini pedesetih i početkom šezdesetih go- 
dina staljinistička interpretacija marksizma pretrpjela odlu- 
čan poraz, a nova interpretacija marksizma izvojevala pravo 
na život. Ta nova interpretacija našla je svoju inspiraciju naj- 
prije u Marxovim ranim radovima, ali također u ponovnom 
promišljanju onih »kasnijih«. 


1 


Među mnogim pitanjima koja su pokrenuta otkrićem Marxovih 
ranih radova želio bih kratko razmotriti samo dva: 1. glavni 
periodi Marxova razvoja i 2. bit Marxove misli. 


Pojam Marxovih »ranih« djela razrađen je u drugoj i trećoj 
Internacionali i konačno fiksiran u staljinizmu, kao dio diho- 
tomijske podjele Marxova djela na »rano«, »nezrelo« i »kasni- 
je«, »zrelo«. U najklasičnijoj i najčistijoj formi staljinizma kao 
granica između ova dva bio je uzet Manifest Komunističke 
partije ili godina 1848. 


Prema klasičnoj staljinističkoj koncepciji sva djela do 1848. 
mogu se označiti kao »nezrela«, jer pokazuju Marxove poku- 
šaje da razvije jednu novu socijalističku koncepciju, ali tako- 
đer jak utjecaj Hegela, Feuerbacha i utopijskog socijalizma. 
Premda Marx iz godine u godinu napreduje, premda se propor- 
cija u kojoj su istina i-zabluda pomiješani u tim djelima stal- 
no poboljšava, ona su sva ipak smjesa istine i neistine, a ni- 
jedno od njih nije doista marksističko. Sva ta djela treba 
studirati s krajnjom kritičkom opreznošću, i nijedno od njih 
ne smije biti lako pristupačno širokoj publici. Napose ona koja 

su pretežno filozofskog karaktera mogu biti direktno opasna, 
pa ih treba držati podalje od nestručnog oka.* 


Marxova djela poslije 1848, počev od Manifesta staljinisti su 
nazivali »kasnijim« ili »zrelim«. Za ta se djela smatralo da su 
slobodna od svake zablude, da sadrže apsolutnu istinu, pot- 
punu i bezvremenu. Na taj način Marx je podijeljen na dva 
sasvim različita dijela, na »mladog« Marxa, koji je bio histo- 
rijski fenomen, razvojni proces koji treba analizirati i kritizi- 
rati, i na »starog« Marxa, boga izvan i iznad historije, bezvre- 
menu istinu koju treba samo shvatiti i prihvatiti, ponavljati i 
poštovati. 


Diskusije u toku posljednjih dvadeset godina pokazale su da 
ova divinizacija »starog« Marxa od strane staljinista nije bila 
iskrena, da njena svrha nije bila spasavanje Marxove autenti- 
čne misli u njenoj čistoći, nego naprotiv njeno prikrivanje. Po- 
kušaj da se diskreditiraju Marxova »rana« djela bio je doista 
pokušaj da se spriječi razumijevanje njegovog cijelog djela, 
njegovih osnovnih intencija i ideja vodilja. 


U takozvanim »ranim« radovima Marx je razvio svoje »filozof- 
ske« i »metafilozofske« ideje, a te su ideje ostale osnova nje- 
govih kasnijih »ekonomskih«, »socioloških«, »historijskih«, i 
»političkih« analiza. Revolucionarni humanizam koji je bio 
eksplicite formuliran u njegovim ranim radovima implicitno 
je sadržan i u njegovim kasnijim djelima, a ono što on ekspli- 
citno kaže o »filozofskim« problemima u kasnijim djelima opće- 
nito se slaže s onim što je o tome rekao u ranim radovima. 
Ako su uprkos tome ti rani radovi proglašeni nemarksističkim 
i nepouzdanim, i ako je stvorcna teorija da je Marx kasnije 
postao »ekonomist« prepuštajući filozofiju svom prijatelju 
Engelsu, koji je u suglasnosti s njim razradio dijalektički ma- 
terijalizam kao zajedničku filozofsku bazu za njihovu teorij- 
sku i praktičnu djelatnost, to pogrešno tumačenje nije bilo 
čisto intelektualna zabluda. Njegova je svrha bila prikrivanje 


4. »Einige vom idealistischen, linkshegelianischen Standpunkt aus ver- 
fasste Friuhschriften von Karl Marx und Friedrich Engels wurden in 
den ersten Band der vorliegenden Ausgabe nicht aufgenommen: Marx? 
Doktordissertation ,Differenz der demokritischen und epikureischen 
Naturphilosophie', Engels philosophische Pamphlete gegen Schelling 
und einige publizistische Arbeiten. Ebenfalls nicht aufgenommen wur- 
de Marx' unvollendete Arbeit ,Okonomisch-philosophische Manu- 
skripte aus dem Jahre 1844. Diese fruhen Arbeiten von Marx und 
Engels, die fir einen engen Kreis von Fachleuten von Interesse sind, 
werden in einem besonderen Sammelband erscheinen.« Institut fur 
Marxismus-Leninismus beim ZK der KPASU (K. Marx, F. Engels: 
Werke, Band 1, Dietz Verlag, Berlin 1957, S. XXXI.) 

činjenice da određena društvena praksa koja se pozivala na 
Marxa nije imala pravo da to čini. 


Kritike kojima su bile izložene njihove sheme u toku posljed- 
njih dvadeset godina prisilile su staljiniste na izvjesne kon- 
cesije. Jedna je bila da se razlikuju više od dva perioda u 
Marxovom razvoju, druga — da se granična linija između ra- 
nog i »ne-ranog« Marxa povuče ranije nego što se to dosad 
činilo. Kako daleko mogu ići staljinisti u svojim »koncesijama«, 
najbolje egzemplificiraju djela francuskog »marksista« Louisa 
Althussera, koji je u posljednje vrijeme postao slavan po svo- 
jim pokušajima da razradi marksističku verziju strukturaliz- 
ma ili strukturalističku verziju marksizma, pokušaji koji, po 
mom mišljenju, ne predstavljaju naročito vrijedan doprinos 
ni marksizmu ni strukturalizmu, jednostavno zato što su to u 
osnovi pokušaji da se spasi staljinizam pridajući mu prividno 
»učeniju« i »zapadniju« formu. 


U svom djelu Pour Marx (koje bi se adekvatnije moglo nazvati 
Contre Marx) Althusser predlaže jednu »novu« klasifikaciju 
Marxovih djela. Kako bi što je moguće jasnije odgovorio na 
pitanje o karakteru Marxove filozofije i o njenom odnosu pre- 
ma Feuerbachovoj i Hegelovoj, on upotrebljava dva pozajmlje- 
na pojma. Od Jacquesa Martina pozajmio je pojam »proble- 
matike«, kako bi označio »specifično jedinstvo jedne teorijske 
formacije«, i kako bi istakao prioritet sistema pitanja što ih 
postavlja jedna misao u odnosu na odgovore koje ona daje, a 
od Gastona Bachelarda pozajmio je pojam »epistemološkog 
reza« (»coupure ćpistćmologique«), kako bi označio »nastanak 
jedne nove koncepcije filozofije«, odnosno »rez koji označava 
mutaciju jedne prednaučne problematike u naučnu«? 


Naoružan ovim instrumentarijem, on se poduhvatio proučava- 
nja duhovnog razvoja Karla Marxa i došao do otkrića da se 
»epistemološki rez« može naći kod ovoga u jednom određe- 
nom djelu, u Njemačkoj ideologiji, tako da Teze o Feuerbachu 
predstavljaju prethodni rub toga reza, tačku gdje se, unutar 
stare svijesti i starog jezika, već izražava nova teorijska svi- 
jest. Taj »epistemološki rez« koji se tiče dviju različitih teo- 
rijskih disciplina što ih je zasnovao Marx, novootkrivene teo- 
rije povijesti (»historijski materijalizam«) i nove filozofije (»di- 
jalektički materijalizam«), dijeli Marxovu misao u dva glavna 
perioda: »ideološki« (prije »reza«) i »naučni« (poslije »reza«). 
Kako bi se kasniji period mogao podijeliti u dva momenta, 
moment Marxova teorijskog sazrijevanja (do 1857) i moment 


5. Louis Althusser, »Pour Marx«, Fragois Maspero, Paris 1966, p. 24. 

njegove teorijske zrelosti (od 1857), Althusser predlaže slije- 
deću klasifikaciju Marxovih djela: 1. Mladenačka djela (Oeuv- 
res de jeunesse, 1840-—1844), 2. Djela reza (Oeuvres de la co- 
upure, 1845), 3. Djela sazrijevanja (Oeuvres de la maturation, 
1845—1857), 4. Djela zrelosti (Oeuvres de la maturite, 1857— 
—1883).“ 


Period Marxovih mladenačkih, »ideoloških« djela (1840-—1845) 
može se dalje podijeliti u dva momenta: a) »racionalističko- 
liberalni moment članaka u Rajnskim novinama (do 1842x« i 
bj) »racionalističko-komunitarni moment godina 42-—45«. Djela 
prvog momenta pretpostavljaju problematiku kantovsko-fichte- 
ovskog tipa, a tekstovi drugog momenta baziraju se na Feuer- 
bachovoj antropološkoj problematici. Hegelovska problematika 
inspirira samo jedan tekst »apsolutno jedinstven«, Rukopise 
iz 1844. Odatle paradoksalan zaključak da, ako ostavimo po 
strani onaj školski rad što ga predstavlja doktorska diserta- 
cija, »izuzev u gotovo posljednjem tekstu svog ideološko-filo- 
zofskog perioda, mladi Marx nije nikad bio hegelovac«. Proši- 
rena icza o hegelovsivu miadog Marxa samo je »mit«, jer po- 
slije svojih »hegelovskih univerzitetskih studija« Marx, prema 
Althusscru, »nije nikad prestao da se udaljava od Hegela«". 
Rukopisi tako predstavljaju »iznenadan i totalan posljednji po- 
vratak Hegelu«, ali ta »genijalna sinteza Feuerbacha i Hegela«, 
taj »tekst gotovo posljednje noći paradoksalno je najdalje što 
je moguće, teorijski govoreći, od dana koji se upravo rađao«s. 
Drugim riječima, »Marx koji je najudaljeniji od Marxa jest 
ovaj Marx ovdje, Marx koji je najbliži, Marx predvečerja, Marx 
praga«. 


U prvi mah Althusserova podjela Marxova razvoja može se 
učiniti kao »liberalizacija« ili »razumna« korektura suviše jed- 
nostavne staljinističke sheme. Napose činjenica da »epistemo- 
loški rez«, koji bi trebao dijeliti Marxova »ideološka« djela od 
»naučnih«, nije stavljen u 1848. nego u 1845. može ostaviti »po- 
voljan« utisak, Može se učiniti da su na taj način Marxova dje- 
la između 1845, i 1848. konačno »priznata« i uključena među 
ona koja se moraju uzeti u obzir. Međutim, ta se djela ne pri- 
hvaćaju kao »djela zrelosti« (doista marksistička), nego kao 
»djela sazrijevanja« (dakle polu-marksistička ili nešto-više-nego- 
-polu-marksistička). S druge strane, u istu su kategoriju uklju- 
čena Marxova djela između 1848. i 1857. Na taj način davanje 
»višeg« statusa djelima iz 1845—48. popraćeno je degradira- 


6+ OO, po am 
1; OD: Gi; Di 2406 
8. OP. cit., p. 28. 
9. Op,, cit., p. 159. 

njem djela iz 1848—1857, koja su u klasičnom staljinizmu bila 
tolerirana kao »zrela« i »marksistička«. 


Preimenovanje nekih Marxovih »zrelih« djela u djela »sazrije- 
vanja« moglo bi se učiniti kao prilog dedogmatizaciji marksiz- 
ma u smislu dopuštanja kritike radova za koje se ranije sma- 
tralo da su iznad kritike. Međutim, bojim se da je to samo 
spoljni privid intelektualnog progresa, jer Althusserova shema 
nastoji da sačuva bitno staljinističko shvaćanje, prema kojem 
je Marxov razvoj nakon niza »nezrelih« faza najzad završio u 
»zreloj«, koju treba promatrati kao kriterij za one prethodne. 
Sužavanje grupe djela koja treba promatrati kao »zrela« ne 
može se smatrati slabljenjem dogmatizma, nego prije njegovim 
jačanjem, jer što je manji broj »zrelih« marksističkih djela, 
to je jači autoritet koji ona mogu vršiti nad ostalim djelima, 
i to je veća mogućnost za samovoljnu interpretaciju Marxove 
misli kao cjeline. 


Da je proizvoljna interpretacija bila glavni cilj, pokazuju glav- 
ne koncepcije Althusserove knjige koje kulminiraju u radikal- 
noj staljinističkoj tezi da Marx nije bio humanist nego pred- 
stavnik »teorijskog anti-humanizma«. No ta se intencija vidi i 
po načinu na koji Althusser tretira Marxova djela prije »epi- 
stemološkog reza«. Velikodušno pripuštajući djela iz 1845—48. 
u fazu »sazrijevanja«, on oštro osuđuje ona prije 1845. kao 
»ideološka«. Ali čak ni to nije dovoljno Althusseru. Pokušava- 
jući da ta djela potpuno reducira na Kanta, Fichtea i Feuer- 
bacha, on nas želi uvjeriti da čak ni u tim »ne-marksističkim« 
i »ideološkim« djelima Marxovim nema ničeg hegelovskog. Ka- 
ko bi to postigao, on ignorira Marxovu disertaciju, a Ekonom- 
sko-filozofske rukopise prikazuje kao svojevrsnu iznenadnu 
eksploziju genijalne ludosti, kao nešto »jedinstveno« u smislu 
ilogičkog, iracionalnog i nevjerojatnog. 


Ne mislim da je Marxov intelektualni razvoj tekao glatko i 
logično k propisanom cilju (na primjer, od Hegela Feuerbachu 
i od Feuerbacha ka sintezi obojice); mislim, naprotiv, da je 
taj razvoj imao mnogo kompliciraniji i nepravilniji karakter 
uključujući ponovno iskušavanje staza koje su već bile napola 
napuštene, obnavljanje utjecaja koji su bili uglavnom prevla- 
dani i padanje ispod nivoa koji je već bio dostignut. Ipak ne 
mogu shvatiti kako bi čudni skokovi koje opisuje Althusser bili 
mogući. Ako Marx nikad, izuzev u jednom školskom radu, nije 
bio hegelovac, kako je to mogao postati tako naglo sredinom 
1844? I ako je tako iznenada postao hegelovac, kako je uspio 
dati »genijalnu Sintezu Feuerbacha i Hegela«? Dalje, ako je 
iznenada postao hegelovac i ujedno dao genijalnu sintezu 

Feuerbacha i Hegela, kako je mogao odjednom, nakon nekoli- 
ko mjeseci, potpuno odbaciti tu poziciju i prihvatiti sasvim 
drugačiju? 


Netko može biti sklon da otkloni tu primjedbu kao čisto »psi- 
hološku«. Jer premda je psihološki nevjerojatno da će netko 
tko (kako to zamišlja Althusser) stalno napreduje u jednom 
pravcu, postepeno otkrivajući punu istinu, naglo pasti natrag 
u punu neistinu, to sigurno nije nemoguće, i ako se doista do- 
godilo, ne bi se trebalo jednostavno poricati, već po moguć- 
nosti objasniti. No da li se to doista dogodilo? 


Suprotno onome što tvrdi Althusser, Marx je bio hegelovac ne 
samo u svojoj doktorskoj disertaciji i u Ekonomsko-filozofskim 
rukopisima nego u svim svojim djelima, od prvih, studentskih 
spisa, do onih posljednjih. I ponovo nasuprot Althusseru, Marx 
nije bio nikad, čak ni u svojoj doktorskoj disertaciji, samo 
hegelovac. Od početka do kraja on je bio hegelovac koji smje- 
ra na transcendiranje hegelovstva i svijeta koji je našao svoj 
adekvatan izraz i dovršenje u Hegelovoj filozofiji. 


Hegelova ambicija bila je da postigne apsolutnu, sveobuhvat- 
nu spoznaju zbilje u njenom totalitetu. On nije htio da mije 
nja svijet, ali nije htio ni da ga ostavi kakav je bio. Držeći da 
je svijet nezavršen, jer mu nedostaje filozofska samospoznaja, 
on je smatrao svojom misijom da dovrši svijet stvarajući nje- 
govu sveobuhvatnu sliku, razvijajući njenu adekvatnu filozof- 
sku samosvijest. Marxova ambicija nije bila da dade savršenu 
sliku svijeta kakav jest, niti da mu jednostavno doda bolje 
teorijsko objašnjenje. On je smatrao da je Hegelov opis uglav- 
nom tačan kao opis svijeta kakav je bio dosad. »Samo« jedan 
uvid nedostajao je u Hegelovom sistemu, uvid da je postojeći 
svijet samootuđeni, neljudski svijet, koji je moguće promije- 
niti revolucionarnom akcijom. Ova spoznaja mogla se postići 
samo sa stanovišta različitog od Hegelovog, sa stanovišta pro- 
letarijata i budućeg socijalističkog društva. 


Marx je znao da se novo društvo ne može stvoriti mimo posto- 
jećeg klasnog društva, znao je također da pokušaj spoznaje tog 
društva bez pomoći hegelovskog nasljeđa mora ostati ispod 
Hegelova nivoa. Ali on je također mislio da se buduće društvo 
ne može »logično« izvesti iz postojećega, da se ono može stvo- 
riti samo skokom, prekidom, revolucijom. Zato je on smatrao 
da Hegelova filozofija nije dovoljna kao teorijski preduvjet za 
novo društvo, da trebamo nešto više od filozofije u tradicio- 
nalnom smislu, da trebamo filozofiju kao misao revolucije: 

bespoštednu kritiku svega postojećega, humanističku viziju 
drukčije budućnosti i nadahnjujuću snagu revolucionarnog dje- 
lovanja. 


Marxova doktorska disertacija u isto je vrijeme i hegelovska 
i anti-hegelovska. To se vidi iz Predgovora gdje on hvali He- 
gela zato što je tačno odredio ono »opće« u epikurejskoj, sto- 
ičkoj i skeptičkoj filozofiji, ali u isto vrijeme primjećuje da 
je njegovo shvaćanje spekulativnog onemogućilo Hegelu da vi- 
di veliko značenje tih škola za povijest grčke filozofije i za 
grčki duh uopće. To se vidi i iz onog što on govori protiv »svih 
nebeskih i zemaljskih bogova« i o Prometeju kao »najpleme- 
nitijem svecu i mučeniku u filozofskom kalendaru«. A to je 
ne manje vidljivo iz cijelog sadržaja disertacije. Dovoljno je 
usporediti ono što Hegel piše o Epikuru (i napose o deklinaciji 
atoma od prave linije) u svojoj Povijesti filozofije s onim što 
je Marx napisao u svojoj disertaciji, kako bi se vidjelo da Marx 
tu nije samo hegelovac, ali ni jednostavno ne-hegelovac. 


U osnovi hegelovski i u isti mah anti-hegelovski karakter Marxo- 
ve misli potvrđuju i sva njegova djela između disertacije i 
Rukopisa, kao i sami Rukopisi i sva kasnija djela (uključujući 
Kapital). Ipak u izvjesnom smislu Althusser je u pravu kad 
tvrdi da su Ekonomsko-filozofski rukopisi jedinstveno djelo. 
Svakako ne u tom smislu da su oni jedino hegelovsko djelo 
Marxovo, bitno različito od svih ranijih i kasnijih, niti u tom 
smislu da su oni manje marksovski. Naprotiv, oni su možda 
više marksovski nego bilo koje drugo djelo, a daleko od toga 
da bi bili odsječeni od drugih djela autorovih, oni su svojevr- 
sno sastajalište svih. Jer oni su i najbogatiji plod filozofskih 
analiza kojima je bila posvećena većina njegovih prethodnih 
radova i prvi projekt kritike političke ekonomije, koja je kas- 
nije razrađena u Skicama za kritiku političke ekonomije i u 
Kapitatiu. 


Otkriće bitnog jedinstva Marxove misli ne isključuje njeno raz- 
likovanje i razvoj, ono čak otvara nove mogućnosti za ade- 
kvatnije proučavanje tog razvoja. Da li takvo proučavanje mo- 
ra doprijeti do jednostavne podjele Marxovog razvoja u dva, 
tri ili četiri perioda, vrlo je sporno. A prilično je sigurno da 
su i stara 1 nova staljmistička koncepcija Marxovog razvoja 
neodržive, da se one ne mogu pomiriti ni s cijelom Marxovom 
teorijskom i praktičkom aktivnošću, ni s osnovnim sadržajem 
i smislom onih djela koja svi neadekvatno nazivamo »ranima«,!? 


10. Mgje shvaćanje Marxova misaonog razvitka ovdje je samo kratko 
naznačeno, i to napose u odnosu na aspekte koji su naopako osvijet- 


28 


2 


Možemo se u mnogome složiti s Jurgenom Habermasom kada 
piše: »Historijski materijalizam u svom izvornom obliku nije 
ni materijalistički u smislu naturalizma enciklopedista u 18. 
ili monista u 19. stoljeću; niti on pretendira naprosto na obja- 
šnjenje svijeta. Treba ga prijc shvatiti kao filozofiju povijesti 
ft teoriju revolucije u jednom, revolucionarni humanizam koji 
polazi od analize otuđenja, a ima svoj cilj u praktičnom revo- 
lucioniranju postojećih društvenih odnosa, kako bi zajedno s 
njima ukinuo i otuđenje uopće.«i! 


Možemo se također složiti s njim kada tvrdi: »Marx hoće da 
filozofira, odnosno kritizira, ne više pod pretpostavkom filo- 
zofije, nego prije pod pretpostavkom njenog prevladavanja.«i? 


Međutim, možemo li se složiti s Habermasom kada, hvaleći 
one učenjake koji kritiziraju filozofiju kao filozofiju iskona, 
kaže: »Oni (ti učenjaci) prihvaćaju pristup jedne filozofije po- 
vijesti s praktičnom namjerom i proziru nesporazum ontološke 
interpretacije marksizma bilo koje vrste. Oni znaju da Marx 
nije nikad pitao o biti čovjeka i društva kao takvoj i nikad o 
tome kako se konstituira smisao bivstvovanja, odnosno dru- 
štvenog bivstvovanja, recimo ovako: zašto bivstvovanje (Sein) 
i bivstvujuće (Seiendes) a ne radije ništa? Marx se umjesto 
toga dao voditi, žalcem opipljivo doživljenog otuđenja, uvijek 
samo i uvijek ponovo jednom i početnom pitanju: zašto je odre- 
đena povijesna i društvena situacija pod čijom objektivnom 
prisilom moram i sam održavati, organizirati i voditi svoj život 
— zašto je to bivstvujuće (Seiendes) tako a ne radije druk- 
čije?«!? 


I možemo li se složiti s njim kada tvrdi: »S njenim položajem 
»između' filozofije i pozitivne nauke marksistička je teorija ta- 
ko reći formalno naznačena. Time još nije ništa odlučeno o 
naučnoteorijski svojevrsnom tipu koji on reprezentira. Mi 
bismo željeli da se izričito osiguramo u pogledu njene struktu- 
re kao filozofije povijesti projicirane eksplicitno s političkom 
namjerom, pri tom naučno opovrgljive, ne bojeći se da iskori- 


ljeni kod Althussera. Više o razvitku i jedinstvu Marxova mišljenja u 
mojoj knjizi »Filozofija i marksizam« (Zagreb 1965), napose u po- 
glavljima: »Mladi« i »stari« Marx (str. 38—42) i Kontinuitet Marxove 
misli (str. 43—64). 


ii. Jiirgen Habermas, »Theorie und Praxis«, Sozialphilosophische 
Studien. Luchterhand 1963, S. 269. 


12. Obucić, S 219. 
13. Op. cit., S. 169. 

stimo šansu kasnije rođenog: da Marxa shvatimo bolje nego 
što je on sam sebe shvatio.«“ 


Ako pitam možemo li se složiti s dva citirana teksta, to nije 
zato što bih htio polemizirati s Habermasom. On je sigurno 
jedan od najboljih mlađih predstavnika Frankfurtske škole, a 
zasluge Frankfurtske škole za kreativnu interpretaciju i apli- 
kaciju marksizma ne mogu se osporiti. Citirao sam te teksto- 
ve zato što jasno upućuju na jedan veoma važan problem, koji 
bih želio razmotriti. Formuliran što je moguće jasnije, možda 
čak i malo pojednostavnjeno, on glasi: Da li je marksizam po- 
litički inspirirana filozofija povijesti ili je on također antropo- 
logija 1 ontologija? Da li je on uopće filozofija ili je samo teo- 
rija revolucije odnosno »kritička teorija« društva? 


ima mnogo marksista i marksologa koji misle da je marksizam 
samo politički inspirirana filozofija povijesti ili filozofija po- 
vijesti kombinirana s političkom i ekonomskom teorijom. Me- 
đutim, jesu li politička teorija i filozofija povijesti bez u naj- 
manju ruku implicitne antropologije i ontologije uopće mo- 
guće? I da li je Marxov stav doista bio tako »anti-ontološki« 
i »anti-antropološki«? 


Fragment pod naslovom »Novac« u Ekonomsko-filozofskim ru- 
kopisima Marx počinje riječima: »Ako čovjekovi osjeti, strasti 
itd. nisu samo antropološka određenja u (užem) smislu, nego 
istinski ontološka potvrđivanja biti (prirode) — i ako se oni 
zbiljski potvrđuju samo na taj način da je njihov predmet za 
njih osjetilan, onda se razumije«.P U daljem se tekstu u pet 
tačaka specificira ono što se razumije, ako je antecedens istinit. 
Ali ono što u ovoj implikaciji počinje sa »ako« očito nije mi- 
šljeno kao puka hipoteza, već kao čvrsta baza za dalje zaklju. 
čivanje. Osjete i strasti, koji se obično promatraju kao psiho- 
loške pojave, Marx, dakle, označava kao »antropološka određe- 
nja«, i ne samo to nego također kao »ontološka potvrđivanja 
biti (prirode)«. Kako kontekst pokazuje, u promatranju antro- 
poloških određenja kao ontoloških Marx vidi ključ za razumi. 
jevanje niza drugih fundamentalnih istina. 


Među po sebi razumljivim konsekvencijama citiranog osnove 
nog uvida nalazimo: »4. tek pomoću razvijene industrije, tj. 
posredovanjem privatnog vlasništva, postaje ontološka bit čo- 


14. Op. cit., S. 179. 

15. K. Marx, F. Engels, »Rani radovi«. Preveo S. Bošnjak. Naprijed, 
Zagreb 1967, str. 307. — Up. K. Marx, »Texte zu Methode und Praxis«, 
II, Rowohlt, Miinchen 1966. S. 103. (K. Marx, F. Engels, Werke, Ergan- 
zungsband, Erster Teil, Dietz Verlag, Berlin 1968, S. 562). 

vjekove strasti kako u svom totalitetu, tako i u svojoj ljudsko- 
sti; dakle sama nauka o čovjeku je proizvod čovjekove prak- 
tičke samodjelatnosti«.#* Ovaj tekst mogao bi se pogrešno shva- 
titi zbog upotrebe riječi »privatno vlasništvo«, ali ako uzmemo 
u obzir šta Marx ovdje misli pod »privatnim vlasništvom« ,! 
taj nesporazum nestaje. U svakom slučaju jedno je sigurno: 
Marx ovdje pokušava formulirati uvjete ili način za realizira- 
nje »ontološke biti čovjekove strasti kako u svom totalitetu, 
tako i u svojoj ljudskosti«, Marx u Ekonomsko-filozofskim ru- 
kopisima dakle u najmanju ruku verbalno nije anti-antropo- 
loški ni anti-ontološki. 


Ali nije Marx samo verbalno priznavao »ontologiju« i »antro- 
pologiju«. Da bismo to pokazali, razmotrimo ukratko samo dio 
fragmenta »Kritika Hegelove dijalektike i filozofije uopće.« 


U spomenutom fragmentu Marx među ostalim razlaže slijedeće 
dvije teze: 1) »Čovjek je neposredno prirodno biće« i 2) »Ali 
čovjek nije samo prirodno biće, nego ljudsko prirodno biće«. 


Ove dvije teze sigurno nisu samo teze »filozofije povijesti«, 
obje su također »antropološke«. No, da li su samo »antropo- 
loške«? Nakon što je formulirao prvu tezu, Marx odmah do- 
daje: »Kao prirodno biće on (čovjek) je obdaren djelomično 
prirodnim snagama, životnim snagama, on je djelatno prirod- 
no biće; te snage egzistiraju u njemu kao sklonosti i sposob- 
nosti, kao nagoni: on je djelomično prirodno, tjelesno, osje- 
tilno, predmetno biće, biće koje trpi, koje je uvjetovano i ogra- 
ničeno, kao što su to životinja i biljka, tj. predmeti njegovih 
nagona postoje izvan njega, kao od njega nezavisni predmeti, 
ali ti predmeti su predmeti njegove potrebe, suštinski predmeti 
koji su neophodni za manifestiranje i potvrđivanje njegovih 
suštinskih snaga«.!? Ovo razvijanje početne »antropološke« te- 
ze očito nije čisto antropološko. Marx govori o dvije strane 
svakog prirodnog bića (nagonskoj ili aktivnoj i trpnoj ili pasiv- 
noj). Da se tu ne misli samo na čovjeka, svjedoči spominjanje 
»životinje i biljke«. 


Daljnji tekst kaže: »Da je čovjek fjelesno, prirodno, živo, zbilj- 
sko, osjetilno, predmetno biće, znači da on za predmet svoga 


16. OD. cit., str. 307. Up. »Texte«, II, S. 103. (Dietz, S. 563.) 

17. »Smisao je privatnog vlasništva — oslobođena svoga otuđenja — 
»postojanje bitnih predmeta' za čovjeka, kako predmeta užitka, tako 
i predmeta djelatnosti«. Ibidem. 

18. Op. cit., str. 324, 325. — Up. »Texte II«, S. 117, 118. (Dietz, S. 578, 
579). 
19. Op. cit., str. 324. — Up. »Texte«, II, S. 117. (Dietz, S. 578.) 

bića, svog životnog ispoljavanja ima zbiljske, osjetilne pred- 
mete, ii, da svoj život može ispoljavati samo na zbiljskim, osje- 
tilnim predmetima«.“ U ovoj rečenici govori se o čovjeku, 
ali njen neposredan sadržaj nije neka tvrdnja o čovjeku, nego 
objašnjenje toga što znači biti »tjelesno, prirodno, živo, zbilj- 
sko, osjetilno, predmetno biće«. Da je to problem, pokazuje 
još jasnije Slijedeća rečenica koja je svojevrsno ponavljanje 
i kratak rezime prethodne: »Biti predmetan, prirodan, osjeti- 
lan, ili imati izvan sebe predinet, prirodu, osjetilno ili za ne- 
što treće sam biti predmet, priroda, osjetilo, to je identično«.! 
Ovo očito nisu samo »antropološke« teze o čovjeku, nego i 
»ontološke« teze o »biti« i »imati«, o predmetnosti, prirodno- 
sti i osjetilnosti. 


Da bi bolje objasnio smisao ovih općih »ontoloških« razmat- 
ranja, Marx odmah dodaje ilustraciju: »Glad je prirodna po- 
treba: da bi se zadovoljila, da bi se utažila, ona treba dakle 
prirodu izvan sebe, predmet izvan sebe. Glad je predmetna 
potreba tijela za predmetom koji se nalazi izvan njega, koji 
je neophodan njegovom integriranju i ispoljavanju biti«.“ Od- 
nos između potrebe i njenog predmeta ovdje je razjašnjen na 
primjeru »gladi«. Glad je nešto karakteristično za živa bića, 
čovjeka i životinje. Međutim, odnos između potrebe i pred- 
meta kako ga shvaća Marx nije ograničen na čovjeka i živo- 
tinje. To pokazuje slijedeća ilustracija u kojoj on govori o 
biljkama i suncu: »Sunce je predmet biljke, predmet koji joj 
je neophodan, koji potvrđuje njen život, kao što je biljka pred- 
met sunca, ispoljavanje sunčane snage koja budi život, ispolja- 
vanje predmetne suštinske snage sunca«.? 


Slijed primjera ovdje vjerojatno nije baš sasvim slučajan. 
»Opće« ontološke distinkcije očito se čine Marxu bolje pristu- 
pačne ako im priđemo sa strane čovjeka i životinje, nego ako 
počnemo od biljke i sunca. Ali osnovni problem za Marxa 
ovdje nije čovjek, životinja, biljka ni sunce, nego pojam »pri- 
rodnog bića«. To pokazuju opći zaključci koji slijede: »Biće 
koje svoju prirodu nema izvan sebe, nije prirodno biće, ne 
učestvuje u biti prirode. Biće koje nema nikakav predmet izvan 
sebe, nije predmet za treće biće, nema biće za svoj predmet, 
tj. ne odnosi se predmetno, njegovo bivstvovanje nije pred- 
metno. -— Nepredmetno biće je nebiće (Unwesen)«.* 


20. OD. cit., str. 324. — Up. »Texte«, II, S. 117. (Dietz, S. 578.) 

21. Op. cit., str. 324. -—— Up. »Texte«, II, S. 117. (Dietz, S, 578.) 

22. Op. cit., str. 324. — Up. »Texte«, II, S. 117. (Dietz, S. 578.) 

23. Op. cit., str. 324. — Up. »Texte«, II, S. 117. (Dietz, S. 578.) 

24. Op. cit., str. 324—325. — Up. »Texte«, II, S. 117—118. (Dietz, S. 
578.) 

Sve su to očigledno tipične »ontološke spekulacije«. Marx po- 
kušava da objasni šta se misli pod »prirodnim bićem«, »pred- 
metnim bićem«, »ne-predmetnim bićem«, i nastoji pokazati di- 
jalektički karakter tih pojmova. Posljednja teza u kojoj ana- 
liza kulminira (»nepredmetno biće je nebiće«) može se učiniti 
paradoksalna. Zato je Marx obrazlaže tako da najprije postav- 
lja suprotnu hipotezu (»Postavite biće koje nije ni samo pred- 
met, niti ima predmet«), a zatim pokazuje njene konsekvencije.? 


Ta analiza koja zaključuje razjašnjenje i obrazloženje teze o 
čovjeku kao prirodnom biću, istovremeno je i »antropološka« 
i »ontološka«, pri čemu je praktički nemoguće podijeliti je na 
antropološki i na ontološki dio. 


Objašnjenje teze o čovjeku kao »nc samo prirodnom biću« 
znatno je kraće.“ To ne znači da je ova teza za njega manje 
značajna. Međutim kako bi pripremio tlo za tezu da čovjek 
nije samo prirodno biće, on je morao najprije pokazati da 
čovjek jest prirodno biće. Razrada preliminarne teze očigledno 
ga je iscrpila, pa kad je došao do glavne teze, on je u ovom 
kontekstu bio vrlo kratak, podsjećajući sam sebe da se na to 
još treba vratiti (što je doista i učinio). 


25. »Takvo biće bilo bi prvo, ,jedino' biće, izvan njega ne bi egzisti- 
ralo nikakvo biće, ono bi egzistiralo usamljeno i samo. Jer čim ima 
predmeta izvan mene, čim ja nisam sam, ja sam ,drugi, druga zbilja', 
nego predmet izvan mene. Za taj treći predmet ja sam, dakle, ,dru- 
ga zbilja' nego on, tj. ,nmjegov' predmet. Biće koje nije predmet ne- 
kog drugog bića, pretpostavlja dakle, da ne postoji nikakvo pred- 
metno biće. Čim imam jedan predmet, taj predmet ima mene za pred- 
met. Ali ,nepredmetno' biće je nezbiljsko, neosjetilno, samo mišljeno, 
tj. samo imaginarno biće, biće apstrakcije. Biti ,osjetilan', tj. biti zbilj- 
ski, znači biti predmet osjetila, ,osjetilni predmet', znači dakle imati 
osjetilne predmete izvan sebe, imati predmete svoje osjetilnosti. Biti 
osjetilan znači ,trpjeti'. — Stoga je čovjek kao predmetno osjetilno 
biće ,trpno' biće, a budući da je biće koje osjeća svoje patnje, on je 
sStrastveno' biće. Strast, passion, je čovjekova suštinska snaga koja 
energično teži prema svom predmetu«. OP. cit., str. 325. -— »Texte«, HH, 
S. 118. (Dietz, S. 578-—579.) 


26. »Ali čovjek nije samo prirodno biće, nego »ljudsko« prirodno biće 
tj. biće koje postoji samo za sebe, stoga »prirodno biće« koje se kao 
takvo mora potvrditi i manifestirati kako u svom bivstvovanju tako 
i u svom znanju. Niti su, dakle, ,čovjekovi' predmeti prirodni pred- 
meti kako su neposredno dati, niti je ,čovjekovo? osjetilo, kakvo ono 
neposredno jest, predmetno, ,čovjekova' osjetilnost, čovjekova pred- 
metnost. Priroda ni objektivno ni subjektivno nije neposredno ade- 
kvatno data ,čovjekovu? biću. A kako sve prirodno mora ,nastati', tako 
i čovjek' ima svoj akt nastajanja, ,historiju', koja je njemu, među- 
tim, znana i koja je stoga akt nastajanja koji se kao akt nastajanja 
svjesno ukida. Historija je prava prirodna historija čovjeka. (Na to 
se treba vratiti)« Op. cit., str. 325. —— »Texte«, II, S. 118. (Dietz, 
S. 579.) 


3 Filozofija i revolucija 32 


Za nas je ovdje bilo najvažnije pokazati da Marx nije bio sa- 
mo filozof povijesti, nego također »antropolog« i »ontolog« te 
da je u njegovom djelu praktički nemoguće odvojiti »antro- 
pološku« analizu od »ontološke«. Ne tvrdimo da je citirana 
analiza u svemu prihvatijiva. No ona pokazuje da kod Marxa 
možemo naći ne samo eksplicitno verbalno priznanje »antro- 
pologije« i »ontologije« nego također konkretne primjere »an- 
tropoloških« i »ontoloških« razmišljanja. Ali možda je oboje 
potpuno irelevantno? Sama činjenica da Marx ponekad govori 
o »antropologiji« i »ontologiji« ili čak prakticira obje ne mora 
dokazivati da su te analize od velikog značenja. Ono što je 
osnovno za Marxa — netko može reći — jest njegova politički 
inspirirana filozofija povijesti, a ova ne treba nikakvu antro- 
pološku ni ontološku osnovu. Međutim, da li je to doista tako? 
Da bismo odgovorili na to pitanje, moramo pokušati da ka- 
rakteriziramo Marxovu »filozofiju povijesti«. 


U onom citiranom tekstu iz Habermasa, za koji smo rekli da 
se s njim u mnogome slažemo, našli smo i slijedeću tvrdnju: 
»Ireba ga (historijski materijalizam) prije shvatiti kao filozo- 
fiju povijesti i teoriju revolucije u jednom, revolucionarni hu- 
manizam koji polazi od analize otuđenja, a ima svoj cilj u 
praktičkom revolucioniranju postojećih društvenih odnosa, ka- 
ko bi zajedno s njima ukinuo i otuđenje uopće«. 


Da li je moguće istovremeno braniti navedeno mišljenje i od- 
bacivati antropologiju i ontologiju? Prema citiranom tekstu 
historijski materijalizam je »filozofija povijesti i teorija revo- 
lucije u jednom« ili »revolucionarni humanizam«. A »revolu- 
cionarni humanizam« polazi »od analize otuđenja«. Ali šta to 
znači analizirati otuđenje? 


Ima autora koji insistiraju da marksisti treba da studiraju 
konkretne oblike otuđenja, a ne da spekuliraju o biti otuđenja 
uopće. Slažem se da treba studirati konkretne oblike otuđenja, 
ali je nejasno kako se ti konkretni oblici mogu vidjeti i ra- 
spoznati ako ne znamo šta je to otuđenje. 


Neki su spremni prihvatiti da je analiza biti otuđenja jednako 
neophodna kao i proučavanje njegovih konkretnih oblika, ali 
u isto vrijeme tvrde da za takvu analizu nije potrebna nikakva 
antropologija ni ontologija. To je shvaćanje onih koji misle 
da je fenomen otuđenja ekonomski ili psihološki, da on ima 
neke veze s ovim ili onim aspektom čovjeka, ali ne s čovje- 
kom kao cjelinom i napose ne s »biti« ili »prirodom« čovjeka. 

Sigurno je moguće shvatiti otuđenje kao nešto što nema ni- 
kakve vezc s »biti« ili »prirodom« čovjeka. To se postiže ako 
otuđenje reduciramo na jedan ili više njegovih konkretnih obli- 
ka, ako ga definiramo, na primjer, kao otuđenje čovjeka od 
proizvoda njegova rada ili od drugih ljudi. Ako, otuđenje čo- 
vjeka od drugih ljudi, od prirode i od proizvoda njegova rada 
nije također otuđenje čovjeka od njegove vlastite »biti«, od 
njegove »prirode«, od njegove »ljudskosti«, teško je vidjeti ka- 
ko pojam otuđenja može služiti kao osnova za revolucionar- 
nu akciju i teoriju. 


To ne znači da je pojam otuđenja »moralni« ili općenitije »vri- 
jednosni«, Mislim da pojmovi otuđenja i razotuđenja, kako ih 
shvaća Marx, nisu ni deskriptivni i faktički ni preskriptivni i 
vrijednosni, da su to pojmovi koji služe za karakteriziranje 
ontološko-antropološke prirode čovjeka i društva, za karakte- 
riziranje koje se ne kreće ni na nivou čistog faktičkog »jest«, 
ni na nivou čistog moralnog »treba«. Ne želim reći da su, shva- 
ćeni na taj način, pojmovi otuđenja i razotuđenja vrio jedno- 
slavni. Naprotiv, mnoge teškoće pojavljuju se u vezi s njima. 
Ali te teškoće upućuju na osnovna ontološka i antropološka 
pitanja i pokazuju nužnost ontološko-antropološke analize čo- 
vjeka i svijeta. 


Možemo se složiti s Habermasom kada kaže da revolucionarni 
humanizam koji počinje s analizom otuđenja »ima svoj cilj u 
praktičkom revolucioniranju postojećih društvenih odnosa, ka- 
ko bi zajcdno s njima ukinuo i otuđenje uopće«, Ali šta znači 
praktički revolucionirati postojeće društvene odnose? I šta 
znači ukinuti otuđenje uopće? 


Otuđenje je uvijek otuđenje čovjeka. Da li je otuđenje, kada 
postoji, samo vanjski dodatak čovjekovoj neotuđenoj egzisten- 
ciji ili je ono nešto što prožima sav čovjekov život? Kad zah- 
tijevamo »ukidanje« otuđenja, želimo li reći da jednu nepo- 
željnu ili lošu vanjsku karakteristiku čovjeka treba jednostav- 
no ukloniti, a on sam može ostati kakav je bio? Želimo li, na 
primjer, reći da je čovjek kakav je bio dosad u redu, ali su 
samo njegovi »društveni odnosi« bili izopačeni, pa ih sad mo- 
ramo »revolucionirati«? Jesu li »postojeći društveni odnosi« 
nešto izvanjsko u odnosu na ono što je čovjek tako da on 
može persistirati u čistoći svoje prirode kroz društvene uvjete 
koji se mijenjaju? Da li je revolucija nešto što zadire samo u 
»društvene odnose«, a ne i u »prirodu« čovjeka? Ako je to slu- 
čaj, tada kao teorijsku osnovu za ukidanje otuđenja možda 
doista trebamo samo neku »kritičku teoriju društva«, a ne 
nikakvu »ontologiju« i »antropologiju«. To naravno ne znači 

da »ontologija« i »antropologija« nisu moguće, nego »samo« 
to da su one za revolucionarni društveni preobražaj irelevantne. 


Ali šta ako »društveni poredak« nije baš sasvim izvanjski u 
odnosu na čovjeka? I šta ako revolucionarno ukidanje otuđe- 
nja znači i promjenu u biti čovjeka? Jedno je moguće mišlje- 
nje da čovjek i nije ništa drugo nego kompleks svojih društve- 
nih odnosa. Ako je to slučaj, analiza društvenih odnosa nepo- 
sredno je identična s analizom čovjeka, a analiza mogućnosti 
razotuđenja svodi se bez ostatka na analizu mogućnosti pro- 
mjene društvene strukture. Drugim riječima, svaka filozofska 
antropologija postaje suvišna, jer svu njenu problematiku pre- 
uzima sociologija. Nejasno ostaje samo to kako takva iilozo- 
fije oslobođena i u postojećem ukorijenjena sociologija može 
vršiti funkciju »kritičke teorije«. 


Međutim, šta ako čovjek nije ni izvanjski u odnosu na svoje 
društvene odnose, ni potpuno identičan s njima, ako on može 
nadživjeti ukidanje otuđenja, ali ne kao isti, i ako »revolucio- 
niranje postojećih društvenih odnosa« ne znači ni ukidanje 
svih društvenih odnosa, ni njihovu bilo kakvu pronijenu, već 
uspostavljanje doista ljudskih odnosa, uspostavljanje i razvoj 
odnosa koji odgovaraju prirodi čovjeka kao slobodnog i stva- 
ralačkog bića? Ne mora li se u tom slučaju »teorija revoluci- 
je« zasnovati na određenoj »antropologiji« i »ontologiji«? Dru- 
gim riječima, ne vodi li nas ispitivanje mogućnosti jedne »teo- 
rije revolucije« do onog istog zaključka do kojeg nas je svo- 
jevremeno s druge strane dovelo razmatranje mogućnosti »on- 
tologije« i »antropologije«: do zaključka da Marxova misao nc 
može biti ni »čista« filozofija, ni nefilozofska »kritička teori- 
ja«, da ona nije ni neka školska »ontologija« ili »antropologija«, 
ni diletantska politička teorija, da je to misao revolucije ute- 
meljena u svem dosadašnjem iskustvu društvene prakse, naukc 
i filozofije. 


2. Povijest i priroda 


U kakvom su odnosu povijest i priroda? Ovo je pitanje vrlo 
općenito i apstraktno; ono uključuje i pretpostavlja velik broj 
»konkretnijih«. Čini se da su među ovima najzanimljivija dva 
osnovna, još uvijek prilično »općenita«. Jedno bi bilo: Ima li 
priroda povijest? Ili malo drukčije: Može li se govoriti o povi- 
jesnoim razvoju kad je riječ o prirodi? Drugo bi glasilo: Da li 
je povijest dio prirode? Drugim riječima: Nosi li povijest obi- 
lježja prirodnog zbivanja? Naveđena dva pitanja nisu ni jedno- 
značna ni jednostavna; ona dopuštaju različite interpretacije i 
mogu se raščlaniti na više potpitanja. 


Ako, na primjer, pitamo ima li povijesti u prirodi, to se može 
interpretirati kao pitanje o prirodi kao cjelini te se može izra- 
ziti riječima: Ima li prirođa kao cjelina povijest? Ni: Da li je 
priroda kao cjelina nešto povijesno? Ali pitanje o povijesti u 
prirodi može se shvatiti i drugačije: Ima l: povijesti u različi- 
tim posebnim područjima prirode? Ili još skromnije: Ima li 
povijesti u bilo kojem posebnom području prirode? Sva ova 
pitanja tijesno su povezana, pa ako na jedno od njih odgovo- 
rimo afirmativno, a na drugo negativno, odmah nastaju nova 
pitanja. Ako bismo smatrali da povijesti ima samo u nekim 
područjima ili dijelovima prirode, tada bi trebalo da se upi, 
tamo kako i zašto je moguće da ima povijesti samo u nekim 
dijelovima prirode, a ne i u onima drugima. Također bi tre. 
balo da odgovorimo: Zašto ima povijesti u pojedinim dijelovi- 
ma prirode, a ne i u prirodi kao cjelini? Ovo posljednje pita- 
nje naročito bi se zaoštrilo, ako bismo tvrdili da se povijesno 
razvijaju sva posebna područja prirode, samo ne priroda kao 
cjelina. 


Drugo pitanje — da li je moguće govoriti o prirodi u vezi s 
poviješću, odnosno da li je moguće promatrati povijest kao 
prirodan proces — također nije ni jednoznačno ni jednostavno. 
Ono bi moglo značiti: Da li je povijest samo svojevrstan pri. 
rodđan proces koji se ne razlikuje bitno od ostalih? Ali ono bi 
također moglo značiti: Ima li u povijesti nekih elemenata ili 
aspekata po kojima je ona bar djelomično i među ostalim ne- 

što prirodno? Nije teško vidjeti da su i ova potpitanja među- 
sobno povezana. 


Međutim, bez obzira na to kako ćemo interpretirati i analizi. 
rati odnos o kojem pitamo u naša dva glavna pitanja, prije 
nego što pokušamo odgovoriti trebalo bi da bar donekle raz- 
jasnimo pojmove »prirode« i »povijesti« s kojima tu operira- 
mo. Ne mislim tvrditi da treba najprije dati potpun odgovor 
na pitanja: Šta je povijest? i Šta je priroda?, a zatim se po- 
duhvatiti pitanja o njihovom međusobnom odnosu. Takav pri- 
stup pretpostavljao bi da su priroda i povijest međusobno pot- 
puno nezavisne i strane tako da je njihov odnos nešto što im 
naknadno pridolazi, nešto što im je spoljašnje i sporedno te 
ne utječe na bit ni jednoga, ni drugoga. Istina je naprotiv da 
su priroda i povijest ono što jesu samo u međusobnom odno- 
su i da je njihov međusobni odnos konstitutivni moment biti 
obojega. No upravo zato što je odnos između prirode i povi- 
jesti bitan za oboje, ne može ni pitanje o njihovom odnosu 
mimoići pitanje o njihovoj biti. A kako se riječi »priroda« 1 
»povijest« upotrebljavaju u najrazličitijim značenjima (tako se 
»poviješću« među ostalim naziva određeno zbiljsko zbivanje, 
jedna naučna disciplina, školski predmet, udžbenik za taj pred- 
met itd), to razmatranje o biti prirode i povijesti mora uklju- 
čiti i razgraničenje od značenja koja su za to razmatranje ire- 
levantna. 


Ima shvaćanje prirode koje identificira prirodu s totalitetom 
svega bivstvujućega, s cjelokupnošću svega što jest. Nalazimo 
to shvaćanje u različitim varijantama kod mnogih novovjekov- 
nih »naturalista«, »materijalista« i »monista«, no nalazimo ga 
u najčišćoj i najautentičnijoj formi kod starih Grka. Grčko 
fysis obuhvaća nebo i zemlju, mora i planine, biljke i životi- 
nje, ljude i bogove. Ako prilhvatimo ovaj pojam prirode, pita- 
nje o odnosu povijesti i prirode poprima drukčiji oblik. Umje- 
sto da pitamo: Ima li povijesti u prirodi, dovoljno je da pita- 
mo jednostavno: Ima li uopće povijesti? Jer ako je priroda 
cjelokupnost svega bivstvujućega i »mjesto« svega zbivanja, 
onda i povijest, ukoliko se bilo gdje zbiva, može da se zbiva 
samo u prirodi. 


Kad raspravljamo o odnosu povijesti i prirode i pitamo ima 
li povijesti u prirodi, mi očigledno imamo na umu jedan drugi, 
ograničeniji pojam prirode. Nemamo li možda na umu takav 
pojam prirode. koji pretpostavlja podjelu svega bivstvujućega 
na prirodu i povijest ili, tačnije, na prirodu i čovjeka (ljudsko 
društvo)? Jer čovjek je ono bivstvujuće čija povijesnost nije u 

pitanju; sporno je samo šta znači povijesnost i pripada li ona 
i (ne-ljudskoj) prirodi. 


No ako priroda u našem pitanju nije cjelokupnost svega biv- 
svujućega nego tek jedan njegov dio, šta ona jest? Pukim 
nabrajanjem pojava ili područja što ih ona obuhvaća slabo 
ćemo objasniti pojam prirode i bitnu razliku između prirode 
i društva (čovjeka). Cijela ova distinkcija neodrživa je ako ne 
možemo reći po čemu se način bivstvovanja koji je svojstven 
čovjeku bitno razlikuje od načina bivstvovanja koji karakte- 
rizira prirodu. 


Na ovo pitanje ne može se odgovoriti »kratko i jasno«. Svaki 
kratak odgovor, pa i onaj relativno najuspješniji, mora biti 
nepotpun i pojednostavnjen. No to nas ne smije spriječiti u 
nastojanju da se preko nepotpunih odgovora probijamo ka sve 
potpunijim i adekvatnijim. Nije li jedan takav nepotpun, ali 
u osnovi tačan način određivanja razlike između prirode i čo- 
vjeka, ako se kaže da je prirodno bivstvovanje — bivstvovanje 
određeno komplementarnim djelovanjem nužnosti i slučajnosti. 
Kad govorimo o prirodi, možemo govoriti o nužnostima, ali 
možemo govoriti i o slučajnostima. Uz pomoć ovih pojmova 
možemo uspješno objašnjavati prirodno zbivanje, ali nijedan 
od ova dva pojma ne može nam mnogo pomoći da objasnimo 
ono što nazivamo ljudskim ili transnaturalnim bivstvovanjem. 
Transnaturalno ljudsko bivstvovanje je takav oblik bivstvova- 
nja u kojem ono što jest, jest na način prakse, na način slo- 
bodne kreativne djelatnosti. 


Nekom bi se moglo učiniti da je ova distinkcija »idealistička« 
ii da ona ignorira realnu egzistenciju i bit čovjeka koji je 
ujedno i prirodno i više-nego-prirodno (povijesno) biće. Ali ako 
prihvatimo shvaćanje prema kojem je čovjek ne samo ono što 
faktično jest, nego i ono što može i treba da bude, i ako pret- 
postavimo da je čovjek društveno biće koje može biti samo- 
otuđeno, tada možemo naći objašnjenje i za ono po čemu se 
on od svega prirodnog bitno razlikuje. Jer tada možemo reći: 
I u individualnom čovjekovom životu, i u povijesti kao kon- 
tinuiranom slijedu čovjekove društvene djelatnosti možemo na- 
ći i nužnosti i slučajnosti; ali ukoliko je društvo podvrgnuto 
vladavini nužđe i slučaja, ono je samootuđeno, neautentično 
ljudsko društvo. Čovjekova je bit u prevazilaženju nivoa puke 
prirodnosti, pa ukoliko na tom nivou ostaje (ili mu se vraća), 
on nije on sam, već je od svoje biti otuđen. Neotuđeno, istin- 
sko ljudsko bivstvovanje nije puko prirodno bivstvovanje. Da 
se poslužimo Marxovim riječima: »Univerzalno razvijeni indi- 

vidui, čiji su društveni odnosi kao njihovi vlastiti zajednički 
odnosi također podvrgnuti njihovoj zajedničkoj kontroli, nisu 
proizvod prirode, nego povijesti. ..« 


Takozvane ekonomske zakone, koji vladaju tržištem i robnom 
proizvodnjom uopće, Marx često naziva »prirodnim« zakoni- 
ma društvene proizvodnje. S tim se možemo složiti. Oni su 
doista prirodni zakoni, ali to znači da društvo kojim uprav- 
ljaju ti zakoni nije odista ljudsko društvo. Ljudsko društvo je 
samo u onoj mjeri ljudsko u kojoj su ti zakoni transcendirani, 
u kojoj se čovjek izražava kao slobodno, krcativno biće prak- 
se, kao povijesno biće. Nije teško pokazati da je takvo i auten- 
tično shvaćanje Marxa i Engelsa u najmanju ruku tamo gdje 
su vjerni svojim osnovnim koncepcijama i intencijama. Tako 
u vezi sa zakonom konkurencije, po kojem se ponuda i po- 
tražnja nikada međusobno ne poklapaju, već se stalno naiz- 
mjcnce prestižu, te se tako uzajamno stimuliraju i dopunja- 
vaju, Engels piše: »Ekonomist smatra da je ovaj zakon prekra- 
san sa svojim stalnim izjednačavanjem, -— što se ovdje izgubi, 
to se tamo opet zaradi. On je njegova glavna slava, on ga se ne 
može dosta nagledati i promatra ga pod svim mogućim i ne- 
mogućim odnosima. A ipak je potpuno jasno da je taj zakon 
čisti prirodni zakon, a ne zakon duha. Zakon koji proizvođi 
revoluciju. Ekonomist dolazi sa svojom lijepom teorijom po- 
tražnje i ponude, dokazuje vam da se »nikad ne može proizve- 
sti suviše«, a praksa odgovara s trgovačkim krizama koje se 
navraćaju tako redovito kao kometi, a koje sada imamo pro- 
sječno svakih 5 do 7 godina. Trgovačke krize su dolazile već 
prije osamdeset godina, i to tako redovito kao ranije velike 
epidemije —— a sa sobom su donijele više bijede i nemorala 
nego one. (Uporcdi Wade, Hist. of the Middle and Working 
Classes, London, 1835, p. 211). Naravno da te trgovačke revo- 
lucije potvrđuju zakon, one ga potvrđuju u punoj mjeri, ali 
na drugi način nego što nas ekonomist hoće uvjeriti. Što da 
mislimo o zakonu koji se može provesti samo pomoću perio- 
dičnih revolucija? To baš i jest zakon prirode koji se osniva 
na nesvjesnosti učesnika. Kad bi proizvođači kao takvi znali 
koliko potrošači trebaju, kada bi organizirali proizvodnju i 
međusobno je podijelili, onda bi bilo nemoguće kolebanje kon- 
kurencije i njena sklonost prema krizi. Proizvođite svjesno, 
kao ljudi, ne kao raspršeni atomi bez generičke svijesti, i vi 
ćete biti iznad svih tih umjetnih i neodrživih suprotnosti. Me- 
đutim, sve dotle dok vi nastavite da proizvodite na dosadašnji 


1. K. Marx: Grundrisse der Kritik der politischen Okonomie. Dietz 
Verlag, Berlin 1953, S. 79. 

nesvjestan, nepromišljen način, koji je prepušten vladavini sli- 
čuja, sve dotle će ostati i krize... .«? 


U navedenom odlomku Engels tvrdi za zakon konkurencije da 
je »čisti prirodni zakon«. Ovo kvalificiranje jednog ekonom- 
skog zakona kao »prirodnog« nije nikako ni pohvala ni čisto 
»neutralno« konstatiranje činjeničnog stanja. Karakteriziranje 
ima očito negativan kritički smisao. Prirodni zakon, kako kaže 
Engcls, osniva se »na nesvjesnosti učesnika«, pa biti podvrg- 
nut viadavini takvog zakona znači biti »prepušten vladavini 
slučaja«. Upravo zato što je zakon konkurencije prirodni za- 
kon, on se može realizirati samo putem trgovačkih kriza koje 
se javljaju redovno kao kometi ili kao velike epidemije. Pri- 
rodnom zakonu Engels suprotstavlja »zakon duha«, Ni ovo 
suprotstavljanje nema samo karakter konstatiranja faktično- 
sti, nego poziva na mijenjanje postojećeg stanja. To je vid- 
ljivo 1 iz rečenice gdje Engels eksplicitno poziva da proizvodi- 
mo »svjesno, kao ljudi, ne kao raspršeni atomi bez generičke 
Svijesti«. 


Na pitanje ima li u povijesti nešto prirodno, možemo odgovo- 
riti potvrdno. U povijesti ima nešto prirodno, ali nije to pri- 
rodno ono što je čini poviješću. Upravo transcendiranje pri 
rodnog, prevazilaženje suprotnosti između slijepe nužde i sli- 
jepog slučaja slobodnom svijesnom djelatnošću čini bit povi 
jesnoga. 


Ako se složimo s tezom da povijest nije puki prirodan proces, 
već prevazilaženje prirodnog, da li je time negativno riješeno 
i pitanje o povijesnosti prirode? Ili je možda priroda ipak u 
izvjesnom smislu povijesna? Ima filozofa koji misle da je pri- 
roda povijesna kategorija, te da je teza o povijesnosti prirode 
jedan od bitnih momenata marksizma. S ovim se u izvjesnom 
smislu možemo složiti. Priroda je nesumnjivo povijesna, ako 
pod »prirodom« mislimo pojam prirode. Ovaj pojam nije vje- 
čan, niti je uvijek isti, nego se povijesno mijenja zajedno s 
promjenom čovjeka, prirode i njihova odnosa, u sklopu cjelo- 
kupnog duhovnog svijeta što ga čovjek stvara i stalno obnav- 
lja. Ali priroda nije isto što i pojam prirode! 


Nije samo pojam prirode povijestan. Povijesna je i sama pri- 
roda ukoliko je ona u relaciji prema čovjeku, ukoliko je ona 
mjesto čovjekova prebivanja i poprište njegova djelovanja. Pri- 
roda s kojom ima posla čovjek, priroda u kojoj on živi, radi, 


2. K. Marx, F, Engels: Rani radovi. Kultura, Zagreb 1953, str. 104— 
—105. Potcrtao G. Petrović. 

raduje se i pati nije sve što jest nezavisno od čovjeka; u obli- 
ku u kojem je svakodnevno susrećemo ona je djelo svjetske 
povijesti. Priroda koja prethodi ijudskoj povijesti, primjećuje 
Marx kritizirajući Feuerbacha, »nije priroda u kojoj živi Feuer- 
bach, to je priroda koja danas nigdje više ne postoji, izuzevši 
možda na australskim koraljnim ostrvima novijeg porijekla, 
dakle ne postoji ni za Feuerbacha.«* U skladu s tim mnogi su- 
vremeni marksisti opravdano ističu da je priroda u kojoj živi- 
mo i koju spoznajemo -— priroda modificirana našom djelat- 
nošću. Pa ipak, ta priroda modificirana našom djelatnošću ne 
iscrpljuje se u našim modifikacijama. Ona nije sva u onom 
licu koje nam otkriva, ni u onoj ruci kojom nas dariva. Zvi- 
jezde nisu samo romantična iluminacija za zaljubljenike, prak- 
tična orijentacija za moreplovce i zanimljiv predmet prouča- 
vanja za astronome. A ono što one bez obzira na naš bilo ka- 
kav spoznajni, emocionalni ili voljni stav prema njima jesu 
ostaje uglavnom izvan domašaja naše moći i izvan mogućnosti 
promjene našom djelatnošću. Ima nekih aspekata u zvijezda- 
ma po kojima one ostaju izvan povijesnog zbivanja uprkos to- 
me što po nekim drugim aspektima mogu i da se uključe u 
to zbivanje. No nije potrebno da od čovjeka neovisnu prirodu 
tražimo samo u udaljenim zvijezdama ili, nešto bliže, na pu- 
stom koraljnom otočju. Nije potrebno da je tražimo ni u tak- 
vim elementarnim strahotama kao što su poplave i potresi, 
orkani i cikloni. Susrećemo se s tom tvrdokornom i nepodat- 
ljivom prirodom svakodnevno u nama samima, gdje po nevolj« 
kom priznanju najvećeg subjektivističko-voluntarističkog filozo- 
fa-amatera dvadesetog stoljeća ipak »fiziološki zakoni djeluju«. 


Kad insistiram da se priroda ne može identificirati sa od čovje- 
ka proizvedenom ili modificiranom prirodom, to nipošto ne 
treba shvatiti kao tvrdnju o nekoj od čovjeka potpuno neza- 
visnoj prirodi koja jest to što jest bez obzira na to da li čo- 
vjeka ima ili nema. Ma koliko čovjek bio sićušna mrvica u 
kosmosu, u bezdanom prostranstvu vječnosti, on je beskrajno 
mnogo po kvalitetima kojima obogaćuje bivstvovanje. Čovjek 
kao »prirodno« biće koje transcendira prirodnost unosi bitnu 
promjenu u sve bivstvujuće, pa i priroda po njemu i prema 
njemu postaje nešto sasvim drugo nego što bi bez njega bila. 
Kao što čovjek samo u odnosu prema prirodi može biti ono 
što jest, tako i priroda samo u odnosu prema čovjeku i zajed- 
no s njim može biti ono što jest. Bez čovjeka priroda bi bila 
totalno besmisleni tok zakonito-slučajnog događanja. Ovako 
ona je nešto drugo: poprište borbe smisla i besmisla, slobode 
i nužnosti. Insistirajući na bitnoj povezanosti prirode i čovje- 


3. OD. cit., str. 811. 

ka, treba insistirati i na njihovoj kvalitativnoj razlici. Niti se 
čovjek može reducirati na prirodne materije i zakonitosti što 
u njemu djeluju, niti se priroda može svesti na prirodu koju 
je čovjek preobrazio ili stvorio. A ukoliko priroda nije čovje- 
kovo djelo, u njoj nema povijesti. Povijesnost je negacija pri 
rodnosti. 


Ipak, ako čak i koncediramo postojanje prirode izvan i prije 
ljudske povijesti, ne uči li nas upravo u ljudskoj povijesti na- 
stala prirodna znanost, da je i ta priroda imala i ima svoju 
povijest? Ne uči li nas teorija evolucije da su sve biljne i ži- 
votinjske vrste na Zemlji povijesno nastale? Ne poučava li nas 
geologija o povijesnim mijenama Zemljine površine što je na- 
stavamo? Ne nagađa li astronomija o postanku, razvoju i pre- 
stanku zvijezda i sazviježđa? Ne drza li se kosmogonija čak i 
pitanja o porijeklu i razvoju kosmosa kao cjeline? 


Prije nego što pokušamo odgovoriti, potrebno je da se upita- 
mo šta mislimo pod poviješću. Mnoge konfuzije u diskusijama 
o odnosu prirode i povijesti posljedica su toga što se pojam 
povijesti neadekvatno upotrebljava. Mi doista govorimo pone- 
kad o »povijesti« živih bića, Zemljine kore, zvijezda, svemira. 
No pitanje je da li je taj način govorenja opravdan. Nije teško 
shvatiti da povijest nije isto što i bilo koja promjena. No da 
li je opravdano identificirati povijest čak i sa nizom poveza- 
nih promjena koje se vrše u određenom pravcu (recimo od 
jednostavnijih ka složenijim oblicima)? Ili je potrebno još ne- 
što da bismo niz povezanih promjena mogli smatrati povi- 
ješću? 


Bez obzira na to hoćemo li poricati razvoj svemira kao cjeline 
ili ćemo ga tvrditi proračunavajući njegov vjerojatan početak i 
predvidljiv kraj, bez obzira na to hoćemo li promjene u Ze- 
mljinoj kori objašnjavati postepenim djelovanjem nekih traj- 
nih faktora ili iznenadnim kataklizmama, bez obzira na to ho- 
ćemo li u evoluciji biljnih 1 životinjskih vrsta vidjeti napre- 
dak, nazadak ili oboje i hoćemo li ga objašnjavati prilagođa- 
vanjem vanjskim uvjetima, borbom za opstanak ili spontanim 
mutacijama, ni u jednom od ovih slučajeva nije riječ o pro- 
mjenama proizvedenim slobodnom svjesnom djelatnošću ono- 
ga što se mijenja. Riječ je o promjenama koje se objašnjavaju 
slijepom igrom zakona i slučaja. No povijest se ne može svesti 
ni na promjenu uopće, ni na niz međusobno povezanih usmje- 
renih promjena kojc su posljedica djelovanja slijepih nužnosti 
i slučajnosti. Povijesti nema gdje nema slobodne stvaralačke 
djelatnosti. 

Ako imamo u vidu specificirani pojam povijesti, onda sc sam 
namcće odgovor na pitanje o povijesti u prirodi. Kao što čo- 
vjek nije samo prirodno biće, tako ni priroda nije nešto u 
cjelini povijesno. Ima nešto nepovijesno u prirodi, ravnodu- 
šno prema čovjeku i njegovim povijesnim zadaćama i neda- 
ćama. 


Teza da je čovjek više-nego-prirodno biće ne znači da u čovje- 
ku nema ničega što ne bi bilo potčinjeno zakonima mchanike, 
fizike, kemije i drugim prirodnim zakonima. Ali čovjek je čo- 
vjek samo zahvaljujući onim svojim svojstvima kojima tran- 
scendira prirodnost. On je čovjek samo u onoj mjeri u kojoj 
je slobodno i kreativno biće prakse, u kojoj je biće povijesti. 


Isto tako teza da u prirodi nema povijesti ne znači da je po- 
vijcst moguća samo negdje daleko izvan prirode. Ona znači da 
je za povijest sposobno samo ono prirodno biće koje je spo- 
sobno da transcendira svoju prirodnost te se kvalitativno raz- 
likuje od svega ostalog. Priroda je sposobna za povijest samo 
ukoliko je građa za čovjeka i njegovu djelatnost. Povijcsnost 
je tako ona »karakteristika« koja unosi najdublji rascjep u sve 
bivstvujuće, ali ujedno taj rascjep prevladava jer, kako reče 
Marx, čitava ljudska povijest nije drugo do »proizvodnja čo- 
vjeka pomoću ljudskog rada« i »nastajanje prirode za čovjeka«. 


3. Smisao i mogućnost stvaralaštva 


O stvaralaštvu moramo pokušati da promislimo ne zato što 
bi procvat stvaralaštva danas bio činjenica koju bi trebalo s 
udivljenjem promatrati ili samozadovoljno opisivati, nego više 
zato šlo je stvaralaštvo ugroženo danas i u svjetskim razmje- 
rima i u nas, što živimo u svijetu u kojem je postvarenje do- 
seglo neviđen opseg i strahovite oblike. 


No nije ugroženo samo stvaralaštvo, nego je, što je samo druga 
strana istoga, ugrožena i teorijska misao o stvaralaštvu, jer se 
o tom »fenomenu« govori nekritički, nepromišljeno, tako da 
pojam stvaralaštva gubi sadržaj i smisao ili se upravo zbog 
toga i kao reakcija na takvu nemisaonost taj pojam u prin- 
cipu osporava i odbacuje. 


Jedan poseban i ličan razlog zašto govorim o stvaralašivu jest 
i to što sam u nekim ranijim radovima zastupao tezu da je 
čovjek biće prakse, a praksa slobodna i stvaralačka djelat- 
nost. Dok sam u više mahova pisao o smislu slobode i o čo- 
vjeku kao biću slobode, »zanemario« sam pitanje o biti siva- 
ralaštva 1 o čovjeku kao stvaraocu, pa to osjećam kao »ne- 
dostatak« koji treba »ispraviti«. 


Pitanje o kojem želim nešto reći glasi: da li je stvaralaštvo 
doista bit čovjeka i ako jest da li je čovjek još uopće moguć 
danas ili smo suočeni s nemogućnošću stvaralaštva i nemo- 
gućnošću čovjeka? 


Ovo pilanje upućuje nužno na pretpitanje: šta je uopće stva- 
ralaštvo? No to »pretpitanje« nije nešto samo prethodno i iz- 
vanjsko onom »glavnom« pitanju koje nas ovdje zanima već 
njegov bitni sastavni dio. Odgovor na to »pretpitanje« mora 
pružiti ne samo neophodne pretpostavke za puno rješenje pi- 
tanja o kojem je riječ, nego i bitne elemente tog rješenja. 
1. Up. »Filozofija i marksizam« (Zagreb 1965), napose »Marxovo shva- 
ćanje čovjeka« (str. 87.—116), »Čovjek kao ekonomska životinja i čo- 
vjek kao praksa« (str. 117—155) i »Čovjek i slobodđa« (str. 156—179). 

Pokušat ću, dakle, da kažem nešto o tom šta je stvaralaštvo, 
kako bih time došao do pitanja može li se govoriti o stvara- 
laštvu kao biti čovjeka i da li su stvaralaštvo i čovjek mogući. 


] 


Prije svega treba podsjetiti da su pojmovi stvaranja i stvara- 
laštva razvijeni u okviru teološke koncepcije u kojoj su oni 
povezani s pojmom boga kao stvaraoca. Stvaralaštvo je nešto 
što je u toj koncepciji odlika boga-tvorca, dok ni čovjek ni 
bilo tko drugi nema sposobnost stvaralaštva, A to je jedna 
svojevrsna sposobnost ili djelatnost koja se potpuno razlikuje 
od svih drugih sposobnosti i djelatnosti koje karakteriziraju 
čovjeka i bilo šta drugo što nije božanstvo. Jer dok u svim 
drugim djelatnostima ili procesima i putem njih iz nečega 
nešto drugo nastaje, ovdje se nešto iz ničega rađa. 


Toma Akvinski, na primjer, kaže da stvoriti znači »napraviti 
nešto iz ničega« (aliquid ex nihilo facere) i da je stvaranje 
emanacija svega bića »iz univerzalnog uzroka koji je bog« (a 
causa universali quae est Deus). Prema tome, pojam stvara- 
laštva ovdje je bitno povezan s pojmom boga koji iz ničega 
izvodi nešto. 


Veoma jasno ovaj pojam stvaralaštva određuje i kartezijansko- 
-skolastički“ Spinoza: »Creationem esse operationem in quae 
nullae causae praeter efficientem concurrunt, sive res creata 
est illa, quae ad existendum nihil praeter Deum praesuppo- 
nit«* Kako vidimo i ovdje se pojam stvaralaštva vezuje uz 
pojam boga te se stvorena stvar određuje kao ona koja za 
svoje postojanje ne pretpostavlja ništa osim boga. No kao 
istoznačnu s ovom Spinoza navodi i više filozofsku definiciju 
u kojoj se ne spominje bog, nego se stvaranje određuje kao 
djelovanje u kojem je na djelu samo eficijentni uzrok (što 
znači da tu ne sudjeluje ni materijalni, ni formalni, ni finalni 


2. Ovaj grubi i neadekvatan atribut (»kartezijansko-skolastički«) upo- 
trebljavam tek kao upozorenje da citat što slijedi nije uzet iz rada 
koji izražava autentične Spinozine poglede, već iz onog spornog me- 
tafizičkog dodatka (»Cogitata metaphysica«) izlaganju Descartesove 
filozofije, za koji još uvijek nije do kraja utvrđeno u kojoj mjeri re- 
zimira neke »tradicionalne« ili »novije« skolastičke pojmove, a u kojoj 
mjeri objašnjava Descartesovu filozofiju ili izražava Spinozine vlastite 
poglede (to pitanje uostalom nema važnosti u kontekstu ovog izla- 
ganja). 

3. »Cogitata metaphysica«, II, 10. Up. Spinoza, »Descartes' Prinzipien 
der Philosophie auf geometrische Weise begrindet«. Anhang, enthal- 
tend »Metaphysische Gedanken«. Ubersetzt von A. Buchenau. Leipzig 
1907, SS. 149-—150. 

uzrok). Ova definicija stvaranja pomoću eficijentnog uzroka 
treba da zamijeni onu formulaciju o pravljenju nečega iz ni- 
čega koja nas, po Spinozi, može zavesti u bludnju (jer suge- 
rira »ništa« kao zbiljsku građu iz koje se stvorene stvari prave). 


Teološka koncepcija stvaralaštva svakako stoji i pada s kon- 
cepcijom božanstva, a i određenje stvaralaštva pomoću efici- 
jentnog uzroka gubi svoj smisao (ili u najmanju ruku svoj pa- 
tos) ako se odbaci aristotelovsko-skolastičko učenje o četiri 
uzroka. Međutim, ako se odbaci teološka koncepcija božan- 
stva i ako se napusti tradicionalno učenje o uzrocima, znači 
li to da gubi smisao svaki pojam stvaralaštva? 


Da li je pojam stvaralaštva proizvoljno izmišljen i upotrebljiv 
samo u besmislenim diskusijama o jednom isto tako proizvolj- 
no izmišljenom višem biću? Da li je uopće sva ova tradicio- 
nalna teološka problematika potpuno šuplja i prazna ili je tu 
ipak, kao što je to smatrao stari Feuerbach, riječ o zbiljskoj 
i ozbilinoj problematici otuđenja čovjekove biti od njega sa- 
moga? 1 ako je problematika boga, makar i u iskrivljenom obli- 
ku, problematika čovjeka, nije li i ovaj pojam stvaralaštva ipak 
jedan ljudski, makar i »otuđeni« pojam koji nije besmislen, 
nego je, ispravno shvaćen, čak neophodan u diskusijama o 
čovjekovim problemima, o našem jedino zbiljskom ljudskom 
svijetu? 


Ima opreznih »filozofa« koji pojam stvaralaštva kao uprljan 
bogom i teologijom hoće potpuno da odbace i ne žele da ima- 
ju nikakva posla s njim. Ali ima i takvih koji taj pojam žele 
zadržati u upotrebi, ali se nastoje dobro ograditi od svih mo- 
gućih »teoloških« i »idealističkih« interpretacija. Kao jedan ta- 
kav pokušaj da se pojam stvaralaštva sačuva, ali u bitno druk- 
čijem smislu, koji ne bi imao u sebi ničeg teološkog, navest 
ću definiciju stvaralaštva u ruskom filozofskom rječniku, čiji 
su urednici Rozental i Judin. 


Stvaralaštvo se ovdje najprije definira kao »proces ljudske 
djelatnosti koja sazdaje kvalitativno nove materijalne i du- 
hovne vrijednosti«, a ova kratka definicija zatim se odmah 
objašnjava i dopunjuje dužom koja glasi: »Stvaralaštvo pred- 
stavlja u procesu rada nastalu sposobnost čovjeka da iz ma- 
terijala koji pruža stvarnost gradi (na osnovu zakonitosti ob- 
jektivnog svijeta) novu realnost koja zadovoljava mnogostru- 
ke društvene potrebe.«* 


4. »Filosofskij slovarj« pod redakciej M. M. Rozentalja i P. F. Judina, 
Moskva 1963, str. 446. 

Dakle, stvaralaštvo je, s jedne strane, određeno kao sazdava- 
nje kvalitativno novog. Doduše, rečeno je da to kvalitativno 
novo čine materijalne i duhovne vrijednosti, a u vezi s tim 
vrijednosnim dodatkom mogio bi se odmah upitati: da li je 
doista ljudsko stvaralaštvo ograničeno na sferu vrijednosti ili 
je cijela ta aksiološka sfera samo apstrahirani i napuhani 
aspekt ljudskog stvaralaštva? No ako ostavimo po strani taj 
aksiološki dodatak (i s njim povezano pitanje zašto su neki 
»marksisti« skloni da iz građanske filozofije »pozajme« samo 
ono najgore), to je definicija koja upućuje na kvalitativno no- 
vo kao na ishod i bitno obilježje stvaralaštva pa, kako izgleda, 
ima nešto zajedničko s onom tradicionalnom teološkom defini- 
cijom, ali i nešto različito od nje, jer tu nije riječ o začinjanju 
nečega iz ničega, nego o dovođenju u život nečeg kvalitativno 
novog. 


Međutim, kad pogledamo širu definiciju, kad vidimo kako se 
taj proces sazdavanja novog bliže specificira, vidjet ćemo da 
se pojavljuje niz ograničenja. Prvo, saznajemo da je stvara- 
laštvo kao sposobnost proizvodnje kvalitativno novog nastalo 
»u procesu rada«. Po ovome rad prethodi stvaralaštvu. Tek u 
procesu rada nastaje sposobnost što je nazivamo stvarala- 
štvom. Drugo, ova sposobnost, daleko od toga da bi nešto iz 
ničega pravila, gradi to kvalitativno novo »iz materijala koji 
pruža stvarnost«. Prema tome pretpostavka je za stvaralaštvo 
da postoji i određena causa materialis. Ali, treće, ne samo što 
je potreban materijal koji pruža stvarnost, nego sam taj pro- 
ces gradnje novoga ne protječe bilo kako nego na »osnovu 
zakonitosti objektivnoga svijeta«, a to bismo mogli shvatiti 
kao neki formalni uzrok. I najzad, na kraju se pojavljuje 1 
svojevrstan finalni uzrok, jer nova realnost koja nastaje stva- 
ralaštvom mora da »zadovoljava mnogostruke društve potrebe«. 


Ako navedeni uvjeti nisu ispunjeni, tj. ako materijal nije uzet 
iz stvarnosti, ako nismo proizvodili po zakonima objektivnoga 
svijeta ili ako rezultat stvaralaštva ne zadovoljava društvene 
potrebe, to onda uopće nije stvaralaštvo. 


Ako sam sklon da osporim ovakvu definiciju stvaralaštva, to 
nije zato što bih mislio da čovjek nije sposoban za takvo dje- 
lovanje ili da on takvo djelovanje faktički ne vrši. Naprotiv, 
mislim da većina ljudi većinu svoga vremena provodi u dje- 
latnosti takve vrste, jer ono što je ovdje dano kao definicija 
stvaralaštva, to je doista, možda ne do kraja precizan, ali u 
biti tačan opis ljudskoga rada. Ljudski rad je upravo takva 
djelatnost kojom iz materijala što ga pruža stvarnost u skladu 

sa zakonima »objektivnog svijeta« proizvodimo nešto što će 
zadovoljiti društvene potrebc. 


Međutim, tu nastaje pitanje da li je ovako određeno, na rad 
reducirano »stvaralaštvo« jedino za što je čovjek sposoban. Da 
li je to zaista jedina djelatnost koja je moguća za čovjeka od- 
nosno jedina djelatnost koja razlikuje čovjeka od svega dru- 
gog što nije on ili je čovjek sposoban i za djelatnosti neke 
druge vrstc koje bi prije zasluživale naziv stvaralaštva? 


Također se javija pitanje: može li ovako opisana djelatnost, 
sa svim onim ograničenjima koja su u taj opis unijeta, proiz- 
voditi ono što je spomenuto u prvom, općem određenju poj- 
ma, tj. nešto kvalitativno novo? 


Da bismo odgovorili na ta pitanja, moramo se najprije upitati 
šta zapravo znači to kvalitativno novo o kojem je riječ. 


2 


Pojam novog nije nam nepoznat. Njim obilno operiramo sva- 
kodnevno, pa nije čudno što operiramo s njim na različite na- 
čine i u različitim značenjima. Najjednostavnije i najčešće je 
ono značenje u kojem je dominantna vremenska dimenzija u 
smislu puke vremenske sukcesije. U ovom smislu novo je ono 
vremenski skorašnje, što je odnedavna tu, za razliku od starog 
kao onog što je od ranije, otprije, već odavna tu. 


Ovo vulgarno vremenski shvaćeno novo može se interpretirati 
na nekoliko načina. Ono se može shvatiti kao ono što je upravo 
ili nedavno nastalo ili počelo bivstvovati. To je onaj smisao u 
kojem govorimo o »novoj kući«, a mislimo kuću koja je upra- 
vo sagrađena. Ali ovo vremenski novo ne mora se odnositi na 
sam nastanak onoga o čemu je riječ, već može smjerati i na 
naš kontakt s njim. Tako pod »novim« mislimo također ono 
što je upravo dospjelo u neku relaciju s nama, što smo nedav- 
no zapazili, uočili, otkrili, zavoljeli, upotrijebili. U ovom smi- 
slu nazivana je Amerika »Novim kontinentom«, ne kao konti- 
nent koji je nastao poslije Evrope, Afrike i Azije, već kao kon- 
tinent koji smo mi (mi bijeli koji uobražavamo da smo rođeni 
gospodari Zemlje i Svemira) otkrili nakon ostalih. Jedna je 
podvarijanta ovog značenja novog ona u kojoj je novo ono 
što je upravo kupljeno ili nabavijeno. U tom smislu govorimo 
O »novoj haljini«, »novom šeširu« ili »novim cipelama«, ne 
podrazumijevajući uvijek nešto što je upravo proizvedeno (u 
dućanu je to moglo ležati već duže vremena), nego misleći na 

nešto što je upravo kupljeno. A ovaj svojevrsni otudeni oblik 
novoga koji je tako karakterističan za naše suvremeno potro- 
šačko društvo možda je baš onaj za koji se riječ »novo« u sva 
kodnevnom govoru najčešće upotrebljava. 


Ako bismo novo shvatili na ovaj način, time bi svakako bila 
osigurana svakodnevna masovna produkcija »novog« i mi bi- 
smo bili sa svih strana okruženi »novim«. U tom bismo smislu 
mogli biti »zadovoljni«. No pitanje je da li nas to shvaćanje 
novog može zadovoljiti kao teorijsko rješenje i životni stav, 
napose u slučaju kad dovodimo novo u relaciju sa kreacijom i 
kad ne tražimo takva teorijska rješenja koja će nas smiriti u 
postojećem već takva koja će nas suočiti sa zbiljom. 


U stvari, ako se malo zamislimo nad samim tim shvaćanjem 
novog koje eksplicite svodi novo na puku vremensku sukcesiju, 
vidjet ćemo da tu nije samo čisto vrijeme u pitanju, da je tu 
implicite pretpostavljeno i nešto drugo. Jer kad se ono što je 
skorašnje i sadašnje ne bi od onog prošlog ni po čemu razli- 
kovalo, ne bismo ga mogli ni identificirati kao nešto svoje- 
vrsno i zasebno. Prema tome, čak u naizgled čisto vremen- 
skom pojmu novog sadržana je i ideja razlike. Novo nije samo 
ono što je upravo nastalo ili upravo došlo u neku relaciju s 
nama, nego je novo ono različito što se upravo javilo ili ušlo 
u naš svijet. 


Pitanje je međutim, da li je svako različito do dosadašnjeg 
doista novo. Naravno da nema i ne može biti nikakve zabrane 
da se izraz »novo« upotrebljava u ovom širokom smislu. No 
čini se da moramo distingvirati dva slučaja: onaj kada se raz- 
lika između »starog« i »novog« odnosi na nešto nebitno ili spo- 
ljašnje stvari ili djelatnosti o kojoj je riječ, i onaj u kojem je 
»novo« bitno različito od starog, nešto svemu dosadašnjem 
neslično, od njega strukturalno drukčije. Čini se, dalje, da je 
bolje, ukoliko ne želimo potpuno trivijalizirati pojam novog i 
proglasiti da sretno živimo u svijetu gdje novo iskače na sve 
strane oko nas, da pojam novog ograničimo upravo na novo 
u smislu bitno ili kvalitativno različitog od dosadašnjeg. 


Ali šta znači ovaj pojam novog kao bitno ili kvalitativno razli- 
čitog od dosadašnjeg? Često se prihvaća ovaj pojam novog, ali 
se ne izvode sve konsekvencije, pa se napose nekad misli da 
se novo ipak može reducirati na staro. Međutim, odlučna je 
odlika istinski novog da je ono nesvodljivo na staro, đa se ne 
može svesti na staro i da se ne može izvesti iz njega. To ne 
znači da u novom uopće nema elemenata starog. Ali novo je 

Novo upravo po tome što u njemu ima nečega čega u starom 
nema i što se ni iz čega sadržanog u starom ne može izvesti, 
To, drugim riječima, znači da novo nije ni puko ponavljanje, 
ni puko modificiranje ili prestrukturiranje staroga. To također 
znači da prijelaz od staroga novome nije i ne može biti kon- 
tinuiran proces, beskonačno djeljiv u djeliće koji bi se među- 
sobno dodirivali. Upravo zbog toga što u njemu ima nečeg čega 
u starom nema, novo je od starog odijeljeno skokom, prekidom. 


Mogao bi netko pomisliti da novo, iako odijeljeno skokom od 
starog, ipak može na neki način biti determinirano starim. No 
premda se takvo mišljenje može zastupati, nije jasno kako bi 
ga netko mogao obrazložiti. Na koji bi način neko dano stanje 
moglo determinirati nastanak nečega što u njemu nije ni na 
koji način sadržano? 


Iz navedenog shvaćanja novog proistječe da novo nije nešto 
što je naučno ili na bilo koji drugi racionalan način predvidlji- 
vo. Ali iz njega slijedi da novo nije ni nešto što je naknadno 
objašnjivo, nešto što bi se moglo naknadnom analizom svesti 
na ranije postojeće elemente ili na djelovanje zakona i uzroka. 
Paradoksalnost je, i ne samo paradoksalnost nego unutrašnja 
protivurječnost naučnih i sličnih pokušaja objašnjenja umjet. 
ničkog i uopće ljudskog stvaralaštva, da pokušavaju svesti no- 
vo na staro i smatraju da ga nisu objasnila do kraja ako ga 
nisu svela bez ostatka. To su sve pokušaji da se izvede neizvod- 
ljivo i svede nesvodljivo. 


Maksimum objašnjenja što ga može postići naučna analiza jest 
da otkrije neke elemente staroga u novome ili neke pretpostav- 
ke novoga u starome. Međutim, novo je novo baš po tome što 
u njemu nije sve staro i ono što ga čini novim upravo nije 
staro. A s druge strane, pretpostavke novoga u starom nikad 
ne mogu biti takozvane »dovoljne« pretpostavke, već najviše 
samo nužne pretpostavke novoga. Pokušaji da se u starom na- 
ću ne samo nužne nego i dovoljne pretpostavke novoga, pret- 
postavke koje bi iz staroga nužno proizvodile nešto novo, una- 
prijed su osuđeni na neuspjeh, jer protivurječe samom pojmu 
i biti onoga što je novo. 


To ne znači da je novo potpuno iracionalno ili neshvatljivo. 
Ali shvatiti novo ne znači, kako se to često misli, svesti ga na 
staro, nego to znači prije svega uočiti njegovu svojevrsnost i 
specifičnost, njegovu razliku od starog i specifičnu strukturu 
koju samo ono posjeduje. 

Da li se ovako shvaćeno novo može naći i u ljudskom svijetu 
i u tzv. ne-ljudskoj prirodi ili je ono rezervirano samo za jedno 
određeno područje bivstvujućega? Na prvi pogled se čini da 
nemamo razloga za ograničavanje novog na samo jedno pod- 
ručje bivstvujućega. Jer ne samo u ljudskom svijetu nego i 
u prirodi nailazimo na kvalitativne razlike i napose na bitno 
različite životinjske i biljne vrste koje kao da svjedoče da je 
nastanak novog moguć i izvan čovjekove povijesti. 


Međutim, ako ostavimo po strani izvanjske razlike između 
ljudske povijesti i »povijesti« prirode, ako ostavimo po strani 
npr. takvu razliku kao što je sporo nastajanje tzv. novog u 
prirodi (gdje se jedno te isto ponavlja stoljećima da samo u 
dugim razmacima nastane i ponešto drukčije) bitna je razlika 
u načinu postajanja u tome što tzv. kvalitativno novo u pri 
rodi nastaje kao rezultat slijepe igre nužnosti i slučaja, dok 
je novo u povijesti rezultat svjesnog nastojanja da se preko- 
rači sadašnje, svjesnog nastojanja da buduće bude drukčije od 
dosadašnjega. Prema tome o novom u pravom i punom smislu 
može se govoriti samo tamo gdje je čovjek na djelu, samo u 
ljudskoj povijesti. Nema novoga izvan povijesti, ali nema ni 
povijesti bez proizvođenja novoga. Povijest je u biti proizvod- 
nja novoga. 


To naravno ne znači da u povijesti nema determiniranih zbi- 
vanja i persistiranja staroga. Ali ono što čini čovjeka čovje- 
kom i povijest poviješću, nije persistiranje staroga ni njegovo 
mehaničko ponavljanje, a napose ne slijepa igra nužnosti i slu- 
čaja, nego upravo svjesna proizvodnja novoga. 


Ako se istinski novo locira u povijest, nastaje pitanje da li je 
u povijesti svako kvalitativno različito od sadašnjeg doista 
novo i da li je svaka proizvodnja kvalitativno različitog doista 
stvaralaštvo. Ili je možda pojam novog povezan s pojmom vi- 
šega, boljega ili progresa? 


Nije teško uočiti da pored novog postoji pseudonovo, nešto što 
je površno ili djelomično drugačije od dosadašnjeg, ali se od 
njega bitno ne razlikuje. Ima različitih oblika pseudonovog: 
ono što se samo čini novo, a u stvari to uopće nije (prividno 
novo); ono što je novo samo u beznačajnom, premda se pri- 
kazuje kao novo u značajnom (novotarija); ono što je novo u 
značajnom, ali je staro u presudnom (novi oblik staroga). U 
sklopu ovog posljednjeg postoje i takve kvalitativno drukčije 
pojave koje su u veoma znatnoj mjeri različite od onoga što 

je bilo, a ipak su samo novi oblici staroga ili možda čak oblici 
obnove davno prošlog i oblici borbe protiv nadolazećeg istin- 
ski novog. Tu pripadaju, na primjer, i takve pojave kao što su 
fašizam i nacizam, koje su doista bitno različite od dotadaš- 
njih političkih struktura kapitalizma, ali ne transcendiraju to 
staro, nego predstavljaju pokušaj da se ono grubim zatiranjem 
svih klica novoga spasi. 


Kad je riječ o takvom novome u okviru i u službi staroga, mo- 
glo bi se prigovoriti da je teško razlikovati istinski novo od 
onoga što je samo novo u okviru staroga i, prema tome, bitno 
staro. I doista, nema nikakvih preciznih definicija ni vanjskih, 
formalnih kriterija pomoću kojih bismo mogli lako i sigurno 
razlikovati novo i staro. 


Međutim, ipak postoje neka obilježja po kojima se razlikuje 
istinski novo od pseudonovog i istinsko ljudsko stvaralaštvo 
od onoga što neki zovu demonskim stvaralaštvom ili rušilašt- 
vom i što se na prvi pogled izvanjski bitno ne razlikuje od 
pravog stvaralaštva. 


Jer, ma koliko demonsko ili rušilačko Stvaralaštvo imalo naiz- 
gled istu strukturu kao pravo stvaralaštvo, proizvodeći obilje 
novih i nevidenih formi (netko može, npr., imati izvanrednu 
imaginaciju i biti u stanju da otkrije bezbrojne nove forme 
mučenja ili ubijanja, u čemu su »talentirani« nacisti i uspije- 
vali), ovo bogatstvo formi ne može prikriti činjenicu da je 
ono usmjereno na osiromašenje i uništavanje čovjeka, da ono 
ne znači obogaćenje ljudskih stvaralačkih moći, nego ide na 
rušenje i razaranje svega što je doista ljudsko, što je doista 
stvaralačko i što je doista slobodno, da ide na zatvaranje i su- 
žavanje bogatstva ljudskog života i čovjekovih kreativnih mo- 
gućnosti. 

Ima ljudi koji su skloni da poreknu mogućnost svemu što nije 
do kraja racionalno objašnjivo, pa im se na gornji način shva- 
ćeno stvaralaštvo čini kao nešto iracionalno i nenaučno. Stoga 
su skloni tvrditi da je takvo stvaralaštvo općenito nemoguće 
ili bar da je, premda u principu moguće, vrlo rijetko i ne može 
biti određenje biti čovjeka. 


Meni se čini da je odlučna verifikacija općenite mogućnosti 
stvaralaštva cijela ljudska povijest. I ukoliko taj argument ne 
može nekoga uvjeriti u općenitu mogućnost stvaralaštva, onda 
to vjerojatno ne može ni neki drugi specijalniji. 

Međutim, teže je pitanje da li se stvaralaštvo može shvatiti 
kao biino određenje čovjeka. Ako bismo ušli u čisto empirij- 
sku analizu onog što je čovjek kao povijest bio, mogli bismo 
utvrditi da je on češće bio sve drugo nego stvaralac. Najveći 
dio svoga života čovječanstvo provodi u radu, a rad je nega- 
cija stvaralaštva, kao što je i stvaralaštvo negacija rada. Nije 
rad stvorio stvaralaštvo, kako se to kaže u onom citiranom 
odlomku iz ruskog filozofskog rječnika, nego je stvaralaštvo 
stvorilo rad. Nije rad stvaralačka djelatnost, nego pretežno 
takva u kojoj se rutinski ponavljaju neke operacije (kad ne 
bi bilo tako, rad ne bi bio efikasan); kao »primjer«, »rezuliat« 
ili »dokaz« ljudskog stvaralaštva može poslužiti ne tekući rad, 
nego »pronalazak« rada ili ono što u toku historijskog raz- 
vitka nastaje kao njegovo »unapređenje« ili »usavršenje«, kao 
rušenje postojećih oblika rada i otkrivanje nekih bitno druk- 
čijih. 


Marxovo mišljenje o odnosu rada i stvaralaštva vrlo je lijepo 
izraženo u Teorijama o višku vrijednosti: »Vrijeme rada ostaje 
uvijek, pa i onda kad se razmjenska vrijednost ukine, supstan- 
cija koja stvara bogatstvo i mjera froškova koje iziskuje nje- 
gova proizvodnja. Ali, slobodno vrijeme, vrijeme kojim sec ra- 
spolaže, jest -—— pravo bogatstvo — dijelom za uživanje proiz- 
voda, dijelom za slobodno djelovanje koje nije kao rad odre- 
đeno prinudom neke spoljne svrhe koja mora biti ispunjena, 
čije ispunjenje je prirodna nužnost ili socijalna dužnost, već 
kako se hoće. 


Razumije se po sebi da samo radno vrijeme, uslijed toga što 
će biti ograničeno na normalnu mjeru, zatim što se više ne 
radi za nekog drugog, nego za samog sebe, zajedno sa ukida. 
njem socijalnih suprotnosti između gospodara i slugu itd., kao 
stvarno socijalni rad, najzad kao osnovica slobodnog vremena 
dobiva sasvim drugi, slobodniji karakter i da radno vrijeme 
jednog čovjeka koji je ujedno čovjek sa slobodnim vremenom, 
mora imati mnogo viši kvalitet od kvaliteta radne životinje.« 


Ovo poznato mjesto iz Marxa ne navodim kao odlučan argu- 
ment ni za problem, ni za interpretaciju Marxa (kod Marxa 
ima i drukčijih mjesta, pa ga možemo različito interpretirati), 
nego kao primjer pregnantno izražene misli s kojom se uglav- 
nom slažem. Napose mislim da je tu dobro izražena suprot- 
nost između rada i slobodne djelatnosti. Rad je, kako kaže 


5. K. Marx, »Teorije o višku vrijednosti«, III, Kultura, Beograd 1956, 
str. 271. Up. K. Marx, »Theorien iiber den Mehrwert«, Dritter Band, 
Vierte Auflage, Stuttgart 1931, S. 305—306. 

Marx, »određen prinudom jedne vanjske svrhe koja mora biti 
ispunjena, čije ispunjenje je prirodna nužnost ili socijalna duž- 
nost«. I čovjek koji svoj život u takvom radu provodi jest 
Arbeitstier, »radna životinja«. 


Međutim, čovjck nije samo radna životinja, on je sposoban 1 
za jednu drukčiju vrstu djelatnosti, i ta je djelatnost ono što 
ga čini čovjekom, a ne samo radnom životinjom. Marx ovdje 
pretpostavlja (i premda se to čini prihvatljivo, o tome se može 
diskutirati) da se čovjek ne može nikad potpuno »riješiti« rada 
kao životinjsko-radne djelatnosti. Ali čovjek može sve više ra- 
Zvijati stvaralaštvo kao nešto principijelno različito od rada, 
pa čovjek koji u sve većem slobodnom vremenu i u promije- 
njenoj društvenoj situaciji. razvija sivaralaštvo, i u radnom 
vremenu postaje drukčiji; njegova djelatnost, kako kaže Marx, 
dobiva doduše ne potpuno slobodan, ali svakako »sasvim druk- 

Čovjek je faktički dosad bio i vjerojatno će još dugo biti radna 
životinja. Ali nije to ono bitno što njega čini čovjekom, bitno 
je što on može biti i nešto drugo. A cijela ljudska povijest 
pokazuje nam da on može biti drugo. Da on može biti stva- 
ralac, pokazuje napose i cjelokupni razvoj takvih djelatnosti 
kao što su filozofija, umjetnost i znanost, ali to dokazuje i na- 
stanak i razvoj njegove radne djelatnosti koja je moguća i 
shvatljiva samo uz pretpostavku (a ne kao pretpostavka) njc- 
govog stvaralaštva, kao izraz čovjekove stvaralačke prirode. 


Kao verifikacija teze o ljudskom stvaralaštvu mogu poslužiti 
1 odnosi koji se povijesno razvijaju među ljudima i djelatnosti 
koje čovjek razvija kao društveni čovjek. Stvaralaštvo je stra- 
hovita rijetkost i kod pojedinaca i kod društvenih grupa, pa 
ipak se ono realizira i u odnosima među pojedincima i u dje- 
lovanju društvenih grupa. O posljednjem najuvjerljivije svje- 
doče takve epohe kolektivnog stvaralaštva koje nazivamo revo- 
lucijama. No o tom svjedoče i mnoge kolektivne akcije manjih 
razmjera koje nisu epohalne, ali su kreativne, jer pretposiav- 
ljaju 1 uključuju slobodno opredjcljenje i djelovanje pojedina- 
ca. Takvc akcije ostaju stvaralačke sve dok se u njima ostva- 
ruje takav način kolektivnog djelovanja koji ne traži od poje- 
dinaca da svojc individualne stvaralačke moći potčine izvanj- 
skim svrhama, zadacima ili propisima. 


No ako je općenito moguće govoriti o čovjekovom stvaralaštvu 
i o čovjeku kao stvaralačkom biću, nije li možda danas dostig- 
nuta tačka kada je stvaralaštvo postalo nemoguće? Doista po- 
stoje mnogi »pesimistički« (ili »realistički«) opisi današnje svjet- 

ske situacije po kojima se čini da je sve reificirano i da ni- 
kakve mogućnosti za stvaralaštvo više nema. Svi su putovi 
zatvoreni, čovjekov je život tako mnogostruko »izorganiziran« 
da se on mora ponašati kao stvar, mora čak i sam sebe iznositi 
na tržište i mora se odreći svake nade da bi u bilo kom obliku 
svoga djelovanja (od proivodnje do znanostii politike) mogao 
ispoljiti svoje stvaralačke moći. 


Ne bi li trebalo konkretnom analizom sadašnje društvene situ- 
acije pokazati da je stvaralaštvo i danas moguće? Moj je odgo- 
vor da je to moguće i bez takve analize i da bi analiza koja bi 
željela pokazati konkretne mogućnosti i granice stvaralaštva 
danas bila promašena, jer je stvaralaštvo upravo ono što ne 
samo realizira već i otvara nove mogućnosti, ono što prekora- 
čuje pretpostavljene granice. Stvaralaštvo je u krajnjoj liniji 
isto što i sloboda. 


Korijen ljudskog stvaralaštva nije u postojećim institucijama 
i organizacijama, nego u čovjekovom kritičkom stavu prema 
tim institucijama i u njegovoj sposobnosti da čuje zov koji 
dolazi iz budućega i da se tom zovu odazove. Odgovornost je 
bitna pretpostavka stvaralaštva. 


Javljaju se ponekad mišljenja da stvaralaštvo i sloboda treba 
da budu izvana ograničeni odgovornošću. Budući da čovjek 
pojedinac nije sam, on ne smije slobodno razvijati svoje stva- 
ralačke mogućnosti, on mora voditi računa i o drugim ljudima; 
ako ne želi da tuđe stvaralaštvo onemogući, on treba da svoje 
vlastito stvaralaštvo ograniči. Njegova sloboda i stvaralaštvo 
moraju biti dopunjeni i korigirani odgovornošću. 


Mislim da je u ovakvom određenju odnosa slobode i stvara- 
laštva prema odgovornosti taj odnos malo preokrenut. Nije 
potrebno da čovjek svoje stvaralaštvo ograniči pomoću odgo- 
vornosti (pogotovu ne pomoću odgovornosti u smislu osjećaja 
da bismo mogli biti »pozvani na odgovornost« ako se ogriješi- 
mo o neka vanjska ograničenja i zahtjeve), nego ispravno shva- 
ćena odgovornost prethodi slobodi. Biti odgovoran ne znači 
ograničavati sebe u stvaralačkom djelovanju, nego bili sposo- 
ban za odgovor na ono što bi Heidegger nazvao »nagovorom 
bitka«. To znači biti otvoren za zbilju, za vlastite kreativne 
mogućnosti i za druge ljude — ali ne kao one koji ograniča- 
vaju našu slobodu i kreativnost već kao one koji mogu biti 
podsticaj našoj kreativnosti i podrška našem slobodnom djelu. 


Odgovornost u ovom smislu, odgovornost kao sposobnost i 
spremnost da zauzmemo kritički stav prema postojećim for- 


56 


imama nehumanosti i da se založimo za stvaranje jednog bo- 
ljeg svijeta, jest ono što čini potpuno suvišnim i nepotrebnim 
da se slobodi i stvaralaštvu naknadno dodaje odgovornost kao 
vanjski korektiv i regulativ koji bi nas čuvao da ne prekora- 
čimo naprijed određene granice. 


2 


Gornje shvaćanje stvaralaštva (koje je prvi put iznijeto na 
Korčulanskoj ljetnoj školi u augustu 1967) naišlo je na razli- 
čite prigovore. Ovdje bismo željeli da razmotrimo bar dva. 
Jedan se odnosi na mogućnost objašnjenja i predviđanja stva- 
ralaštva, drugi na navodno »pozitivno« shvaćanje stvaralaštva. 


Neki kritičari shvatili su gornja izvođenja tako kao da je u 
njima težište na neobjašnjivosti stvaralaštva, koja se sa svoje 
strane izvodi iz njegove nepredvidljivosti. Stoga su ti kritičari 
nastojali da opovrgnu neobjašnjivost stvaralaštva i napose da 
pokažu njenu neizvodljivost iz njegove nepredvidljivosti (koju 
oni ne odbijaju tako odlučno). 


Ovdje je međutim riječ o nizu nesporazuma. Prije svega, pot- 
puno je neodrživo prošireno shvaćanje po kojem je nepredvid- 
ljivost »jači« zahtjev od objašnjivosti (što bi značilo da je sve 
predvidljivo objašnjivo, ali ne i obrnuto). U stvari, mnogi su 
neobjašnjivi procesi tačno prcdvidljivi. Proširenu predrasudu 
O odnosu objašnjivosti i predvidljivosti ne treba opširno po- 
bijati iz jednostavnog razloga što je ovdje irelevantna. U gor- 
njem tekstu nije neobjašnjivost stvaralaštva izvedena iz nje- 
gove nepredvidljivosti ni obrnuto, nego su obje svedene na 
zajednički korijen: na nesvodljivost novog na staro. Stoga u 
gornjim izvođenjima nije najvažnija ni teza o neobjašnjivosti 
stvaralaštva, ni ona o njegovoj nepredvidljivosti; obje su samo 
konsekvencija fundamentalne teze o nesvodljivosti novoga. 


Neki su izrazili bojazan da teza o neobjašnjivosti novog može 
dovesti do izvjesnog agnosticizma u pogledu mogućnosti obja- 
šnjavanja historije. Na to se mora odgovoriti da strah od agno- 
sticizma ne može biti dovoljan razlog za prihvaćanje ili odbaci- 
vanje određene koncepcije. Odlučno je pitanje da li je novo 
do kraja ili bar u biti svodljivo na staro. A u ovom pitanju 
nije riječ samo o boljoj ili lošijoj definiciji novog. Riječ je 
prvenstveno o mogućnosti samog novog u zbiljskom svijetu. 
Drugim riječima, fundamentalno je pitanje: Živimo li u svijetu 
u kojem postoji jedan dani, uvijek isti, konačni broj eleme- 
nata, koji se po određenim, uvijek istim zakonima sastavljaju 
i rastavljaju, tako da se o novom može govoriti samo kao o 

nešto drukčijoj kombinaciji elemenata starog, nastaloj po ne- 
promjenljivim vječnim zakonima? Ili možda živimo u svijetu 
u kojem može nastati novo i u jednom drugom smislu, u smi 
slu nečega što ne proistječe iz starog po unaprijed danim za- 
konitostima, u smislu nečega što se bitno razlikuje od dosa- 
dašnjega, što je doista na neki način nastalo »iz ničega« te se 
ne može svesti na ono što je već postojalo? To pitanje ne pita 
samo o stvaralaštvu i čovjeku, ono pita o cjelini svega 1 o 
smislu bivstvovanja. Da li jc smisao bivstvovanja samo puko 
trajanje, persistiranje istoga? Da li su svi oblici bivstvovanja 
unaprijed dani i određeni? Ili je u biti bivstvovanja založena 
i mogućnost stvaralaštva? 


Nije moja teza da su čovjek i svijet neshvatljivi. Moja je teza, 
naprotiv, da bi čovjek i svijet bili neshvatljivi ako ne bismo 
dopustili mogućnost stvaranja istinski novog, mogućnost na- 
stanka neobjašnjivog. To ne znači da u novom ne možemo 
otkriti elemente koji su već prije postojali ili da u njemu 
ne možemo otkriti djelovanje izvjesnih zakona i uzroka. Ali 
ne možemo sav nov fenomen svesti na dane elemente i uzroke, 
i novo je novo samo ukoliko ga ne možemo reducirati na staro. 
A ukoliko u novom ima nešto što je nesvodljivo na siaro, to 
znači da u njemu ima i nešto nepredvidljivo i neobjašnjivo. 


Da bi se izbjegli svi nesporazumi, trebalo bi možda također 
istaći da je u novome ipak ponešto predvidljivo i objašnjivo, 
Ali pri tome ne bi trebalo zaboravljati da se u novome može 
objasniti i predvidjeti samo ono staro (ne u smislu apsolutno 
identičnog sa dosadašnjim, nego u smislu onog što nije kvalita- 
tivno drukčije). Ne može se objasniti ono po čemu je novo - 
nešto novo. 


Kad neki tvrde da su po tom shvaćanju u historiji objašnjive 
samo njene »prazne stranice«, možemo se s tim složiti, a da 
u tome ne vidimo ništa zastrašujuće. Izgleda da je nekima 
objašnjivost važnija od svega drugoga, pa su spremni negirati 
stvaralački karakter povijesti samo da spase njenu objašnji 
vost, dok mi priznajemo stvaralačku bit povijesti ne ustruča- 
vajući se da joj poreknemo objašnjivost. 


Ako se tako poriče objašnjivost odlučnih momenata povijesti, 
time se nipošto ne poriče i mogućnost razumijevanja (shva- 
ćanja) povijesti. Neki od onih koji su tako energično ustali 
protiv negiranja objašnjivosti povijesti učinili su to vjerojatno 
zato što nisu razlikovali objašnjenje i razumijevanje, jedna 
distinkcija koju poznaju ne samo npr. Hegel ili Dilthev, nego 
čak i suvremena neopozitivistička filozofija nauke. 

Jedan drugi prigovor odnosi se na definiranje stvaralaštva i 
drugih srodnih pojmova (npr. slobode, ličnosti i sl.) »u gotovo 
isključivo pozitivnom smislu«. Po tom mišljenju ovakvo »izra 
zito pozitivno određivanje osnovnih pojmova«, odnosno zapo- 
stavljanje »negativne strane ljudskih mogućnosti«, znači »ne- 
opravdano pojednostavnjenje i sužavanje problema«. Naizgled 
taj prigovor dobro pogađa jednu slabu tačku gornjih izvođe- 
nja. No da li je to doista tako? 


Kad govorim o čovjeku kao slobodnom i stvaralačkom biću 
ili kad kažem da su sloboda i stvaralaštvo bit čovjeka, ne pori- 
čem mogućnost čovjekova samootuđenja, tj. ne poričem činje- 
nicu da čovjek može biti neslobodan i nekreativan. Naprotiv, 
tvrdio sam i tvrdim da se vcćina ljudi većinu svog vremena 
ponaša neslobodno i nestvaralački. Daleko od toga da bih »za- 
postavljao« te »negativne strane ljudskih mogućnosti« kad je 
riječ o sadašnjosti i prošlosti, čak sam govoreći o budućnosti 
pisao da »nije moguće stvoriti takvo društvo koje bi proizvo- 
dilo samo neotuđene, slobodne, stvaralačke individuume, isklju- 
čujući svaku mogućnost da bilo tko bude samootuđen«. 


No ako je to tako, ako je čovjek i slobodan i neslobodan, i 
stvaralački i nestvaralački (i čak više ono drugo, »negativno), 
ne bi li to trebalo reći već u njegovoj »definiciji«, ne bi li 
trebalo da ga odredimo kao »biće koje je stvaralačko i ne 
Stvaralačko« ili kao »biće koje je slobodno i neslobodno«? To 
je naravno moguće, samo bi bilo naivno misliti da je time 
učinjen neki napredak u odnosu na određenje po kojem je čo- 
vjek jednostavno »biće stvaralačko i slobodno«. Nesloboda i 
nestvaralaštvo nisu nešto što se može izvana dodati ili suprot- 
staviti slobodi i stvaralaštvu, Biće koje nije sposobno za slo- 
bodu i stvaralaštvo ne može biti ni neslobodno ni nestvara- 
lačko. A biće koje je sposobno za slobodu i stvaralaštvo samim 
tim je sposobno i za otuđenje od njih. Drugim riječima, »krea- 
tivnost« i »nekreativnost« dva su modusa bivstvovanja kreativ- 
nog bića. 


Ako prigovor da se čovjek ne smije definirati pomoću slobode 
i Stvaralaštva stoji na slabim nogama, kako stoji stvar sa su- 
protnim prigovorom da se sloboda i stvaralaštvo ne smiju de- 
finirati čisto »pozitivno«, kao nešto što ima sve karakteristike 
čovječnosti, isključujući ono negativno, neljudsko, što karakte- 
rizira bar neke oblike slobode i stvaralaštva? Na to treba od- 
govoriti da stvaralaštvo u gornjim izvođenjima nije shvaćeno 
ni kao nešto »pozitivno«, ni kao nešto »negativno«, ni kao ne- 


59 


što »malo pozitivno, a malo negativno«, jednostavno zato što 
je određeno kao nešto što se moralno ne može vrednovati, što 
prethodi svakom moralu. Formalističko i moralističko mišlje- 
nje, čak i onda kad drugima prigovara za moralizam, ne može 
bez moralnih razlikovanja. Tako bi ono, kad je riječ o stva 
ralaštvu, htjelo da dobije najprije opću, neutralnu definiciju 
stvaralaštva, a zatim da tako određeno stvaralaštvo po jasnom 
i čistom moralnom kriteriju podijeli na dva dijela: na ono 
pozitivno (dobro, neđdemonsko) i ono negativno (loše, demon 
sko). Odbijajući ove čisto moralne distinkcije ja naprotiv razli- 
kujem autentično (pravo, istinsko) ljudsko stvaralaštvo od 
neautentičnog (nepravog, lažnog, demonskog) stvaralaštva, pri 
čemu ne smatram da su to dvije posebne forme iste opće biti, 
nego smatram da ono prvo bit stvaralaštva izražava, a drugo 
negira. 


To znači da ne poričem činjenicu »demonskog stvaralaštva«, 
niti tvrdim da to demonsko stvaralaštvo nema veze sa stvara- 
laštvom. Demonsko je stvaralaštvo otuđeni oblik stvaralaštva, 
što znači da ono posjeduje izvjesne izvanjske karakteristike 
stvaralaštva, a u biti je negacija stvaralaštva. Mišljenje za 
koje je i čovjek puka stvar nezadovoljno je takvim objašnje- 
njem, jer ono misli da postoje samo dvije mogućnosti: ili je 
»demonsko stvaralaštvo« sasvim izvan pojma stvaralaštva, ne- 
što sasvim drugo, ili je ono jedan »ravnopravan« dio stvara- 
laštva, koji u općem pojmu stvaralaštva prebiva mirno i spo- 
kojno naporedo s onim drugim dijelom, sve dok u akciju ne 
stupi moralistička refleksija. 


Među onima koji su gornje shvaćanje stvaralaštva kritizirali 
sa stanovišta takve refleksije, napose je Vojin Milić iznio za- 
nimljive argumente koji su, međutim, kad se bliže razmotre, 
samo dodatni argumenti za gornje stanovište. Vrlo tačno on 
je upozorio da se demonsko stvaralaštvo ne javlja samo u ob- 
liku usavršavanja torture: »Razvijaju se čitavi sistemi gospo- 
darenja ljudima, koji više istorijski nisu neminovni, i u nji 
hovo stvaranje i održavanje uključeno je raznovrsno ne retko 
i vrlo inventivno stvaralaštvo. A sve je svesno ili nesvesno mo- 
tivisano ciljem da se spreči progresivni razvoj u određenim 
pravcima, koji postoje kao realna mogućnost. I u tom nasto- 
janju se duže ili kraće vreme uspeva zahvaljujući u velikoj 
meri i negativnom stvaralaštvu.« 


Milić je tu izrazio vrlo zanimljivu misao da su preživjeli siste- 
mi dominacije, koji često uključuju raznovrsno i inventivno 
stvaralaštvo (dakle donose u život nešto čega nije bilo, nepo- 
sredno uveličavaju bogatstvo postojećih formi), usmjereni na 

to da se progresivni razvoj društva u određenim pravcima spri- 
ječi. Prema tome, to su »stvaralački« sistemi koji pomažu da 
se mogućnosti stvaralaštva suze. Demonsko stvaralaštvo, kako 
to iz tog objašnjenja slijedi, ne podstiče opći procvat stvara- 
laštva, ono nije čak ni u nekom neutralnom odnosu prema 
stvaralaštvu uopće, nego ga ono onemogućuje i sprečava. A 
to je već dovoljan razlog da takvo stvaralaštvo smatramo psewu- 
dosivaralašivoim, neauientičnim stvaralaštvom ili otuđenim ob- 
likom stvaralaštva. 


Međutim, kad je riječ o razlikovanju pravog stvaralaštva i pseu- 
dostvaralaštva, bilo bi besmisleno da se ono označi kao mo- 
ralno ili moralističko, jer ono ne polazi od podjele na dobro 
i zlo (ili moralno i nemoralno), nego je to jedna ontološko- 
-antropološka distinkcija iz koje spomenute i druge moralne 
distinkcije tek treba da se izvedu. 


4. »Relevantnost« Marxova pojma 
otuđenja 


A. Preihodne primjedbe 
1 


Naslov ovog rada jedan je od najdužih, pa se to može činiti 
kao znak neskromnosti autora. Ali autor ovog rada nije autor 
njegova naslova; ovaj posljednji sugerirali su organizatori kon- 
ferencije u Notre Dame.* Međutim, »Filozofska i sociološka re- 
levantnost Marxova pojma otuđenja« nije samo dug naslov; 
to je također široka tema i velik zadatak. Da li da temu suzi- 
mo kako bismo je mogli razmotriti pažljivije? Ili da radije po- 
kušamo izraziti naše poglede što kraće, ne služeći se dugim 
argumentima i ograničavajući se na formuliranje naših glav- 
nih teza? 


2 


Prilično sam siguran da nikad ne bih formulirao naslov ovog 
rada na gornji način. Ne samo zbog dužine. Još više zbog toga 
što osjećam da pitanje što ga naslov sugerira polazi od nekih 
pretpostavki koje ne dijelim. No treba li da jednostavno odba- 
cimo sva pitanja koja uključuju pretpostavke neprihvatljive 
za nas? Ili je možda bolje, s gledišta plodonosnog filozofskog 
dijaloga, da pokušamo razjasniti i analizirati sugerirano pita: 
nje, eksplicirati i, ako je potrebno, kritizirati neke od pretpo- 
stavki na kojima ono počiva, ali također odgovoriti na onaj 
dio pitanja koji usmjerava našu pažnju na stvarne i važne 
filozofske probleme? 


3 


Naslov se očigledno može promatrati kao skraćeni 1 neutrali- 
zirani oblik pitanja: »Kakvu filozofsku i sociološku relevant. 
nost ima (ako je uopće ima) Marxov pojam otuđenja?« A ovo 
pitanje, čini se, sugerira da postoji nešto kao »Marxov pojam 
otuđenja«, te da sadržaj (ili smisao) pojma nije ni sporan, ni 
nejasan. Na taj način naslov nas poziva da ne razmairamo 


* Ovaj rad pročitan je 26. IV 1966. na međunarodnom simpoziju 
»Marx i zapadni svijet« (Notre Dame, USA). Primjedbe o njegovu 
naslovu odnose se na prvotni naslov (»Filozofska i sociološka rele- 
vaninost Marxova pojma otuđenja«), koji je u ovoj knjizi skraćen. 

Marxov pojam otudenja »kao takav«, nego njegovu filozofsku 
i sociološku relevaninost. A on, čini se, ostavlja otvoreno ili 
ignorira pitanje nema li pojam i neku drugu »relevantnost« 
pored one filozofske i sociološke. No treba li da jednostavno 
prihvatimo navodnu poznatost Marxova pojma otuđenja? I tre- 
ba li da se ograničimo na istraživanje njegove filozofske i socio- 
loške »relevantnosti« ne pitajući o njegovoj »relevantnosti« 
za cjelinu čovjekova života? 


B. Marxov pojam otuđenja 


] 


Ima li nešto što bi se moglo nazvati Marxovim pojmom otuđe- 
nja? Ako sc pod pojmom podrazumijeva završeni proizvod mi- 
sli s fiksnim »sadržajem«, koji je ekspliciran pomoću defini- 
cije, nema nikakvog »Marxova pojma otuđenja«. Marx nikad 
nije dao eksplicitnu definiciju otuđenja. Ali ako se pod »poj- 
mom« podrazumijeva misao koja pogađa bit pojave, bez obzi- 
ra na to je li dana formalna definicija, sigurno postoji pojam 
otudenja u Marxa. Jer Marx je doista mislio o biti otuđenja 
i znao je kako da izrazi ono što je mislio o njoj. 


Dalje, ako se pod »pojmom« podrazumijeva potpuno jasna, sa- 
vršena i ncprotivurječna misao o biti pojave, misao slobodna 
od svih praznina, nedostataka i teškoća, doista nema pojma 
otuđenja u Marxa. Nije teško otkriti niz nejasnoća i nesugla- 
snosti u Marxovim pogledima o otuđenju. Ali ako se pod »poj- 
mom« podrazumijeva misao o pojavi koja usprkos svim svo- 
jim defektima otkriva pred nama bit fenomena, postoji nešto 
kao Marxov pojam otuđenja. 


Najzad, ako se pod »pojmom« podrazumijeva misao koja se 
zadovoljava promatranjem biti kakva jest, bez namjere da je 
mijenja, bilo bi pogrešno pripisivati pojam otuđenja Marxu. 
On nije bio »čisti naučenjak« koji razrađuje »neutralne« teo- 
rijske pojmove što pasivno odslikavaju stvarnost onakvu kakva 
jest. Marxov »pojam« otuđenja ujedno je kritika otuđenja i 
poziv na praktičku borbu protiv otuđenja, poziv na revolucio- 
narnu transformaciju samootuđenog čovjeka i društva. 


2 


Ima li nešto kao Marxov pojam otuđenja? Ako se pod »Marxo- 
vim pojmom« misli pojam koji je Marx stvorio »ex nihilo«, 

pojam koji je bio potpuno nepoznat prije Marxa, bilo bi pre- 
tjerano govoriti o Marxovu pojmu otuđenja. Mnogo šta u 
Marxovu pojmu otuđenja u stvari je Hegelovo i Feuerbachovo, 
a puno toga u Hegelovu i Feuerbachovu pojmu otuđenja u 
stvari nije njihovo. Pojam otuđenja je svojevrstan »rezime« 
cijele historije zapadne filozofije.:On je bio živ, pod različi- 
tim imenima, od samih početaka filozofske misli. Međutim, 
ako se pod Marxovim pojmom otuđenja misli pojam koji je 
Marx transformirao i kojemu je on dao nov sadržaj i život, 
sigurno postoji takav pojam. Jer Marxovo shvaćanje otuđenja 
nije ni ponavljanje ni kombinacija Hegelovih i Feuerbachovih 
pogleda. Ono je u mnogome njihova najradikalnija negacija. 


Marxov pojam otuđenja još je živ u onome što je najbolje u 
suvremenoj filozofiji, sociologiji i psihologiji. Ne bi li bilo 
adekvatnije govoriti o »suvremenom« (umjesto o Marxovu) poj- 
mu otuđenja? Premda još uvijek stimulira i inspirira disku- 
sije u vrio mnogim pravcima suvremene misli, Marxov pojam 
otuđenja nije jedini pojam otuđenja u naše vrijeme. Neki od 
suvremenih pojmova otuđenja predstavljaju dalje razvijanje 
ili variranje Marxova pojma, a drugi su vrio različiti od njega. 
Zato je legitimno govoriti o »Marxovu pojmu otuđenja« kao 
o nečem što ne treba miješati s onim pojmovima koji su mu 
prethodili ili su slijedili za njim. 


3 


Neki misle da je Marx razvio pojam otuđenja u ranoj fazi svo- 
ga teorijskog razvoja, ali ga je kao neadekvatan kasnije od- 
bacio. I njima je čudno što mnogi marksisti još uvijek mnogo 
upotrebljavaju pojam koji je sam Marx napustio. Međutim, 
zar je doista od odlučnog značaja za druge da li je neki misli- 
lac trajno zadržao ili jednom odbacio neke od svojih pogleda? 
Čak da se Marx doista odrekao svog pojma otuđenja, time ne 
bi jednostavno anihilirao ono što je ranije pisao o njemu. 1 
čak da je Marx jednom ocijenio svoj vlastiti pojam otuđenja 
kao bezvrijedan, mi bismo ga mogli smatrati dragocjenim i 
mogli bismo biti u pravu. 


S druge strane, da li se Marx doista u svojim kasnijim spisima 
odrekao »otuđenja«? Dobro je poznato da su Marx i Engeis u 
svojoj Njemačkoj ideologiji i u Manifestu Komunističke par- 
tije kritizirali filozofe zato što predstavljaju historijski proces 
kao proces samootuđenja čovjeka i što govore o »otuđenju čo- 
vjekove biti«. No nije li »čudno« što se navodno »eliminirani« 
pojam otuđenja ponovo pojavio u Marxovim kasnijim rado- 
vima, što je bio eksplicitno upotrijebljen ne samo u onom ne- 

svršenom rukopisu koji je sada poznat kao Grundrisse der 
Kritik der politischen_ Okonomie, nego i u njegovu neospor- 
nom remek-djelu Kapitalu? Zar u djelima gdje Marx naizgled 
odbacuje pojam otuđenja, komponente tog pojma ne služe kao 
ideje vodilje i kao prešutne pretpostavke? 


4 


Kako ćemo doprijeti do autentično Marxova shvaćanja otuđe- 
nja? Treba li da pokušamo »objektivnu rekonstrukciju« njego- 
vih pogleda na bazi analize tekstova? Bilo bi moguće sakupili 
sve Marxove tekstove o otuđenju, mcđusobno ih uporediti i 
pažljivo ih analizirati. Bilo bi također moguće proučiti sva 
Marxova djela s ciljem da se eksplicira sve što ona impliciino 
kažu o otuđenju. To bi zahtijevalo mnogo prostora, vremena 
i strpljenja, ali to je teorijski moguće. Ima samo jedna pri- 
mjedba takvoj proceduri: ona bi vjerojaino više pridonijela 
iskrivljavanju nego osvjetljavanju Marxove inisli. Marxov je 
»pojam« otuđenja živa misao koja uključuje otvorena pitanja i 
neriješene teškoće. Zato oživjeti bit Marxove »teorije« otuđe- 
nja ne znači samo ponoviti što je Marx već rekao, nego misliti 
u duhu Marxa o problemima o kojima je on mislio, pridonijeti 
rješavanju teškoća s kojima se on borio i otvarati horizonte 
koje je on samo ncodređeno anticipirao. 


Nećemo li na taj način dodati ncšio spolja biti Marxove misli? 
Možda. Ali bit jedne misli nije samo ono što ona faktično sa- 
drži. Zato je bit Marxove misli također to što ona uključuje 
samo kao mogućnosi daljnjeg razvoja. Nemoguće je reći šta je 
Marx doista mislio o otuđenju a da se ne kažu mnoge stvari 
koje on doista nije nikada mislio. Iskopavati unutrašnja bo- 
gatstva jedne tcorije svakako je rizičan poduhvat; ali nema ni 
života ni teorije ako nismo spremni da preuzmemo neke rizike. 


3 


Marxov pojam otuđenja ima u sebi nešto od onog najšireg i 
prividno najprirodnijeg značenja što ga sugerira etimologija 1 
morfologija te riječi, značenja u kojem je otuđenje proces ili 
stanje u kojem nešto postaje ili je postalo tuđe nečemu dru. 
gom. Ali Marxov pojam otuđenja ne može se identificirati s 
takvom općenitom zdravorazumskom idejom. S gledišta zdra 
vog razuma saniooiuđenje može bili samo poseban slučaj otu- 
đenja; za Hegcla i Marxa svako je oluđenje poseban slučaj 
samootuđenja. Jer nema otuđenja tamo gdje nema »samosti«, 
gdje nema »sopstva«. 

Ako je svako otuđenje samootuđenje, stvari ne mogu biti otu- 
đene ni ođ sebe, ni jedna od druge; također je nemoguće govo- 
riti o samootuđenju prirode. Nema samootuđenja gdje nema 
»samosti« (»sopstva«). To ne znači da je pojam otuđenja pot- 
puno neprimjenljiv na »mrtve« stvari i prirodu. I pojedinačne 
stvari i priroda kao cjelina mogu biti otuđeni od čovjeka, ali 
ovi slučajevi otuđenja samo su posebni oblici čovjekova samo- 
otuđenja, oblici otuđenja čovjeka od svoje vlastite biti. 


6 


Svako otuđenje je samootuđenje i za Hegela i za Marxa. Ali 
dok je za Hegela sopstvo koje se otuđuje samo od sebe apso- 
lut, za Marxa je to čovjek. Sve što se događa za Hegela je dio 
cirkularnog procesa otuđenja i razotuđenja apsolutnog duha, 
a čovjek je Apsolut u procesu razotuđenja. Za Marxa nema 
apsolutnog duha i priroda nije otuđeni oblik bilo kakvog du- 
ha. Cijela ljudska povijest je proces otuđenja i razotuđenja i, 
obrnuto, nema otuđenja ni razotuđenja bez i izvan ljudske 
povijesti. 


Ipak, ima samo jedan korak od Hegela do Marxa. Ne samo 
zato što pored samootuđenja apsolutnog duha Hegel dopušta 
samootuđenje konačnog duha ili čovjeka, nego također i u 
prvom redu zato što samo zahvaljujući konačnom duhu i pre 
ko njega apsolutni duh postaje samosvjestan, »vraća« se iz 
svog samootuđenja u prirodi. To znači da bez konačnog duha 
apsolutni duh ne može biti razotuđen. Ali ono što se ne može 
razotuđiti, nec može se ni samootuđiti. Na taj način apsolutni 
je duh bitno zavisan od konačnog. Nije apsolutni, nego je ko- 
načni duh subjekt samootuđenja i razotuđenja. 


/ 


1 Feuerbach i Marx odbacuju Hegelovo shvaćanje da je priro- 
da samootuđeni oblik apsolutnog duha i da je čovjek apso- 
lutni duh u procesu razotuđenja. Za njih čovjek nije samootu- 
đeni Bog, nego je Bog samootuđeni čovjek, on je samo čovje- 
kova bit apstrahirana, apsolutizirana i otuđena od čovjeka. Ali 
dok je Feucrbach mislio da se razotuđenje čovjeka može sve- 
sti na ukidanje te otuđene slike čovjeka koja je Bog, Marx 
je naglasio da je religiozno otuđenje čovjeka samo jedan među 
mnogim oblicima čovjekova samootuđenja. Čovjek ne otuđuje 
samo dio sebe u obliku Boga, on također otuđuje druge pro- 
izvode svoje duhovne aktivnosti u obliku filozofije, zdravog 
razuma, umjetnosti, morala; on otuđuje svoje ekonomske dje- 
latnosti u obliku robe, novca, kapitala; on otuđuje proizvode 

svoje društvene djelatnosti u obliku države, prava, društvenih 
institucija. 


Ima mnogo oblika u kojima čovjek otuđuje proizvode svoje 
vlastite djelatnosti od sebe, i pravi od njih odvojeni, nezavisni 
i moćni svijet predmeta, prema kojem se on odnosi kao rob, 
nemoćan i zavisan. Ali on ne otuđuje samo svoje vlastite pro- 
izvode od sebe, on također otuđuje sebe od djelatnosti putem 
koje te proizvode proizvodi, od prirode u kojoj živi i od dru- 
gih ljudi. Ali svi ovi oblici otuđenja u krajnjoj analizi su isto; 
oni su samo razni oblici ili aspekti čovjekova samootuđenja, 
različiti oblici čovjekova otuđenja od njegove ljudske »biti« ili 
»prirode«, od njegove ljudskosti. Samootuđeni čovjek je čov- 
jek koji doista nije čovjek, čovjek koji ne realizira svoje po- 
vijesno stvorene ljudske mogućnosti. Neotuđeni čovjek bio bi 
naprotiv čovjek koji je doista čovjek, koji se realizira kao slo- 
bodno, stvaralačko biće prakse. 


C. Filozofska »relevantnost« Marxova pojma otuđenja 


l 


Suprotno onome što se možda očekuje, spreman sam »priz- 
nati« da Marxov pojam otuđenja nema »filozofske relevantno- 
Sti«. To ne znači da je on »filozofski irelevantan«. Ovaj pojam 
ne može biti ni filozofski relevantan, ni filozofski irelevantan 
jednostavno zato što je on primarno filozofski pojam. 


Ako pod »relevantnošću« mislimo »stanje ili svojstvo biti rele- 
vantan«, a pod »biti relevantan« »odnositi se na« ili »biti od 
značaja za« nešto drugo, različito od onoga što je relevantno, 
filozoiski pojam ne može biti »filozofski relevantan«. Može se 
pitati o filozofskoj relevantnosti nekog sociološkog, ekonom- 
skog, pravnog, religioznog, literarnog ili kakvog drugog nefi- 
lozolskog pojma. Ali bilo bi neobično pitati o filozofskoj rele- 
vantnosti filozofskog pojma. 


Pitanje o filozofskoj relevantnosti Marxova pojma otuđenja 
uzeto doslovno počiva na pretpostavci da je to nefilozofski po- 
jam. Zato je jedini adekvatan odgovor na to pitanje kritika 
spomenute pretpostavke. Ali to je pitanje možda samo nedo- 
voljno precizna formulacija pitanja o filozofskom dosegu i 
vrijednosti pojma. A na ovo pitanje može se odgovoriti samo 
pitajući se kakvo mjesto pripada ovom pojmu (ako mu uopće 
pripada) unutar filozofije. 

Neki filozofski protivnici Marxova pojma otuđenja misle da 
pojmu nema mijesta u filozofiji zato što je previše specijalan 
ili uzak. Samo najopćenitiji pojmovi — kažu — zaslužuju mje- 
sto unutar filozofije, kao najopćenitijeg »teorijskog« istraži- 
vanja o prirođi svijeta. A pojam otuđenja ne posjeduje takvu 
općenitost. Oni koji žele isključiti Marxov pojam otuđenja iz 
filozofije pomoću takve argumentacije očito imaju ili svoje: 
vrsnu ideju o Marxovu pojmu otuđenja ili problematičnu ideju 
o tome kakva je općenitost pretpostavka filozofije. Ili oni misle 
da je Marx ograničio otuđenje na jedan poseban aspckt ili 
područje ljudskog bivstvovanja, na primjer na ekonomiju, po- 
litiku, psihologiju, ili vjeruju da su svi pojmovi koji karakte- 
rižiraju čovjeka previše specijalni za filozofiju. 


Međutim, obje su pretpostavke neodržive. Govoreći o »otuđe- 
nju« Marx nije imao na umu samo ekonomske, političke ili 
psihološke pojave, on je imao na umu također samootuđenje 
čovjeka kao cjelovitog bića, »fenomcn« koji je tako općenit 
da ga ne može proučavati nikakva posebna nauka. S drugc 
strane, oni koji misle da čak ni najopćenitiji problemi čovje- 
ka nisu filozofski, zato što je čovjek samo jedno posebno biće 
u svemiru, previđaju da promatran s gledišta kvaliteta čovjek 
sadrži u sebi sve što jest u svijetu. 


3 


Neki filozofi bili bi spremni koncedirati da pojam samootuđe- 
nja pripada u filozofiju, ako uopće bilo gdje pripada, ali oni 
insistiraju da pojam treba isključiti iz svake teorije zato što 
je unutrašnje protivurječan. I doista, moglo bi se činiti da je 
otuđenje po definiciji poliadička relacija koja pretpostavlja 
najmanje dva člana, dva entiteta koji su međusobno tuđi, tako 
da bi bilo protivurječno reći za jedan pojedinačni entitet da 
je tuđ sebi, tj. samootuđen. Gdje ima samo jedno sopstvo, ne 
može biti otuđenja. Otuđenje zahtijeva dva. 


Međutim, takav jednostavan argument koji polazi od »jedan« 
i »dvax« bio bi valjan samo kad bi čovjek bio apsolutno jedno- 
stavan, kad budući jedan ne bi mogao da se sastoji od (ili da 
bude podijeljen u) dva ili više dijelova. Ali on je očito neva- 
ljan, ako pretpostavimo da je čovjek samootuđen kad je unu- 
trašnje podijeljen tako da su dva njegova dijela tuđi jedan 
drugom. 


Ako netko prigovori da u takvom slučaju ne bi trebalo govoriti 
o samootuđenju sopstva, nego o međusobnom otuđenju dije- 

lova sopstva, moglo bi se odgovoriti da govorenje o samootu- 
denju umjesto jednostavno o »unutrašnjoj podijeljenosti« ili 
»rascijepljenosti« čovjeka na dva tuđa dijela ima svrhu da su- 
gerira slijedeće: (1) dijeljenje na dva međusobno tuđa dijela 
nije izvedeno izvana, ono je rezultat djelatnosti samog sop- 
stva; (2) dijeljenje u tuđe dijelove ne poništava jedinstvo sop- 
stva; uprkos rascjepu, samootuđeno sopstvo je ipak jedno 
sopstvo; i (3) to nije jednostavno rascjep u dva dijela koji se 
jednako odnose prcma sopstvu kao cjelini; implikacija je da 
jedan dio sopstva ima više prava da predstavlja sopstvo kao 
cjelinu tako da postajući tuđ ovome drugi dio postaje tuđ 
sopstvu kao cjelini. 


A 


Jedan način da se razjasni i specificira nejednakost dvaju di- 
jelova u koje je rascijepljeno samootuđeno sopstvo bio bi da 
se samootuđenje opiše kao rascjep između čovjekove prave 
»prirode« ili »biti« i njegovih faktičnih »svojstava« ili »egzi- 
stencije«. Samootuđeni čovjek bio bi u tom slučaju čovjek 
čija faktična egzistencija ne odgovara njegovoj ljudskoj esen- 
ciji. A samootuđeno ljudsko društvo bilo bi društvo čija fak- 
tična cgzistencija ne odgovara pravoj biti ljudskog društva. 


Neki filozofi bili bi spremni koncedirati da je ovakvim odre- 
đenjem samootuđenja stvoren privid kao da je protivurječ- 
nost izbjegnuta; ali oni bi insistirali da je protivurječnost doi- 
sta ostala. Otuđenje čovjekova postojanja od njegove biti je 
contradictio in adjecto, jer čovjek ne može biti čovjek bez 
svoje ljudske biti. Bit jedne stvari je nešto zahvaljujući čemu 
ta stvar jest što jest, pa ako se stvar otuđila od svoje vlastite 
biti, ona više nije ista stvar. Drugim riječima, ili biće o kojem 
je riječ nije otuđeno od čovjekove biti, i tada je ono čovjek, 
ili je ono otuđeno od čovjekove biti i tada ono može biti što 
mu drago, ali ne može biti čovjek. 


Ima nešto u takvom argumentu. Kad bi čovjek bio stvar i ka- 
da bi se čovjekova bit trebala shvatiti kao nešto što posjeduju 
svi ljudi, onda netko tko je otuđen od čovjekove biti ne bi bio 
čovjćk ni faktično. Ali imamo li pravo pretpostaviti da čovjek 
ima bit u onom istom smislu u kojem je imaju neljudska bića? 
Hi postoji principijelna razlika između svih drugih bića i čo- 
vjeka tako da čovjekova bit nije ono što je zajedničko svim 
ljudima, nego ono što čovjek kao čovjek može i treba da bude? 
Pitanje se može činiti teško, no ako na njega odgovorimo afir- 
mativno, ne mora biti protivurječnosti u pojmu otuđenja. 

Neki Kritičari »otuđenja« složit će se da pojam samootuđenja 
nije unutrašnje protivurječan, ali će insistirati da je neodrživ 
zato što je njegova upotreba nespojiva s izvjesnim neospornim 
»filozofskim istinama« koje je marksizam ne samo prihvatio 
nego čak i otkrio (ili u najmanju ruku razvio) i posebno ista- 
kao. Kao najvažnija među takvim istinama spominje se shva- 
ćanje čovjeka kao povijesnog bića. Pojam samootuđenja čo- 
vjeka — kažu — pretpostavlja pojam (i nema smisla bez poj- 
ma) o trajnoj, nepromjenljivoj biti ili prirodi čovjeka; a si- 
gurna je spoznaja našeg vremena da čovjek nema nikakva 
vječna, nepromjenljiva svojstva, da se on povijesno mijenja i 
razvija. 


Međutim, nije teško uvidjeti da povijesno shvaćanje čovjeka 
ne isključuje svaku ljudsku bit, nego samo vječnu prirodu ili 
bit čovjeka, dok »bit« koja je pretpostavljena u pojmu otu- 
đenja ne mora biti takva. I doista, bit: čovjeka kako je shvaća 
Marx nije ni nepromjenljivi dio čovjekove faktičnosti, ni vje- 
čna ili nevremenska ideja čovjeka prema kojoj realni čovjek 
treba da teži; ona je cjelokupnost povijesno kreiranih ljudskih 
mogućnosti koja na svakom stupnju čovjekova povijesnog raz- 
voja može biti i doista jest različita. Reći da se čovjek otuđuje 
od svoje ljudske biti značilo bi dakle da se čovjek otuđuje od 
realizacije svojih povijesno kreiranih ljudskih mogućnosti. Reći 
da čovjek nije otuđen od sebe značilo bi naprotiv da čovjek 
stoji na nivou svojih mogućnosti, da realizirajući svoje moguć- 
nosti stalno stvara nove i više. 

Neki bi bili spremni priznati da pojam otuđenja ne isključuje 
povijest u smislu niza promjena, ali bi insistirali da je on ne 
spojiv sa shvaćanjem povijesti kao otvorenog procesa koji vodi 
pojavljivanju uvijek novih kvaliteta. Pojmovi otuđenja i razo- 
tuđenja — tvrde — mogu biti korisni u sklopu shvaćanja po- 
vijesti kao zatvorenog, cirkularnog procesa koji ima svoj po- 
četak u prvotnom ne-otuđenom društvu, gdje je čovjekova egzi- 
stencija odgovarala njegovoj biti, a kraj u konačnom razotu- 
đenom društvu koje prcdstavlja povratak prvotnoj harmoniji 
između egzistencije i esencije (ili njenu popravljenu formu). 


Međutim, Marxov pojam otuđenja, kako je naprijed skiciran, 
ne implicira nužno nealijenirano prvotno ili buduće društvo 
gdje nema rascjepa između čovjekove biti i postojanja. Ako 
živo biće postaje čovjek upravo u onom trenutku kad njegovo 

postojanje prestaje da bude određeno njegovom biti, kad po- 
staje slobodno da realizira svoju ljudsku bit ili da se od nje 
otuđi, to znači da čak u početku svoga razvoja čovjek može 
biti samootuđen. A ako je čovjekova bit skup povijesno kreira- 
nih ljudskih mogućnosti, onda na svakom stupnju svoje evo- 
lucije (čak i na najnaprednijem) čovjek može da se otuđi od 
te biti, tj. da ostane ispod nivoa svojih mogućnosti. 


Zahtjev za razotuđenjem što ga prirodno sugerira sam pojam 
samootuđenja nc implicira cirkularni karakter historijskog 
procesa, niti zahtijeva kraj povijesti. Zahtjev nije poziv za 
povratak nečemu što je već postojalo, jer biti razotuđen znači 
ispunjavati svoje vlastite ljudske mogućnosti i stvarati nove i 
više. Drugim riječima, nije povratak u prošlost nego je pro- 
jektiranje nove budućnosti jezgro razotuđenja. 


Bilo bi također pogrešno interpretirati razotuđenje kao pos- 
ljednju stanicu povijesti. Jer premda su neki marksisti doista 
mislili da je apsolutno razotuđenje moguće, da se sve otuđe- 
nje, društveno i individualno, može odjednom i zauvijek uki- 
nuti, premda su najradikalniji među predstavnicima takvog 
optimističkog shvaćanja čak tvrdili da je sve otuđenje već u 
principu eliminirano u socijalističkim zemljama, da ono tamo 
postoji samo kao slučaj individualne ludosti ili kao beznačajan 
»ostatak kapitalizma«, takvo shvaćanje ne može se pripisati 
Marxu. Iz njegovih osnovnih shvaćanja prije bi slijedilo da je 
moguće samo relativno razotuđenje. Nije moguće jednom i 
zauvijek iskorijeniti sve otuđenje, jer ljudska »bit« ili »pri- 
roda« nije nešto dano i završeno što se može realizirati do 
kraja. Moguće je stvoriti u osnovi neotuđeno društvo koje bi 
stimuliralo razvoj neotuđenih, doista ljudskih pojedinaca. Ali 
nije moguće stvoriti takvo društvo koje bi proizvodilo samo 
neotuđene, slobodne, stvaralačke individuume, isključujući sva- 
ku mogućnost da bilo tko bude samootuđen. 

Neki filozofi bili bi spremni koncedirati da Marxov pojam otu- 
đenja nije niti unutrašnje protivurječan, niti nespojiv s bilo 
kojem neospornom filozofskom istinom. Suglašavajući se da se 
taj pojam može upotrijebiti u diskusiji o čovjeku uopće i o 
suvremenom čovjeku napose, oni će insistirati da se sve što 
se može reći pomoću toga pojma može reći ne gore, a možda 
čak i bolje bez njega. Premda ne definitivno »loš« pojam je 
nepotreban ili, blaže, ne-baš-neophodan. 


Ima nešto istine u takvom shvaćanju. Mnogo toga što sc može 
misliti pomoću pojma otuđenja, može se misliti također bez 

njega, a riječ »otuđenje« sigurno nije neophodna. Međutim, 
može li se sve što se može misliti pomoću »otuđenja« doista 
jednako dobro misliti bez njega? 


Neki misle da je »otuđenje« samo pseudofilozofski izraz za 
takve konkretne pojave kao što su, na primjer, privatno vlas- 
ništvo, postojanje klasa ili klasna eksploatacija. Prema takvom 
shvaćanju, umjesto da govorimo o »samootuđenom« i »nesa- 
mootuđenom« društvu mogli bismo govoriti jednostavno o 
»klasnom« i »besklasnom« društvu. 


Najočitija je primjedba takvom shvaćanju da se po njemu po- 
jam samootuđenja može primijeniti samo na društva, dok ga 
je Marx primjenjivao i na društva i na pojedinačne ljude. Po- 
kušaj da se ova primjedba obezvrijedi protuprimjedbom da 
se samootuđeni čovjek može definirati pomoću samootuđenog 
društva (kao »čovjek samootuđenog, tj. klasnog društva«) ne bi 
pomogao, jer prema Marxu čak i u samootuđenom društvu 
neki ljudi mogu biti u osnovi nesamootuđeni, dok u bitno ne- 
samootuđenom društvu neki ljudi mogu biti samootuđeni. 


Međutim, to nije sve. Mogu se učiniti u najmanju ruku još 
dvije ozbiljnije primjedbe protiv identificiranja samootuđenja 
s klasnom vladavinom. Prvo, ako je svako klasno društvo sa- 
mootuđeno, to ne znači da jedino klasno društvo može biti 
samootuđeno, i da svako samootuđeno društvo mora biti po- 
dijeljeno u društvene klase. Samootuđenje može postojati čak 
i u besklasnom društvu. Drugo, čak kad bi jedino klasno dru- 
štvo bilo samootuđeno, to ne bi značilo da su »klasno društvo« 
i »sSamootuđeno društvo« samo dva različita imena za isti po- 
jam. Ova dva pojma imaju različite sadržaje i mogu se defi 
nirati nezavisno jedan od drugoga. 


Zato bi bilo moguće napraviti razliku između klasnog i besklas- 
nog društva, pa ipak osporavati podjelu društava u »samootu- 
člena« 1 »nesamootuđena«. Ne bi bilo ničeg »protivurječnog« 
ili »ilogičnog« u takvom postupku. Ali to bi značilo ostati u 
granicama scijentističkog, empirističko-pozitivističkog pristupa 
društvu, pogodnog da se opišu vanjske činjenice i svojstva, ali 
neprikladnog za razotkrivanje njihove unutrašnje povezanosti 
i bitnog značenja s gledišta cjelovitog čovjeka. A to bi također 
značilo biti nesposoban da se otkrije teorijski osnov za revo- 
lucionarnu promjenu postojećeg klasnog društva. Mi možemo 
biti sposobni da opišemo u svim pojedinostima klasnu struk- 
turu i klasne borbe suvremenog društva, ali nemamo pravo 
reći bilo da ga znamo, bilo da imamo dobre razloge za borbu 

protiv njega ako ga nismo shvatili kao neljudski, samootuđeni 
oblik ljudskog društva. 

Mnogi od onih koji promatraju pojam samootuđenja kao ne- 
-baš-neophodan, složit će se da se on ne može reducirati na 
pojam klasne vlađavine ili eksploatacije. Nasuprot takvim poj- 
movima kao što su »klasna vladavina«, »klasna borba« etc., 
koji su deskriptivni, pojmovi samootuđenja i nesamootuđenja 
su vrijednosni. Kada karakteriziramo društva ili pojedince kao 
samootuđene, ne dodajemo nikakvu novu informaciju njiho- 
vom opisu, nego jednostavno izražavamo mišljenje da nisu ta- 
kvi kakvi bi trebalo da budu. Ali zašto da tada upotrebljavamo 
takve komplicirane izraze kao »samootuđenje« i »nesamootu- 
đenje«? Zašto da ne upotrebljavamo stare, dobro poznate izra- 
ze kao što su »dobar« i »loš« (ili »moralan« i »nemoralan«)? 


Sugestija se može činiti prihvatljiva. Međutim, pojmovi otu- 
đenja i razotuđenja, kako ih shvaća Marx, nisu ni deskriptiv- 
Ni i činjenični, ni preskriptivni i vrijednosni. Karakterizirati po- 
jedinca ili društvo kao samootuđeno ili nesamootuđeno ne zna- 
či ni samo spomenuti neka od njegovih empirijski utvrdljivih 
svojstava, ni samo izraziti svoju moralnu indignaciju u vezi 
s njim. To je karakterizacija ontološko-antropološke prirode 
čovjeka ili društva o kojem je riječ, karakterizacija koja se ne 
kreće niti na nivou pukog faktičnog »jest«, niti na nivou čistog 
moralnog »trcba«. Ona pripada »trećem« carstvu koje je doista 
»prvVoO«. 


Čovjek je ne samo ono što jest, nego također ono što može 
i treba da bude. Ali čovjek nije suma od »jest« i »treba«. Prije 
nego što ga raščlanimo na »jest« i »treba«, on je već netko u 
biti, i upravo za to carstvo »biti« (koje prethodi rascjepu na 
carstvo činjenica i carstvo vrijednosti) upotrebljavaju se poj- 
movi otuđenja i neotuđenja. To su samo dva među pojmovi- 
ma koji nam služe da filozofski analiziramo čovjeka kao slo- 
bodno stvaralačko biće prakse. Ali oni imaju određenu fun- 
kciju za to carstvo i ne mogu se zamijeniti nikakvim pojmom 
koji služi da se opiše faktična egzistencija čovjeka ili da mu 
se propišu moralna pravila. 

Netko može dopustiti da su pored naučnih pojmova, kojima 
se objektivno opisuje čovjekova faktičnost, i vrijednosnih poj- 

mova, koji služe za moralno suđenje o tome šta je dobro, a šta 
loše u čovjeku, potrebni i »ontološki« ili »ontološko-antropo- 
loški« pojmovi da bi se analizirala čovjekova bit ili bitna struk- 
tura. Ipak on može insistirati da porodica takvih pojmova ne 
treba uključivati Marxov pojam »otuđenja«, jer se ono što se 
kaže pomoću tog pojma može reći i pomoću nekog nemarksi- 
stičkog filozofskog pojma. Umjesto da govorimo o samootuđe- 
nom i nesamootuđenom čovjeku i društvu, ne bismo li trebali 
govoriti, na primjer, o »humanom« i »nehumanom« društvu 
i čovjeku (ili o više i manje humanom društvu i čovjeku)? 


Sugestija se može učiniti plauzibilna. Ali atributi »human« i 
»nehuman« ne mogu se identificirati s atributima »nesamootu- 
đen« i »samootuđen«. Mislim da nijedno doista humano dru- 
štvo (ni čovjek) ne može biti samootuđeno, a da svako nehu- 
mano društvo (ili čovjek) jest samootuđeno. Ali ne mislim da 
se pojmovi »nehumanosti« i »humanosti« moraju nužno detfi- 
nirati pomoću samootuđenja i razotuđenja. Logički je moguće, 
na primjer, podijeliti ljude i društva u humane i nehumane 
prema tome odgovaraju li nekom vanjskom idealu ili stan- 
dardu humanosti. Biti nehuman u takvom slučaju ne bi zna- 
čilo biti otuđen od svojih vlastitih povijesno kreiranih ljudskih 
mogućnosti, nego biti nesposoban postići visoki cilj propisan 
izvana. 


Na taj način, daleko od toga da bi se mogli eliminirati iz filo- 
zofije pomoću pojmova »human« i »nehuman«, pojmovi »sa- 
mootuđenja« i »razotuđenja« neophodni su za razjašnjavanje 
jedne specijalne interpretacije tih pojmova, one interpretacije 
po kojoj biti human ili nehuman znači biti »vjeran« ili »nevje- 
ran«, »dorastao« ili »nedorastao« svojim vlastitim stvaralačkim 
mogućnostima. 

Mogao bi netko dopustiti da se pojam otuđenja ne može pot- 
puno zamijeniti bilo kojim tradicionalnim nemarksističkim fi- 
lozofskim pojmom, ali insistirati da među specifično hegelov- 
skim i marksističkim pojmovima ima nekih koji čine pojam 
otuđenja nepotrebnim. I doista neki marksisti i marksolozi 
bili su skloni da identificiraju »otuđenje« s »opredmećenjem«, 
procesom transformacije ljudskih potencijalnosti putem čovje- 
kove produktivne djelatnosti u vanjske prcdmcie. Ali Marx je 
jasno razlikovao opredmećenje od otuđenja i oštro kritizirao 
Hegela zato što je ovaj identificirao opredmećenje s otuđenjem 
i prevladavanje otuđenja s ukidanjem predmetnosti. 

Doduše, bilo je marksista koji su mislili da nema bitne veze 
između opredmećenja i otuđenja, da je otuđenje nešto što 
nastaje sasvim slučajno iz opredmećenja. Marx je, naprotiv, 
smatrao da se u svakom opredmećenju krije mogućnost otu- 
đenja, tako da će, dok ima opredmećenja, postojati i »opasnost« 
otuđenja. Ipak to nije dovoljan razlog da se jednostavno iden- 
tiliciraju opredmećenje i otuđenje. 


Neki marksisti i marksolozi bili su spremni da razlikuju opred- 
mećenje i otuđenje, ali su mislili da se svako otuđenje može 
svesti na otuđenje koje nastaje iz opredmećenja, na otuđenje 
čovjeka od rezultata njegove predmetne djelatnosti, tako da se 
i cijeli problem otuđenja može svesti na problem nabrajanja 
i podrobnog opisivanja oblika čovjekova opredmećenja. 


Međutim, po Marxu, otuđenje od proizvoda njegove djelatno- 
sti samo je jedan oblik ili aspekt otuđenja. Čovjek se otuđuje 
ne samo od proizvoda svoje vlastite djelatnosti, on se otuđuje 
i od drugih ljudi koji proizvode zajedno s njim, i od prirode u 
kojoj živi i koja uvijek živi u njemu. Štoviše, on se otuđuje 
od svoje vlastite stvaralačke djelatnosti pomoću koje stvara 
predmete, transformira i humanizira prirodu, surađuje i ko- 
municira s drugim ljudima. Drugim riječima, čovjek se otu- 
đuje od svoje biti, od svoje vlastite ljudske »prirode«, od ono- 
ga što kao čovjek može 1 treba da bude. 


D. Sociološka »relevantnost« Marxova pojma otuđenja 

Ako pitanje o »filozofskoj relevantnosti« Marxova pojma otu- 
đenja striktno uzeto nema smisla, to ne mora vrijediti za pi- 
tanje o njegovoj sociološkoj relevantnosti. I doista, ako se slo- 
žimo da je pojam otuđenja u osnovi filozofski (a ne sociološki), 
prirodno se javlja pitanje o njegovoj sociološkoj relevantnosti. 
Kakvu »sociološku relevantnost« ima, ako je uopće ima, Marxov 
pojam otuđenja? 


Prema jednom shvaćanju, sama činjenica da je otuđenje filo- 
zotski pojam pokazuje da je pojam sociološki irelevantan. Svi 
filozofski pojmovi — kažu — irelevantni su za sociologiju. Bi- 
lo bi moguće argumentirati protiv takvog shvaćanja; ali zado- 
voljit ću se primjedbom da oni koji smatraju sve filozofske 
pojmove irelevantnim za sociologiju na taj način demonstri- 
raju da je izvjesna pseudofilozofija (ona pozitivistička) vrlo 
relevantna za njihovu sociologiju. 

Neki sociolozi koncediraju da filozofski pojmovi mogu biti 
korisni u sociologiji, ali insistiraju da pojmovi koji pripadaju 
u takvu granu filozofije kao što je aksiologija (ili u najmanju 
ruku oni što pripadaju u njenu podgranu etiku) ireba da budu 
odvojeni i od sociologije, i od svake druge empirijske nauke 
koja istražuje prirodu onoga što jest (ne onoga što samo treba 
da bude). A »otuđenje« je prema njihovom mišljenju aksiološki 
i također, preciznije, etički pojam. Zato, premda izraz može 
biti koristan u kontekstu moralnog raspravljanja, treba ga na- 
Pustiti u sociološkom kontekstu. 


U takvom shvaćanju sadrže se u najmanju ruku dvije defektne 
pretpostavke. Jedna je pretpostavka koju smo kritizirali na- 
prijed, da je pojam otuđenja kako ga shvaća Marx vrijedno- 
stan. Druga je ideja da su »čiste nauke« bez bilo kakvih »aksio- 
loških« ili »etičkih« pretpostavki ili sastojaka moguće i poželj- 
ne. Ne poduhvatajući se sada kritike ove druge pretpostavke, 
primijetit ćemo samo da je nauka slobodna od vrijednosti ilu- 
zija vrlo problematične vrijednosti. 

Ima sociologa koji ne poriču da filozofski pojmovi, uključujući 
i aksiološke, mogu biti relevantni za sociologiju, ali tvrde da je 
Marxov pojam otuđenja jedan od onih filozofskih pojmova 
koji nemaju sociološke relevantnosti. 


Pojam otuđenja — kažu — ne može biti od koristi za sociolo- 
giju zato što fenomen otuđenja postoji u raznim oblicima, i u 
najmanju ruku prikriveno u praktično svim drušivima, u ma 
lim, egalitarnim, kooperativnim i agrikulturnim društvima ne 
manje nego u velikim, ne-egalitarnim, kompetitivnim i indu- 
strijskim. Ali ako je fenomen otuđenja tako univerzalan, zašto 
bi to trebalo značiti da pojam otuđenja nije koristan? Ne bi 
li prije slijedilo da on ima izvanredno široku upotrebu u socio- 
loškoj analizi, da je neophodno potreban za analizu svakog 
društva koje je dosad postojalo? 

Jedna suprotna primjedba protiv sociološke relevantnosti Mar- 
xova pojma otuđenja (koja se ponekad susreće u istih autora) 
kaže da je pojam previše uzak ili previše ekscentričan da bi 
odgovarao za sociologiju. Neki su sociolozi tvrdili, na primjer, 
da je za Marxa i Engelsa »otuđenje« bilo romantičan pojam s 

pretežno seksualnom konotacijom, pojam za prikazivanje čo- 
vjeka Čiji je način mišljenja određen njegovom represijom 
seksualnosti. 


Čak kad bi to i bilo tako, pojam bi mogao imati sociološki 
značaj. Seksualnost nije potpuno nevažna. Ali daleko je od 
istine da je pojam imao takvo značenje za Marxa. Oni koji ga 
interpretiraju na taj način, samo pokazuju da njih same za- 
nima više seksologija nego sociologija. 2 


9 


Neki su argumentirali da pojam otuđenja u Marxa, iako je 
možda dovoljno jasan za filozofske svrhe, nije dovoljno jasan 
za sociološke. A drugi su dodali da je utisak o »nejasnosti« 
pojma posljedica činjenice što se ovdje iza jedne riječi skriva 
nekoliko raznih pojmova. 


I mi smo naprijed tvrdili da ima razlika i nekonsistentnosti u 
Marxovu shvaćanju otuđenja. Ali u Marxa ima ipak određeno 
osnovno shvaćanje prema kojem biti samootuđen znači biti 
otuđen od svoje vlastite biti tako da je samootuđeni čovjek 
— čovjek otuđen od svoje ljudske biti, a samootuđeno društvo 
—— društvo koje je otuđeno od biti ljudskog društva. I pitanje 
je da li takav pojam otuđenja ima ili nema neku sociološku re- 
levantnost. Da li je jedini zadatak sociologije da opisuje i klasi- 
ficira društvene pojave prema nekoj vanjskoj karakteristici, 
ili je njen zadatak također da ih studira kao ljudske fenomene 
koji karakteriziraju društvenog čovjeka i ljudsko društvo? 

Neki sociolozi tvrdili su da je pojam otuđenja »kritički«. Pro- 
matrajući to kao nedostatak, neki od njih pokušali su »spasiti« 
pojam uklanjajući iz njega »kritičke« ili »polemičke« kompo- 
nente. Drugi su insistirali da je taj poduhvat osuđen na ne- 
uspjeh jer kritičke ili polemičke komponente »otuđenja« pri- 
padaju njegovoj biti. I jedni i drugi bili su u izvjesnom smislu 
u pravu: oni koji su htjeli »spasiti« pojam, bili su u pravu u 
svojoj osnovnoj intenciji; oni koji su željeli da ga odbace, u 
svom mišljenju da je pojam bitno kritički. 


Ali oni su imali krivo u zajedničkoj osnovnoj pretpostavci da 
sociološki pojam mora biti lišen kritičkog sadržaja. Čovjek 
nije čovjek ukoliko nije kritičan prema drugim ljudima i pre- 
ma samom sebi, a nauka nije nauka ukoliko nema kritički stav 
prema »predmetu« i »rezultatima« svoga istraživanja. Ideja 

»nekritičke« nauke koja upotrebljava »neutralne« pojmove jest 
contradictio in adjecto. A ideja »nekritičke« sociologije jest, 
pored toga, direktna podrška apologetskoj društvenoj teoriji 
koja opravdava postojeći društveni poredak. 


Z 


Neki su insistirali da je pojam otuđenja neprimjenljiv u socio- 
logiji zato što se ne mogu naći nikakvi pouzdani objektivni 
kriteriji za mjerenje fenomena otuđenja. Kako bi opravdali 
upotrebu »otuđenja« u sociologiji, drugi su pokušali naći kri- 
terije i standarde za njegovo mjerenje. Primjena tih standarda 
ponekad je vodila neočekivanim i neobičnim rezultatima (kao 
na primjer tome da su liječnici u bolnici za duševne bolesti 
otuđeni u većoj mjeri nego većina njihovih pacijenata, a da 
su prosječni »normalni« ljudi otuđeni u većoj mjeri nego du- 
ševni bolesnici ili liječnici koji ih liječe). 


Treba li to tumačiti kao znak defektnosti primijenjenih mjerila 
ili kao znak njihove plodnosti? Treba li da pokušamo naći bolje 
kriterije i standarde za mjerenje otuđenja ili bi trebalo uvid. 
jeti da je besmisleno tražiti numerički izraz za čovjekovu sa- 
mootuđenost i nesamootuđenost (ili razotuđenost)? Prešutna je 
pretpostavka zahtjeva za mjerenje otuđenja da su čovjekova 
bit, ljudskost i neljudskost mjerljivi kvantiteti. 


Umjesto da pokušamo naći bolje kriterije za mjerenje otuđe- 
nja, ne bi li trebalo da dovedemo u pitanje pretpostavku za- 
jedničku onima koji žele isključiti otuđenje iz sociologije zato 
što nije striktno mjerljivo i onima koji pokušavaju naći kri- 
terije za njegovo mjerenje, pretpostavku da svi sociološki fe- 
nomeni moraju biti mjerljivi? Treba li doista da ograničimo 
sociologiju na istraživanje mjerljivih fenomena? Ili treba da 
je shvatimo šire? 

Neki su spremni dopustiti da sociologija može istraživati feno- 
mene koji nisu mjerljivi. Ali oni insistiraju da se sociologija 
može baviti samo fenomenima koji su empirijski opažljivi. 
Sociolozi mogu proučavati fenomene otuđenja samo ako može- 
mo definirati otuđenje pomoću empirijski opažljivih kvaliteta. 


Ne poričemo da se fenomeni otuđenja mogu empirijski opa- 
žati, ali mislimo da ne mogu postojati univerzalni empirijski 
kriteriji za razlikovanje između otuđenosti i neotuđenosti. To 
bi bilo moguće kad bi, i samo kad bi, samootuđenje bilo otklon 

od vječne, fiksne, permanentne, ljudske prirode, i kad bi se ta 
nepromjenljiva ljudska priroda mogla definirati pomoću empi- 
rijski opažljivih karakteristika. Ali niti je otuđenje otklon od 
vječne čovjekove biti, niti je čovjekova bit nešto direktno opaž- 
ljivo. Znači li to da sociologija ne treba da studira fenomen 
otuđenja? Mi to znači da sociologiju ne treba reducirati na 
opisivanje empirijski opažljivih pojava. 

Pitanje može li se i treba li se Marxov pojam otuđenja upo- 
trebljavati u sociologiji svodi se na pitanje treba li se socio- 
logija zadovoljavati navodno »objektivnim« opisivanjem, mje- 
renjem 1 klasificiranjem empirijski utvrdljivih činjenica, ili 
ona ima također nešto reći o ljudskom značenju i vrijednosti 
tih činjenica. Sporni problem ovdje nije »otuđenje« nego pri- 
roda, značenje i doseg sociološkog istraživanja. 


Ako je pojam otuđenja od fundamentalnog značaja za sociolo- 
giju, to ne znači da bi ga trebalo upotrebljavati bcz ograniče- 
nja uvijek i svuda, te da bi njegova nekritička upotreba mogla 
služiti kao nadomjestak za kritičko sociološko istraživanje. 
Upotrebljavati na taj način pojam otuđenja značilo bi upotreb- 
ljavati ga samootuđeno. 


E. Ljudska »relevantnost« Marxova pojma otuđenja 


] 


Naš je zadatak bio da kažemo nešto o filozofskoj i sociološkoj 
relevantnosti Marxova pojma otuđenja. Pokušavajući da izvr- 
šimo ovaj zadatak, nastojali smo pokazati da pojam nije samo 
lilozofski; to je pojam od velikog značaja za sociologiju. Ali 
on je ne manje relevantan za druge društvene nauke i za psi 
hologiju, kao i za umjetničku i književnu kritiku. To je kri 
tički pojam koji usmjerava istraživanje na sagicdavanje pro- 
blema u njihovoj biti i cjelovitosti. Ali pojam nije relevantan 
samo za teoriju; on je od velikog značaja i za praktičnu borbu 
za doista humanog čovjeka i društvenu zajednicu. 

Marxova teza da su suvremeni čovjek i suvremeno društvo 
samootuđeni nije samo čista »teza«, to je u isto vrijeme poziv 
da se izmijenc postojeći čovjek i društvo. I to nije poziv na 

bilo kakvu promjenu. Ako su postojeći čovjek i društvo u osno- 
vi samootuđeni, to znači da su ispunjenje čovjeka i realizacija 
doista ljudskog društva nemogući bez njihova revolucionarnog 
preobražaja. 


Kad bismo postojećeg čovjeka i društvo karakterizirali jedno- 
stavno kao nedovoljno humanc, tada bi se izlaz mogao naći u 
postepenom daljnjem razvoju humanosti. Ali ako je to u osno- 
vi nehumano, samootuđeno društvo, takva postepena promje- 
na ne može pomoći. Potrebna je radikalna revolucionarna pro- 
mjena postojećeg klasnog društva i čovjeka. Tako je »pojam« 
otuđenja ujedno poziv na revolucionarnu transformaciju svijeta. 

Neki misle da bi se razotuđenje moglo izvršiti na individual- 
nom planu bez ikakve izmjcne socijalne strukture ili »vanj- 
skih uvjeta«, putem unutrašnje moralne revolucije ili primje- 
nom stanovitih medicinsko-psihijatrijskih terapija. Drugi misle 
da se razotuđenje može izvesti samo na društvenom planu, 
transformacijom društvene strukture, primarno promjenama u 
sferi ekonomije, za kojima će automatski slijediti odgovara- 
juće promjene u svim drugim sferama života. 


Ali otuđenje je fenomen koji se susreće i u individualnog čo- 
vjeka, i u ljudskom društvu, i on ne dominira samo ovom ili 
onom stranom čovjekova života, nego cijelim čovjekom. Zato 
put k razotuđenju ne vodi samo preko transformacije vanjskih 
uvjeta čovjekove egzistencije, ni samo preko promjene njego- 
ve »unutrašnjosti«. Razotuđenje društvenih odnosa preduvjet 
je za pun razvoj ne-otuđenih, slobodnih ljudskih ličnosti, a 
slobodne ličnosti nužan su preduvjet za razotuđenje društvenih 
odnosa. Iz ovog teorijskog kruga nema teorijskog izlaza. Jedini 
je izlaz revolucionarna društvena praksa kojom ljudi, mije- 
njajući društvene odnose, mijenjaju i vlastitu prirodu. 

Pitanje o odlučnoj ili bitnoj sferi čovjekova razotuđenja oprav- 
dano je samo ako ne zaboravimo da je razlika između bitnog 
i nebitnog vrlo relativna. Možda je najfundamentalniji oblik 
čovjekova samootuđenja rascjep njegove djelatnosti na razli- 
čite »sfere« u vanjskim međusobnim odnosima. U skladu s 
tim možemo reći da bitna sfera razotuđenja nije neka poseb- 
na sfera, nego »sfera« odnosa među sferama, »sfera« borbe za 
prevladavanje čovjekova rascjepa u međusobno suprotstavlje- 
ne sfere. 

To ne znači da postojeću razliku među sferama treba ignori- 
rati ili negirati. U cijeloj dosadašnjoj povijesti, u međusobnom 
djelovanju među različitim sferama, određujuća uloga u kraj- 
njoj liniji pripadala je ekonomskoj sferi. Zato borba za razo- 
tuđenje te sfere ima poseban značaj. Samo ne treba misliti 
da borba za razotuđenje u drugim sferama nema značaja. Ta- 
kođer se treba čuvati iluzije da je moguće provesti razotuđenje 
ekonomske sfere ostajući samo u okvirima te sfere. 


9 


Problem razotuđenja ekonomskog života ne može se riješiti 
ukidanjem privatnog vlasništva. Transformacija privatnog vla- 
sništva u državno (bilo ono »kapitalističko« ili »socijalističko« 
državno vlasništvo) ne unosi bitnu promjenu u položaj radnog 
čovjeka, proizvođača. Razotuđenje ekonomskog života zahtije- 
va također ukidanje državnog vlasništva, njegovu transforma- 
ciju u doista društveno vlasništvo, a to se može postići samo 
organiziranjem cijelog društvenog života na osnovu samouprav- 
ljanja neposrednih proizvođača. 


Ali ako je samoupravljanje proizvođača nužan uvjet za razotu- 
đenje ekonomske »sfere« čovjekova života, ono samo nije i do- 
voljno. Samoupravljanje proizvođača ne vodi automatski razo- 
tuđenju potrošnje; ono nije dovoljno ni za razotuđenje proiz- 
vodnje. Neki oblici otuđenja u proizvodnji imaju korijen u 
prirodi suvremenih sredstava za proizvodnju i u organizaciji 
procesa proizvodnje, pa se ne mogu eliminirati samo promje- 
nom u obliku upravljanja proizvodnjom. Neki načini borbe za 
razotuđenje već su nađeni i provjereni; druge još treba pro- 
naći i isprobati. 

Od zahtjeva za ukidanje nezavisnosti »sfera« čovjekova posto- 
janja ne može se izuzeti ni sfera filozofije. Tako razotuđenje 
čovjeka treba da znači, među ostalim, prevladavanje filozofije 
u smislu koji je imala dosad. Filozofija treba prestati da bude 
uska specijalna grana spoznaje. Ona treba da se razvija kao 
kritička refleksija čovjeka o scbi i o svijetu u kojem živi, kao 
autorefleksija koja prožima sav njegov život i služi kao koordi- 
nirajuća snaga sve njegove djelatnosti. Kao pojam koji impli- 
cira negaciju filozofije, pojam razotuđenja nije samo filozof- 
ski, on je metafilozofski. 

5. Kriza i povijest 


U 


Predgovor svojoj knjizi »Društvene filozofije vijeka krize«! Pi 
tirim A. Sorokin započinje riječima: »Čak i u normalnim vre- 
menima ima uvijek bar mali broj mislilaca koji se pitaju o 
sudbini čovjeka, o onom Odakle i Kuda, Zašto i Kako jednog 
društva — odnosno određene kulture. U vremenima ozbiljnih 
kriza poprimaju ti problemi, kako u teoriji tako i u praksi, 
iznenada posebno značenje, i to ne samo za učenjake nego i 
za laike.«? 


Vcć iz ovih uvodnih rečenica proizlazi sasvim jasno: autor 
suprotstavlja dvije principijelno različite vrste vremena — 
»normalna vremena« i »vremena ozbiljnih kriza«. Prema ovo- 
me normalna vremena trebalo bi da budu bez kriza ili bar bez 
ozbiljnih kriza; »vremena ozbiljnih kriza« trebala bi se na- 
protiv promatrati kao abnormalna ili bar ne sasvim normalna. 
Razlikujući tako beskrizna vremena (odnosno vremena malih 
kriza) i ona krizna (odnosno vremena ozbiljnih kriza), Sorokin 
ujedno ističe da nenormalna vremena nisu isključivo nega- 
tivna, da ona imaju bar jedno pozitivno značenje i jednu pred- 
nost pred onim normalnim. Dok se u normalnim vremenima 
samo »mali broj mislilaca« lomi s mislima »o sudbini čovjeka, 
o onom Odaklc i Kuda« itd., u vremenima ozbiljnih kriza ti 
problemi odjednom poprimaju »posebno značenje, i to ne sa- 
mo za učenjake nego i za laike«. 


Kako se objašnjava ta prednost abnormalnih, kriznih vremena 
pred onim normalnim, beskriznim? Odgovor glasi: »Bezbrojni 
ljudi vide se krizom raskorijenjeni, izbačeni iz kolosijeka i 
upropašćeni. Životne navike su preokrenute naglavce, svi tra- 
dicionalni odnosi razoreni, a cijele grupe stanovništva pretvo- 
rene u krhke olupine prognanika i osoba istrgnutih iz njihovih 


1. Social Philosophies of an Age of Crisis, Boston, 1951. Citati u dalj- 
njem tekstu navode se po njemačkom prijevodu »Kulturkrise und 
Gesellschaftstheorie. Moderne Theorien iiber das Werden und Ver- 
gehen von Kulturen und das Wesen ihrer Krisen«, Stutigart- Wien, 
1953. Ins Deutsche ibersetzt von Othmar Anderle. 

2 Ob. 6t., 5. Tr 

uobičajenih odnosa. Čak i čovjek s ulice mora se tu upitati: 
Kako je moglo doći do toga? Šta znači sve to? Tko je odgo- 
voran za to? Kuda to treba da vodi? Šta će biti iz mene i 
moje porodice, mojih prijatelja i moje zemlje?« (str. 7). 


Drugim riječima: upravo abnormalnost kriznog vremena prisi- 
ljava ljude da se upitaju o korijenima, razlozima, značenju, 
svrsi i perspektivama povijesnog događanja. Vremena kriza 
tako su strašna i nepodnošljiva da u njima svatko mora početi 
da misli. 


Nevolja kriznog vremena koja, prema Sorokinu, tjera na raz- 
mišljanje čak i »čovjeka s ulice«, podstiče »mislioce, vođe i 
učenjake jednog društva« da razmišljaju o problemima »bol- 
nog prijelaznog vremena« (str. 7). Zato su najznačajnije filo- 
zofije povijesti, većina tumačenja povijesti i većina teorija o 
kulturnim zbivanjima stvoreni »ili direktno u vremenima oz- 
biljnih kriza, katastrofa i povremenog kulturnog rasula ili ne- 
posredno prije odnosno poslije njih« (str. 7—8). 


U potvrdu te teze Sorokin navodi niz primjera iz historije filo- 
zofije povijesti. Tako najstariji povijesno-filozofski dokumenti 
starog Egipta. potječu »iz vremena katastrofalnih kriza u ži- 
votnoj povijesti Egipta« (str. 8), a povijesno-filozofski doku. 
menti hetitske i babilonske kulture »iz vremena teških kriza 
u povijesti odnosnih zemalja« (str. 8). Prva kineska tumačenja 
povijesti pojavila su se »u vremenima dugotrajnih kriza i teš- 
kih smutnji« (str. 8), a i kasnije povijesne interpretacije kine- 
skih mislilaca »potječu iz vremena jada i opće nevolje« (str. 
8). Slično je filozofija povijesti u Indiji »proizvod vremena 
krize« (str. 8), a jevrejska filozofija povijesti potječe »iz vre- 
mena najveće katastrofe jevrejskog naroda« (str. 9). U Grčkoj 
i u Rimu sve interpretacije povijesti nastale su »ili u vreme- 
nima zamašnih katastrofalnih događaja (kao što je pljačkanje 
Rima od strane Atile) ili ozbiljnih i dugotrajnih kriza« (str. 9). 
U srednjem vijeku najznačajnije interpretacije povijesti poja- 
vile su se u 12. vijeku, »vijeku velikog prijelaza« od »ideacio- 
nalne« ka »idealističkoj« kulturi (str. 9), a Ibn-Khaldunova 
»Prolegomena za povijest« — »kad je arapska kultura bila za- 
hvaćena teškom krizom i općim propadanjem« (str. 9). Djela 
Macchiavellija, Vicoa, Hobbesa, Lockea, Voltairea, Rousseaua, 
De Maistrea, De Bonalda, itd., zahvaljuju svoje porijeklo »kriz- 
nim stanjima u društvu u kojem je živio autor, a često 1 krizi 
u njegovom ličnom životu« (str. 10). 


Navedeni primjeri, misli Sorokin, »dovoljno dokazuju kako se 
oživljavanje interesa, istraživanja i diskusije o povijesnoj za- 


83 


gonetki uvijek poklapa s vremenima povijesnih i kulturnih 
kriza« (str. 10). 


Naveđeni citati pokazuju, međutim, čini mi se i nešto drugo: 
način na koji Sorokin shvaća krize. Prema njemu, krize »ras- 
korjenjuju, izbacuju iz kolosijeka i upropašćuju« ljude, a nji- 
hove životne navike »preokreću naglavce«. Vremena kriza pro- 
matraju se kao »bolna prijelazna vremena«. »Katastrofa« i 
»kulturno rasulo«, »teška smutnja«, »jad« i »opća nevolja«, 
»katastrofalni događaj« i »opće propadanje« promatraju se kao 
nešto krizi srodno, možda čak i identično s njom. Supstantivu 
»kriza« najčešće se dodaju atributi »ozbiljan«, »katastrofalan« 
i »težak«. 


Sve to treba da posluži što plastičnijem razjašnjenju Soroki- 
nove glavne teze da su beskrizna vremena povijesti »normalna«, 
dok su ona krizna »abnormalna«. A to je upravo shvaćanje koje 
bismo željeli osporiti ili bar dovesti u pitanje. 

Sorokin sigurno nije jedini koji je sklon da identificira krizu 
s »katastrofom«, »propadanjem«, »jadom«, »nevoljom«, »rasu- 
lom«, »raskorijenjenošću«. U svakodnevnom životu svi smo po- 
nekad skloni da upotrijebimo tu riječ u sličnom smislu. U 
vezi s tim nameću se prije svega dva pitanja: (1) Može li se 
tako shvaćena kriza promatrati kao neka ncnormalna faza hi- 
storijskog procesa? (2) Da li je tako usko shvaćanje krize 
opravdano? 


Kao što je poznato, ima mnogo cikličkih teorija povijesnog 
razvitka. U svojoj knjizi Sorokin tvrdi da su upravo te teorije 
karakteristične za naše stoljeće, a i sam sc izjašnjava za jednu 
varijantu cikličke teorije. Za svaku cikličku teoriju, međutim, 
silazna faza jedne kulture jednako je ncizbježna i »normalna« 
kao i faze rasta i zrelosti. Bez propadanja nema ciklusa! 


S druge strane, čak ni »linearno shvaćanje historijskih proce- 
sa«, koje Sorokin odbacuje, ako se ne pojavljuje u potpuno 
pojednostavnjenoj i naivnoj formi, ne može potpuno isključiti 
faze propadanja. Nijedna od mjerođavnih teorija »linearnog« 
progresivnog razvoja čovječanstva ne tvrdi da povijest nepre- 
kidno korača samo naprijed, ne čineći nijednog koraka una- 
trag. Predstavnici teze o progresivnom razvoju čovječanstva 
obično su tvrdili da čovječanstvo, uprkos kraćim ili dužim 
stagnacijama i regresijama »u krajnjoj liniji«, tj. kad se pro- 
matraju duži odsjeci povijesti, ipak napreduje. A u toj su 

tvrdnji već priznate pojave propadanja, rasula, nevolje i jada, 
kao odstupanja od puta progresivnog razvitka, koja doduše 
narušavaju njegov uzlazni tok, ali nisu nešto izvanpovijesno i 
aonormalino. 


Tako možemo reći da ni cikličke ni progresističke teorije po- 
vijesti ne dopuštaju žigosanje faza propadanja kao pukih 
abnormalnosti. 


S druge stranc, pitanje je da li je opravdano identificirati 
pojam »krize« s pojmovima kao »propadanje«, »nevolja«, 
»jad« DSS 


Svakodnevna upotreba riječi suprotstavlja se takvom shvaća- 
nju krize. Bolestan čovjek u krizi nije onaj koji je već mrtav 
ili »osuđen« na smrt, nego onaj koji je dospio u neizvjesnu 
situaciju, gdje ncposredno predstoji odluka: ili će podleći bo- 
lesti ili će ponovo ozdraviti. A kad kažemo da je neka vlada 
došla u krizu, ne mislimo da je već srušena, ni da joj nužno 
predstoji pad. Mislimo da ona stoji pred odlukom: ili će uspje- 
šno prebroditi krizu i ostati na vlasti ili će podleći krizi i ustu- 
piti mjesto nekoj drugoj vladi. Tako je i u običnom jeziku sa- 
čuvano prvobitno grčko značenje riječi »krisis«: odluka. 


Ali kako stoji stvar s krizom kao odlukom u društvenom pro- 
cesu? Šta znači odluka u društvenom zbivanju i jesu li vreme- 
na odluke doista abnormalna vremena povijesti? Možemo li 
zamisliti povijesni proces bez krize? 


3 

Sorokinova pozicija mogla bi se možda preformulirati ovako: 
Metafizički promatrano kriza je niža forma bivstvovanja, S 
gledišta filozofije povijesti ona je abnormalna ili bar regre- 
Sivna historijska pojava, a s etičkog stanovišta ona je nešto 
»loše«; međutim, sa spoznajnoteorijskog stanovišta ona je neo- 
bično vrijedna, jer pobuđuje na razmišljanje i podstiče na tra- 
ženje istine. 


Spoznajnoteorijsku vrijednost kriza ističe i V. I. Lenjin, misli- 
lac koji je bio i značajan praktičar, no čija je teorijska i prak- 
tična osnovna pozicija bila vrlo različita od pozicije njegova 
zemijaka Sorokina. Uvodeći Lenjina u diskusiju, ne želimo ga 
apologetski hvaliti, niti mu želimo pripisivati zasluge koje mu 
ne pripadaju. Kako smo već više puta pisali, Lenjinovi filozof- 
ski pogledi često su ispod nivoa Marxova mišljenja, a njegove 
političke i ekonomske analize ponekad su nezadovoljavajuće ili 

bar sporne. Pa ipak je Lenjin bio veliki revolucionar i značajan 
mislilac koji je napose imao izoštren osjećaj i duboko razumi- 
jevanje za bit krize i revolucije — činjenica koja je vidljiva ne 
samo u njegovoj praktičnoj djelatnosti, nego i u njegovim 
teorijskim analizama kriznih situacija i rcvolucionarnih zbi- 
vanja. Njegove analize ponekad su neprecizne i nedovoljno iz- 
vedene, a često kolebaju između filozofskog, sociološkog i poli- 
tičkog nivoa. Ali, one sadrže misli koje zaslužuju našu pažnju. 


Analizirajući jednu manju političku krizu u Rusiji aprila (ma- 
ja) 1914, neposredno prije izbijanja Prvog svjetskog rata, 
Lenjin primjećuje: »Svaka politička kriza, bez obzira na njen 
ishod, od koristi je i time što ono tajno čini javnim, razotkriva 
snage koje djeluju u politici, razgolićuje obmane i samoobma- 
ne, fraze i fikcije, očigledno pokazuje i takoreći nasilno utis- 
kuje u glave ,ono što jest'«5" Ovdje doduše nije riječ o krizi 
općenito, nego o političkoj krizi, ali se političkoj krizi opće- 
nito pripisuje važna prosvjetljujuća funkcija otkrivanja tajni, 
razotkrivanja i razgolićavanja, očiglednog pokazivanja i u-gla- 
vu-utiskivanja. 


Ali ne vidi Lenjin u krizi samo prosvjetljujuću funkciju. Tri 
godine kasnije, analizirajući političku krizu što je izbila u Ru- 
siji u maju 1917, krizu koju on označava kao »prvu političku 
krizu nakon (februarske) revolucije«, Lenjin tvrdi da se »veli- 
ko značenje« svih kriza sastoji u tome što one »pokazuju ono 
sakriveno, odbacuju ono uslovno, površno, sitno, čiste političko 
smeće, otkrivaju prave pokretače stvarnog toka klasne borbe.«* 
Pored spoznajnoteorijskih efekata kriza (koji se sastoje u po- 
kazivanju i otkrivanju), ovdje se ističe veliko značenje kriza 
(»Ssvih kriza«) koje se sastoji u tome što one »odbacuju ono 
uslovno, površno, sitno, čiste političko smeće«, a to su već 
neke »objektivne« povijesne promjene. 


U nizu analiza velike krize što ju je izazvao Prvi svjetski rat 
(i njenih »dijelova« — parcijalnih kriza) Lenjin stavlja na prvo 
mjesto upravo to objektivno značenje krize. Tako u svom član- 
ku »A šta dalje«, u kojem nakon pola godine analizira stanje 
i razvoj velike svjetske krize, on piše: »Snažna kriza, koju je 
u evropskom socijalizmu izazvao svjetski rat, prouzrokovala je 
najprije (kako je to kod velikih kriza i red) ogromnu pomet- 
nju, zatim je potakla niz novih grupiranja među predstavnici- 


3. V. I. Lenin, Sočinenija, Izdanje četvertoe, Institut Marksa-Engelj- 
sa-Lenina pri CK VKP(e), Gosudarstvennoe izdateljstvo političeskoj 
literatury, Tom 29, str. 251. 


4. Op. cit., tom 24, str. 183. 

ma raznih struja, nijansi i pogleda u socijalizmu i najzad je s 
posebnom oštrinom i upornošću postavila pitanje, koje to pro- 
mjene u osnovima socijalističke politike proistječu iz krize i 
ona ih zahtijeva. Te tri »stadije« preživjeli su od augusta do 
decembra 1914. vrlo očigledno i socijalisti Rusije. Mi svi znamo 
da je u početku pometnja bila nemala i da se ona povećavala 
carističkim progonima, ponašanjem »Evropljana« i ratnom pa- 
nikom. Mjeseci septembar i oktobar bili su period u kojem 
se u Parizu i u Švicarskoj — gdje je bilo najviše emigranata, 
najviše veza s Rusijom i najviše slobode — u diskusijama, refe- 
ratima i novinama najšire i najpotpunije vršilo novo razgrani- 
čavanje u pitanjima koja je pokrenuo rat. Može se sa sigur- 
nošću reći da ni u jednoj jedinoj struji (ni frakciji) ruskog 
socijalizma (ni kvazisocijalizma) nije ostala nijedna nijansa po- 
gleda koja ne bi našla svoj izraz i svoju ocjenu. Svi osjećaju 
da je došlo vrijeme za precizne, pozitivne zaključke, koji mo- 
gu služiti kao osnova za sistematsku praktičnu djelatnost, pro- 
pagandu, agitaciju i organizaciju: situacija se razbistrila, svi 
su se izjasnili; razjasnimo sebi konačno, tko je s kim i tko bi 
kuda. 


U navedenom citatu očito nije riječ samo o analizi spoznajne 
vrijednosti velike krize koju je svjetski rat izazvao u evrop- 
skom socijalizmu. Riječ je i o analizi njenog objektivnog toka 
i situacije koja je uslijed krize nastala. U tom toku Lenjin 
nalazi tri glavne faze: (1) pometnju, (2) pregrupiranje socijali- 
stičkih struja i (3) pojavljivanje pitanja o putovima prevlada- 
vanja krize. Kriza nas je objektivno (ne samo subjektivno) 
postavila pred pitanje: tko je s kim i tko će kuda? 


Kriza se često izjednačava s pometnjom ili zbrkom. Sorokin 
nije daleko od takvog identificiranja, a ni Lenjin ne osporava 
vezu između pometnje i krize. Ali on ne reducira krizu na po- 
metnju. U navedenoj analizi pometnja se pojavljuje kao po- 
četna, nezrela etapa krize, koja se u daljnjem toku prevladava. 
Pometnja i zbrka, rasulo i rasap političkih grupa i njihovih 
odnosa ne mogu se trajno održati, oni su samo prijelazna faza 
ka pregrupiranju, koje pooštrava krizu i dovodi situaciju pred 
odluku. 


To naravno nije sve što Lenjin ima da kaže o krizi. U pogo- 
voru svojoj brošuri »Država i revolucija«, koja je napisana u 
augustu--septembru 1917, neposredno pred Oktobarsku revo- 
luciju, a poslana u štampu krajem novembra, dakle uskoro 
nakon Oktobarske revolucije. Lenjin priča: »Već sam bio sa- 


5. Op. cit., tom 21, str. 89. 

stavio plan slijedeće, sedme glave: ,[skustvo ruskih revolucija 
1905. i 1917. godine. Ali osim naslova nisam uspio da napišem 
ni redak te glave: ,omela' me politička kriza, predvečerje Okto- 
barske revolucije 1917. godine. Takvoj ,smetnji' možemo se sa- 
mo radovati, Ali drugi dio brošure (posvećen ,iskustvu ruskih 
revolucija 1905. i 1917. godine') morat ćemo, možda, odgoditi 
na duže vrijeme; ugodnije je i korisnije učestvovati u ,iskustvu 
revolucije', nego o njemu pisati.«* 


Ovdje se pokazuje da kriza može poslužiti ne samo kao poticaj 
za teorijske analize, nego i kao »smetnja«, ali da ta smetnja 
može pobuđivati radost, ako se javlja kao predstupanj za soci- 
jalističku revoluciju. 


Ali zašto je socijalistička revolucija tako poželjna da svoju 
poželjnost može prenijeti čak i na smetnje za teorijsku dje- 
latnost? I da li je kriza doista nužan preduvjet za revoluciju? 
»ŽZa marksista — kaže Lenjin — nema sumnje da je revolucija 
ncmoguća bez revolucionarne situacije, pri čemu svaka revolu- 
cionarna situacija ne dovodi do revolucije. Koja su, općenito 
govoreći, obilježja revolucionarne situacije? Sigurno nećemo 
pogriješiti ako navedemo slijedeća tri glavna obilježja: 1) Ne- 
mogućnost da vladajuće klase sačuvaju svoju vladavinu u ne 
promijenjenom obliku; ova ili ona kriza »viših slojeva«, kriza 
politike vladajuće klase, koja stvara pukotinu u koju se pro- 
bijaju nezadovoljstvo i ogorčenje potlačenih klasa. Da bi do- 
šlo do revolucije, obično nije dovoljno da »niži slojevi ne žele« 
da žive na stari način, nego je također potrebno da »viši slo- 
jevi ne mogu« da žive na stari način. 2) Zaoštravanje bijede i 
nevolje potlačenih klasa preko uobičajene mjcre. 3) Znatno 
pojačanje — iz navedenih razloga — djelatnosti masa koje se 
u »mirnoj« epohi daju mirno »pljačkati«, a u burnim vreme- 
nima ih, kako cijela situacija krize tako i sami »viši slojevi«, 
podstiču na samostalno historijsko istupanje. Bez tih objektiv- 
nih promjena, koje su nezavisne od volje ne samo pojedinih 
grupa i partija, nego i pojedinih klasa, revolucija je — u pra- 
vilu — nemoguća. Cjelokupnost tih objektivnih promjena baš 
se i naziva revolucionarnom situacijom.«?' 


Nakon što je tako opisao revolucionarnu situaciju, Lenjin in- 
sistira da svaka revolucionarna situacija ne vodi revoluciji, dru- 
gim riječima, da je revolucionarna situacija doduše nužan, ali 
ne i dovoljan uslov za revoluciju. Revolucionarna situacija po- 


6. Op. cit., tom 25, str. 462. — Up. »Država i revolucija«, preveo R. 
Čolaković, Kultura, Beograd, 1947, str. 111. 


7. Op. cit., tom 21, str. 189—-190. 

stojala je npr. u šezdesetim godinama 19. stoljeća u Njemačkoj 
isto tako kao 1859—1861, te 1879——1880. u Rusiji i u tim sluča- 
jevima nije došlo do revolucije. Zašto? »Zato što revolucija ne 
nastaje iz svake revolucionarne situacije, nego samo iz takve 
situacije u kojoj gore _ nabrojenim objektivnim promjenama 
pridolazi i jedna subjektivna, naime sposobnost revolucionarne 
klase za revolucionarne masovne akcije, dovoljno snažne da 
obore (ili skrše) staru vladu, jer ona nikad, čak ni u epohi kriza 
neće pasti, ako je ne ,sruše'.«? 


Na navedenim mjestima Lenjin promatra krizu kao bitan mo- 
ment revolucionarne situacije, a na drugim mjestima u istom 
članku ide još i dalje direkino identificirajući pojmove »kriza« 
i »revolucionarna situacija«. Tako on govori o »revolucionar- 
noj situaciji« koju kratko opisuje izraz »ekonomska i politička 
kriza«. 


Protiv ovog izjednačavanja »krize« i »revolucionarne situacije« 
mogla bi se navesti druga mjesta iz Lenjina, gdje on razlikuje 
dvije vrste kriza, — one koje se mogu riješiti reformama i one 
za čije je rješenje neophodna revolucija. Ostavljajući po strani 
io razlikovanje i pitanje o »malim« krizama koje zahtijevaju 
samo reforme, željeli bismo istaći da su identificiranje »velike 
krize» s revolucionarnom situacijom i shvaćanje revolucionar- 
nc situacije kao nužnog uslova revolucije konstantni elementi 
u Lenjinovom mišljenju, teze koje se u njegovu djelu često 
ponavljaju. 


Od mnogih mjesta koja potvrđuju ovu tvrdnju željeli bismo 
navesti samo jedno, koje potječe iz njegova poznatog rada iz 
1920. g. »Dječja bolest ,ljevičarstva' u komunizmu«, a koje ne 
samo što potvrđuje već rečeno, nego donosi i neke nove mo- 
menie. Fako čitamo: »Osnovni zakon rcvolucije, koji su potvr- 
dile sve revolucije, i napose sve tri ruske revolucije 20. vijeka, 
sastoji se u slijedećem: za revoluciju nije dovoljno da eksploa- 
tirane i ugnjetavane mase uvide nemogućnost da žive na stari 
način 1 da zatraže promjenu; za revoluciju je potrebno da eks- 
ploatatori ne mogu da žive i upravljaju na stari način. Samo 
iada kad »niži slojevi« neće staro i kada »viši slojevi« ne mogu 
na stari način, samo tada revolucija može da pobijedi. Druk- 
čije se ta istina izražava riječima: revolucija nije moguća bez 
općenacionalnc krize (krize koja pogađa i eksploatirane i 
eksploatatore). Prema tome, za revoluciju treba, prvo, postići 
da većina radnika (ili u svakom slučaju većina svjesnih, misle- 


8. Op. cit., tom 21, str. 190. 
9, Ibidem. 

ćih, politički aktivnih radnika) potpuno shvati nužnost prevra- 
ta i bude spremna da ide u smrt radi njega; drugo, da vlada 
juće klase proživljavaju krizu vlade, koja uvlači u politiku čak 
i najzaostalije mase (obilježje je svake prave revolucije: brzo 
udesetostručenje ili čak ustostručenje broja za političku borbu 
sposobnih predstavnika radne i ugnjetene mase, dotad apatič- 
ne), slabi vladu i omogućuje revolucionarima njeno brzo oba 
ranje.«! 


Ovaj fragment naveli smo tako ekstenzivno ne samo zbog 
onog što se tu govori o odnosu između krize i revolucije, nego 
i zato što nam on daje daljnji uvid u Lenjinovo shvaćanje biti 
krize i revolucije. Općenacionalna kriza, kako saznajemo iz tog 
fragmenta, nastaje tada kad jedan dio stanovništva (»viši slo- 
jevi«) ne može da živi na stari način, dok drugi dio stanovni- 
štva (»niži slojevi«) neće da živi na stari način. Ali ne samo 
da oni stari način jednostavno odbijaju, — oni zahtijevaju pro- 
mjene, oni su shvatili »nužnost prevrata« i spremni su da »idu 
u smrt radi njega«. 


U navedenom fragmentu ne razjašnjava se samo Lenjinovo 
shvaćanje krize nego i njegovo shvaćanje revolucije. Bitno je 
obilježje svake prave revolucije da se mase bude iz apatije i 
postaju aktivne. To obilježje Lenjin ističe još jasnije kad, ana- 
lizirajući revoluciju 1905. godine, piše: »U historiji revolucija 
izlaze na vidjelo protivurječnosti koje su sazrijevale decenija: 
ma i stoljećima. Život postaje neobično bogat. Na političku 
pozornicu stupa kao aktivni borac masa koja uvijek stoji u 
sjenci i stoga je površni promatrači često ignoriraju ili čak 
preziru.«!! 


Istu misao vodi Lenjin još dalje u knjizi Dvije taktike socijal. 
demokracije u demokratskoj revoluciji: »Revolucije su praz- 
nik potlačenih i eksploatiranih. Narodna masa ne može nikad 
istupiti kao tako aktivan tvorac novog društvenog poretka kao 
za vrijeme revolucije. S gledišta uske, malograđanske mjere 
postepenog progresa, narod je u takvim vremenima sposoban 
za čuda.«!? 


S građanskog stanovišta izgleda to, naravno, sasvim drukčije. 
Za građanski um revolucija je »neumni vihor«, a reforma, na- 
protiv, uzor uma. »Revolucija je loša, ona ruši, to je orkan, 
vihor koji izaziva vrtoglavicu. Reakcija je dobra, ona gradi, 


10. Op. cit., tom 31, str. 65—66. 
11. Op. cit., tom 8, str. 84. 
12. Op. cit., tom 9, str. 93. 

to je povoljan vjetar i vrijeme sSvjesne, planske, sistematske 
djelatnosti.«“ Nasuprot tome, Lenjin tvrdi: Organizatorsko 
stvaralaštvo naroda, napose proletarijata, a zatim i seljaštva, 
manifestira se u periodima revolucionarnih vihora milion puta 
snažnije, bogatije, produktivnije, nego u periodima takozvanog 
historijskog progresa (koji ide sporošću volovskih kola).«“ 


U mjesecima neposredno pred Oktobarsku revoluciju Lenjin 
više puta ponavlja istu misao. Tako u prvom od svojih pozna- 
tih »Pisama iz daleka« (napisanom u martu 1917), on piše: »Ni 
u prirodi ni u povijesti nema čuda, ali svaki nagli zaokret 
povijesti, među ostalim i svaka revolucija, pruža takvo bogat- 
stvo sadržaja, razvija takve neočekivano svojevrsne kombina- 
cije borbe i odnosa snaga onih koji se bore da se malograđan. 
skom umu mnogo šta mora učiniti kao čudo.«? 


Revolucija, kako je shvaća Lenjin, ne iscrpljuje se u čistoj 
djelatnosti koja je samosvrha. Prava, duboka, »narodna« re- 
volucija, tvrdi Lenjin, »jest nevjerovatno složen i mučan pro- 
ces umiranja starog i rađanja novog društvenog poretka, na- 
čina života miliona i miliona ljudi«.! 


4 


Nakon što smo tako opširno izložili Lenjinova shvaćanja o 
krizi i revoluciji, željeli bismo još jednom istaći bitnu razliku 
između Sorokinova i Lenjinova shvaćanja krize. Kako smo vi- 
djeli, Sorokin shvaća krizu kao nešto abnormalno, zbrkano i 
loše, što je »pozitivno« samo utoliko što svojom strahovitošću 
podstiče na razmišljanje. Za Lenjina je kriza, naprotiv, situa- 
cija odluke koja pobuđuje nadu, situacija u kojoj sazrele klice 
novoga zahtijevaju razaranje starog sistema i stvaranje novog 
društva. Daleko od toga da bi predstavljala abnormalnu pojavu 
propadanja, kriza je predvečerje i predigra revolucije, povi- 
jesni trenutak u kojem čovjek izaziva sam sebe na ljudski čin. 


Tako smo uz pomoć Sorokina i Lenjina došli do pitanja: Da 
li je kriza samo abnormalnost koja ometa normalni tok povi- 
jesti ili je ona koncentrirani moment povijesti u kojem se ja- 
sno izražava bit povijesti? Ako smo uz pomoć Sorokina i Le- 
njina došli do tog pitanja, to sigurno nije bio jedini mogući 
put do njega. Zadugo prije Lenjina već je Marx označio krize 
kao »opće upućivanje preko pretpostavke i podsticanje na pri- 
13. OD. cit., tom 10, str. 231. 

14. Op. cit., tom 10, str. 233. 


15. Op. cit., tom 23, str. 291. 
16. Op. cit., tom 26, str. 94. 

hvaćanje jednog novog povijesnog oblika«." A davno prije So- 
rokina već su drugi branioci postojećeg poretka oplakivali kri- 
ze kao abnormalnosti za žaljenje. Sorokin i Lenjin uzeti su 
samo kao dva »reprezentativna primjera« za jednu alternativu 
koja nije samo njihova. 


Odgovor na pitanje jesu li krize apsurdne abnormalnosti ili 
adekvatan. izraz biti povijesti zavisi sigurno od toga šta ćemo 
misliti pod »poviješću« i pod »krizom« — dva pojma koja su 
bivala shvaćana na mnogo različitih načina. 


U najširem, prilično uobičajenom smislu »povijest« se upotre- 
bljava kao naziv za svako zbivanje, za svaki niz promjena ili 
procesa koji slijede jedan za drugim. U tom smislu govori se 
ne samo o povijesti čovječanstva nego i o povijesti životinjskog 
i biljnog carstva, kao i o povijesti zemlje, sunca i neba. Takva 
upotreba riječi zataškava bitnu razliku između povijesti čo- 
vjeka i takozvane povijesti nc-ljudske prirode, razliku između 
zbivanja koje regulira slijepa igra slučaja i nužnosti, i zbiva- 
nja koje je rezultat svjesne, slobodne i stvaralačke djelatnosti 
čovjeka. Ako ne želimo da prikrijemo tu razliku, moramo Ppri- 
znati povijest kao samo čovjeku svojstvenu formu bivstvova- 
nja, i to kao takvu izvan koje on ne može biti čovjek. Kao 
što nc može biti povijesti bez čovjeka, nije moguć ni čovjek 
izvan povijesti. Pitanje o biti povijesti stoga je tijesno pove- 
zano s pitanjem o biti čovjeka. 


Kao što je poznato, na pitanje tko je zapravo čovjek davani su 
najrazličitiji odgovori. Većina tradicionalnih teorija čovjeka po- 
lazila je od pretpostavke da je čovjek životinja koja se od 
drugih životinjskih vrsta razlikuje nekim posebnim svojstvom 
(ili grupom svojstava). Tako su jedni shvaćali čovjeka kao 
umno živo biće, drugi kao ono koje govori, treći kao ono koje 
ekonomski proizvodi, četvrti kao ono koje politički djeluje, itd. 
Nasuprot tome, već sam više puta branio Marxovo shvaćanje 
da čovjek nije živo biće s nekim samo njemu svojstvenim spe- 
cijalnim svojstvom ili grupom svojstava, nego bivstvujuće koje 
se od svega drugog bivstvujućeg bitno razlikuje cijelom struk- 
turom svog bivstvovanja. Tu strukturu Marx je nazvao »prak- 
sa«, naziv koji ne označava samo političku ili ekonomsku dje 
latnost čovjekovu nego njegovu cjelokupnu djelatnost ukoliko 
je ona slobodna i stvaralačka. Kao biće prakse, čovjek je slo- 
bodno i stvaralačko biće, a kao takvo on je biće revolucije, 


17. K. Marx, Grundrisse der Kritik der politischen Okonomie, Dietz 
Verlag. Berlin, 1953, S. 139. 

18. Up. Filozofija i marksizam, Zagreb 1965, napose »Marxovo shva- 
ćanje čovjeka«. 

ne u vulgarnom smislu u kojem je revolucija samo politička 
promjena, nasilno osvajanje vlasti, puč ili pobuna, nego u 
onom smislu u kojem revolucija znači kvalitativnu, totalnu 
promjenu čovjeka i njegova društva, stvaralačku proizvodnju 
novoga. A kao biće revolucije čovjek je također biće krize. 


Povijest čovjeka nije određena izvana, nego je njegovo vlasti- 
to djelo. Uvijek iznova čovjek mora da donosi odluku o svojoj 
sadašnjosti i budućnosti (a time i o svojoj prošlosti). Sve mo- 
gućnosti djelovanja nisu jednako otvorene čovjeku, pa ipak 
on nije gotovo nikad izručen samo jednoj neizbježnoj moguć- 
nosti. U tom smislu čovjek je uvijek u situaciji odlukc. Ali 
situacija odluke u pravom i istinskom smislu nije ona u kojoj 
moramo birati samo među varijantama jedne osnovne moguć- 
nosti. Prava situacija odluke nastaje kad treba da biramo iz- 
među određenog broja jasno diferenciranih, međusobno su- 
protstavljenih osnovnih mogućnosti. Tako je istinska situacija 
odluke npr. ona u kojoj narasle snage novog društva zahtije- 
vaju radikalnu promjenu postojećeg poretka, dok konzerva- 
tivne snage starog sistema, koje nisu spremne da odstupe od 
svojih pozicija, pokušavaju da održe stari sistem, eventualno 
tek uz neznatne promjene. 


Ako situaciju odluke odredimo kao takvu u kojoj čovjek treba 
da se opredijeli među različitim osnovnim mogućnostima, mo- 
že se lako učiniti kao da te mogućnosti nastaju nezavisno od 
čovjeka, a on nekako izvana vrši izbor. Da bismo izbjegli ne- 
sporazum, treba istaći da je i otvaranje mogućnosti čovjekovo 
dijelo. Po svojoj biti čovjek je ono bivstvujuće koje otvara 
uvijek nove mogućnosti i tako uvijek iznova dovodi u pitanje 
mogućnosti koje je sam realizirao i otuđio od sebe. Moguć- 
nosti oko čije realizacije nastaje konflikt u situaciji odluke 
nisu, dakle, ni vječne ili izvanvremenske ideje koje oduvijek 
čekaju na ostvarenje, ni vremenski određene realne razvojne 
tendencije koje su nastale nezavisno od ljudske djelatnosti, 


Ako o situaciji odluke u istinskom smislu govorimo kao o 
specijalnoj, ne uvijek datoj situaciji, može se učiniti kao da 
je smatramo prolaznom specijalnom pojavom u čovjekovu ži- 
votu, koja je za razumijevanje njegove biti bez značenja. To 
je opet pogrešna pretpostavka, jer se čovjekova bit ne može 
reducirati na onaj način bivstvovanja u kojem većina ljudi 
provodi najveći dio svoga vremena. Čovjekova bit je ono što 
čovjeka čini čovjekom i principijelno ga razlikuje od svega 
bivstvujućeg, a upravo to nije čovjeku uvijek svojstveno. Neri 
jetko vegetira čovjek na animalnom nivou ne razvijajući istin- 
ska obilježja svoje čovječnosti. 

Tako je čovjek jedno bivstvujuće koje može biti otuđeno i od 
svoje biti. Premda je biće slobode, on može zadovoljno živjeti 
u okovima; premda je stvaralačko biće, on može traćiti svoje 
vrijeme i u rutinskom životarenju, a premda je biće revolucije, 
može se miriti i s najružnijom stvarnošću i sam potiskivati u 
sebi sve sklonosti k revoluciji. Na isti način, premda je spo- 
soban za stvaranje novih mogućnosti i za odluku, može poku- 
šati da spriječi nastajanje situacije odluke ili, ako je u nju 
dospio, tražiti izlaz ne u svladavanju protivurječnosti koje iza- 
zivaju krizu, nego u njihovu zataškavanju. 


Cijela dosadašnja povijest čovječanstva može se shvatiti kao 
»pretpovijest« u smislu samootuđene forme ljudske povijesti, 
u smislu epohe kada se istinska bit čovjeka i povijesti javila 
samo kao nagovještaj ili slutnja. Glavnim oblikom otuđenja 
Marx je smatrao međusobno otuđenje različitih strana čovje 
kove praktične djelatnosti jedne od druge. Čovjek se raspada 
na relativno samostalne sfere u izvanjskom međusobnom dje- 
lovanju (ekonomsku, političku, naučnu, religioznu, filozofsku, 
pravnu), a ekonomska sfera zadobiva u tom međudjelovanju 
primat. 


Jedan od specijalnih oblika otuđenog bivstvovanja unutar eko- 
nomske sfere jest i ono što se obično naziva »ekonomskom kri- 
zom«. Kao što je poznato, ekonomske krize mnogostruko su 
proučavali i o njima raspravljali građanski ekonomisti prije (i 
poslije) Marxa, kao i Marx i marksisti. Oštro kritizirajući apo- 
logete buržoaskog društva, koji su promatrali krize kao slu- 
čajne pojave bez veze s biti kapitalizma, Marx je ukazao na 
to da su krize tijesno povezane s prirodom kapitalističkog dru- 
štva 1 stoga se u njemu nužno periodički ponavljaju. Prema 
ovom shvaćanju, razvoj kapitalističke privrede protječe ciklički, 
i to tako da se svaki ciklus sastoji od faza krize, depresije, 
oživljavanja i poleta. Za tu tezu Marx je našao mnogo dokaz. 
nog materijala u ranijem razvoju kapitalizma, a daljnji razvoj 
kapitalizma u 19. i u prvim decenijama 20. vijeka donio je 
daljnje potvrde njegovim analizama. Koliko je u posljednjim 
decenijama pošlo za rukom da se ekonomski ciklus stavi pod 
kontrolu i da se spriječe daljnje krize, drugo je pitanje, o 
kojem bi trebalo posebno raspravljati. Međutim, ovdje je važ- 
no da tačno razlikujemo ekonomske krize koje je opisao Marx 
od onoga što smo u ovom članku označili kao krizu — ne negi- 
rajući time vezu među njima. 


Ekonomske krize koje je opisao Marx čine jednu fazu perio- 
dičkog ciklusa u kojem se s gotovo prirodno nužnom zakoni- 

tošću vrti građanska ekonomija (ili se bar u jednoj fazi vrtje- 
la). Te krize nastaju i razvijaju se gotovo nezavisno od volje 
ljudi kojih se tiču, gotovo kao vulkanske erupcije ili prirodne 
katastrofe." Upravo zato, one nisu identične s krizama u smi- 
slu pravih situacija odluke. 


Pa ipak, čak su i te ekonomske krize bitno različite od vulkan- 
skih erupcija i sličnih prirodnih katastrofa. One nastaju s 
gotovo prirodno-nužnom zakonitošću, pa ipak nisu jednostav- 
no prirodno nužne; one su gotovo nezavisne od ljudi kojih se 
tiču, pa ipak nisu apsolutno nezavisne. Premda rezultiraju ne- 
željenim, one pretpostavljaju svjesno htijenje i djelovanje lju- 
di. Ma kako malen bio svjesni utjecaj proizvođača, pa čak 
i komandanata proizvodnje na razvoj ekonomskih kriza (u po- 
sljednje vrijeme on sigurno nije tako malen), on nije nikad 
jednak nuli. A to je već dovoljno da bi se i »najnužnija« kriza 
razlikovala od prirodne katastrofe. Drugim riječima, ma kako 
»odluka« koja pada kod ekonomskih kriza bila otuđena od 
čovjeka i posebno od proizvođača, ona je ipak (otuđeni) oblik 
ljudske odluke. 


Karakter kriza kao situacija odluke još se bolje primjećuje 
kod »političkih« kriza. Ma koliko da su i mnoge političke krize 
u svom nastanku i toku unaprijed određene »ekonomskim 
uzrocima« ili »objektivnim političkim odnosima«, ma koliko 
da vladajućim klasama ili slojevima uspijeva da »riješe« krizu 
bez odlučujućeg sudjelovanja većine krizom tangiranih, »zov 
slobode« u njima uvijek se čuje i ne može se nikad potpuno 
utišati. Tako nije slučajno što smo do općeg smisla krize po- 
kušali doći polazeći od Lenjinovih političkih (a ne ekonomskih) 
kriza. 

Ne bi li bilo bolje da smo pošli od duhovnih kriza? Ili od neke 
»opće« koja se ne ograničava na jedno područje? Sigurno. No 
to smo bar djelomično i učinili. Krize koje je analizirao Le- 
njin nisu bile čisto političke. A što se tiče sveobuhvatne Velike 
Krize i Velike Revolucije (onih s kojima počinje prava povi 
jest), one se ne mogu »analizirati«; njih tek treba napraviti. 


19. Zanimljiv primjer shvaćanja »krize« i »revolucije« u smislu pri- 
rodno nužne katastrofe nalazimo kod mladog Engelsa, u njegovim 
Umrissen zu einer Kritik der Nationalčkonomie (Nacrtima za kritiku 
nacionalne ekonomije, K. Marx, F£. Engels, Werke, Bd. I, S. 514—519). 
Iz njegovih riječi proizlazi da on krizu i revoluciju promatra kao 
najveću nesreću. S tim se možemo složiti, ako se pod krizom i revo- 
lucijom shvaća otuđeni oblik obojih, ako se pod krizom misli S pri- 
rodnom nužnošću nastali konflikt, a pod revolucijom -— prirodno nu- 
žna katastrofa. Ali kriza u smislu prave situacije odluke i revolucija 
u smislu slobodne stvaralačke djelatnosti predstavljaju bit čovjeka 
koju tek treba realizirati. 

6. Moć, nasilje i humanost 


Da li su moć i nasilje bitna obilježja čovječnosti ili, naprotiv, 
oblici čovjekovog otuđenog bivstvovanja? Jesu li oni, možda, 
nešto treće, u odnosu na čovječnost neutralno i instrumental- 
no, nešto čija čovječnost ili nečovječnost zavisi od ciljeva za 
koje moć i nasilje upotrebljavamo? 


Ovako formulirana pitanja mogu se učiniti previše jednostavna. 
Izgleda kao da se odgovor sam od sebe nameće. Zar nije jasno 
i neosporno da su moć i nasilje nešto negativno, nečovječno? 
Doista, u suvremenim diskusijama o moći i nasilju često se 
jednostavno polazi od te pretpostavke, bez ikakvog misaonog 
napora i bez pokušaja da se ona kritički ispita, promisli i 
zasnuje. Ali u diskusijama često se nekritički polazi i od su- 
protne pretpostavke da je moć ili volja za moć bitno određe- 
đenje čovjeka i da se čovjekova čovječnost može mjeriti stup- 
njem njegove moći. Ova dva suprotna shvaćanja često mirno 
koegzistiraju ne stupajući u dijalog i ostavljajući pitanje otvo- 
renim. 


Moramo li se opredijeliti baš za jedno od ovih suprotnih shva- 
ćanja? 1 zar je jedina »treća mogućnost« da se moć i nasilje 
proglase nečim u odnosu na humanost izvanjskim i neutral 
nim? Ne bi li trebalo najprije promisliti pojam moći? Ne bi 
li diferenciranje u pojmu moći moglo poslužiti kao polazna 
tačka za jedno adekvatnije rješenje? Nije li možda stvar u 
tome da su neki oblici moći negacija čovječnosti, a neki drugi 
njena puna afirmacija?! 


Pitanje da li je svaka moć nešto čovječno odnosno nečovječno 
ili možda postoje oblici čovječne i nečovječne moći može se 
nekom učiniti apstraktno, bez veze s »konkretnim«, životnim 


i. Misao da bi trebalo izvršiti diferenciranje u pojmu moći izražena 
je na Korčuli i u referatu V. Koraća kada je, na kraju svog izlaganja, 
postavio zahtjev da moć postane nemoćna, a humanost svemoćna. 
U ovako formuliranom zahijevu, u kojem se moć jednom spominje 
zasebno, a dvaput u složenicama, očito nije uvijek riječ o moći u istom 
smislu. Potrebu diferenciranja pojma moći istakao je i R. Muminović 
kad je rekao da se zapravo ne radi o odnosu moći i humanosti, nego 
O odnosu moći prema plemenitoj moći. 

pitanjima. U vezi s takvim mogućim prigovorom treba spome- 
nuti da to »apstraktno« pitanje ima značajne teorijsko-prak- 
tičke konsekvcncije, da od njega zavise mnoga druga pitanja 
koja ćemo zatim postaviti i pokušati da teorijski ili praktički 
rješavamo. Ako zauzmemo stanovište da su moć i nasilje obi- 
lježja čovječnosti, naći ćemo se pred zadatkom njihova dalj- 
njeg razvijanja i jačanja; ako se opredijelimo za tezu da su 
moć i nasilje oblici čovjekovog otuđenja, suočit ćemo se s 
problemom njihova eliminiranja ili bar »kroćenja« (Russell), 
a ako prihvatimo shvaćanje o neutralnoj, instrumentalnoj pri- 
rodi moći i nasilja, morat ćemo pokušati da odredimo ciljeve 
kojima bi ih trebalo podrediti. 


Pitanju jesu li moć i nasilje u nekom unutrašnjem (bitnom) ili 
samo spoljašnjem (instrumentalnom) odnosu prema humano- 
sti moglo bi se također prigovoriti da je formulirano akadem- 
ski »neutralno« ili »neopredijeljeno«, jer ravnopravno spominje 
razne mogućnosti kao da su jednako vjerojatne. Ali pitanje i 
ne bi bilo pitanje kad bi unaprijed dopuštalo samo jedan od- 
govor. Otvorenost pitanja ne znači »neangažiranost«. Pitanje o 
odnosu moći i nasilja prema humanosti već je kao pitanje 
»angažirano«, jer njegovo postavljanje pogađa u prvom redu 
vladajuću nehumanu moć, koja u svojoj zaokupljenosti stalnim 
samopovećavanjem svako kritičko pitanje o sebi smatra nepo- 
željnim. 


Budući da moć i nasilje nisu isto, pozabavit ćemo se najprije 
odnosom moći i humanosti, ostavljajući po strani nasilje — 
sve dok se samo ne javi. 


Pitanje o odnosu moći i humanosti jedno je od velikih pitanja 
evropske filozofije, pa bismo se njemu mogli poučiti kod mno- 
gih značajnih mislilaca (sjetimo se npr. Hobbesa ili Hegela!). 
Mi ćemo u ovom razmatranju tog odnosa poći od Friedricha 
Nietzschea. Nije mi namjera da Nietzschea degradiram ili reha- 
bilitiram, pa čak ni da ga »objektivno« interpretiram i rekon- 
struiram. Htio bih samo pokazati neke mogućnosti diferenci- 
jacije u pojmu moći, mogućnosti koje su naznačene kod Nictz- 
schea, iako možda nisu eksplicite tako provedene. 


Prije svega bih podsjetio na jednu od osnovnih Nietzscheovih 
teza da je život volja za moć, da je život kao »nama najpozna- 
tija forma bivstvovanja« specifično »volja za akumulacijom 
snage«.Z Svi procesi života po Nietzscheu imaju tu svoju po- 


2. F. Nietzsche, Der Wille zur Macht, A. Krčner Verlag, Leipzig 1930, 
S. 467. 

lugu, jer »ništa ne želi da se održi«, sve želi da se »sumira i 
akumulira« (467). Ali volja za moć nije samo princip života 
kao nečega biološkog nego i princip života kao društvenog fe- 
nomena, jer je volja za akumulacijom snage specifična ne sa- 
mo za fenomen života, prehrane, rasplođivanja, nego također 
»za društvo, državu, običaj, autoritet« (466). Ne bismo li trebali 
-— pita se Nietzsche — da tu volju prihvatimo kao pokretački 
uzrok i u kemiji i u kozmičkom poretku? Tako se volja za moć 
pokazuje ne samo kao biološki, nego i kao društveni pa čak i 
kozmički princip, a to nije čudno, jer, kako također kaže 
Nietzsche, o bivstvovanju nemamo drugu predodžbu nego »ži- 
vjeti«. »Kako može nešto mrtvo ,biti'?« (396) 


Proklamirajući volju za moć kao univerzalni princip Nietzsche 
nas upozorava na razne iluzije i iluzorne pretpostavke, kao što 
je ona da čovjek teži za užitkom. Težnja za užitkom samo je 
posljedica, a iza nje se skriva u prvom redu težnja za više 
moći. (473) Nietzsche nas također upozorava da moć tamo gdje 
je nemoćna pribjegava hipokriziji i lukavstvu pa se izdaje kao 
poslušnost, odanost, ljubav, idealiziranje, obožavanje, fatali- 
zam, rezignacija, objektivnost, nesebičnost, askeza, stoicizam, 
kritika, pesimizam itd., itd. (487) Pojmu života pripada da ono 
»mora rasti«, da mora »proširivati svoju moć i dakle primati u 
sebe strane snage«. (489) Govori se o pravu individue da se 
brani, ali bi isto tako trebalo govoriti o pravu da napada. Obo- 
je, i agresivni i defanzivni egoizam, zapravo je »fatalitet života«. 
(489) Oni koji su slabi i iscrpljeni traže mir, tišinu, odmor. To 
je »sreća nihilističkih religija i filozofija«. (475) Bogati i živi 
hoće »pobjedu, savladane protivnike, presipanje osjećaja moći 
preko širih područja nego dosad. Sve zdrave funkcije orga- 
nizma imaju tu potrebu ...« (475) 


Kad malo pažljivije pogledamo navedene i neke druge Nietz- 
scheove tekstove, vidjet ćemo da ovaj pojam moći, koji se tu 
pojavljuje kao univerzalni princip, sadrži u sebi neke diferen- 
cije te da se i kod Nietzschea može naći osnova za razlikova- 
nje triju glavnih oblika moći. 


Mislim da prvi osnovni oblik moći čini moć kao puka, u odno- 
su na ljudsko neutralna moć ili snaga (die Kraft), moć koja 
nije ništa specifično ljudsko, nego je zajednička čovjeku, živo- 
tinji, mašini, prirodi. To je moć prebivanja i održavanja, moć 
pokretanja i sudaranja. Da se kod Nietzschea pojavljuje takva 
koncepcija moći, vidi se po tome što on često upotrebljava 
promiscue riječi Macht i Kraft, vidi se i po mnogim mjestima 
poput onoga gdje kaže: »Ja naučavam Ne prema svemu što 
čini slabim, -— što iscrpljuje. Ja naučavam Da prema svemu 

što jača, što nagomilava snagu, što opravdava osjećaj sna- 
ge.« (41) 


Druga koncepcija, koju također nalazimo kod Nietzschea, bila 
bi shvaćanje moći kao više snage (mehr Macht, mehr Kraft), 
kao nadmoći. To je moć kao moć upravljanja i vladanja, moć 
zapovijedanja, ugnjetavanja i eksploatiranja, moć prisvajanja 
i otimanja. Ta moć čula se u nekim citatima koje sam već 
naveo, a i općenito se dosta često čuje kod Nietzschea, te je 
polazna tačka za mnoge kritike njegove filozofije. 


Međutim, mislim da se kod Nietzschea javlja i jedna treća 
koncepcija ili oblik moći. Vrlo jasno ona dolazi do izražaja kad 
Nieizsche podvrgava kritici takozvanog »dobrog  čovjeka«: 
»Skromnog, marljivog, dobronamjernog, umjerenog: Takvog 
hoćete čovjeka? dobrog čovjeka? Ali meni se čini da je to sa- 
mo idealni rob, rob budućnosti.« (247) I dalje: »Marljivost, 
skromnost, dobronamjernost, umjerenost, to su samo zapreke 
za suverenu svijest, za veliko pronalazaštvo, za herojsko po- 
stavljanje cilja, za plemenito bivstvovanje-za-sebe.« (247). Ta- 
kođer ovako: »Onaj siromašni životom, onaj slabi osiromašuje 
i život; onaj bogati životom, onaj jaki — on ga obogaćuje. Prvi 
je njegov parazit, drugi je njegov darovatelj.« (37) 


Tako uz koncepciju moći kao puke snage i uz koncepciju moći 
kao nadmoći, vladanja, imamo i koncepciju moći kao sposob- 
nosti, kao mogućnosti (Vermčgen, Fahigkeit), kao sposobnosti 
doživljavanja i življenja, ljubljenja i čuđenja, kao sposobnosti 
otkrivanja i dovođenja u život novoga, kao sposobnosti stvara- 
nja i darivanja. Morali bismo dakle razlikovati tri bitno razli- 
čita oblika moći: moć kao puka moć ili snaga, moć kao nad- 
moć 1 moć kao stvaralaštvo. 


Kad se postavi pitanje o odnosu raznih oblika moći prema 
onom ljudskom, odgovor prirodno ne ispada jednako. Moć kao 
puka snaga još uvijek je nešto pred-ljudsko, nešto još-ne-ljud- 


3. Navedene distinkcije, razjašnjene uz pomoć nekih Nietzscheovih 
stavova, naravno, ne obavezuju samog Nietzschea. Ali htio bih spo- 
menuti da i kod Nietzschea ima mjesta gdje on eksplicite diferencira 
pojam moći i volje za moći, te pri tome donekle slične distinkcije 
provodi. Tako on u fragmentu u kojem govori o makijavelizmu moći 
kaže da se moć pojavljuje u tri oblika: a) kod potlačenih, kod robova 
svake vrste — kao volja za »slobodom«, b) kod onih jačih koji uzra- 
staju k moći kao volja za premoć, koja se, kađa je neuspješna, za- 
dovoljava nastojanjem za jednako moći, odnosno za »praveđdnošću«, a 
Cc) kod onih najjačih, najbogatijih, najnezavisnijih, najhrabrijih kao 
»ljubav prema čovječanstvu«, ljubav prema »narodu«, prema istini, 
bogu, kao saučešće, samopožrtvovanje itd. (516 do 517). 


99 


sko. Moć. kao nadmoć; kao dominacija, oblik .je neautentičnog, 
otuđenog ljudskog bivstvovanja. Moć kao stvaralaštvo i dari- 
vanje oblik je istinski ljudskog bivstvovanja. Moć kao nadmoć 
i moć kao stvaranje i obogaćivanje ljudskosti nalaze se u ne- 
pomirljivoj suprotnosti. Ali oba ova oblika moći pretpostav- 
ljaju moć kao snagu. Stvaralaštvo ne može biti nemoćno! 


Kada se tvrdi da je moć kao stvaralaštvo negacija moći kao 
nadmoći i kada se u' ime humanosti zahtijeva da se moć kao 
dominacija prevlada pomoću moći kao stvaralaštva, može se 
lako javiti sumnja, nismo li »pretjerali«. Možda nije sama moć 
kao nadmoć i vladanje nešto nehumano, već samo ona »zloupo- 
treba« nadmoći što je nazivamo »nasiljem«? Možda bi zahtjev 
za prevladavanjem moći kao nadmoći i dominacije trebalo za- 
mijeniti zahtjevom za prevladavanjem vladanja kao nasilja? 


Kao što je osamnaesti vijek bio nazivan »vijekom prosvijeće- 
nosti«, neki smatraju da bi naš vijek trebalo nazvati »vijekom 
nasilja«. Ma koliko ovaj naziv bio »jednostran« i »neadekva- 
tan« za karakteriziranje našeg vremena u njegovoj složenosti, 
teško je osporiti da se u današnjem svijetu na svakom koraku 
susrećemo s faktom fizičkog ili duhovnog nasilja u najrazliči- 
tijim oblicima, od nasilja što ga vrše pojedinci jedan nad dru- 
gim, preko onog što ga vrše razne grupe nad pojedincima do 
onog što se zbiva među klasama, državama i drugim društve- 
nim grupama i organizacijama. Upravo ova sveprisutnost i 
neizdržljivost nasilja vjerojatno objašnjava činjenicu što se 
mnogi suvremeni mislioci prihvaćaju razmišljanja o mogućno- 
sti prevladavanja nasilja, kao i činjenicu što se pri tom često 
preskače prividno »apstraktno« i »irelevantno«, no uistinu neiz- 
bježno i neophodno pitanje o biti nasilja. 


Podsjetimo se samo nekih diskusija i sporova o putovima pre- 
vladavanja nasilja! 


Mnogi suvremeni progresivni teoretičari, čiji je ideal slobodno, 
socijalističko društvo, smatraju da se nasilje, koje je obilježje 
suvremenog društva, ne može prevladati drukčije nego protu- 
nasiljem. To stanovište zastupaju neki marksisti kao i mnogi 
teoretičari i vođe progresivnog antikolonijalnog i antiimperija- 
lističkog pokreta. Možda je jedan od najizrazitijih primjera 
Frantz Fanon, koji s jedne strane naglašava da dekolonizacija 
za koju se zalaže treba da bude istinsko »stvaranje novih lju- 
di«, a s druge strane tvrdi da se dekolonizacija ne može ostva- 
riti bez »krvavih noževa«, jer »ako posljednji treba da postanu 
prvi, to može biti samo posljedica jednog odlučnog i smrto- 
nosnog sukoba dvaju protivnika«. Ova volja da se zbace oni 

koji vladaju i ugnjetavaju može se provesti samo upotrebom 
svih mogućih sredstava uključujući i nasilje. Ne može se dezor- 
ganizirati jedno društvo, bilo ono ne znam kako primitivno, 
ako nismo otpočetka spremni da »slomimo sve prepreke koje 
ćemo sresti na putu«. Kolonizirani koji je odlučio da realizira 
taj program i da bude njegov pokretač »u svako je vrijeme 
spreman na nasilje«, i to ne samo na ograničeno, nego na »apso- 
lutno nasilje«.* 


Nasuprot ovakvom shvaćanju mnogi zastupaju tezu da se na- 
Silje ne može prevladati nasiljem. Tako po mišljenju američkih 
hipija propovijedati da se na nasilje reagira nasiljem znači za- 
lagati se za novi oblik nasilnog društva, odnosno za bitno osta- 
janje u granicama starog društva. Novo društvo može se stvo- 
riti samo tako da se na nasilje i mračnjaštvo reagira ljubavlju 
i istinom. No ne propovijedaju nenasilje samo »neznanstveni« 
i progresivni hipiji. U zborniku o nasilju u današnjem svijetu 
što su ga nedavno objavili (pretežno konzervativni) suradnici 
Centra za proučavanje suvremene civilizacije u sklopu Univer- 
ziteta u Nici gotovo su svi radovi prožeti idejom da protuna- 
silje ne može biti odgovor na nasilje, da na nasilje treba odgo- 
voriti ljubavlju, razumijevanjem, razjašnjavanjem zabluda? 


Uviđajući da su znatne teškoće sadržane i u mišljenju da se 
nasilje može prevladati samo pomoću nasilja i u mišljenju da 
je svaka upotreba nasilja nedopuštena, neki su progresivni mi- 
slioci došli do zaključka da se prihvatljivo rješenje za te teško- 
će može naći samo ako se razlikuju razne vrste nasilja, kao 
npr. revolucionarno i kontrarevolucionarno nasilje, progresiv- 
no i reakcionarno nasilje, represivno i oslobodilačko nasilje, 
agresivno i defanzivno nasilje itsl. Pokušavajući da riješi taj 
problem Herbert Marcuse je u diskusiji s berlinskim studen- 
tima među ostalim rekao: »Ja sam u svom predavanju naglasio 
da su to vrlo različite vrste nasilja, što se primjenjuju u obrani 
i u agresiji. Primjer: nasilje koje vrši policajac kad savladava 
ubojicu vrlo je različito, ne samo spoljašnje nego i u svojoj 
nagonskoj strukturi, u svojoj supstanciji, od nasilja policajca 
koji premlaćuje demonstranta. I jedno i drugo je nasilje, ali 


4, Frantz Fanon, Les Damnećs de la terre, F. Maspero, Paris 1968., 
p. 6—7. 

5. Vidi M. Amiot, J. Dupuy, J. Ellul, L. Gallo, M. Gallo, J. A. Gili, F. 
Jeanson, J. W. Lapierre, M. Marache, L. Mugnier-Pollet, A. Nouschi, 
J. Onimus, M. Oriol, Ph. S&journć, L. del Vasto: La Violence dans le 
monde actuel, Centre d'Etudes de la Civilisation contemporaine, De- 
sclće De Brouwer 1968. Za razliku od ostalih autora u ovom zborni- 
ku Francis Jeanson zastupa tezu o potrebi revolucionarnog, oslobo- 
dilačkog nasilja. 

to dvoje ima posve različitu funkciju.«* Nakon što je tako na- 
pravio razliku između obrambenog i agresivnog nasilja na in- 
dividualnom planu, Marcuse tvrdi da se ta distinkcija može 
prenijeti i na nadindividualni, društveni ili povijesni plan, na 
kojem treba razlikovati nasilje revolucionarnog terora od na- 
silja bijelog terora. Jer »revolucionarni teror upravo kao teror 
implicira svoje vlastito transcendiranje ka jednom slobodnom 
društvu, dok to bijeli teror ne čini. Teror koji se primjenjuje 
u obrani Sjevernog Vijetnama bitno je različit od terora koji 
se primjenjuje u agresiji«. (69-—70) Zahtijevajući da se ta di- 
stinkcija provede, Marcuse ne smatra da je u praksi lako odre- 
diti granicu gdje počinje jedno, a prestaje drugo. On zna da 
nije jednostavno spriječiti da se revolucionarni teror izrodi u 
okrutnost i brutalnost. Međutim, po njegovom mišljenju, »u 
pravoj revoluciji uvijek postoje sredstva i putovi da se spriječi 
izrođivanje terora.« (70). Koja su to sredstva, on na žalost ne 
kaže. 


U vezi s pokušajima da se problem mogućnosti prevladavanja 
nasilja protunasiljem riješi uz pomoć distinkcije između dvije 
vrste nasilja javlja se pitanje da li je ta distinkcija' osnovana 
ili bi možda prije nego što je provedemo trebalo promisliti sam 
pojam nasilja. Čini se da ta distinkcija ne rješava pitanje i da 
oni koji brane stanovište o revolucionarnom nasilju dolaze u 
teškoće. I revolucionarno nasilje ipak je nasilje, pa je vrlo te- 
ško pitanje kako se može postići da ono, kad je jednom stav- 
ljeno u pokret, prestane, da ne dođe do održavanja i nastavlja- 
nja nasilja. Ne bi li izlaz bio u tome da malo više promislimo 
o pojmu nasilja, da ga jasno razgraničimo od pojma sile? Ne 
bi li trebalo da »primijenimo«, odnosno, tačnije, preokrenemo 
distinkciju koju je u svoje vrijeme napravio Sorel? 


Sorel je u svojim »Razmišljanjima o nasilju« insistirao da tre- 
ba provesti distinkciju između »buržoaske snage« (la force 
burgeoise) i »proleterskog nasilja« (la violence prolćtarienne). 
Po njegovom mišljenju »snaga želi da nametne organizaciju iz- 
vjesnog društvenog poretka u kojem vlada manjina, dok na 
silje teži da razori taj poredak.« Buržoazija upotrebljava snagu 
da bi održala jedan opresivni poredak, a proletarijat se služi 


6. Herbert Marcuse, Das Ende der Utopie, Verlag v. Maikowski, Ber- 
lin 1967. S. 69. 


7. Govorimo o »distinkciji« u singularu, jer premda je riječ o raznim 
distinkcijama koje nemaju isti smisao, one su paralelne. Tako npr. 
distinkcija između opresivnog i oslobodilačkog nasilja nije identična 
s onom između agresivnog i obrambenog, ali to su parovi koji imaju 
izvjestan paralelizam. 

revolucionarnim nasiljem da bi taj poredak ukinuo. To je na- 
silje oslobodilačko, a njegov je najefikasniji oblik, po Sorelu, 
opći štrajk. 


Sorelovu distinkciju ne navodim zato što bih se s njim slagao, 
već zato što je smatram terminološki zanimljivom u obrnutom 
smislu, zato što mislim da bi trcbalo provesti distinkciju (koju 
čak i naš obični jezik dosta dobro provodi!) između (ponekad 
i proleterske) sile i (često buržoaskog, a ne proleterskog) nasilja. 


Sila je bitno vezana uz moć kao snagu, a nasilje je oblik moći 
kao nadmoći, vladanja i ugnjetavanja. Kao što svaka moć kao 
snaga nije ujedno i nadmoć, tako ni svaka upotreba sile nije 
nasilje. Svakako nije nasilje ako se netko tko je u mraku na- 
padnut brani svom snagom kojom raspolaže, a nije nasilje ni 
ako se jedna zemlja brani od oružane agresije oružjem, dakle 
silom. Nasilje je samo takva primjena ili upotreba sile koja 
smjera na destruiranje čovjeka, na ograničenje njegove slobo- 
de, na onemogućenje njegovog stvaralaštva, na uništenje ili una- 
kaženje njegove ličnosti. Ono može smjerati na fizičko unište- 
nje čovjeka nanošenjem tjelesnih ozljeda ili nametanjem fizič- 
kih napora, a može se »ograničiti« i »samo« na duhovno uni- 
štavanje putem psihičkog pritiska, zastrašivanja i obmanjiva- 
«nja. U svakom slučaju mislim da je o nasilju riječ samo tamo 
gdje se sila upotrebljava za razaranje ljudskosti, za gušenje 
čovjekovih sposobnosti, za onemogućivanje čovjekovog stvara- 
lačkog djela. 


Ako tako shvatimo nasilje, očito je da je nasilje bitno povezano 
s drugom formom moći, tj. s moći kao nadmoći. Samo tamo 
gdje postoji nadmoć moguće je nasilje, i to nasilje može izvr- 
šiti samo jači u odnosu na onog koji je slabiji. U jednoj nedav- 
noj diskusiji o studentskom pokretu jedan od učesnika, indi- 
rektno odgovarajući na optužbu predstavnika moći da se stu- 
denti služe nasiljem, dobro je rekao da ne može zec izvršiti 
nasilje nad lovcem“ Nasilje može izvršiti samo onaj koji je 
jači nad onim koji je slabiji. 


Izrastajući na pretpostavci moći kao nadmoći, nasilje nije ne- 
ka od svoje pretpostavke bitno različita izraslina. Moć kao nad- 
moć u klici sadrži nasilje i »prirodno« prerasta u nasilje kao 
svojoj biti primjerenu formu bivstvovanja. Drugim riječima, 
nasilje je samo ispoljena i razvijena bit moći kao nadmoći. 


8. G. Sorel, Reflexions sur la violence, 8 &d., Paris 1930, p. 263. 
9, Vidi N. Popov, Gledišta, br. 6—7, 1969, str. 925. 

Na pitanje o odnosu moći i nasilja prema humanosti, što je 
osnovna tema ovog razmatranja, možemo, dakle, odgovoriti da 
je nasilje kao razvijeni oblik moći kao nadmoći, eksploatacije 
i dominacije, nešto bitno neljudsko, što ne može poslužiti kao 
sredstvo za dostizanje humanih ciljeva. To ne znači da se na- 
silju ne smijemo suprotstaviti silom, jer, kako je također tačno 
uočeno, trpljenje nasilja nije tolerantnost ni humanost nego 
ropsko (neljudsko) mirenje s nehumanošću." Ako smo doista 
usmjereni na ono ljudsko, humano, to zahtijeva negaciju moći 
kao nadmoći i nasilja, njeno prevladavanje putem moći kao 
ljudske stvaralačke djelatnosti. 


10. Up. A. Hodžić, Gledišta, br. 6-—7, 1969. str. 966. 

7. Filozofija i socijalizam 


Već sama tema »Filozofija i socijalizam« ponekad nailazi na 
otpor, i to ne kod nekog tko nema veze s filozofijom i socija- 
lizmom, nego u prvom redu baš kod filozofa i kod socijalista. 
Ima naime dosta filozofa koji smatraju da filozofija nije i ne 
može biti ni u kakvom posebnom odnosu prema socijalizmu, 
jer se ona bavi »svijetom kao cjelinom« ili »općom strukturom 
i najopćenitijim zakonitostima svega što jest«, a socijalizam je 
samo jedan poseban duštveno-politički poredak, pokret ili teo- 
rija. Dovoditi filozofiju u neku posebnu vezu sa socijalizmom 
-— kažu ti filozofi — znači degradirati filozofiju, spuštajući je 
u nižu sferu: koja je ispod njenog dostojanstva. Isto tako ima 
i dosta socijalista koji će se suprotstaviti svakom raspravlja- 
nju o ovoj temi smatrajući da socijalizam kao društveni, eko- 
nomsko-politički poredak, ukoliko uopće može da se dovede u 
bližu relaciju prema određenim teorijskim koncepcijama, treba 
da se poveže s političkom ekonomijom, politologijom i dru- 
gim posebnim društvenim znanostima. Socijalizam — kažu oni 
— ne može biti ni u kakvoj posebnoj vezi s filozofijom, jer on 
donosi rješenje za goruće društvene probleme našega doba, a 
filozofija neodgovorno »meditira« o nerješivim »vječnim« pro- 
blemima svakog i nikojeg vremena. Uvođenje filozofije u soci- 
jalizam znači samo razvodnjavanje socijalizma, skretanje pro- 
gresivnih društvenih snaga od njihovih primarnih zadataka ka 
praznim apstrakcijama i nepotrebnim diskusijama. 


Nasuprot navedenim shvaćanjima želim zastupati tezu da se 
socijalizam i filozofija doista nalaze u posebnom odnosu, jer 
nema realizacije filozofije bez ostvarenja socijalizma niti se 
socijalizam može ostvariti bez ozbiljenja filozofije. Takav od- 
nos filozofije i socijalizma naslutili su i djelomično izrazili 
mnogi filozofi i socijalisti prije Marxa, a jasno je izražen u 
radovima Marxa i Engelsa. U toku 19. i 20. vijeka stvorene su 
objektivne pretpostavke za realizaciju filozofije i socijaliznia 
u svjetskim razmjerima. Ali u razvitku marksizma i socijalizma 
nakon Marxa došlo je do rascjepa između filozofije i socijaliz- 
ma, pa je filozofija postala — u velikoj mjeri — školska i beži- 
votna, a socijalizam — u jednakoj mjeri — bilo birokratski, 

bilo ekonomistički. Put ka preporodu suvremene filozofije 1 
Suvremenog socijalizma vođi preko uspostavljanja međusob- 
nog razumijevanja filozofije i socijalizma. Zato je i raspravlja- 
nje o odnosu filozofije i socijalizma izvanredno aktualno i zna- 
čajno. 


U toku historije filozofije vođeni su mnogi sporovi ne samo o 
pojedinim filozofskim pitanjima nego i o tome šta je uopće 
filozofija, i na to pitanje dano je mnoštvo najrazličitijih odgu- 
vora. Zato bi doista, kao što je jednom primijetio Windelband, 
pokušaj da se na pitanje šta je filozofija odgovori putem histo- 
rijske indukcije, upoređujući razne filozofije koje su se kroz 
historiju javljale i tražeći ono što im je opće, naličio na poku- 
šaj da upoređujući sve one pojedince koji su nosili ime Paul 
utvrdimo ono što im je svima zajedničko. Ipak uprkos velikim 
razlikama u shvaćanju filozofije mislim da su dva osnovna 
sporna pitanja u toku cijele historije filozofije bila: (1) šta je 
zapravo »predmet« filozofske djelatnosti? i (2) kakav je njezin 
odnos ili stav prema tome predmetu? Ma koliko da odgovori na 
ova dva pitanja variraju, ma koliko se nekom činilo da smo 
tu suočeni s haosom najrazličitijih teorija, mislim da kod sva- 
kog od ova dva pitanja možemo razlikovati dvije glavne vrste 
mjerodavnih odgovora. 


Na pitanje o predmetu filozofije jedan bi osnovni odgovor 
bio da ona proučava »svijet kao cjelinu« ili »sve što jest«, a 
taj se odgovor može dalje specificirati i modificirati na razne 
načine. Tako se može reći da je zadatak filozofije utvrđivanje 
najopćenitijih zakonitosti (ili najopćenitije strukture) svijeta, 
otkrivanje sakrivene biti ili »suštine« svega bivstvujućeg, razu- 
mijevanje smisla bivstvovanja itd. Drugi je osnovni odgovor da 
je predmet filozofije čovjek, a i taj se odgovor može na razne 
načine konkretizirati, specificirati ili suziti. Tako možemo reći 
da filozofija želi otkriti »opću strukturu«, »suštinu« ili »priro- 
du« čovjeka ili, još uže, da ona proučava čovjekovu spoznajnu, 
moralnu, umjetničku, ili neku drugu posebnu djelatnost. Na 
sličan način odgovori na pitanje o stavu filozofije prema svo- 
me predmetu mogu se također podijeliti u dvije grupe: na stav 
prema kojem filozofija ne mijenjajući svoj predmet, ostavlja- 
jući ga onakvim kakav jest, treba samo da ga što svestranije, 
potpunije i iscrpnije spozna i prikaže, i na stav da filozofija 
treba ne samo da sagleda svoj predmet nego i da ga promijeni, 
pa štaviše bar djelomično i kreira. 


Koliko god da su razni odgovori na prvo pitanje nezavisni od 
odgovora na drugo pitanje, tako da ih je moguće kombinirati 

na razne načine, ipak je kod filozofa koji su usmjeravali filo- 
zofiju na svijet kao cjelinu ili na bivstvujuće kao takvo dola- 
zila do jačeg izražaja tendencija da se filozofija shvati u pr- 
vom redu kao spoznajna djelatnost koja otkriva svoj predmet 
onakav kakav jest i takvim ga ostavlja, dok je kod filozofa koji 
su usmjeravali filozofiju prvenstveno na čovjeka postojala ten- 
dencija shvaćanja lilozofije kao djelatnosti kojom se predmet 
ne samo spoznaje nego i mijenja, pa i kreira. Za ovu tezu mo- 
gle bi se naći potvrde u povijesti filozofije. Tako bi se, na pri- 
mjer, moglo podsjetiti na odnos između Aristotela i postaristo- 
telovaca u antičkoj filozofiji. Nije li Aristotel bio mislilac koji 
je usmjeravao filozofiju na spoznaju bivstvujućeg kao bivstvu- 
jućeg i onog što mu je kao takvom svojstveno, a ujedno vidio 
ideal filozofske spoznaje u tome da se predmet koji istražuje- 
mo i spoznajemo ostavi takav kakav jest? I ne nalazimo li u 
postaristotelovskoj filozofiji, kod epikurejaca i kod stoika, pri- 
mjer filozofiranja koje se usmjerava na čovjeka, a ujedno insi- 
stira da filozofija uči djelati, a ne govoriti, pokazuje čovjeku 
šta treba činiti i kako treba živjeti. Analogon ove antičke situa- 
cije mogao bi se naći u novovjekoj filozofiji u odnosu između 
Hegela i posthegelovaca. Nije li Hegel smatrao filozofiju apso- 
lutnom spoznajom apsolutne stvarnosti i ujedno zastupao tezu 
da Minervina sova izlijeće uveče, tj. da filozofska spoznaja pri- 
dolazi svijetu kada je već završen pa ne može na njega bitno 
utjecati? Ne nalazimo li negaciju ovakvog shvaćanja kod Kier- 
kegaarda, Feuerbacha i drugih posthegelovaca koji smatraju 
da je filozofija nauka o čovjeku i za čovjeka, nauka koja ka- 
zuje čovjeku šta jest i ujedno mu pomaže da se promijeni, da 
bude ono što bi mogao i trebalo da bude? 


Ovakvom analognom suprotstavljanju Aristotela i postaristote- 
lovaca te Hegela i posthegelovaca moglo bi se prigovoriti da je 
shematsko, simplifikatorsko, pa čak i direktno pogrešno, među 
ostalim i zato što je Aristotelova, a pogotovu Hegelova filozo- 
fija po nekim svojim bitnim komponentama i aspektima pri- 
marno »antropološka«, a nasuprot svojoj deklarativnoj teoreti- 
čnosti i objektivizmu, obje su filozofije bile »praktično anga- 
žirane« i dale su značajan doprinos kreiranju svijeta u kojem 
još uvijek živimo. No ovi i slični prigovori, koji uvjerljivo po- 
kazuju nemogućnost da se veliki filozofi potpuno ređuciraju 
na nekoliko jednostavnih »teza« (kao što se ni filozofija ne mo- 
že reducirati na nekoliko osnovnih »pitanja«), ne govore ništa 
protiv pokušaja da u bogatstvu filozofskih »pitanja« i »odgo- 
vora« razlučimo bitno od nebitnoga i da na filozofske sisteme 
pogledamo ponekad i iz većeg rastojanja, iz kojeg se neki de- 
talji ne vide, ali osnovne usmjerenosti postaju uočljivije. 

Promatrajući na taj način razvoj marksizma, moglo bi se ne- 
kome učiniti da u okviru marksizma susrećemo obje osnovne 
suprotne koncepcije, jer kod mladog Marxa nalazimo shvaća- 
nje po kojem filozofija treba da bude spoznaja o čovjeku i za 
čovjeka, misao koja treba da vodi čovjekovu djelatnost u revo- 
lucionarnom mijenjanju svijeta, dok se u kasnijem razvoju 
marksizma (kod Engelsa, Plehanova, Lenjina) može naći shva- 
ćanje po kojem filozofija proučava najopćenitije dijalektičke 
zakone razvoja svega postojećega, i treba da ih pokaže onak- 
vim kakvi su oni »objektivno«, nezavisno od nas i bez obzira na 
nas. Također bi netko mogao pomisliti da suvremeni jugosla- 
venski i neki drugi marksisti danas obnavljaju prvotnu marksi- 
stičku koncepciju po kojoj filozofija treba da buđe orijenti- 
rana antropološki i treba da bude djelatna. Međutim, mislim 
da bi to bio samo pogrešan utisak o osnovnim filozofskim in- 
tencijama Karla Marxa i njegovih današnjih sljedbenika. Marxo- 
va osnovna intencija nije bila đa se koncepcija filozofije kao 
spoznaje suštine svega što jest negira reduciranjem filozofije 
na filozofsku antropologiju, nego je bila upravo u tome da se 
apstraktno suprotstavljanje »ontološke« i »antropološke« ori- 
jentacije u filozofiji ukine i prevaziđe. Marx nije poricao da 
filozofija otkriva suštinu svega bivstvujućega, ali je smatrao 
da put ka otkrivanju suštine svega što jest ne vodi preko one 
»mnogoznalosti«, koja, kako kaže Heraklit, »ne uči pameti«, 
ne vodi preko sakupljanja ili »sinteze« podataka što ih daju 
pojedinačne nauke, nego prvenstveno preko analize bivstvuju- 
ćeg koje predstavlja najviši oblik bivstvovanja, ali u sebi baš 
zato sjedinjuje i sve druge moduse bivstvovanja. Prema tome 
bit je Marxova shvaćanja đa »ontološka« pitanja nužno mora- 
ju dovesti do »antropoloških« a da se antropološka problema- 
tika ne može uspješno rješavati ako ostajemo u okvirima filo- 
zofske antropologije. Na pitanje, šta je čovjek, ne možemo 
uspješno odgovoriti ako ostajemo u okviru toga pitanja isklju- 
čujući tradicionalna pitanja ontologije (i uopće »metafizike«), 
Pitanja o smislu i modusima bivstvovanja, o suštini i pojavi, 
o vremenu i njegovim dimenzijama, o mogućnosti, stvarnosti, 
nužnosti. Pitanje o čovjeku, među ostalim, nužno upućuje i na 
pitanje o smislu bivstvovanja uopće. 


Ali Marxova osnovna intencija nije samo u prevladavanju tra- 
dicionalnih suprotnosti između ontologije i antropologije nego 
i u prevladavanju apstraktne sinteze ontologije i antropologije. 
Čovjek je po Marxu bivstvujuće koje nije samo ono što faktič- 
no jest, nego i ono što može i treba da postane, bivstvujuće 
koje nema uvijek jednaku nepromjenljivu suštinu nego svoju 
prirodu mijenja, obogaćuje, stvara. Upravo zato čovjek se od 
svoje suštine može i otuđivati. Raspravljanje o čovjeku ostalo 

bi na pola puta ako ne bi išlo dalje od pitanja & čovjekovoj 
suštini, ako ne bi došlo i do pitanja o otuđenju čovjeka od 
njegove suštine do kritike samootuđenja i do otkrivanja pu- 
tova razotuđenja. A raspravljajući o čovjekovu otuđenju i razo- 
tuđenju, filozofija ne može mimoići ni one konkretne historij- 
ske oblike koje otuđenje i razotuđenje poprimaju, pa ne može 
ignorirati ni one »male« nevolje i brige koje tište »običnog« 
čovjeka svaki dan. 


Marxova filozofija, dakle, nije ni »čista« ontologija, ni »čista« 
gnoseologija, antropologija, etika, socijalno-politička filozofija 
etc., nego je njena bit u stalnom odnosu, stalnoj »međuigri« iz- 
među najopćenitijih, »najapstraktnijih« pitanja »ontologije« i 
»antropologije« i »najobičnijih« pitanja svakodnevnog života. 
Kad ne bi bila ontološko-antropološki zasnovana, ona ne bi 
mogla biti radikalno revolucionarna nego u najboljem slučaju 
liberalno-humanistička i reformistička. Kad, naprotiv, ne bi 
bila na djelu u našim današnjim problemima i brigama, ostala 
bi prazno mudrovanje i pseudorevolucionarno fraziranje bez 
značaja za nas danas i za bilo koga u budućnosti. 


Mislim da iz skicirane koncepcije o »predmetu« filozofije pro- 
istječe i određeni odgovor na pitanje o njenom odnosu prema 
svome predmetu. Kad bi filozofija bila samo poniranje u neku 
danu, uvijek istu i nedohvatljivu suštinu svijeta (ili čovjeka) 
koja je skrivena iza varljive i promjenljive pojavnosti, ali je iz 
svog tajnog skrovišta ipak determinira onda njoj doista ne bi 
ostalo drugo nego da tu suštinu, takvu kakva jest, nastoji što 
bolje spoznati. Ali ako filozofija nije samo spekuliranje o ne- 
promjenljivim skrivenim suštinama, ako nam ona govori o 
našoj suštini koju mi svojim djelom stvaramo i mijenjamo, ako 
nam kazuje šta možemo i šta treba da budemo, onda filozofija, 
ukoliko neće da bude neiskrena i protivurječna, ne može ostati 
ni samio pri tom da teorijski proklamira šta može biti nego 
mora da se za to i zalaže, da sudjeluje u njegovu nastajanju i 
rađanju. A ako filozofija treba da se zalaže za izmjenu svijeta, 
ako treba da sudjeluje u kreiranju novog, doista ljudskog svi- 
jeta, to znači da ona treba da se bori za socijalizam. 


Ali što je u stvari socijalizam? Prema najproširenijem shvaća- 
nju socijalizam je »niža faza komunizma«, društveni poredak 
koji se razvija između diktature proletarijata (prelaznog perio- 
da od kapitalizma u komunizam) i takozvane »više faze komu- 
nizma«. Prema toj shemi razlika je između socijalizma i ko- 
munizma u tome što se u socijalizmu vrši raspodjela prema 
radu, dok se u komunizmu raspodjeljuje prema potrebama. O 

tom shvaćanju i o toj shemi pisao sam u svom radu »Filozofija 
i politika u sSocijalizmu«e! ali sam iz usmenih i pismenih reak- 
cija vidio da ni moja kritika te sheme, ni koncepcija koju sam 
joj suprotstavio nije bila ispravno shvaćena. Zato bih još jed- 
nom razmotrio neka sporna pitanja. 


Na prigovor je prije svega naišlo što sam shemu, po kojoj 
društveni razvoj ide od kapitalizma ka prelaznom periodu, od 
prelaznog perioda ka socijalizmu, a od socijalizma ka komu- 
nizmu karakterizirao kao staljinističku shemu s korijenima u 
Marxu. Nekima je zasmetalo što se tu govori o »staljinističkoj 
shemi« pa su insistirali da se ta shema može pronaći i kod 
Marxa, Lenjina i drugih marksista. Ali kad se jedna shema 
karakterizira kao staljinistička, to još ne znači da ona nema 
nikakve veze s marksizmom ni s Marxom. Staljinizam svakako 
»ima veze« s marksizmom, jer je on samootuđeni, atijenirani 
oblik marksizma. Polazeći od doista marksističkih teza, stalji- 
nizam ih jednostrano fiksira, izdvaja, simplificira, shematizira 
i dogmatizira te na taj način negira osnovne ideje vodilje i 
bitni smisao marksizma. I upravo zato što je staljinizam defor- 
mirani oblik marksizma potrebna je njegova stalna kritika. Kad 
on ne bi imao nikakve veze s marksizmom, mogli bismo to jed- 
nom zauvijek reći pa na njega više ne obraćati pažnju. 


Nekima nije smetalo što je gornja shema karakterizirana kao 
Staljinistička, ali su prigovarali »koncesiji« da ona svoj kori- 
jen ima u Marxu. Međutim, u Kritici Gotskog programa Marx 
doista govori i o periodu revolucionarnog preobražaja kapita- 
lističkog društva u komunističko i o dvije faze komunističkog 
društva, pa premda nigdje eksplicite ne navodi tročlanu she- 
mu postkapitalističkog razvoja (prelazni period — socijalizam 
-— komunizam) nema sumnje da je elemente za takvu shemu 
dao. Staljin ne samo što nije sam izmislio elemente tročlane 
sheme koju. je definitivno kanonizirao, on nije čak ni prvi koji 
je od tih elemenata sačinio shemu. Zasluga (ukoliko je tu ima) 
pripada Lenjinu koji analizirajući Kritiku Gotskog programa 
(u svojoj Državi i revoluciji), dijeli odgovarajuće poglavlje 
(»Glava V. Ekonomski osnovi odumiranja države«) na četiri 
odjeljka: »1. Marxovo postavljanje pitanja«, »2. Prelaz od ka- 
pitalizma ka komunizmu«, »3. Prva faza komunističkog dru- 
štva« i »4. Viša faza komunističkog društva«. Prema tome, she- 
ma ima korijen u Marxu i Lenjinu, ali nije ni Marxova ni Le- 
njinova riječ svetinja. Čak da ju je Marx i konsekventno zastu- 
pao, to ne bi moralo biti odlučno. Ali to nije slučaj. Shema 


1. »Filozofija i marksizam«, Zagreb 1965, str. 203—221. 

protivurječi mnogo čemu drugome što su pisali Marx i Le- 
njin, ona štoviše predstavlja negaciju suštine Marxova učenja. 
Prije svega negaciju suštine Marxova učenja predstavlja izdva- 
janje diktature proletarijata u zaseban prelazni period između 
kapitalizma i komunizma (odnosno socijalizma). Kada to ka- 
žem, ne želim poreći potrebu diktature proletarijata u toku iz- 
gradnje socijalizma, nego želim naglasiti da je diktatura prole- 
tarijata doista diktatura proletarijata ako ona već jest početna 
faza socijalizma i komunizma. Ako se diktatura proletarijata 
ne shvati tako nego kao poseban prelazni pcriod, koji nije ni 
kapitalizam ni socijalizam pa sc može principijelno razlikovati 
i od razvijenog kapitalizma i od razvijenog socijalizma, onda 
se taj period može interpretirati i kao period neograničenog 
nasilja i terora, a iz toga mogu proisteći reakcionarne antisoci- 
jalističkc konsekvencije. Diktatura proletarijata doista je dik- 
tatura proletarijata samo u onoj mjeri u kojoj ona ostvaruje 
socijalističko, humanističko društvo. Ukoliko sc kroz nju ne 
ostvaruje socijalističko (humanističko) društvo, onda navodna 
diktatura proletarijata, čak i bcz obzira na to jesu li oni koji je 
vrše bivši ili sadašnji proleteri, nije diktatura proletarijata u 
Marxovu smislu. 


Kao što nije opravdano izdvajati diktaturu proletarijata u za- 
seban period različit od socijalizma, nije opravdano ni razliko- 
vati nižu i višu fazu komunizma onako kako se to najčešće 
čini. Uobičajeno distingviranje po kojem bi bitna razlika izme- 
đu dviju faza bila u raspodjeli (jer bi se u socijalizmu vršila 
raspodjela prema radu, a u komunizmu prema potrebama) pati 
od neispravljivih defekata. Takav je prije svega defekt, što se 
tu za kriterij razlikovanja u komunizmu uzimaju razlike u ras- 
podjeli dok se apstrahira od svih drugih razlika koje mogu 
nastati u sferi ekonomskog života, a napose u sferi proizvodnje. 
Ali shema bi ostala defektna i kad bismo kao kriterij uzeli ne- 
što što ne bi bilo ograničeno na raspodjelu nego bi zahvaćalo 
cijelo područje ekonomije. Jer u socijalizmu, kako ga zamiš- 
lja Marx, prevladava se rascjep društva na zavađene »sfere« 
i dominacija ekonomije nad ostalim sferama, pa ni kriterij za 
razlikovanje faza u socijalizmu ne može biti ni raspodjela, ni 
općenito ekonomija, nego samo kompleksniji princip koji uzi- 
ma čovjeka kao cjelinu. 


Kritizirajući shvaćanje po kojem je socijalizam »niža«, a komu- 
nizam »viša« faza besklasnog društva bio sam upozorio na neke 
Marxove tekstove, iz kojih proizlazi da on smatra socijalizam 
višom (ili aspektom više faze), a komunizam nižom fazom. Na- 
vedenim tekstovima mogli bi se dodati još neki. No mislim da 
to nije bitno, jer je važnije raspršiti nesporazum koji je u vezi 

s navedenim tekstovima već nastao. Neki su naime shvatili 
stvar tako kao da nije važno srušiti nemarksističku shemu o 
kojoj je riječ, nego da ju je dovoljno terminološki korigirati 
tako da zadržavajući tradicionalno razlikovanje dviju faza, nižu 
od njih nazovemo »komunizmom«, a višu »socijalizmom«. Me- 
đutim nije dovoljno da se izmijeni terminologija, potrebno je 
da se razruši pretenciozna shema, koja svu našu budućnost una- 
prijed dijeli na dvije faze, pri čemu za kriterij podjele naivno 
uzima princip koji u već doglednoj i predvidljivoj budućnosti 
ne može imati odlučujući značaj u životu društva. 


U vezi s mišljenjem da kriterij za razlikovanje glavnih faza 
humanističkog društva ne može biti samo vladajući princip 
raspodjele, moglo bi se primijetiti da čak i u tom slučaju, tj. 
u slučaju ako princip raspodjele nije vječna determinanta cje- 
lokupnog čovjekova života, pitanje o principu ili principima po 
kojima može i treba da se vrši raspodjela u ljudskom društvu 
nije besmisleno ni beznačajno. Čak ako i koncediramo da nije 
baš sve u raspodjeli, ostaje pitanje treba li raspodjela u doi- 
sta ljudskom društvu da se vrši po radu, po potrebama ili pre- 
ma nekom trećem principu (recimo po položaju, zasluzi, ugledu, 
vezi, srodstvu etc.). A bez obzira na to kako ćemo riješiti pi- 
tanje o apstraktno promatrano »najidealnijem« principu raspo- 
djele, ne smijemo mimoići ni pitanje pod kojim se uvjetima 
taj princip može ostvariti i na koji se način mogu stvoriti po- 
trebni uvjeti. 


U Kritici Gotskog programa Marx je oštro kritizirao Lassallea 
koji je raspodjelu prema radu smatrao »pravednom«. Nasup- 
rot F. Lassalleu Marx i Lenjin smatrali su da je princip raspo- 
djele .»prema_radu« princip buržoaskog prava, koje primjenjuje 
»jednako mjerilo na različite ljude«, pa je uprkos formalnoj 
jednakosti »narušenje jednakosti i 1 nepravda«. JAli oni su ujed- 
no isticali da komunističko društvo u prvoj fazi svoga razvoja 
nije u stanju uništiti nepravdu koja se sastoji u raspodjeli pred- 
meta za potrošnju »prema radu« (a ne prema potrebama). Tek 
u višoj fazi komunizma bit će stvoreni uvjeti da se »prekorači 
uski horizont buržoaskog prava« i ostvari princip raspodjele 
prema potrebama. »Buržoasko pravo s obzirom na raspodjelu 
proizvoda potrošnje pretpostavlja, naravno, neizbježno 1 bur- 
žodsku državu, jer pravo nije ništa bez aparata sposobnog da 
prisili na poštivanje pravnih normi. — Izlazi da u komunizmu 
neko vrijeme ostaje ne samo buržoasko pravo, nego čak i 
buržoaska država — bez buržoazije!«? 


2. V. I. Lenjin: Sočinenija, 4. izd., t. 25, str. 442—443. 

Ideju raspodjele prema potrebama neki smatraju utopijskom 
i ona bi doista bila ne samo utopijska već i reakcionarna kada 
bismo pod raspodjelom prema potrebama mislili takvu raspo- 
djelu koja zadovoljava sve čovjekove potrebe. Jer zadovolje- 
nje svih čovjekovih potreba bilo bi moguće. samo onda kada 
bi čovjekove potrebe bile konstantne, uvijek" iste, kad > zadovo- 
ijenje jednih potreba. ne bi ujedno "“rađalo druge, kada se čo- 
vjekove potrebe ne bi stalno razvijale i mijenjale; a zadovolja- 
vanje svih čovjekovih potreba bilo bi poželjno samo onda kada 
bi sve čovjekove potrebe bile prave, doista ljudske, kad ne bi 
bilo nehumanih, neljudskih potreba i kad s razvojem ljudskih 
potreba 1 sredstava za njihovo zadovoljavanje ne bi često na- 
stajale i pseudopotrebe, koje su više potrebne sredstvima za 
svoje zadovoljavanje, nego što su ta sredstva potrebna čovje- 
ku. No ako bismo proveli distinkciju između zbiljskih potreba 
i pseudopotreba (a ta distinkcija može se provesti premda nje- 
no precizno formuliranje može zadavati teškoća), te između 
potpunog zadovoljenja svih potreba i maksimalno mogućeg 
zadovoljenja određenom historijskom stupnju primjerenih po- 
treba (a ni ta distinkcija nije nerealna) princip raspodjele pre- 
ma potrebama mogao bi se formulirati u svom »neutopijskom« 
obliku. 


Princip raspodjele prema radu naizgled je mnogo jednostavnije 
realizirati nego princip raspodjele prema potrebama, i to ne 
samo zato što princip raspodjele prema potrebama pretpostav- 
lja mnogo viši stupanj razvoja proizvodnih snaga već i zato 
što se čini da se rad može mnogo lakše mjeriti nego potrebe. 
No kao što pri mjerenju stupnja u kojem su zadovoljene po- 
trebe najveća teškoća nije da se odredi stupanj u kojem je 
zadovoljena ova ili ona određena potreba (premda ni to ne 
mora biti jednostavno), nego da se pronađe mjera za upore- 
đivanje kvalitativno različitih potreba, tako ni glavna teškoća 
pri mjerenju rada nije utvrđivanje količine faktično pruženog 
ili društveno potrebnog rada određene vrste, već utvrđivanje 
omjera među kvalitativno različitim vrstama rada. Distingvi- 
ranje »jednostavnog« i »složenog« rada svakako ima svoje 
opravdanje, no pretpostavka da se sve kvalitativne razlike mo- 
gu svesti na kvantitativne i da se svim kvalitativno različitim 
radovima može po nekom objektivnom kriteriju odrediti točan 
stupanj složenosti (i prema tome ključ za raspodjelu) teško 
da se može racionalno zasnovati. No to nipošto ne znači da su 
teškoće u primjeni principa raspodjele prema radu praktično 
nesavladljive. Nema li pojedinaca za koje bez velike teorije 
i bez preciznih mjerenja znamo da u raspodjeli dobivaju ne 
samo više nego što svojim radom zaslužuju nego također iznad 
svojih zbiljskih potreba? 


8 Filozofija i revolucija li3 


Uprkos teorijskim i praktičnim teškoćama, koje su s njima 
povezane, principi raspodjele prema radu i raspodjele prema 
potrebama imaju svoj smisao i mogu se, u određenim grani- 
cama, praktično primijeniti. Također se teško može osporiti 
Marxova misao da se u prvim fazama humanističkog društva 
ne može odmah šire realizirati princip raspodjele prema po- 
trebama, te da buržoaski princip raspodjele prema radu mora 
ostati vladajući. No to ne znači da treba da budemo nekritički 
i prema raznim karikaturalnim oblicima u kojima se Marxova 
misao ponekad javlja. 


Neki misle da u prvoj fazi komunizma treba svu raspodjelu 
zasnivati na principu raspodjele prema radu primjenjujući taj 
princip bezizuzetno, strogo i precizno kako zato što je to za 
tu fazu najpravedniji mogući princip, tako i zato što se samo 
konsekventnom primjenom tog principa mogu jednog dana 
stvoriti uvjeti za prijelaz u »višu« fazu, za primjenu principa 
raspodjele prema potrebama. No razmotrimo malo radikalan 
oblik principa raspodjele prema radu koji se formulira rije- 
čima: »tko ne radi, ne treba da jede«. Tim principom doista 
se mogu služiti radnici u borbi protiv eksploatatora, jer iz 
njega proizlazi da eksploatatori, koji ništa ne radeći lagodno 
žive, zapravo ne bi trebalo ni da jedu. Ali taj princip mogu 
upotrijebiti i eksploatatori protiv radnika, jer iz njega proiz 
lazi da ni radnik koji ne radi, bez obzira na to zbog čega ne 
radi, dakle čak ni onda kad je bez svoje krivice otpušten s 
posla, ne treba da jede. Na taj način pokazuje se da moramo 
biti oprezniji kada proklamiramo opće principe. Općenito for- 
muliran i doslovno shvaćen princip »tko ne radi, ne treba da 
jede« nije samo antisocijalistički; on je čak ispod onoga nivoa 
humanosti koji može ostvariti razvijeno buržoasko društvo. 
Samo uz dodatna objašnjenja i ograničenja može on dobiti 
progresivan i socijalistički smisao. 


Kako je princip »tko ne radi, ne treba ni da jede« samo nega- 
tivni oblik ili »naličje« principa raspodjele prema radu, to i za 
ovaj pozitivni princip vrijedi u osnovi isto. Taj princip može 
biti relativno »progresivan« i »human« (pa dakle također »soci- 
jalistički« i »komunistički«) ako se primjenjuje na one koji 
imaju uvjeta da rađe, ali on se pretvara u svoju suprotnost i 
postaje antisocijalistički i nehuman ako se primjenjuje na star- 
ce, bolesnike, invalide, trudnice, djecu i druge koji ne mogu 
raditi. On je također nehuman ako se primjenjuje na one koji 
imaju bio-fiziološke pretpostavke za rad, ali bez svoje krivnje 
ne mogu dobiti (ili su izgubili) priliku da rade. Prema tome 
čak i u početnim fazama socijalizma, pa čak i u najtežim situa- 
cijama, princip raspodjele prema radu je socijalistički i hu- 

manistički samo ako se već tada u određenoj mjeri dopunja- 
va svojevrsnim oblikom principa raspodjele prema potrebama, 
naime principom da treba da budu zadovoljene minimalne ži- 
votne potrebe svakog čovjeka. Prema tome, već u početnoj fazi 
socijalizma princip raspodjele prema radu i princip raspodje- 
le prema potrebama treba da se kombiniraju a vjerojatno i 
nema socijalističke zemlje gdje se to makar djelomično ne čini. 
Pozitivno je i značajno to što se već i u nekim kapitalističkim 
zemljama razvija pokret koji zahtijeva da se bez odlaganja osi- 
gura svakom članu društva minimum sredstava za egzistenciju. 
Negativno je naprotiv što se ne samo u kapitalističkim zemlja- 
ma već i u socijalističkim ponekad događa da oni koji rade 
mnogo i dobro nemaju mogućnost da zadovolje svoje osnovne 
životne potrebe, dok oni koji rade malo i loše dobivaju i preko 
svojih zbiljskih potreba i mogućnosti racionalne potrošnje. 


Iz svih ovih razmatranja ne proizlazi da treba izvršiti reviziju 
Marxove koncepcije po kojoj socijalizam, među ostalim, treba 
da se razvija od raspodjele prema radu ka raspodjeli prema 
potrebama, ali proizlazi da se moramo čuvati pojednostavnji- 
vanja, apsolutiziranja i apstraktnog suprotstavljanja tih prin- 
cipa. Napose moramo paziti da se neki od ova dva ili bilo koji 
drugi princip ne izdigne iznad osnovnog principa socijalizma, 
koji proistječe iz njegove prirode kao doista ljudskog, huma- 
nističkog društva, iznad principa da je društvo u onoj mjeri 
socijalističko u kojoj otvara mogućnosti za slobodan stvaralač- 
ki razvoj svakog čovjeka. 


Iz izloženog shvaćanja socijalizma proizlazi određen odgovor 
i na pitanje o odnosu socijalizma i filozofije. Ako je socijali- 
zam doista ljudsko društvo, principijelno različito od dosadaš- 
njeg samootuđenog društva, on se ne može razviti iz tog sta- 
rog društva ni posve automatski ili stihijski ni samo uz po- 
moć lukavstva, tako da se sile koje pokreću to staro društvo 
vješto dovedu u odnose u kojima će ostvarivati nešto što je 
suprotno njihovoj prirodi. Socijalizam ne može nastati auto- 
matski, ali ni poluautomatski, mudrim puštanjem u pogon 
odabranih poluga klasnog, eksploatatorskog društva. Socijali- 
zam se može ostvariti samo svjesnom borbom revolucionarnih 
društvenih snaga, a nezaobilazna je pretpostavka i sastavni dio 
te borbe bespoštedna kritika starog društva, kritika koja uklju- 
čuje i otkrivanje mogućnosti za njegovu negaciju i za razvoj 
doista ljudskog društva. Razvoj socijalizma nije moguć bez 
razvoja socijalističke teorije. A ako socijalizam nije samo eko- 
nomski, politički ili pravni poredak, ako je on cjelovit oblik 
života koji se tiče čitavog čovjeka, onda dovoljna teorijska 
osnova socijalizma ne može biti ni politička ekonomija, ni po- 

litička teorija, ni sociologija, ni bilo koja druga posebna dru- 
štvena nauka, ni njihov zbir (što ne znači da one ne mogu 
davati značajan teorijski doprinos osvjetljavanju ovog ili onog 
aspekta socijalističkog razvoja). Za osvjetljavanje osnovnog 
smisla i putova socijalizma neophodna je filozofija. 


Neki će se možda složiti da je filozofija potrebna socijalizmu, 
ali će dodati da nije potrebna u početku, nego tek kasnije kada 
se socijalizam učvrsti i počne jače razvijati svoju »humani- 
stičku stranu«. No kako je »humanistički aspekt« bit socijaliz- 
ma, pa socijalizam nije socijalizam ako taj »aspekt« ne razvija, 
to znači da ni početna ni bilo koja druga faza izgradnje soci- 
jalizma nije moguća bez filozofije. Ali kao što je već naprijed 
rečeno, ta ovisnost nije jednostrana. Kao što autentični soci- 
jalizam nije moguć bez filozofije, tako ni filozofija ne može 
postati filozofija u punom smislu te riječi (pa čak ni ostati 
filozofija u onoj mjeri u kojoj je to dosad bila), ako se najak- 
tivnije ne angažira u borbi za socijalizam. Ako ne želi ostati 
apstraktno mudrovanje, filozofija ne može mimoići fenomen 
čovjekova samootuđenja, ona se ne može suzdržati od kritike 
neljudskog eksploatatorskog društva, ona ne može ostati po 
strani od borbe za doista ljudsko, socijalističko (humanističko) 
društvo. 


Teza o neodvojivosti filozofije od socijalizma može izazvati i 
doista izaziva nesporazume i prigovore. Kako sam već više 
puta bio u prilici da odgovaram na razne prigovore, ovdje ću 
spomenuti samo dva. Jedan je prigovor da profesionalni filo- 
zofi uz pomoć ovakvih teza žele prisvojiti i monopolizirati du- 
hovno, a možda čak i praktično rukovođenje socijalizmom. Taj 
prigovor previđa da tu nije riječ o profesionalnim filozofima, 
nego o filozofiji kao djelatnosti, kojom čovjek otkriva svoju 
vlastitu suštinu i smisao svoga bivstvovanja u svijetu. To, na- 
ravno, ne znači da profesionalni filozofi ne mogu ništa prido- 
nijeti filozofiji. Ipak je najveći filozof antike bio profesionalni 
filozof Aristotel, a najveći filozof građanskog svijeta profesio- 
nalni filozof Hegel. I dosad najveći filozof proletarijata i bu- 
dućeg besklasnog društva, Karl Marx, također je studirao i 
doktorirao filozofiju. No uz profesionalne filozofe značajan 
su doprinos filozofiji dali i neki profesionalni književnici, tr- 
govci diplomati, političari, pravnici, pa je vjerovatno da će se 
nešto slično događati i ubuduće. Prema tome nije riječ o pro- 
fesionalnim filozofima, nego je riječ o filozofiji kao djelatnosti 
koja je otvorena svakome tko je za nju sposoban. S druge stra- 
ne nije riječ ni o tome da je filozofija jedina teorijska djelal- 
nost koja je neophodna socijalizmu. Bilo bi smiješno tvrditi 
da bilo koja društvena ili prirodna nauka nema značaja za 

socijalizam. Riječ je »samo« o tome da nema socijalizma bez 
teorijskog raspravljanja o njegovom smislu i sadržaju, bez ra- 
dikalne i bitne kritike samootuđenog društva i bez rasvjetlja- 
vanja mogućnosti razotuđenja. 


Jedan drugi prigovor kaže da u izloženoj koncepciji filozofija 
briše granice što je dijele od drugih teorijskih djelatnosti koje 
su ipak bitno različite. Filozofija bi — kažu — eventualno mo- 
gla govoriti općenito o smislu socijalizma, ali ona ne bi trebalo 
da govori o konkretnim procesima izgradnje socijalizma u po- 
jedinim zemljama, gradovima ili mjestima, a pogotovu ne o 
nekoj pojedinačnoj osobi ili događaju. Na to se može odgo- 
voriti: Tačno je da filozofija ne može i ne treba da se bavi 
svačim. Ali filozofija bi bila neiskrena i bespredmetna ako bi 
stalno lebdjela u općenitostima, ako bi izbjegavala da se anga- 
žira u odlučnim »konkretnim« pitanjima svoga vremena i ako 
ne bi bila spremna da se ponekad »umiješa« i u naizgled nefi- 
lozofske sporove. Jer čak i tamo gdje je naizgled riječ »samo« 
o nekom pojedincu ili o »neprilici« koja mu se dogodila, može 
se raditi o eminentno-filozofskom. pitanju, kao što je ono, što 
znači čovjek i kakvi treba da budu odnosi među ljudima u 
socijalizmu. Prividno prekoračujući svoje granice filozofija po- 
nekad čvršće staje na vlastito tlo. 


8. Kritika u socijalizmu 


U posljednje vrijeme mnogo se raspravlja o kritici. U tome 
nema ništa loše, ako se pri tom ne zaboravlja da je ipak bolje 
i važnije prakticirati kritiku nego govoriti o njoj, a da je čak 
i aktivno prakticiranje kritike samo dio revolucionarne kri- 
tičke prakse. 


U diskusijama koje se vođe o kritici često dolazi do raznih 
nesporazuma, pri čemu nesporazumi u diskusijama o kritici u 
socijalizmu ponekad nastaju upravo zbog nesporazuma oko kri- 
tike uopće. Zato nije naodmet da se najprije kaže nešto o kri- 
tici uopće. Nije potrebno striktno definirati kritiku; bit će do- 
voljno da se učine uvodne napomene o njoj. 


Kada je riječ O kritici, treba prije svega istaći da je kritika 
svojstvena čovjeku u tome smislu što samo čovjek može biti 
subjekt kritike. Subjekt ili nosilac kritike ne može biti ni ne- 
živo biće, ni biljka, ni životinja. Samo čovjek može biti kri- 
tičar. Ali nije čovjek izuzetan samo u tome što jedino on može 
biti subjekt kritike. Samo čovjek može biti i objekt kritike. To 
ne znači da mi možemo misliti, govoriti i pisati samo o čovje- 
ku (pojedincu, društvenoj grupi, društvu) ili o raznim aspek- 
tima njegova života. Predmet čovjekove spoznaje i preobraža- 
valačke djelatnosti može biti i neljudska priroda. Može se na- 
pisati rasprava o ribama u Kvarneru, ili, općenitije, o flori i 
fauni Jadranskog mora, može se donekle utjecati i na izmjenu 
biljne i životinjske populacije Jadrana, ali smiješan bi ispao 
netko tko bi se poduhvatio toga da napiše ili izvrši »kritiku 
Jadranskog mora«. Kritizirati se mogu samo nečije koncepcije 
o i, općenitije, »teorijski« ili »praktički« stav prema Jadran- 
skom moru. Drugim riječima, Jadransko more može se kritizi- 
rati samo u onoj mjeri u kojoj je ono čovjekovo djelo. Prema 
tome, kada je riječ o kritici, to je djelatnost u kojoj se samo 
čovjek može pojaviti i kao subjekt i kao objekt. 


Ali nije sve u tome što se samo čovjek može pojaviti kao sub- 
jekt i kao objekt kritike; čovjek i može i »MORA« da se pojavi 


kao kritičar. Ovim »mora« ne želim izraziti nikakvu vanjsku 

prisilu, pa čak ni neku unutrašnju moralnu obavczu, nego sa- 
mo odnos bitnog uvjetovanja: kritičnost je jedna od pretpo- 
stavki čovječnosti. Drugim riječima, čovjek je čovjek između 
ostalog upravo toliko koliko se kritički odnosi prema društvu 
u kojem živi, prema drugim ljudima i prema samome scbi. 
Čovjek koji se ne bi kritički odnosio prema ljudskom mediju 
svoje egzistencije, životario bi na nivou životinje, mašine ili 
robota. Prema tome, ukoliko je čovjek čovjek, on je također 
kritičar sama sebe i svog su-čovjeka. Isto tako, ukoliko je čo- 
vjek čovjek, on je nužno i predmet kritike, svoje vlastite i 
drugih ljudi. Čovjek je »među ostalim«, ali bitno, kritičko i 
samokritičko biće. Čovjek koji bi mogao da živi bez kritike i 
samokritike bio bi savršeni i za sva vremena završeni bog. Ččo- 
vjek koji bi mogao da živi bez kritike drugih ljudi, bio bi bo- 
gom nadahnuti, svima superiorni genije. Usput napominjem: 
kada upotrebljavam riječ »samokritika«, ne ispuštam iz vida 
da je ona bila zloupotrijebljena u praksi staljinizma, gdje je 
»samokritika« često značila svojevrsno samopljuvanje iznuđe- 
no od drugih. Ali ja je ne upotrebljavam u tom smislu, nego 
u onom izvornom. 


Ako insistiram da je čovjek kritičko i samokritičko biće, ne 
želim reći da je čovjek samo to i da je kritika i samokritika 
jedini oblik ili način čovjekova bivstvovanja, odnosno djelo- 
vanja. Ne želim tvrditi ni da je to »najodlučniji«, »najvažniji« 
ili »određujući« način čovjekov bivstvovanja. Ali mislim da 
je kritika i samokritika jedan od konstitutivnih momenata sva- 
kog ljudskog bivstvovanja. Čovjek ne može bivstvovati i dje- 
lovati kao čovjek ukoliko nije kritičan i samokritičan. Svaka 
doista ljudska djelatnost nužno ima jednu kritičku komponen- 
tu ili aspekt kao svoj sastavni dio i kao pretpostavku. 

U svakodnevnom govoru pod kritikom se često misli samo na 
izricanje negativnog suda o nečemu ili upućivanje na nedo- 
statke koje treba ukloniti. Takvo shvaćanje neće uglavnom nit- 
ko ozbiljno uzeti u književnosti. Netko tko bi mislio da je knji- 
ževna kritika samo izricanje negativnih sudova, bio bi svakome 
smiješan. Međutim, tu i tamo neki misle da u sferi društvenog 
života ili u marksističkoj teoriji kritizirati znači samo govoriti 
nešto negativno, poricati, razarati, rušiti. Mislim da ovakvo 
vulgarno shvaćanje kritike nema osnova. Ne opravdava ga ni 
etimologija riječi »kritika« (koja dolazi od »krinein«, što znači 
suditi), ni dosadašnja upotreba te riječi u filozofiji, nauci i 
umjetnosti, ni njena upotreba u djelima K. Marxa i drugih 
značajnih marksista. Kritika nije samo negativni sud ili pori- 
canje, nego je kritičko ono razmatranje koje nastoji da prodre 

do biti pojave, da je sagleda i u njenim bitnim ograničenostima 
i nedostacima i u njezinim pozitivnim razvojnim mogućnostima. 


Kad kažem da kritičko razmatranje sagledava jednu pojavu i 
u njenim bitnim ograničenostima i nedostacima, i u pozitivnim 
razvojnim mogućnostima, onda tu nije nevažna ni riječ »bitni«. 
Jer takvo lučenje »pozitivnoga« i »negativnoga« u pojavama 
koje ostaje na površini pojavnosti također nije kritika u pu- 
nom smislu te riječi. Nije kritika kad se jednostavno nabra- 
jaju »nedostaci« i pozitivna »dostignuća«, nego je kritika u to- 
me da se prodre do biti pojave, da se otkriju njene bitne odli- 
ke, razvojne tendencije i mogućnosti, da se otkriju njene bitne 
ograničenosti i njena bitna otvorenost budućnosti. 


Ponekad se misli da je kritika sama sebi svrha i da ona može 
da se odvoji od ostalih ljudskih djelatnosti. No kritika radi kri- 
tikc, ukoliko je uopće moguća, nije doista ljudska kritika. Kri- 
tika je djelatnost koja je nužno usmjerena na revolucionarno 
djelo, na stvaralačku praksu, na slobodni ljudski čin kojim 
čovjek stvara samoga sebe i svoj svijct. Ali kritika nije samo 
čista teorijska pretpostavka praktične djelatnosti. Ona je i 
sama oblik stvaralačkog djela, sastavni dio kompleksne ljud- 
ske prakse. Ako kritika ne smije i ne može ostati kod same 
sebe, ako je ona jedan od aspekata revolucionarnog mijenjanja 
svijeta, to nc znači da je ona dužna ne samo da bitno osvijctli 
svoj predmet i pruži platformu za njegovo mijenjanje nego i 
da predloži takozvane »konkretne mjere«. Svatko bi se smijao 
književnom kritičaru koji bi dao pjesniku konkretne prijedlo- 
ge kako da svoje stihove izmijeni na bolje. Pa ipak, tu i tamo 
može se susresti shvaćanje da kritika društvenih pojava nije 
dobra (konstruktivna, pozitivna, zdrava itd.) ako ne završava sa 
sasvim konkrctnim prijedlogom, recimo, za nove zakonske pro- 
pise. Da ne budc nesporazuma, naglašavam: kritika svakako te- 
ži ka mijenjanju svijeta i pokazuje smjer ili pravac mijenjanja. 
Ali bilo bi pogrešno misliti da bitna kritika u bilo kojoj sferi 
mora da svrši u nekim konkretnim prijedlozima. 


Žž 


Nakon općih napomena o kritici, možemo prijeći na kritiku u 
socijalizmu. Prije svega, treba podsjetiti da termin ili riječ 
»socijalizam« ima vrlo mnogo raznih značenja. U ovom radu 
pod socijalizmom mislim jedan određeni društveni poredak i 
određeni društveni pokret koji se zalaže za ostvarenje takvog 
poretka. Društveni poredak o kojem je riječ nije socijalizam 
u onom tradicionalnom, u staljinizmu ozakonjenom (premda 
ne samo staljinističkom) smislu, prema kojem je socijalizam 

samo niža faza komunizma, nego u onom širem smislu u ko- 
jem je socijalizam, kao i komunizam, humanističko, doista ljudđ- 
sko društvo koje nastaje kao negacija kapitalizma i nehuma- 
noga klasnog društva uopće. 


U socijalizmu, kao i u svim dosadašnjim duštvima, čovjek mo- 
že biti čovjek samo ukoliko je kritičko 1 samokritičko biće. Ali 
ne samo da čovjek u socijalizmu, kao i u svim ostalim društvi- 
ma, može i treba da bude kritičko i samokritičko biće, nego 
on to može i treba da bude više nego u bilo kojem dosadaš- 
njem društvu. To je moguće zato što je socijalizam za razliku 
od svih dosadašnjih društava u biti (pa prema tome to može i 
treba da postaje sve više i faktično) samokritičko društvo. Sva 
dosadašnja društva bila su rascijepljena na klase i slojeve s 
bitno suprotnim interesima. Predstavnici vladajućih, eksploa- 
tatorskih klasa redovno su se zalagali za održanje postojećeg 
poretka, dok su se potlačeni i eksploatirani nemoćno mirili 
S njim, tek povremeno poduzimajući najčešće nerealne poku- 
šaje njegova revolucionarnog mijenjanja. Tako društvo kao 
društvo nije moglo zauzeti samokritički stav prema sebi, bar ne 
u smislu bitne samokritike. Ono je moglo biti samokritičko 
samo u smislu parcijalnog ispravljanja nekih pojedinosti, aspe- 
kata, strana, u okviru bitnih odlika postojećeg društva. 


Proletarijat je prva eksploatirana klasa u historiji koja je mo- 
gla postati nosilac revolucionarnog rušenja postojećeg po- 
retka i izgradnje jednog novog, višeg društva, u kojem će biti 
negiran i on sam kao klasa. Socijalističko društvo, upravo zbog 
toga što u njemu nema ni eksploatatorskih ni eksploatiranih 
klasa, može i treba da bude zajednica slobodnih ličnosti, da- 
kle, bitno samokritičko društvo koje zajedničkom djelatnošću 
Svih svojih članova ne sagledava 1 uklanja samo pojedine ne- 
bitne nedostatke, nego može da revolucionarno mijenja sve 
ono što je preživjelo i treba da ustupi mjesto nečem višem 
i boljem. Upravo zato što je socijalističko društvo takvo, ono 
ne treba da izvana poklanja ili omogućuje pravo na kritiku i 
samokritiku svojim članovima, nego slobodne ličnosti socija- 
lističkog društva mogu i treba da same izbore i ostvare znatno 
radikalniji i konsekventniji kritički odnos prema samima sebi 
i prema društvu kao cjelini nego što ga je imao bilo tko u bilo 
kojem ranijem društvu. 


Ponekad se postavlja pitanje tko sve smije, može i treba da 
bude subjekt kritike u socijalizmu. Mislim da već iz onog što 
je dosad rečeno proizlazi da kritičar u socijalizmu i smije, i 
može, i treba da bude svaki graditelj socijalizma i da nema 
nikoga tko bi smio, mogao ili trebao biti lišen prava da kriti- 

zira, kao što nema nikoga tko bi trebao ili smio da ometa druge 
u vršenju prava na kritiku. 


Drugo je pitanje ima li svatko jednake mogućnosti ili pret. 
postavke za kritiku. Bilo bi svakako pogrešno tvrditi da je 
svaki pojedinac jednako sposoban za svaku vrstu kritike i za 
kritiku uopće. Kompleksne pojave može Svakako dublje i 
uspješnije kritizirati netko tko posjeduje više znanja, sposob- 
nosti i smionosti. Bilo bi smiješno poricati postojeću faktičnu 
nejednakost među ljudima u sklonostima, razvojnim mogućno- 
stima i dostignutom intelektualnom nivou. Ali bilo bi pogrešno 
misliti da pravo na kritiku treba raspodijeliti među ljude u 
proporciji s njihovim teorijskim znanjima i sposobnostima, ta- 
ko da bi onaj tko posjeduje veće pretpostavke za dublju, dos- 
ljedniju i radikalniju kritiku, imao ujedno i veće pravo na 
kritiku. Iz većih pretpostavki za kritiku proistječe veća odgo- 
vornost, ali iz te veće odgovornosti ne proistječu veća prava. 
Oni koji više znaju i umiju, imaju i veću dužnost da se bore 
za svoje poglede, ali za prihvaćanje svojih pogleda treba da 
se svi izbore na isti način: putem ravnopravne razmjene mi- 
šljenja i kroz demokratske oblike odlučivanja. 


Premda je sve to uglavnom više-manje jasno i premda, koliko 
mi je poznato, nitko kod nas nije tvrdio ništa suprotno, tu i 
tamo su se u posljednje vrijeme mogli čuti glasovi kao da po- 
neki društveni slojevi ili profesije kod nas prisvajaju sebi veće 
pravo na kritiku ili čak potpuno monopoliziraju kritiku. Tu 
i tamo moglo se na primjer čuti da naši filozofi, ili čak i uže 
— časopis Praxis i njegova redakcija, prisvajaju sebi izuzetno 
pravo, pa čak i monopol da budu jedini kritičari. U vezi s tim 
podsjetio bih da u uvodniku prvog broja časopisa Praxis! piše 
među ostalim i slijedeće: »Mislimo da nitko nema monopol 
ni izuzetno pravo na bilo koju vrstu ili područje kritike. Nema 
nijednog općeg ni specijalnog pitanja koje bi bilo samo unu- 
trašnje pitanje ove ili one društvene grupe, organizacije ili po- 
jedinca«. I dalje: »Ako naš časopis ,prisvaja' pravo na kritiku 
koja nije ograničena ničim izuzev prirode kritizirane stvari, 
to ne znači da za sebe tražimo privilegirani položaj. Smatra- 
mo da ,privilegij' slobodne kritike treba da bude opći.«« Ta- 
kođer: »Ako sve može da bude predmet kritike, od toga ne 
smije biti izuzet ni časopis Praxis.« 


Kad se ovako citiraju tekstovi, gdje se naši filozofi dosljedno 
zalažu za to da kritika bude »opći privilegij«, što znači da 


1. »Čemu Praxis?«, »Praxis«, Jugoslavensko izdanje, br. 1/1964, str. 
3—6. 

nitko ne bude privilegiran, a pogotovu da nitko nema mono- 
pol kritike, onda se ponekad može čuti zanimljiv prigovor. 
Kaže se da oni koji ovako teorijski proklamiraju pravo na 
kritiku, zapravo praktički prisvajaju monopol, ili, u najmanju 
ruku, privilegije. U ovom prigovoru »ima nešto«, pitanje je 
samo šta. Tačno je da ljudi (pojedinci, društvene grupe, slo- 
jevi itd.) mogu biti neiskreni, pa mogu izjavljivati jedno, a 
raditi drugo. Moguće je, na primjer, da se netko upiše u anti- 
alkoholičarsko društvo, a da kod kuće redovno pije vino. Da 
bi se to ostvarilo, potrebna je jedna određena pretpostavka, 
naime, treba imati novac za vino, što svakako nije mnogo. Mo- 
guće je, također, da netko u principu osuđuje posjedovanje i 
upotrebu automobila, a da ipak nabavi automobil, drži ga u 
garaži i vozi se njime. Za takvu nekonsekventnost potrebna je 
jedna pretpostavka koja je već malo teža i kompliciranija, tre- 
ba kupiti auto i moći ga održavati. Isto je tako moguće da net- 
ko proklamira pravo kritike za svakog, a da u stvari sam saču- 
va monopol za sebe, onemogućavajući svakoga drugoga da kri- 
tizira. Međutim, i tu treba da budu ispunjene neke pretpo- 
stavke. Takva neiskrenost ponašanja moguća je samo za ne- 
koga tko doista ima moć da svima drugima onemogući izno- 
šenje slobodne kritike. Ali, nije li malo pretjerano tvrditi da 
naši filozofi takvu vlast posjeduju? 


3 


Ne pita se samo tko može biti subjekt kritike, pita se također 
tko ili što može da bude predmet kritike. U spomenutom uvod- 
niku časopisa Praxis rečeno je da filozofija treba da bude »mi- 
sao revolucije: nepoštedna kritika svega postojećega, humani- 
stička vizija doista ljudskog svijeta i nadahnjujuća snaga re- 
volucionarnog djelovanja«. Kao mogući predmet kritike ovdje 
je označeno sve postojeće. U vezi s tim čuo se prigovor da je 
to »negativan« ili »negatorski« program, da je to programi sve- 
opće destrukcije u kojemu nema ničega pozitivnog. Također je 
primijećeno da je princip nepoštedne kritike svega postojećeg 
nekad možda bio progresivan i revolucionaran, ali da on ne 
vrijedi za nas danas i da njegovo proklamiranje u našim uvje- 
tima ima čak antisocijalistički i nemarksistički karakter. 


Ovakve i slične primjedbe mogu u prvi mah zazvučati uvjer- 
ljivo. Naše postojeće društvo u osnovi je socijalističko; ne znači 
li pozivanje na nepoštednu kritiku svega postojećeg poziv na 
borbu protiv jugoslavenskog socijalizma? Naše socijalističko 
društvo ima svoje »nedostatke« i ti nedostaci mogu se ukla- 
njati samo uz pomoć odgovorajuće kritike; no ne znači li 
apstraktno pozivanje na nepoštednu kritiku svega postojećega 

odvraćanje pažnje od onih konkretnih negativnosti na koje bi 
se kritika morala usmjeriti? Karl Marx doista je proklamirao 
potrebu »bezobzirne kritike svega postojećega«; no nije li on 
to učinio u određenoj historijskoj situaciji, u reakcionarnoj 
polufeudalnoj Njemačkoj 1843. godine? Ne znači li to da, po 
Marxu, princip bezobzirne kritike svega postojećeg vrijedi sa- 
mo za klasno društvo, štoviše samo za zaostalu Njemačku če- 
tridesetih godina prošlog stoljeća? Nije li nemarksistički pri- 
davati univerzalno značenje tom principu i primjenjivati ga 
na naše jugoslavensko socijalističko društvo danas, 1965. go- 
dine? 


Kad je riječ o Marxu i o marksizmu, treba prije svega spome- 
nuti da se princip nepoštedne kritike svega postojećega, s ma- 
lim varijacijama u načinu izražavanja, može naći na mnogo 
mjesta u Marxovim radovima i da nije Marx jedini koji je taj 
princip formulirao i zastupao. Možemo ga naći u djelima En- 
gelsa, Lenjina i drugih istaknutih marksista. Kad bi to bilo 
potrebno, mogli bismo prikupiti i analizirati takve tekstove. 
No nije teško shvatiti da principi koje neki teoretičar prokla- 
mira jedne određene godine, ne moraju nužno vrijediti samo 
za tu godinu; a ne bi bilo teško pokazati da princip kritike 
svega postojećega Marx doista ne proklamira samo za odre- 
đenu godinu i da ga ni vremenski ni prostorno-geografski ni- 
kako ne ograničava. Trebalo bi samo citirati i analizirati. Ali 
mislim da to bar u ovom slučaju nije potrebno. 


Ako se ima u vidu onaj pojam kritike koji je naprijed ukratko 
ekspliciran, pojam prema kojem kritizirati ne znači jednostav- 
no reći »ne« ili odbaciti, nego prodrijeti do biti pojave, otkriti i 
njene bitne ograničenosti i njene pozitivne razvojne moguć. 
nosti, onda je očigledno da nepoštedna kritika svega postoje 
ćeg ne znači jednostavno osuđivanje, odbacivanje ili rušenje 
svega što postoji. Prema tome ni zahtjev za nepoštednom kri- 
tikom svega postojećeg u našim uvjetima ne znači pozivanje na 
borbu protiv jugoslavenskog socijalizma. Kad se proklamira 
nepoštedna kritika svega postojećeg, to znači da nema ničega 
što bi smjelo ili moglo ostati izvan domašaja kritike, da ne- 
ma ničega što bi moralo ili trebalo biti izuzeto od kritičkog 
ispitivanja. Kakav će biti rezultat kritičkog ispitivanja, šta će 
se pokazati kao ono neodrživo, što treba neposredno negirati, 
a što kao ono pozitivno što treba održati i dalje razvijati, to ne 
može nitko unaprijed propisati ni predskazati. Prema tome 
nepoštedna kritika svega postojećeg ne znači nihilističko odba- 
civanje svega što jest nego, naprotiv, napor da se što dublje i 
svestranije sagledaju sve razvojne mogućnosti faktično biv- 
stvujućeg. Nije li takav napor potreban i socijalističkom dru- 

štvu? I ne bi li on baš u socijalizmu mogao biti radikalniji, 
intenzivniji i uspješniji nego bilo kad ranije? 


Poneki pristalica relativizma, umjerenosti i opreza u kritici mož- 
da će se i složiti da princip nepoštedne kritike svega postoje- 
ćeg ima općenito važenje, ali će odmah dodati da treba razli- 
kovati generalnu općenitost (koja dopušta izuzetke) od univer- 
zalne (koja ih ne dopušta) te će tvrditi da princip nepoštedne 
kritike svega postojećeg može vrijediti samo generalno, dakle 
uz izuzetke (koji, navodno, potvrđuju pravilo). 


Predmet kritike u socijalizmu može u principu biti sve posto- 
jeće — reći će oprezan kritičar — ali od kritike treba da bude 
pošteđena sfera politike. Zbivanja u toj sferi toliko su zna- 
čajna, odlučna za sudbinu socijalizma, da u njoj ne bi trebalo 
stvarati nered i pomutnju unoseći i u nju kritiku i samokri- 
tiku. No ako su zbivanja u toj »sferi« doista tako sudbonosna 
— mogao bi glasiti odgovor — ne bi li baš u toj sferi trebalo 
najintenzivnije razvijati kritiku i samokritiku kao najsigurnije 
sredstvo za otkrivanje slabosti i pogrešaka i za osvjetljavanje 
putova daljnjeg napretka? 


Neka i na području politike bude kritike, koncedirat će oprezni 
kritičar, ali od kritike treba izuzeti one čiji je položaj najde- 
likatniji i najodgovorniji, naime partijska i državna rukovod- 
stva, odnosno rukovodioce. U najmanju ruku ne bi trebalo 
javnom kritikom rušiti ugled onih koji rukovode socijalistič- 
kom izgradnjom. No nije li — moglo bi se ponovo odgovoriti — 
upravo onima koji su na najdelikatnijim i najodgovornijim 
položajima potrebno i najviše kritičnosti i samokritičnosti? I 
ne bi li javna kritika pridonosila njihovom ugledu šteteći mu 
samo onda kada kritizirani taj ugled narušavaju svojim vlasti- 
tim činima? 


Kada ističem da izvan domašaja kritike ne treba da ostanu ni 
najviša državna i partijska rukovodstva, ne želim tvrditi da su 
najviši rukovodioci oni koji kritiku najviše izbjegavaju. Može 
se naprotiv tvrditi da su istinski revolucionari uvijek najviše 
stimulirali kritički stav prema rukovodstvima kojima pripadaju 
i prema samima sebi, dok su samo pseudorevolucionari, dege- 
nerirani revolucionari i njihove ulizice razvijali teorije o ne- 
pogrešivosti i neprikosnovenosti mudrih rukovodstava. 


Kao ilustraciju za ovo navodim da je Lenjin svojevremeno u 
koncept pisma CK redakciji časopisa »Iskra« umetnuo slije- 
deće: »Po mišljenju CK prijeko je potrebno prepustiti svim 
članovima partije što veću slobodu kritike centara i napada na 

centre: u takvim napadima CK ne vidi ništa strašno, ako oni 
nisu praćeni bojkotom, napuštanjem pozitivnog rada i uskra- 
ćivanjem novčanih sredstava. Centralni komitet izjavljuje i sa- 
da da bi on izdao kritiku uperenu protiv njega, jer u slobod- 
noj razmjeni mišljenja vidi garanciju protiv mogućih pogre- 
šaka centra.«? 


U jednoj drugoj prilici, tačno šesnaest dana nakon Oktobarske 
revolucije, Lenjin je u Svesaveznom Centralnom Izvršnom Ko- 
mitetu rekao između ostalog: »Drug Čudnovski govorio je ov- 
dje o tome da je on ,dopustio sebi' da podvrgne oštroj kritici 
postupke komesara. Ovdje ne može biti ni govora o tome može 
li se ili ne može dopustiti sebi oštra kritika. Ta kritika čini 
dužnost revolucionara, a narodni komesari ne smatraju sebe 
nepogrešivima 


Nije potrebno posebno isticati da ove Lenjinove izjave navo- 
dim kao primjer njegova kritičkog i samokritičkog stava, a 
ne kao neki dokazni materijal za naprijed obrazloženu tezu. 


Ima »marksista« koji se slažu da nijedan forum ni pojedinac 
ne treba da bude izuzet od kritike, ali misle da bi od kritike 
trebalo izuzeti neke osnovne principe socijalizma i marksizma, 
kao i neke osnovne posebne principe našeg jugoslavenskog so- 
cijalizma. U onim sporednim principima i tezama, kažu takvi 
marksisti, može biti i ponečeg što zaslužuje kritiku, no osnov- 
Ni principi marksizma i socijalizma već su toliko provjereni i 
utvrđeni da je njihovo dalje kritičko ispitivanje suvišno 
i čak štetno, te se njime mogu baviti još samo neprijatelji 
marksizma. 


Takve »marksiste« treba prije svega podsjetiti da se u jednom 
živom učenju kao što je marksizam ne mogu strogo odvojiti 
»osnovni« principi od onih »sporednih«, i da nigdje ne postoji 
općeprihvaćen »spisak« osnovnih principa. Dosad najzamašniji 
poduhvat da se takav spisak napravi, onaj staljinistički, pretr- 
pio je totalan krah jer su se neki od principa koje je staljini- 
zam proglasio nepokolebljivim pokazali ne samo »sporedni«, 
nego čak i direktno nemarksistički i nesocijalistički. Može- 
mo li mi danas biti sigurni da su baš svi principi koje mi sma- 
tramo provjerenim doista neoborivi? Nije li kritički stav pre- 
ma svim našim principima i uvjerenjima najsigurnije sredstvo 
da se otkriju i isprave naše vlastite pogreške i zablude? I nije 
li to ujedno najsigurniji put da se zaštiti i obrani ono što 


2. V. 1. Lenjin: Izabrana pisma. Kultura, Zagreb 1956. str. 139—-136. 
3. V. I. Lenjin: Sočinenija, 4. izd., tom 26. str. 283. 

je doista osnovno i osnovano u socijalizmu i u marksizmu? Jer 
ako je neki princip doista čvrsto zasnovan, onda će nam baš 
kritička analiza najuvjerljivije pokazati njegovu čvrstoću i za- 
snovanost, sredstva za ukidanje zapreka koje mu stoje na putu 
i načine njegove još konsekventnije i uspješnije realizacije. 


Na pitanje kod koga i zbog čega dijalektika izaziva strah i srdž- 
bu, odgovorio je Marx jasno u predgovoru Kapitalu: »U svom 
racionalnom obliku ona izaziva ljutnju i užasavanje buržoazije 
i njenih doktrinarnih zastupnika, jer u pozitivno razumijevanje 
postojećeg stanja unosi ujedno i razumijevanje njegove nega- 
cije, njegove nužne propasti, jer svaki postali oblik shvaća u 
toku kretanja, dakle i po njegovoj prolaznoj strani; jer se ni- 
čim ne da tutorisati i jer je u svojoj suštini kritička i revolu- 
cionarna.«* 


Pokušavajući pred petnaest godina (1950) da odgovorim na pi- 
tanje zašto su Staljin i njegovi sljedbenici odbacili dijalektički 
zakon negacije negacije, rezimirao sam svoj odgovor parafra- 
zom citiranog odlomka iz Marxova predgovora Kapitalu: »Ne 
izaziva li možda zakon negacije negacije »ljutnju i užasavanje« 
kod birokratske kaste gdje god ona postoji upravo zato što om 
u »pozitivno razumijevanje« njenog privilegiranog položaja uno- 
si i »razumijevanje njegove negacije, njegove nužne propasti? 


Ostavljajući po strani pitanje da li je birokracija kasta, stalež 
ili nešto treće, citirani bih odgovor mogao potpisati i danas. 
A u skladu s tim odgovorom mogao bih reći da princip nepo- 
štedne kritike svega postojećeg nije nikakva opasnost ni za 
radnc ljude bilo koje zemlje, ni za socijalistički sistem samo- 
upravljanja. Ali on s pravom izaziva »ljutnju i užasavanje« kod 
onih koji se bore za održavanje birokratskih privilegija, jer u 
pozitivno razumijevanje tih privilegija unosi i razumijevanje 
njihove nužne propasti. 


4 


Ako u socijalizmu svaki čovjek može i treba da bude kritičar 
i ako sve ljudsko može i treba da bude kritizirano, to nipošto ne 
znači da je u socijalizmu svaka kritika nužno »dobra« (istinita, 
adekvatna, tačna, osnovana). Nije ni u socijalizmu sve savrše- 
no. Prema tome, ako govorim o mogućnosti i potrebi sveopće 
slobodne kritike i samokritike u socijalizmu, to ne znači da 
poričem mogućnost »loše«, neadekvatne i promašene kritike, 


4. Kapital, I tom, Kultura 1947, latinicom, str. LXIII—LAXIV, 
9. Socijalistički front, god. III, br. 4, septembar 1950, str. 70. 

U uvodniku časopisa Praxis o tome se govori vrlo jasno: »Ne 
želimo reći da svaki plod slobodne kritike mora biti dobar«. 
No u uvodniku se također s pravom, Marxovim riječima, upo- 
zorava da mogućnost loše kritike ne govori protiv slobode kri- 
tike: »Slobodna štampa ostaje dobra čak i ako proizvodi loše 
proizvode, jer su ti proizvodi apostati od prirode slobodne 
štampe. Kastrat ostaje loš čovjek čak i ako ima lijep glas.« 


Ako svaki plod slobodne kritike ne mora biti dobar, kako se 
može postići da kritika u većoj mjeri proizvodi dobre plodove, 
na koji se način mogu izbjeći ili ukloniti njeni nedostaci? Ako 
sve može da bude predmet kritike, onda i svaka kritika može 
biti predmet antikritike. Nedostaci kritike mogu se najadekvat- 
nije ukloniti —— kritikom. Kritika je djelatnost koja može kori- 
girati sama sebe. To ne znači da je teorijska kritička djelatnost 
nezavisna od svih drugih djelatnosti i sama sebi dovoljna. Niti 
je kritika samo svrha niti je ona samo sredstvo za praksu kao 
nešto od kritike bitno različito. Kritika je i sama jedan od obli- 
ka čovjekove praktične djelatnosti tijesno povezana sa svim 
ostalima. Kritika može biti velika moć, ali oružje kritike ne 
može zamijeniti kritiku oružja. No isto tako ni kritika oružjem 
ne može zamijeniti kritiku bez oružja. | 


Neki misle da ne bi trebalo najprije kritizirati, a zatim nak- 
nadno ispravljati kritiku, nego bi se trebalo unaprijed pobri- 
nuti i osigurati da kritika uspije. Trebalo bi, kažu, da kri- 
tika poštuje neke pozitivne savjete ili propise koji će je zašti- 
titi da ne skrene s pravog puta i omogućiti joj da postigne 
svoj cilj. 


Nije mi poznato da je Marx negdje u tom smislu formulirao 
zahtjeve za kritiku. Ukoliko Marx postavlja neke zahtjeve za 
kritiku, to nisu zahtjevi za poštivanjem vanjskih, prirodi kri- 
tike stranih okvira, već naprotiv zahtjevi za dosljednošću kri- 
tike samoj sebi. Kada se zalaže za bezobzirnu kritiku svega 
postojećeg, Marx objašnjava da misli na bezobzirnu kritiku u 
tom smislu da se kritika ne boji svojih rezultata kao ni suko- 
ba s postojećim silama. Nije teško vidjeti da »bezobzirnost« u 
ovom smislu proistječe iz biti kritike. Jer kakva bi to bila Kri- 
tika koja bi sebi unaprijed zabranila neke rezultate ili bi bila 
spremna da ih se odrekne kako bi izbjegla sukob s postojećim 
silama? 


Nasuprot ovakvom Marxovom shvaćanju tu i tamo se čak i kod 
marksista mogu sresti izvjesni zahtjevi za kritiku koji ne pro- 
istječu iz njene prirode nego predstavljaju pokušaj da se kri- 
tika spolja obuzda i ograniči. Tako se insistira da kritika mora 

biti konstruktivna, dobronamjerna, skromna, ozbiljna, dosto- 
janstvena itsl. Treba li kritika doista da kao svoj vrhovni za- 
kon prihvati ovakve 1 slične zahtjeve? 


Ne smatram da kritika treba da budc »nekonstruktivna« ili čak 
direktno »destruktivna«. Ali mislim da je distinkcija između 
konsiruktivne i nekonstruktivne (odnosno destruktivne) kri- 
tike dubiozna, a da je parola radikalne ali konstruktivne kri- 
tike više humoristička nego marksistička. Ništa se ne inože 
konstruirati ako se nešto ne destruira, pa je svaka kritika 
ujedno konstruktivna i destruktivna. Moglo bi se doduše reći 
da bi konstrukcija i destrukcija trebalo da budu prisutne u 
kritici u određenim proporcijama, s tim što bi za razne vrste 
slučajeva mogle vrijediti i različite proporcije (u nekim sluča- 
jevima potrebno je više konstrukcije, a u nekim više destruk- 
cije). Ali na to se može odgovoriti da je traganje za poželjnim 
proporcijama konstrukcije i destrukcije promašeno, kao što je 
promašeno i već izvršenu kritiku cijcniti po tome koliko je u 
njoj takav navodno poželjan omjer ostvaren. Jer bitno je pi- 
tanje koliko je kritika istinita ili neistinita, adekvatna ili nc- 
adekvatna, opravdana ili neopravdana, koliko ona doista po 
gađa ili nc pogađa pojavu koju kritizira. To je u najmanju 
ruku ono bitno pitanje koje bi trebalo da zanima marksiste. 
Jer ako netko inače želi da se zabavlja vaganjem proporcija 
konstrukcije i destrukcije, to je stvar njegova ličnog ukusa i 
slobodnog vrcmena. 


Distinkcija između dobre i loše namjere, a prema tome i di- 
stinkcija između dobronamjerne i zlonamjerne kritike, vrlo jc 
realna. Neprilika je samo u tome što su namjere ponekad du- 
boko sakrivene u srcu namjernika, pa pokušaj da se prodre do 
njih ne može stići dalje od nesigurnih nagađanja. No kad 
bismo čak i pretpostavili da s više sigurnosti možemo suditi 
O namjerama kritičara, pitanje je koliko je kvalitet namjere 
relevantan i odlučan za prosuđivanje objektivne vrijednosti kri- 
tike. Dobronamjernost u odnosima među ljudima (pa i u kri- 
tičkom odnošenju prema drugima) treba svakako njegovati. 
Ali navodne dobre namjere i suviše su često služile kao izgovor 
za najlošije čine kao što je i navodna zlonamjernost nerijetko 
služila kao izgovor za onemogućivanje opravdane progresiv- 
ne i revolucionarne kritike. Zato ne poričući mogućnost ni po- 
trebu prosuđivanja namjera, ne možemo prihvatiti da se dobro- 
namjernost proklamira kao odlučni kriterij za prosuđivanje 
vrijednosti kritike. 


Q Filozofija i revolucija 129 


U pruskom uputstvu za cenzuru, donijetom 1841. godine, do- 
puštena je kritika vlade i zakona, ali uz nužnu pretpostavku 
da tendencija ne bude »mržaljiva i zlonamjerna« nego »dobro- 
namjerna«. U skladu s tim cenzori se u istom uputstvu upozo- 
ravaju da naročitu pažnju obraćaju na formu i ton jezika 
štampanih spisa, jer će po tome najpouzdanije raspoznati one 
zlonamjerne. Po Marxovu mišljenju pisac je na taj način izlo- 
žen najstrašnijem terorizmu, jurisdikciji sumnje. »Zakoni koji 
svojim glavnim kriterijem ne čine radnju kao takvu nego po- 
mišljaj djelatnika, samo su pozitivne sankcije bezakonja. Bo- 
lje kao onaj ruski car dati da službeni kozaci svakome ostrigu 
bradu, nego da se mišljenje S kojim nosim bradu učini kriteri- 
jem striženja. — Samo ukoliko se ispoljavam, ukoliko stupam 
u sferu zbilje, utoliko stupam u sferu zakonodavca. Za zakon 
ja uopće ne postojim, nisam njegov objekt, osim u mom či 
nu... Ali zakon tcndencije ne kažnjava samo ono što činim, 
nego i ono što izvan čina mislim. To je dakle uvreda časti gra- 
đana, veksirni zakon protiv moje egzistencije.«* 


Marx dakle smatra da sud ima pravo da sudi samo djela, a ne 
i namjere. Mislim da ovo što Marx govori za sud u smislu 
pravne ustanove vrijedi i za sud u smislu javne kritike. Svaka 
javna djelatnost može i treba da bude predmet javnog kritič- 
kog procjenjivanja, a neispoljene privatne namjere mogu biti 
samo predmet pretpostavljanja i nagađanja. 


Dosta često čuje se i zahtjev da kritika mora biti skromna, 
pa se navodna neskromnost kritike uzima kao dokaz njene 
neistinitosti. Skromnost je svakako značajna vrlina, pa je po- 
željno da ni kritičar ne bude neskroman. Ali ako se zahtjev 
za skromošću suprotstavlja ili pretpostavlja zahtjevu za nepo- 
štednim otkrivanjem istine, onda ta skromnost postaje samo 
drugi naziv za oportunističku nekritičnost. 


Zahtjev za skromnošću također je svojevremeno formuliran u 
pruskoj instrukciji za cenzuru. Tamo je naime rečeno da cen- 
zura ne smije sprečavati »ozbiljno i skromno istraživanje isti- 
ne«. Marx je u vezi s tim upozorio prije svega da oba ova odre- 
đenja (ozbiljnost i skromnost) upućuju ne na sadržaj istraži- 
vanja nego na nešto što leži izvan njegova sadržaja. One una- 
prijed odvraćaju istraživanje od istine i usmjeravaju njegovu 
pažnju na nešto treće. No bude li istraživanje stalno usmjera- 
valo svoje oči na to treće, neće li ono izgubiti iz vida istinu? 
»Nije li prva dužnost istraživača istine da ide direktno na isti- 
nu ne gledajući ni lijevo ni desno. Neću li zaboraviti da kažem 


6. K. Marx, F. Engels: Werke, Dietz Verlag Berlin 1957, Band [, S. 14. 

stvar, kad još manje smijem zaboraviti da je kažem u propi- 
sanoj formi? — Istina je isto tako malo skromna kao i svjet- 
lost, a i prema kome bi trebalo da bude skromna? Prema sebi 
samoj? Verum index sui et falsi. Dakle prema neistini? — Ako 
je skromnost karakter istraživanja, to je ona prije znak straha 
pred istinom nego pred neistinom... Samo je odrpanac skro- 
man, kaže Goethe, i takvim odrpancem želite napraviti duh? 


Najzad, često se i kod nas javlja zahtjev da kritika bude oz- 
biljna. Sve se može kritizirati, kažu pristalice ozbiljne kritike, 
samo kritika ne smije biti podsmješljiva, zajedljiva, ironična. 
Ni ovaj zahtjev ne želim osporavati. No ako se ozbiljnost shva- 
ća formalno (kao upotrebljavanje ili neupotrebljavanje određe- 
nih riječi i stilskih obrta) i ako se zahtijeva bez obzira na pred- 
met i sadržaj kritike, onda se i ovaj zahtjev izvrće u svoju 
suprotnost. Mislim, dakle, da u vezi s tim i danas vrijede Mar- 
xove riječi: »Ako ozbiljnost ne treba da odgovara onoj defi- 
niciji Tristrama Shandyja, po kojoj je ona licemjerno ponaša- 
nje tijela da se pokriju nedostaci duše, nego treba da znači 
stvarnu ozbiljnost, onda se sam ukida čitav taj propis. Jer 
ono smiješno tretiram ozbiljno ako ga tretiram kao smiješno, 
a najozbiljnija je neskromnost duha da bude skroman prema 
neskromnosti.«? 


Razmotreni zahtjevi za kritiku samo su neki od onih koji se 
često postavljaju. Nije potrebno da razmatramo i sve ostale. 
Bitno je shvatiti da se kritici ne može unaprijed propisati ni 
forma ni rezultat. Kritika je dobra ako doista pogađa bit stvari 
i daje platformu za njeno mijenjanje. No hoće li kritika koja 
je na to usmjerena doista postići svoj cilj, to ne može nitko 
unaprijed odlučiti ni predskazati. 


7. Op. cit., S. 6. 
8. Op. cit., S. 7. 


9. Marksizam i etika 


1 


Odnos između marksizma i etike staro je sporno pitanje, go- 
tovo jednako staro kao i sam marksizam (u doktrinu pretvo- 
rena misao Karla Marxa). Način pitanja i glavni odgovori nisu, 
naravno, bili stalno isti. Pa ipak mogu se utvrditi kontinuirani 
razvoj i svojevrsno ponavljanje pitanja i odgovora. 


Tendencija da se iz Marxove misli oblikuje učenje, pravac ili 
škola pod imenom »marksizma« manifestirala se već za Marxo- 
va života. Svojom poznatom izjavom da nije marksist, Marx 
se od te tendencije distancirao, doduše samo djelomično, jer 
je njegova primjedba bila usmjerena više protiv sadržaja shva- 
ćanja koja su se javila pod imenom »marksizma«, nego protiv 
ideje da se iz njegove misli napravi doktrina. U svakom slu- 
čaju, ta se tendencija održala i razvila uz sudjelovanje njegova 
najboljeg prijatelja i najbližeg suradnika Friedricha Engelsa. 


Tako nastali marksizam postao je uskoro službena doktrina 
međunarodnog radničkog pokreta. Prihvaćen i priznat kao teo- 
rijsko ishodište gotovo od svih vodećih teoretičara II interna- 
cionale bio je, međutim, na razne načine interpretiran. Vla- 
dajuću interpretaciju možda je najjasnije formulirao Karl 
Kautsky kada je rekao da marksizam »nije filozofija nego em- 
pirijska nauka, jedno posebno shvaćanje društva« te da Marx 
»nije proklamirao nikakvu filozofiju, nego kraj svake filozo- 
fije«.! Iz te formulacije već slijedi da marksizam nije ni etika. 


Premda su gotovo svi teoretičari II internacionalc smatrali 
Marxa »naučenjakom«, u ocjeni Marxove navodnc likvidacije 
filozofije nisu se slagali. Dok su neki s oduševljenjem odobra- 
vali navodni »antifilozofski« karakter Marxova učenja, drugi 
su to smatrali velikom pogreškom koja se može ispraviti sa- 
mo tako da se praznina što je nastala ispuštanjem filozofije 
nekako popuni. Tako su nastali razni pokušaji da se Marx 
filozofski dopuni pomoću Kanta ili pomoću Macha, Avenariusa, 
Darwina, Dietzgena itd. Nadopunjavanje Kantovom ctikom pri 
tom se javilo i održalo kao najjača tendencija. 


i. »Der Kampf«, Jg. 2 (1908—1909), S. 452. 


132 


Pri tim »nađopunjavanjima« u pravilu se respektirala distin- 
kcija, koju je proveo Kautsky, između socijalističkog pokreta 
sa socijalističkim idealima koji ga inspiriraju i marksističke 
nauke ili naučnog socijalizma. Shvaćanje da je marksizam kao 
objektivna, vrijednosno neutralna nauka koja istražuje zakone 
društva i povijesti principijelno različit od socijalizma kao 
etičkog učenja koje poziva na djelovanje vrlo je dobro izrazio 
Hilferding u predgovoru svom »Financijskom kapitalu«: 


»Kako teorija, tako i politika marksizma ostaje slobodna od 
vrijednosnih sudova. — Stoga je, iako inira et exira muros 
veoma prošireno, ipak pogrešno shvaćanje da se marksizam 
jednostavno identificira sa socijalizmom. Jer promatran logič- 
ki, samo kao naučni sistem, dakle apstrahirajući od njegovih 
historijskih djelovanja, marksizam je samo teorija o zakoni- 
ma kretanja društva, koje marksističko shvaćanje povijesti 
općenito formulira, dok ih marksistička ekonomija primjenju- 
je na epohu robne proizvodnje. Socijalistička konsekvencija je 
rezultat tendencija koje se razvijaju u društvu robne proizvod- 
nje. Ali shvaćanje ispravnosti marksizma, koje uključuje i shva- 
ćanje nužnosti socijalizma, nije nipošto donošenje vrijedno- 
snih sudova, a isto tako ni uputstvo za praktično ponašanje. 
Jer jedno je spoznati neku nužnost, a nešto drugo staviti se u 
službu te nužnosti. Sasvim je moguće da se netko tko je uvje- 
ren u konačnu pobjedu socijalizma ipak stavi u službu njegova 
pobijanja.« 


Jedini među istaknutim teoretičarima II internacionale, koji se 
pokušajima filozofskog »dopunjavanja« Marxa energično su- 
protstavio ne zato što je razradu filozofskih osnova marksiz- 
ma smatrao nepotrebnom, nego zato što je bio uvjeren da 
Marx i Engels već imaju vlastitu filozofiju, bio je ruski mark- 
sist G. V. Plehanov. To uvjerenje on je prenio na svog uče- 
nika, suborca i kasnijeg protivnika, osnivača III internacio- 
nale V. 1. Lenjina. Upravo Lenjinu i njegovom odlučnom utje- 
caju u radničkom pokretu njegova vremena treba zahvaliti što 
je uIII internacionali postalo dominantno shvaćanje da marksi- 
zam nije ni samo ekonomsko-sociološka nauka, ni samo prak- 
tično-političko socijalističko učenje, ni puka kombinacija obo- 
jeg, nego također i prije svega filozofija. 


U svom poznatom članku »Tri izvora i tri sastavna dijela mark- 
sizma«, kao i u nekim drugim radovima, Lenjin je zastupao 
tezu da su njemačka filozofija, engleska politička ekonomija 


2. Rudolf Hilferding, Das Finanzkapital (Marx-Studien. Hrsg. von 
M. Ađier und R. Hilferding, Dritter Band), Wien 1923, S. X. 

i francuski socijalizam tri podjednako značajna izvora marksi- 
zma, te da je sam marksizam svojevrsna kombinacija filozofije, 
političke ekonomije i socijalističke teorije. Zašto upravo ta tri 
dijela treba da čine marksizam i kakav je njihov međusobni 
odnos, to Lenjin nije bliže istraživao. Tako nastaje utisak da 
su ti »dijelovi« spojeni u cjelinu dosta nepromišljeno i više 
spoljašnje. 


S druge strane, ni Lenjin (kao ni njegov učitelj Plehanov) nije 
posve jednoznačno razjasnio šta bi trebalo shvaćati pod sastav- 
nim dijelom »filozofija«. Kod njega, izgleda, preteže shvaćanje 
da se marksistička filozofija sastoji od dva glavna dijela: od 
»dijalektičkog materijalizma«, kombinacije spoznajne teorije i 
ontologije koja uključuje i elemente kosmologije i naturfilozo- 
fije i »historijskog materijalizma«, ekonomistički usmjerene 
kombinacije filozofije povijesti i socijalne nauke. 


To shvaćanje marksističke filozofije dalje su razradili sovjetski 
filozofi između dva svjetska rata, a u Staljinovom članku »O 
dijalektičkom i historijskom materijalizmu« ono je u pojedno- 
stavnjenoj formi konačno formulirano i kanonizirano. 


U tako shvaćenoj marksističkoj filozofiji, koja je bila reduci- 
rana na dva spomenuta sastavna dijela, nije bilo mjesta za 
etiku kao relativno samostalnu filozofsku disciplinu. O nekim 
problemima etike raspravljalo se samo uzgred, u onom »od- 
jeljku« historijskog materijalizma, koji se bavio proučavanjem 
»Oblika društvene svijesti«. Kao jedan od oblika društvene svi- 
jesti proučavao se i moral, pri čemu je gotovo cijeli interes 
proučavanja bio u tome da se pokaže klasni karakter morala, 
njegova zavisnost od društvene stvarnosti i njegova promjen- 
ljivost u toku društvenog razvoja. Pri tome se ponekad prizna- 
vala i aktivna uloga morala u društvenom razvoju, kao i per- 
spektiva prevazilaženja klasnog morala općeljudskim moralom 
budućeg komunističkog društva. Međutim, dalje od razmatra- 
nja odnosa između morala i društva to istraživanje nije nikad 
stiglo. 


»Sužavanje« i »zanemarivanje« etičke problematike u staljiniz- 
mu spremni su priznati i suvremeni sovjetski filozofi. To se 
može vidjeti npr. u VI svesku 1965. godine objavljene »Histo- 
rije filozofije«, u poglavlju o razvoju marksističke filozofije 
nakon Lenjina, koje sadrži i jedan odjeljak o problemima 
etike. Kao i drugi sovjetski historijski pregledi koji prikazuju 
razvoj nauke i kulture u Sovjetskom Savezu, i ovaj se prikaz 
razvoja etike kreće u dvosmislenostima, koje u krajnjoj liniji 
imaju korijen u političkom pragmatizmu te historiografije. S 

jedne strane, autori smatraju svojom dužnošću da u što po- 
voljnijem svjetlu prikažu sadašnje stanje sovjetskog društva i 
nauke, pa su u tu svrhu spremni da priznaju (čak i istaknu) 
slabosti ranijih etapa vlastitog razvoja. (Inače se ne bi moglo 
govoriti o progresu.) S druge strane, oni bi željeli pokazati 
nadmoćnost cijelog vlastitog razvoja u odnosu na sve tuđe, 
pa ih to podstiče da visoko ocijene onu istu prošlost koju bi 
iz prvog razloga željeli umanjiti. S treće strane, potreba da se 
intelektualci zadrže u potčinjenom odnosu prema vladajućoj 
birokraciji zahtijeva da se njihov doprinos prikaže kao bezna- 
čajan u odnosu na teorijske doprinose birokracije. 


Problem se u ovom konkretnom slučaju rješava tako da autori, 
s jedne strane, pišu o »zaostajanju« teorijske misli u etici za 
»divovskom praktičnom djelatnošću formiranja novog morala 
koja se rasplamsala u SSSR-u«)3 a s druge strane tvrde da su 
i u tom periodu zaostajanja dati vrijedni doprinosi etici. Me- 
đutim, kao davaoci takvih doprinosa spominju se većinom po- 
litičari, pisci i pedagozi, kao npr. M. I. Kalinjin, S. M. Kirov, 
N. K. Krupskaja, A. V. Lunačarski, M. Makarenko, ljudi koji 
su se samo povremeno i diletantski, a ne na filozofski-sistemat- 
ski način, bavili pitanjima morala. 


Uprkos ovom ideološkom zamagljivanju autori priznaju da je 
»u cjelini teorijski rad na području etike zaostajao za živo- 
tom, za praktičnim procesima formuliranja novog morala kod 
radnika« (str. 478). A bar dio uzroka za »zaostajanje« opisuje 
se dosta tačno, (iako svojevrsnom terminologijom): »U godi- 
nama kulta ličnosti antihumani, amoralni karakter niza postu- 
paka Staljina i njegove najbliže okoline — kršenje zakonitosti, 
represije protiv poštenih ljudi pa čak 1 cijelih naroda, odva- 
janje od potreba radnika — nanio je veliku štetu djelu komu- 
nističkog odgoja radnika. Sve je to kočilo naučnu razradu 
etičkih problema.« (str. 478) 


2 


Marksistička kritika staljinizma, koja je počela u Jugoslaviji 
nakon 1948, a u zemljama istočnog bloka nakon 1955 (no koju 
su pojedini mislioci prakticirali već i ranije), nije dovela samo 
do opće obnove Marxova mišljenja, nego i do revizije stalji- 
nističkog shvaćanja etike i njenog odnosa prema marksizmu. 
Pri tome su se međutim ispoljile prilično velike razlike među 
nedogmatskim marksistima, 


3. Istorija filosofil v šesti tomah. Tom VI, Kniga pervaja. Pod red. 
M. A. Dynnika, M. P. Iovčuka, B, M. Kedrova, M, B. Mitina. Moskva 
1965, str. 471. 

Dok su jedni zahtijevali izgradnju etike kao samostalne filo- 
zofske discipline, drugi su je proglašavali fundamentom filozo- 
fije i marksizma, a ireći su, ne osporavajući značaj etičkih pro- 
blema, osoravali mogućnost etike kao posebnog »područja«. 
Svaka od tih osnovnih pozicija pojavila se u više varijanti, no 
nas ovdje ne zanima pregled svih tih varijanti, nego sama stvar: 
odnos marksizma i etike. 


Da bismo prišli bliže problemu, ipak ćemo najprije razmotriti 
jedan pokušaj zasnivanja marksističke etike, koji je sigurno je- 
poljski filozof Marek Fritzhand u svojoj knjizi »Etička misao 
mladog Marxa«.* Autor te knjige jedan je od onih filozofa koji 
su u socijalističkim zemljama više ili manje konsekventno ustali 
protiv iskrivljavanja marksističke filozofije i ukazali na zna- 
čenje »mladog Marxa« i na humanistički karakter Marxove mi- 
sli. To su svakako zasluge koje ne smijemo ncgirati. Ali huma- 
nizam se može shvatiti na razne načine, pa je pitanje kako se 
on interpretira u ovom slučaju. 


Glavna je Fritzhandova teza da »Marxov pogled na svet sadrži 
određenu normativnu etiku, tj. vlastiti moralni sistem koji on 
svesno i neposredno izlaže i propagira« (str. 19). 


Tvrdeći tako ne samo postojanje normativne etike kod Marxa, 
nego i njeno postojanje u obliku sistema, Fritzhand primje- 
ćuje da riječ »sistem« u ovom kontekstu ne treba shvatiti stro- 
go u smislu logički uređene i raspoređene cjeline. »Etički si- 
stem mladog Marxa, onako kako ga ja shvatam, nije nikakav 
rigorozan sistem, već je to sistem u jednom mnogo slobodni- 
jem značenju, zbir ocena i normi relativne monolitnosti, rela- 
tivno homogen zahvaljujući izvesnim opštim principima koji 
se u njemu javljaju, a koji predstavljaju osnovu izbora njego- 
vih pojedinih elemenata i omogućuju da se u slučaju otkriva- 
nja njihove nepovczivosti izvrši odgovarajuća selekcija.« (str. 52) 


Svi osnovni principi normativne etike nemaju, po Fritzhandu, 
isto temeljno značenje, ali svi imaju svoj posljednji osnov ili 
korijen u Marxovom shvaćanju »aksiološki poslednje tačke od- 
nošenja« ili »summum bonum«-a. Kao summum bonum ili kao 
»najvišu vrednost koja je činila osnovicu njegovog moralnog 
sistema« Marx je naime uzeo »čoveka, tj. ljudsko dobro« (str. 
53). Drugim riječima, upravo je čovjek za Marxa »najviša vred- 


4, Poljski originalni naslov My$l etyczna mlodego Marksa. Warszawa 
1961. Citiramo prema srpskohrvatskom izdanju Etička misao mladoga 
Marksa, preveo S. Nikolić, Nolit, Beograd 1966. 

nost, konačni cilj sam po sebi, polazna tačka i koren Marxo- 
vog etičkog sistema« (str. 54). Pri tome, naravno, nije mišljen 
čovjek u dosadašnjoj formi njegove egzistencije, nego čovjek 
u smislu cilja i zadatka, »u dinamičkom, a ne u statičkom smi- 
slu« (str. 54). 


Budući da Marx, prema Fritzhandu, promatra čovjeka kao 
najvišu vrijednost, normativni sadržaj Marxovog osnovnog ak- 
siološkog uvjerenja mogao bi se sažeti u dvije riječi: »Budi 
čovjek!« Pri tome bi »biti čovjek« u ovom kontekstu značilo 
isto što i »živeti na način koji je dostojan čoveka, u skladu 
sa određenim idealom čoveka« (str. 75-—76). A glavni sadržaj 
tog ideala života mogao bi se izraziti pomoću dva glavna prin- 
cipa. Prvi od ovih, nazvan »principom samorealizacije« ili 
»principom samoostvarenja«, »ističe pravo svakog čoveka na 
svestran razvitak svojih snaga i sposobnosti, na potpuno za- 
dovoljavanje svojih potreba i želja«. A ovo pravo, kada i uko- 
liko to dozvoljavaju okolnosti, istovremeno je i »ljudska obave- 
za« (str. 76). Kao svoju dopunu princip samorealizacije zahti- 
jeva »princip podruštvljenja«. Ovaj drugi osnovni princip 
»ističe obavezu svakog čoveka da se svojim pravom na samo- 
realizaciju koristi bez štete po druge ljuđe, kako se razvijanjem 
vlastitih snaga i talenata, i zadovoljavanjem vlastitih potreba 
i želja, ni u čemu ne bi narušavala prava ostalih ljudi na sa- 
moostvarivanje« (str. 79). Drugim riječima, princip podruštvlje- 
nja zahtijeva od čovjeka da svoje snage spozna i organizira kao 
društvene snage, da se za zajedničke ciljeve zalaže solidarno i 
u bratskoj saradnji (str. 81). 


Dva osnovna etička principa nisu jedini opći etički principi 
koje Fritzhand nalazi kod Marxa. Od izlaganja tih drugih prin- 
cipa, koji uostalom nisu ni jasno formulirani, razgraničeni i 
sistematizirani, možemo ovdje odustati. Važnije je spomenuti 
da pored općih etičkih principa s općeljudskim sadržajem 
Fritzhand nalazi kod Marxa i neke specijalne koji imaju klasni 
karakter. Među ovima je najvažniji »princip klasne borbe i 
proleterske revolucije«, drugim riječima »moralni postulat ak- 
tivnog angažovanja u klasnoj borbi protiv nečovečnosti kapita- 
lističkog društvenog uređenja, a za ljudski, komunistički dru- 
štveni poredak« (str. 155). 


U odnosu na dva najviša principa Marxove etike, princip klas- 
ne borbe i proleterske revolucije »u izvesnom je smislu sekun- 
daran«, ali on zajedno s tim najvišim principima čini u savre- 
menim uslovima jedno nedjeljivo jedinstvo. »Principi samorea- 
lizacije i podruštvljenja sami po sebi još ne prekoračuju okvire 
»apstraktnog humanizma«, a u našoj eposi oni postaju realni 

humanizam jedino i isključivo u najtešnjoj vezi sa principom 
klasne borbe i proleterske revolucije. Međutim, ako oni, otrg- 
nuti od toga principa, ne mogu pretendovati na ime realnog 
humanizma, onda sam princip borbe klasa i proleterske revo- 
lucije, otrgnut od principa samorealizacije i podruštvljenja, ne 
bi mogao imati pretenzije da bude priznat kao humanistički 
princip.« (str. 157-——158) 


Odustajući od daljnjeg izlaganja Marxova etičkog sistema, ka- 
ko ga vidi Fritzhand, željeli bismo postaviti pitanje, može li se 
kod Marxa doista naći etički sistem s takvim ili sličnim sadr- 
žajem i, ako može, da li je on u skladu s Marxovim osnovnim 
shvaćanjima. Teorijski tu su mogući različiti odgovori. Mogu- 
će je da takav sistem faktično postoji kod Marxa i da je on 
ujedno u skladu s njegovim osnovnim shvaćanjima. Moguće 
je također da se on u Marxovu mišljenju faktički javlja, ali 
da protivuriječi njegovim osnovnim shvaćanjima. Dalje je mo- 
guće da ga kod Marxa faktično nema, ali da slijedi kao kon- 
sekvencija iz njegovih osnovnih principa (ili ga ovi nekako 
»zahtijevaju«). Najzad je moguće i to da se on ne može ni 
naći kod Marxa, ni izvesti iz njegovih osnovnih shvaćanja. Na 
žalost, izgleda da je posljednja pretpostavka najbliže istini. 


Nije li to možda suviše brzoplet sud? Čovjek kao najviša vri 
jednost, a samoostvarenje, podruštvljenje, klasna borba i pro- 
leterska revolucija kao glavne norme djelovanja — nije li to 
zaista jezgro marksizma? 


Marx je doista visoko uzdigao čovjeka. Tako kod njega nala- 
zimo tezu da je čovjek najviše biće za čovjeka> Teza da je 
čovjek najviša vrijednost već je interpretacija koja može biti 
sporna. Isto tako kod Marxa nalazimo samoostvarenje i po- 
društvljenje, ali ne kao teze normativne etike, nego kao bitne 
mogućnosti ljudskog bivstvovanja. Ulogu što je kod Marxa igra- 
ju klasna borba i revolucija teško je precijeniti. Pa ipak, ni to 
nisu samo »etički principi«, ncgo realne forme ljudskog biv- 
stvovanja, koje se ne mogu razumjeti ni »etički« ni »naučno«, 
nego prije svega »ontološko-antropološki«. 


Prigovor se može učiniti dosta sitničav. Ne znači li to da mi 
priznajemo »sadržaj« Marxove normativne etike, kako ga pri 


5. »Kritika religije završava učenjem da je čovjek najviše biće za 
čovjeka, dakle, kategoričkim imperativom da treba srušiti sve odnose 
u kojima je čovjek poniženo, ugnjeteno, napušteno, prezreno biće...« 
(K. Marx, F. Engels, Werke, Bd. 1, Berlin 1957, S. 385; K. Marx i F. 
Engels, Rani radovi, Preveo S. Bošnjak, Kultura, Zagreb 1953, str. 81.) 

kazuje Fritzhand, te mu samo odričemo ime »normativna eti- 
ka«? Takav spor o imenu sigurno ne može imati epohaino zna- 
čenje! S druge strane, Marx je ipak pravio razliku između 
normativno-etičkih i deskriptivno-naučnih pojmova i teza. 


Upravo posljednju tezu nalazimo kod Fritzhanda. Ali kako je 
ona zasnovana? Fritzhand tvrdi da Marx svoja moralna uvje- 
renja »dosta često« izražava direktno, ali da ti otvoreno aksio- 
loški iskazi nisu dovoljni za rekonstruiranje njegove etičke 
misli. »Iznoseći svoje moralne poglede i uverenja, Marx je — 
isto kao i Hegel — činio to većinom tako kao da ne govori o 
vrednostima, nego o faktima. U takvim slučajevima samo nas 
kontekst može uputiti na to da je tu reč o ocenjivačkom sudu, 
a ne o verbalno istom opisnom sudu. Tako, na primer, odred- 
ba »stvaran« u jednom slučaju figurira kao aksiološki ter- 
min, a u drugome kao opisni. Kao opisni termin, na primer, 
u odnosu na ljude on označava ljude koji stvarno postoje, tj. 
takve kakvi su oni po svojoj psihofizičkoj i društvenoj kon- 
kretnosti. Međutim, kao aksiološki termin, upotrebljen u toj 
istoj relaciji, označava ljude kakvi oni treba da budu, kakvi 
odgovaraju Marxovom idealu, iako čak i ne postoje u stvar- 
nosti. Slično je i kad Marx govori o stvarnoj državi ili dru- 
štvu. U jednom slučaju on misli na faktički postojeću državu 
ili društvo, a u drugom — na idealnu državu ili društvo kakvi 
oni treba da budu« (str. 27—28). 


Prema Fritzhandu ta se dvosmislenost javlja i kod mnogih dru- 
gih termina, kao npr. kod »ljudski«, »Opći«, »čovjekova bit« itd. 
Razlikovanjem dviju spomenutih semantičkih funkcija (»opis- 
ne« i »aksiološke«) što ih kod Marxa imaju jedni isti termini, 
s jedne se strane »onemogućuje brkanje Marxovih teorijskih 
i etičkih teza, a, s druge strane, blagodareći tom razlikovanju... 
dobija se mnogo dragocenog materijala za rekonstruisanje Mar- 
xovog moralnog sistema« (str. 28). 


Kod Fritzhanda, na žalost, ne nalazimo neku bližu uputu kako 
da se iz konteksta vidi kada jedan termin fungira aksiološki, 
a kada opisno. Ne nalazimo ni obrazloženje za tezu da kod 
Marxa treba razlikovati »teorijske« i »etičke« teze. Naprotiv, 
u jednoj fusnoti nalazimo bojažljivo priznanje da se to razli- 
kovanje ne može pronaći kod Marxa. »Ovde je potrebno istaći 
da razlikovanje teoretskih i etičkih misli kod Marxa ne pret- 
postavlja da ih je i sam Marx razlikovao. Ali, bez obzira na to, 
ispitivač Marxovog stvaralaštva ima puno pravo na ovo dife- 
renciranje, jer je jedna stvar opisivati i objašnjavati, a sasvim 
druga — ocenjivati i postulirati« (str, 28-—29). 

Tako se otvoreno priznaje da se to razlikovanje nameće Marxu 
spolja, jednostavno zato što ga pisac, bez posebnog obrazlože- 
nja, pretpostavlja. Drugim riječima, normativna etika otkriva 
se kod Marxa uz pomoć proizvoljne interpretacije. 


Za razliku od Fritzhanda, možemo tvrditi da Marxove »etičke« 
teze poput onih da je čovjek slobodno i stvaralačko biće i da je 
on čovjek samo ukoliko svestrano razvija svoje ljudske sposob- 
nosti (»princip samoostvarenja«) i ukoliko solidarno i ravno- 
pravno sarađuje s drugim -Hudima (»princip podruštvljenja«) 
u stvari nisu ni đeskriptivni iskazi koji registriraju činjenice, 
ni normativni zahtjevi koji propisuju ideale, nego bitni sudovi, 
koji izriču bitne mogućnosti čovjeka. 


»Normativna etika« koju neki otkrivaju kod Marxa plod je 
neadekvatnog interpretiranja njegove misli. Daleko od toga da 
bi postojala kod Marxa, ona protivuriječi osnovnim tezama i 
intencijama njegova mišljenja. 


3 


U prvom dijelu ovog članka kritizirali smo pokušaj da se etika 
isključi iz marksizma, a u drugom pokušaj da se izgradi marksi- 
stička etika. Nismo li na taj način dospjeli u protivurječnost? 
Ne bi li ipak trebalo da se odlučimo: +/z da etiku isključimo iz 
marksizma il: da je priznamo kao jednu od »disciplina« marksi- 
stičke filozofije? Ima li neka treća mogućnost? Ne bi li možda 
trebalo da pođemo ne od etike, nego od biti Marxova mišljenja? 


Marksizam, ako pod njim mislimo Marxovu misao, a ne njenu 
kasniju doktrinarnu razradu, nije ni nauka (politička ekono- 
mija, sociologija, politologija), ni politička doktrina, ni kombi- 
nacija obojeg. On je prije filozofija. U tome se možemo složiti 
s Plehanovom i Lenjinom. Međutim, način na koji njih dvojica 
(i kasnije sovjetski filozofi) određuju marksističku filozofiju i 
njen odnos prema drugim »dijelovima« marksizma, nije pri- 
hvatljiv. 


»Filozofija« kako je Marx shvaća nije »dijalektički i historijski 
materijalizam«. Glavne teze dijalektičkog materijalizma, kako 
ih je skicirao Lenjin, a konačno formulirao Staljin, ne mogu 
se spojiti s Marxom. Osnovna »ontološka« teza dijalektičkog 
materijalizma, teza o primatu prirode u odnosu na duh, mate- 
rije u odnosu na svijest, jednako kao 1 osnovna »spoznajnoteo- 
rijska« teza dijamata, teza prema kojoj naša spoznaja odra- 
žava stvarnost, protivuriječi osnovnoj misli Karla Marxa, misli 
prakse. »Materijalistička« teza počiva u stvari na dualističkoj 

pretpostavci, na priznavanju principijelne podjele svega posto- 
jećega na duh i materiju, a to je podjela koju je Marx odlučno 
odbacivao. Za Marxa je duh bio moguć samo kao ljudski duh, a 
čovjeka nije promatrao kao kombinaciju materije i duha, nego 
kao jedinstveno biće prakse. Glavni filozofski problem za Marxa 
nije bio odnos materije i duha, nego odnos čovjeka prema svi- 
jetu. Isto tako teorija odraza koja promatra čovjeka kao pa- 
sivnog promatrača objektivno danog, gotovog i od čovjeka ne- 
zavisnog svijeta, dolazi u konflikt s Marxovim shvaćanjem 
čovjeka kao slobodnog i stvaralačkog bića, koje vlastitim sna- 
gama mijenja i stvara sama sebe i svoj svijet. Marxovom shva- 
ćanju čovjeka protivuriječi i glavna teza staljinistički shvaće- 
nog historijskog materijalizma, teza da je čovjek radna živo- 
tinja ili životinja koja pravi orudja (a tool-making animal). Ono 
što je Marx kritizirao kao oblik čovjekova samootuđenja, u 
ovom se shvaćanju veliča kao oblik čovjekova autentičnog biv- 
stvovanja.* 


Međutim, nisu samo glavne teze dijalektičkog i historijskog 
materijalizma strane Marxovoj izvornoj misli, nego i cijeli di- 
jamatski pristup i problematika. U dijalektičkom materijaliz« 
mu, koji je (da se poslužimo tradicionalnom terminologijom) 
kombinacija ontologije i spoznajne teorije, s elementima filo- 
zofije prirode i kosmologije, potpuno je prešućeno cijelo pod- 
ručje filozofske antropologije. To područje ne dolazi do riječi 
ni u historijskom materijalizmu, koji je smjesa filozofije po- 
vijesti, političke ekonomije, sociologije i politike. O čovjeku, 
koji je bio u centru Marxova interesa, ne saznajemo ništa ni u 
dijalektičkom ni u historijskom materijalizmu. 


Ovaj defekt staljinističke verzije Marxove filozofije dobro je 
vidio niz marksista, koji su u toku posljednjih dvadesetak go- 
dina kritizirali staljinizam i nastojali da obnove marksizam. 
Neki od ovih pokušali su da razrade »marksističku antropolo- 
giju«, a neki su čak tvrdili da se humanistička antropologija 
poklapa s cjelinom marksističke filozofije. Pokušaji da se raz- 
radi »marksistička etika« i da se marksizam prvenstveno ili čak 
isključivo tumači kao etika samo su daljnje konsekvencije te 
humanističko-antropološke interpretacije i redukcije marksiz- 
ma. 


Premda je ta humanističko-antropološka (i etička) interpreta- 
cija »bliže« pravom Marxu, nego ona ontološka i spoznajnoteo- 


6. Bliže o tome u knjizi »Filozofija i marksizam«, Mladost, Zagreb 
1965, napose u prilozima »Dijalektički materijalizam i filozofija K. 
Marxa« te »Čovjek kao ekonomska životinja i čovjek kao praksa«. 

rijska, ni ona nije primjerena Marxovim glavnim intencijama. 
Marxova misao vodilja nije bila ni izgradnja filozofije kao 
apstraktne spoznaje biti bivstvovanja, ni redukcija filozofije 
na filozofsku antropologiju, nego prije ukidanje apstraktnog 
suprotstavljanja ontologije i antropologije. Marx nije poricao 
da filozofija otkriva bit bivstvujućega ,ali je smatrao da put 
ka otkrivanju bitnoga ne vodi ni preko gomilanja »činjenica« 
posebnih nauka, ni preko apstraktne ontološke spekulacije, ne- 
gO u prvom redu preko analize onog bivstvujućeg koje pred 
stavlja najviši oblik bivstvovanja te u sebi sjedinjuje i sve 
druge moduse bivstvovanja. S druge strane, ideja vodilja Marxo- 
va mišljenja nije bila ni samo apstraktna sinteza ontologije i 
antropologije. Po Marxu čovjek nije samo ono što je on fak- 
tično u svom otuđenju, nego i ono što on može i treba da po- 
stane. Razmatranje čovjeka ostalo bi na pola puta kada ne bi 
vodilo kritici samootuđenja i otvaranju putova razotuđenja. A 
analiza otuđenja ne može lebdjeti samo u općenitostima, igno- 
rirajući konkretne historijske oblike, što ih poprimaju otuđenje 
i ukidanje otuđenja. Naša kritika otuđenja ostala bi nedosljed- 
na i neiskrena, kad bismo samo teorijski proklamirali nado- 
lazeće, odbijajući da se založimo za njegovo ostvarenje. Da bi 
se ostvarila, filozofija mora da prekorači ne samo granice koje 
je dijele od drugih područja teorije, nego i granice koje je 
dijele od »prakse«. Drugim riječima, ona mora postati ne samo 
misao revolucije, nego misao-revolucija/ 


Čemu je bila potrebna ova skica biti Marxove misli? Nismo li 
se preko nje udaljili od našeg pitanja, odnosa marksizma i 
etike? Ili je ona možda ipak relevantna za naš glavni problem? 


Iz skiciranog shvaćanja »Marxova marksizma« slijedi prije sve- 
ga da u okviru marksizma nije moguća etika kao samostalna 
filozofska disciplina. Time se etika nipošto ne omalovažava u 
odnosu na druge filozofske »discipline«. Jednako kao ni samo- 
stalna etika u marksizmu nije moguća ni samostalna ontolo- 
gija, spoznajna teorija, antropologija itd. (premda ova razliko- 
vanja mogu biti od koristi u školskoj nastavi). To ne znači da 
su problemi o kojima se u naveđenim disciplinama (i napose 
u etici) tradicionalno raspravljalo besmisleni (kao što to tvrdi 
moderni pozitivizam). Naprotiv, tek u toj novoj perspektivi mo- 
že se adekvatno pristupiti i problemima tradicionalne etike. 
Tako npr. moralne norme nisu ni nešto nebivstvujuće, ni ne- 
što neproblematično što ne bi zasluživalo nikakvu pažnju. Te 
norme, koje se mogu nabrojati i sistematizirati i u okviru jed- 


7. Up. »Filozofija i socijalizam« te »Filozofija i revolucija« (u ovoj 
knjizi). 

ne »normativne etike«, ne mogu se unutar takve etike adekvat. 
no shvatiti. To ne znači da normativnu etiku treba jednostav- 
no dopuniti »sociološkim istraživanjem« morala, istraživanjem 
koje bi utvrđivalo socijalno porijeklo ili socijalni ekvivalent 
moralnih normi. Moralne norme, čak i kada se ne realiziraju, 
ipak na određeni način bivstvuju, a za rasvjetljavanje teškog 
pitanja o načinu njihova bivstvovanja potrebno je mobilizira- 
nje cijelog misaonog dobra »ontologije«. Pitanje mogu li se te 
norme spoznati zahtijeva ono što se tradicionalno zvalo »spoz- 
najnom teorijom«. Jednako kao i spoznaja moral je bitno svoj- 
stven ćovjeku, pa tako imamo i »antropološki« aspekt proble- 
ima. Samo ukoliko je povijesno biće, čovjek postavlja moralne 
norme; tako ne možemo proći ni bez »filozofije povijesti«. A 
među mnogim drugim aspektima koje bisnio ovdje mogli ot- 
kriti našli bismo i »estetički«; jer čak ni ono moralno ne može 
ostati neutralno prema ljepoti! 


Svestrano spoznati moralno u njegovoj biti možemo, dakle, 
samo ako prekoračimo usko etičko stanovište. Znači li to da 
umjesto dosadašnje usko »normativne« etike treba da stvori- 
mo neku obuhvatniju, u kojoj bi čisto etičkom aspektu pri 
došli još i ontološki, spoznajnoteorijski, antropološki, povije- 
sno-filozofski, cstetski i još mnogi drugi? Smisao etičkih nor- 
mi promašili bismo ako iza raznovrsnosti njihovih aspekata ne 
bismo vidjeli njihovu »ontološko-antropološku« bit, ako ih ne 
bismo pokušali shvatiti kao oblike čovjekovog bivstvovanja. 
Njihov smisao promašili bismo i tada ako bismo se zadovoljili 
apstraktnim ontološko-antropološkim utvrđivanjem njihove pri- 
padnosti načinu čovjekova bivstvovanja ne analizirajući samo- 
otuđeni oblik čovjekova bivstvovanja u kojem se ostvaruju 
čovjekove životinjsko-neljudske mogućnosti, dok njegove ljud- 
ske mogućnosti poprimaju oblik nemoćnih želja i moralnih 
normi. Ostali bismo na pola puta i tada kada bismo rascjep 
realnog čovjeka na sferu »fakticiteta« i na sferu »trebanja« sa- 
mo konstatirali, ne odvažujući se da postavimo pitanje o nje- 
govu prevazilaženju. No odvažiti se na takvo pitanje znači pre- 
koračiti granice etičkog postavljanja pitanja i staviti se na sta- 
novište revolucionarnog mijenjanja postojećega. 


Ako na ovaj način argumentiramo protiv mogućnosti marksi- 
Stičke ctike, nije riječ samo o pitanju naziva ili klasifikacije. 
Isto tako ni koncepcija samostalne marksističke etike nije jed- 
nostavno rezultat nekih klasifikacionih ideja, nego je konse- 
kvencija određenog shvaćanja o biti moralnih vrijednosti, nor- 
mi i sudova, shvaćanja koje se zasniva na određenoj koncepciji 
svijeta i čovjeka. Riječ je o shvaćanju prema kojem moralne 
vrijednosti, norme i sudovi čine odvojeno područje, nasuprot 


143 


kojem postoji drugo, principijelno različito područje empirij- 
ski utvrdljivih činjenica i činjeničkih sudova, zakona i spoz- 
naja. Osjeća se da bi ova dva principijelno različita »carstva« 
trebalo nekako pomiriti, no polazno određenje njihove biti čini 
takvo pomirenje unaprijed nemogućim. Tako nastaje nerješiv 
problem za pozitiviste koji polaze od empirijskih nauka, kao 
i za moraliste koji zagovaraju čistu etiku. 


Teškoće koje tu nastaju vidljive su npr. i kod Svetozara Sto- 
janovića, jednog jugoslavenskog mislioca koji kao i Fritzhand 
pripada među nedogmatske, antistaljinističke marksiste, no 
koji je u svojoj kritici staljinizma i u zastupanju humanog, de- 
mokratskog socijalizma još smioniji, radikalniji i konsekvent- 
niji od Fritzhanda. U svom članku »Etički potencijal Marxove 
misli«š on pokušava da obrazloži »etičku« interpretaciju Marxo- 
ve filozofije, tj. »mišljenje da Marksova misao sadrži etičke 
vrednosti koje mogu da posluže kao polazna tačka za marksi- 
stičku etiku« (str. 142). Nakon što je svestrano analizirao odgo- 
varajuće Marxove tekstove, dolazi on, posve konsekventno, do 
zaključka da je Marx doduše »izrekao puno značajnih misli o 
pojedinim etičkim vrednostima«, ali da »ne može da nam po- 
mogne da rešimo problem fundamentalnog etičkog kriteriju- 
ma« (str. 158). Međutim budući da sam Stojanović smatra da 
je pronalaženje fundamentalnog etičkog kriterijuma neophod- 
no za zasnivanje etike i budući da ni on sam ne može pronaći 
takav kriterij u duhu Marxa, to se ni ovaj pokušaj zasnivanja 
marksističke normativne etike ne može smatrati uspješnim. 


Korijen je ovog neuspjeha u tome što se i on kao i drugi koji 
su željeli zasnovati marksističku etiku kreće u dualizmu iz- 
među činjenica i vrijednosti, odnosno između činjeničnih i 
vrijednosnih sudova. On doduše pokušava da ublaži taj duali- 
zam tvrdeći da Marx nije pravio nepremostivu razliku »izme- 
đu saznajnih i vrednosnih iskaza«. Pa ipak on ne dolazi do 
hipoteze da bi pored i ispred »saznajnih« i »vrednosnih« iskaza 
mogli da stoje bitni »iskazi«, koji ne izriču ni postojeći fakti- 
citet, ni samo zamišljene ideale, nego bitne mogućnosti ljud- 
skog bivstvovanja. Također ne dolazi na pomisao da su de- 
skriptivni iskazi nauke i normativni iskazi etike možda samo 
izvedeni i otuđeni oblik onih sudova koji adekvatno pogađaju 
istinu. 

Shvaćanje odnosa između marksizma i etike koje gore zastu- 
pam razlikuje se ne samo od Fritzhandovog i Stojanovićevog, 
nego i od shvaćanja mnogih drugih marksista koji zaslužuju 


8. U knjizi »Između ideala i stvarnosti«, Prosveta, Beograd 1969. 

puno poštovanje. To ne znači da nitko ne zastupa slično shva- 
ćanje. U najmanju ruku jedno ime tu moram spomenuti, ime 
Milana Kangrge, čije bi brojne publikacije o pitanjima etike 
zasluživale veću pažnju Mogla bi se, naravno, navesti još ne- 
ka imena, ali to nije potrebno. Tamo gdje je riječ o istini, je- 
dan jedini argument vrijedi više od hiljade istomišljenika. 


9. Etički problem u djelu Karla Marksa, Zagreb 1963; Etika i slo- 
boda, Zagreb 1966; Razmišljanja o etici, Zagreb 1970. 

Mjesto zaključka 


Humanizam i revolucija 


1 


Marksističku filozofiju staljinisti su shvaćali kao kombinaciju 
»dijalektičkog materijalizma«, apstraktne filozofske ontologije- 
-enoseologije i »historijskog materijalizma«, nefilozofskog, eko- 
nomističkog shvaćanja historije. Nijedan od ova dva dijela sta- 
ljinističke verzije marksističke filozofije nije sadržavao eks- 
plicitnu teoriju čovjeka. Međutim, eksplicitno odbacujući samu 
mogućnost filozofskog pojma čovjeka, staljinisti su u stvari 
razradili jedan vulgarni, »ekonomistički« pojam čovjeka, pre- 
ma kojem je ovaj u osnovi »životinja koja pravi orudja«, biće 
čija je cjelokupna djelatnost određena njegovom ekonomskom 
proizvodnjom. 


Niz marksista koji su kritizirali staljinizam u pedesetim godi- 
nama i početkom šezdesetih tvrdili su da je to pogrešna inter- 
pretacija Marxovih pogleda, da se kod Marxa može naći i druk- 
čije shvaćanje, po kojem čovjek nije ekonomska životinja, ne- 
go slobodno, stvaralačko biće prakse, biće koje se doduše može 
i otuđiti od svojih stvaralačkih mogućnosti, no koje se može 
1 razotuđiti i realizirati svoju pravu ljudsku prirodu. Takvo 
shvaćanje čovjeka igra, po tom mišljenju, odlučnu ulogu kod 
Marxa, tako da bi se njegova misao mogla smatrati novim obli- 
kom humanizma. Nisu svi koji su shvatili Marxa kao humani- 
sta bili suglasni u svim pojcdinostima, ali mnogi su bili skloni 
da interpretiraju marksizam kao humanističku »ontologiju-an- 
tropologiju« koja se koncentrira na pojam čovjeka kao bića 
prakse i zahtijeva revolucionarnu promjenu postojećeg društva. 


Takva interpretacija marksističke filozofije dala joj je nov 
život u teoriji i praksi. Ne samo da je ona otvorila nove hori- 
zonte za mnoge zanimljive teorijske probleme koje je stalji- 
nizam potisnuo ili »zaboravio«, nego je također inspirirala mno- 
ge marksiste u njihovoj praktičnoj borbi protiv staljinizma 
za doista humani oblik socijalizma. Posve prirodno ona je iza- 
zvala žestoke napade iz redova mcđunarodnog staljinizma. Ta- 
ko su predstavnici humanističke interpretacije marksizma optu- 
ženi da su »revizionisti«, »apstraktni humanisti«, »idealisti«, 
»buržoaski liberali« i slično. Ove kritike, upućene sa stanovi 

šta krutog dogmatizma, ne mogu se smatrati teorijskom opa- 
snošću za novu koncepciju marksističke filozofije. Međutim, 
u toku šezdesetih godina humanistička interpretacija marksiz- 
ma naišla je na kritiku ne samo »s desna« (od staljinističkog 
dogmatizma) nego i »s lijeva« — od niza marksista koji su- 
protstavljaju revoluciju i humanizam i tvrde da je marksizam 
teorija revolucije, a ne humanizam. 


Oni koji misle da je »revolucija« (a ne »humanizam«) ključni 
pojam marksizma tvrde da je svijet u kojem živimo toliko izo- 
pačen da bi se mogao »popraviti« samo tako da se razori i 
zamijeni bitno drukčijim svijetom, drugim riječima onom ra- 
dikalnom promjenom koju nazivamo »revolucijom«. »Humani- 
zacija« u smislu postepenog poboljšavanja nehumanog svijeta 
može samo povećavati njegove izglede da preživi. Stoga je 1 
»humanizam« kao teorija koja propovijeda takvu postepenu 
»humanizaciju« bitno konzervativna pa čak i reakcionarna ideo- 
logija. 


Ovakve i slične kritike odbacili su oni koji smatraju da je po- 
jam »humanizma« bitan za marksizam. Braneći svoju vlastitu 
humanističku interpretaciju Marxa, neki od njih bili su skloni 
da se odreknu pojma revolucije. A neki su čak tvrdili da je 
revolucija kao nasilno. mijenjanje društvenih odnosa nužno 
nehumana i ne može služiti kao sredstvo za prijelaz ka novom, 
višem obliku ljudskog društva. Tako smo sada, izgleda, suo- 
čeni s izborom: ili treba da odbacimo humanizam u ime revo- 
lucije ili treba da osudimo revoluciju u ime humanizma. Da li 
je to neizbježna alternativa? Ili je moguća i koncepcija u kojoj 
ima mjesta i za »humanizam« i za »revoluciju«? 


U nizu radova koje sam objavio od početka pedesetih godina 
pojmovi »humanizma« i »revolucije« igraju oba bitnu ulogu. 
Shvaćanje da »humanizam« i »revolucija« nisu inkompatibilni, 
implicitno je sadržano u tim radovima. Međutim, to shvaćanje 
nije bilo eksplicitno razmotreno i razrađeno. Tako pitanje o 
odnosu između humanizma i revolucije kako se postavlja za 
autora ovog članka poprima nužno oblik »samokritičkog« pi- 
tanja. Jesmo li bili u pravu upotrcbljavajući zajedno pojmove 
humanizma i revolucije ili je to bila posljedica nedosljednosti 
i nedostatka kritičkog mišljenja? 


2 


Pitanje da li je revolucija poželjna zavisi i od pitanja definicije 
i od činjenica. Ono zavisi od toga kako upotrebljavamo riječ 

»revolucija«, ali zavisi i od toga kako vidimo situaciju u su- 
vremenom svijetu. 


Riječ »revolucija« upotrebljavala se na velik broj različitih na- 
čina. Način na koji bih htio da je upotrebljavam naznačio sam 
u radu »Filozofija i revolucija (Dvadeset snopova pitanja)«. 
Pojam revolucija razjašnjen je u spomenutom članku pomoću 
niza pitanja. To nisu bila čisto neutralna pitanja, pa za one 
koji ih pročitaju neće predstavljati nikakvu teškoću da vide 
kakva su tu shvaćanja izražena u naizgled upitnom obliku. Me- 
đutim, kako bi se izbjegao svaki nesporazum, želio bih ukratko 
navesti u obliku iskaza šta mislim pod »revolucijom«. 


Prije svega, ne mislim da bi se izraz »revolucija« trebao upo- 
trebljavati, kako se to ponekad čini, kao drugo ime za nasilnu 
promjenu osoba ili grupa na vlasti. Ako se pomjeranje vlasti 
vrši unutar jedne društvene klase, bilo bi adekvatnije da se 
govori o »puču« ili »prevratu«. 


Sigurno sam mnogo bliže onima koji promatraju revoluciju 
kao prijelaz vlasti od jedne društvene klase drugoj. Ipak, ne 
može se svaki prijelaz vlasti od jedne klase drugoj smatrati 
revolucijom. Ako vlast prelazi od progresivne klase regresivnoj, 
to bi trebalo prije nazvati kontrarevolucijom. 


Međutim, oklijevao bih da svedem revoluciju čak i na prijelaz 
vlasti od regresivne klase progresivnoj. Osvajanje vlasti od stra- 
ne progresivne klase, ako nije praćeno upotrebom vlasti za 
mijenjanje društvenog poretka, teško da zaslužuje ime revo- 
lucije. 


Prijelaz vlasti u ruke progresivne klase praćen »izgradnjom« 
novog, višeg društvenog poretka mogao bi s više prava polagati 
pravo na naziv »društvena revolucija«. Međutim, nije ni svaka 
zamjena nižeg društvenog poretka višim tim samim revolucija; 
revolucija je samo uspostavljanje kvalitativno drukčijeg dru- 
štva. Štoviše, čak i »kvalitativna razlika« može imati »stupnje- 
ve«. Drugim riječima, nisu sve revolucije jednako »duboke«, 
ni jednako »revolucionarne«. Revolucija u najdubljem i najpu- 
nijem smislu samo je socijalistička revolucija, koja je usmje- 
rena ne na zamjenu jednog oblika eksploatacije drugim, pro- 
gresivnijim, nego na ukidanje svake eksploatacije, na prevla- 
davanje svih oblika samootuđenja čovjeka. 


Može li se radikalna promjena društva izvršiti samo preobra- 
žajem društvenih struktura? Smatram pogrešnim mišljenje da 
se transformacija društvenih struktura može odvojiti od pro- 

mjene čovjeka ili da promjena društvenog poretka može pret- 
hoditi promjeni čovjeka, koja bi trebala automatski slijediti 
za njom. Transformiranje društva i stvaranje novog čovjeka 
mogući su samo kao dvije tijesno povezane strane istog pro- 
cesa. Zato je neopravdano rezervirati naziv »revolucija« za sa- 
mo jedan aspekt jedinstvenog procesa. »Revolucija« bi se tre- 
bala upotrijebiti kao ime za radikalnu promjenu i u čovjeku 
i u društvu, a revolucija u punom smislu samo je socijalistička 
revolucija koja stvara razotuđeno, doista ljudsko društvo i 
čovjeka. 


Ako prihvatimo gornji pojam revolucije, nastaje pitanje da 
li je u suvremenom svijetu revolucija još uvijek moguća i po- 
željna. Ovdje, naravno, ne mogu poduzeti detaljnu analizu su- 
vremenog svijeta, mogu samo ukratko podsjetiti na neke aspek- 
te već izvršenih analiza koji su relevantni za naše pitanje. 


Kad bismo mogli tvrditi da je socijalizam u smislu slobodne 
zajednice slobodnih ljudi realnost, razgovor o revoluciji ne bi 
imao smisla. Ali nema sumnje da socijalizam u tom smislu ne 
postoji nigdje. Naprotiv, živimo u vrijeme u kojem se najbru- 
talnija nehumanost prakticira u svjetskim razmjerima. Kolo- 
nijalni ratovi, eksploatacija nerazvijenih zemalja i opresija unu- 
tar najrazvijenijih zemalja i suviše su dobro poznati da bi 
zahtijevali poseban dokaz. Doduše, ima zemalja koje tvrde da 
su »socijalističke« ili da uspješno »grade socijalizam«, pa kad 
bi te pretenzije bile opravdane, nekim zemljama trebala bi 
samo daljnja poboljšanja, na bazi ranijih dostignuća. Na žalost, 
više nego uvjerljive analize pokazale su da te pretenzije nisu 
zasnovane. Tako je društvena revolucija još uvijek otvoreno 
pitanje u svjetskim razmjerima. 


Svakako, pitanje o mogućnosti i poželjnosti revolucije moglo 
bi se postaviti i u jednom drugom smislu, ne u smislu da li 
revolucija još uvijek ima neko opravdanje u suvremenom svi- 
jetu, nego u smislu da li je došlo vrijeme za revoluciju i koje 
bi bile njene najprikladnije forme. 


Ne osporavajući značenje takvih konkretnih pitanja (koja nisu 
ni jednostavna ni laka), želio bih insistirati da ona ne mogu 
obesnažiti tezu da je revolucija u principu nužna za suvreme- 
ni svijet. Teškoće na tom putu mogu biti vrlo velike, ali one 
ne mogu promijeniti činjenicu da je revolucionarni preobražaj 
postojećeg svijeta duboka potreba — ako čovjek hoće da osta- 
ne i u punoj mjeri postane čovjek. 

Ako prihvatimo gornji pojam revolucije i ako dopustimo nuž- 
nost revolucionarne promjene u suvremenom svijetu, šta da 
mislimo o humanizmu? Treba li da ga nekako pokušamo »spo- 
jiti« s revolucionarnošću ili bi trebalo da ga odbacimo u ime 
revolucije? 


Među primjedbama koje bi se mogle staviti humanizmu s re- 
volucionarnog stanovišta mi ćemo ukratko razmotriti samo 
one koje kažu da je humanizam nespojiv s revolucionarnošću 
zato što je (a) filozofski nezasnovan i stoga nekritičan, (b) 
naučno nerazrađen i prema tome apstraktan, (c) antropološki 
naivan i dakle idealistički, (d) društveno površan, znači oportu- 
nistički, (e) taktički pseudoneutralan i pseudo-tolerantan, tj. 
konzervativan i (f) ideološki širitelj iluzija, pa tako reakciona- 
ran. Naši odgovori na ove primjedbe zamišljeni su ne kao 
obrana svih postojećih oblika humanizma, nego prije kao po- 
kušaj da se pokažu mogućnosti revolucionarnog, marksističkog 
humanizma. 


a) Jedna zanimljiva primjedba humanizmu, koja se ponekad i 
praktički susreće, kaže da je on »filozofski nezasnovan« i »ne- 
kritički« zato što se koncentrira na pojam čovjeka i ostaje unu- 
tar granica filozofske »antropologije« i »psihologije«, ignorira- 
jući velika »metafizička« pitanja o prirodi i modusima bivstvo- 
vanja — kao da bi čovjek mogao postojati (i biti shvaćen) izvan 
svijeta, sam i izdvojen. 


Ova primjedba vrijedi za neke oblike humanizma. Ima dosta 
humanista koje zanima samo čovjek i koji ujedno misle da su 
veliki metafizički sporovi irelevantni za shvaćanje čovjeka. Me- 
đutim, »nekritički«, filozofski zasnovani humanizam nije nje- 
gova jedina moguća forma. Ako se humanizam shvaća kao 
kreativna misao usmjerena na shvaćanje i sustvaranje biti čo- 
vjeka, nema razloga da on apstinira od onih velikih »metafi- 
zičkih« pitanja čije je razjašnjavanje nužan preduslov za razu- 
mijevanje čovjeka. Daleko od toga da bi bio osuđcn na »agno- 
stički« ili »skeptički« stav prema velikim »ontološkim« pitanji- 
ma, humanizam je prirodno »upućen« na njih. I ta prirodna 
»upućenost (»Angewiesenheit«, kako bi rekli Nijemci) nije 
ostala puka mogućnost. U Marxovoj misli humanističke inten- 
cije isprepleću se s istraživanjem najdubljih »metafizičkih« pi- 
tanja i problema svakodnevnog života. 


b) Jedna druga primjedba humanizmu kaže da on ostaje su- 
više daleko od realnih problema čovjekova života. Čovjek ne 

postoji kao Čovjek uopće, ni kao jedinstvena Ljudska Priro- 
da. On je kompleksno biće koje posjeduje mnoge različite stra- 
ne ili aspekte (biološki, ekonomski, politički, umjetnički, na- 
učni, religiozni etc). On je historijsko biće, čija se priroda mi- 
jenja od jedne historijske epohe do druge. On je društveno 
raznoliko biće podijeljeno u društvene klase i druge grupe, koje 
se jako razlikuju među sobom. A on je također i individuali- 
zirano biće, čiji svaki »primjerak« ima neke jedinstvene odlike, 
Tako samo konkretno naučno istraživanje čovjeka, koje uzima 
u obzir njegovu kompleksnu i diferenciranu prirodu može po- 
moći da se izradi adekvatna slika čovjeka i da se promijeni 
svijet na ljudski način. Drugim riječima, nije nam potrebno 
apstraktno humanističko cjepidlačenje, nego konkretno naučno 
istraživanje. 


Ta primjedba opet se bazira uglavnom na nerazumijevanju 
humanizma i na njegovoj identifikaciji s nekim od njegovih 
nižih oblika. Priznavanje zajedničke ljudske prirode ne znači 
odbacivanje činjenice da je ljudska priroda kompleksna, niti 
činjenice da ona može poprimati razne historijske i socijalne 
forme. Isto tako filozofska, »ontološko-antropološka« analiza 
ne traži odbacivanje konkretnog naučnog istraživanja raznih 
aspekata ili oblika čovjekova bivstvovanja. Naprotiv, takva fi- 
lozofska analiza omogućuje i zahtijeva daljnje »konkretno« 
istraživanje čovjeka. Drugim riječima, ideja da humanizam tre- 
ba striktno odvojiti od konkretnog naučnog istraživanja jed- 
nako je nezasnovana kao i prividno suprotna ideja da ga treba 
strogo odvojiti od područja ontologije. Obje ideje zasnovane 
su na istoj proizvoljnoj pretpostavci da humanizam mora ostati 
striktno u granicama čiste antropologije. 


c) Daljnja primjedba humanizmu ne tiče se njegove materije 
ni pristupa, nego njegova »sadržaja«. Ona kaže da je humani- 
zam isuviše naivan i optimističan u svojim tezama zato što vidi 
samo »pozitivnu«, »dobru«, »krijeposnu« stranu u čovjeku, a 
previđa onu »negativnu«, »lošu« i »grešnu«. Humanisti proma- 
traju čovjeka kao slobodno, stvaralačko biće, koje napreduje 
ka sve višim oblicima i obogaćuje svoj vlastiti život preobra- 
žavajući sebe i ne-ljudski svijet na ljudski način. Međutim, ka- 
že primjedba, čovjek nije samo dobar, drag, ljubazan, krepo- 
stan, slobodan i kreativan, on je također negativan, loš, demon- 
ski, nemoralan, opasan i destruktivan. Obje strane jednako su 
dijelovi ljudske prirode, pa je neopravdano ignorirati onu »ne- 
gativnu« ili tretirati je kao vanjski i nepotreban dodatak na- 
vodno bitnoj »pozitivnoj« strani. 

Ma koliko uvjerljivo zvučala ova primjedba o naivnosti, ona 
je možda i sama naivna. Oni koji kažu da je čovjek u osnovi 
slobodno i kreativno biće ne žele osporavati da on može biti 
(i da je doista bio) neslobodan i nekreativan. Nekreativnost i 
nesloboda su modusi bivstvovanja bića koje je slobodno i krea- 
tivno. Drugim riječima, samo biće koje je slobodno i kreativno 
može također biti neslobodno i nekreativno. Biće koje ne može 
biti slobodno, ne može biti ni neslobodno. Daleko od toga da 
bi negirao činjenicu samootuđene egzistencije čovjeka, marksi- 
stički humanizam vidi otuđenje kao stalnu mogućnost i »pri- 
jetnju«. Kad bi čovjek bio samo »dobar«, i kad on ne bi imao 
nikakvu »nehumanu« stranu, humanistički zahtjev za radikal- 
nom promjenom čovjeka bio bi lišen smisla. 


d) Četvrta primjedba humanizmu usmjerena je ne protiv nje- 
govih teza o prirodi čovjeka, nego protiv njegove analize suvre- 
menog društva i njegovih osnovnih društvenih ciljeva. Ne do- 
pirući do korijena sadašnjih društvenih problema (kaže prim- 
jedba), humanisti vide samo male nedostatke u postojećem 
sistemu i prema tome traže niz malih reformi koje će poste- 
peno »humanizirati« postojeći društveni sistem. Međutim, po- 
stojeće društvo nije samo nedovoljno humano, ono je radikal- 
no dehumanizirano i izopačeno. Tako je za njegovu humaniza- 
ciju neophodna radikalna, revolucionarna promjena. 


Ne treba negirati da su neki humanisti doista bili reformistični 
i oportunistični. Ali ni to nije nužna posljedica humanizma »kao 
takvog«. Konsistentni humanist treba da zahtijeva prevladava- 
nje svake nehumanosti, a to se može postići samo kvalitativ- 
nom promjenom. Tako, daleko od toga da bi bilo suprotstav- 
ljeno zahtjevu za radikalnom revolucionarnom promjenom, hu- 
manističko stanovište logično vodi njoj. S druge strane, oni 
koji insistiraju na radikalnoj »nehumanosti« suvremenog svi- 
jeta i traže njegovu revolucionarnu humanizaciju ne mogu se 
ni sami lišiti pojma humanizma. 


e) Peta primjedba humanizmu odnosi se na metode s kojima 
on želi da postigne svoje ciljeve. Prema toj primjedbi humani- 
zam propovijeda ljubav, poštovanje, razumijevanje i tolerant- 
nost prema svakom, jer svaki čovjek, prema humanizmu, bez 
obzira na njegova individualna svojstva, posjeduje zajedničku 
ljudsku prirodu. Preporučujući jednaku ljubav prema svima 
kao univerzalni lijek, on odbija da pravi bilo kakvu razliku 
među društvenim grupama ili pojedincima i ne želi da daje 
prednost ili da nanosi štetu bilo kome. Takav naizgled »neu- 
tralan« stav, koji ignorira razliku između bogatog i siromaš- 
nog, eksploatatora i eksploatiranog, ugnjetača i ugnjetavanog, 

sretnog i nesretnog doista je opredjeljivanje za ugnjetače i 
eksploatatore. Poziv na toleranciju prema svakom i svačem 
znači da treba tolerirati i eksploataciju i ugnjetavanje. 


To je opet adekvatna primjedba nekim oblicima humanizma i 
neadekvatna kritika drugih. Ako se humanistički zahtjev za 
jednakom ljubavlju prema svakom shvati ozbiljno, on ne može 
značiti toleriranje eksploatacije i ugnjetavanja. Ako svaki čo- 
vjek treba da bude tretiran s ljubavlju i poštovanjem, to znači 
da treba ukinuti društvene strukture u kojima se većina ljudi 
tretiraju kao puki predmet eksploatacije i opresije, kao svoje- 
vrsne stvari koje se bezobzirno upotrebljavaju i zloupotreblja- 
vaju u interesu privilegirane manjine. »Propovijedanje« ljubavi 
i zahtjev za revolucionarnom promjenom svijeta tako su di- 
rektno povezani. 


f) Ipak, kaže šesta primjedba, propovijedanje ljubavi, pošto- 
vanja, dobrote i sličnog, čak ako dopušta ili preporučuje revo- 
lucionarnu promjenu, ostaje konzervativno i čak reakcionarno, 
ako odbija da sudjeluje u revolucionarnoj promjeni koju tako 
velikodušno dopušta. A to je doista slučaj sa suvremenim hu- 
manizmom. On ne štedi lijepe fraze o čovjeku, slobodi, stva- 
ralaštvu i poštenju, a miri se sa stvarnošću u kojoj nema tra- 
gova takvih krasota. Tako on stvara i širi iluzije o svijetu u 
kojem živimo, sakriva istinu i pomaže da se održi postojeće. 


Nema sumnje da humanistička frazeologija može služiti i da 
je već služila takvim svrhama. Ali humanizam nije jedina teo- 
rija koja je bila zloupotrebljavana na taj način. Svaka filozof- 
ska teorija, ako se svede na puku frazeologiju i isprazni od svog 
realnog sadržaja, može se zloupotrijebiti za reakcionarne svr- 
he. Dakle, ako se revolucionarni humanizam zloupotrebljava 
na taj način, to nije njegova vlastita krivica, nego odgovornost 
onih koji ga tako zloupotrebljavaju. 

Većina gornjih primjedaba protiv humanizma s navodno revo- 
lucionarnog stanovišta bazirala se na nerazumijevanju huma- 
nizma i na njegovom svođenju na neke od njegovih historijskih 
oblika. Na sličan način razne primjedbe revoluciji s navodno 
humanističkog stanovišta pretežno se zasnivaju na nerazumi- 
jevanju biti revolucije. 


Među zamišljenim primjedbama revoluciji kratko ćemo raz- 
motriti samo one koje kažu da je revolucija (a) krvava i zato 
nehumana, (b) manjinska i stoga nedemokratska, (c) nužna, ali 

ne dovoljna, (d) moguća, ali ne nužna, (e) povremeno korisna, 
ali često štetna, (f) frazeološka i lako zloupotrebljiva. Sigurno 
ima i mnogo drugih mogućih primjedbi revoluciji, ali potpun 
spisak takvih primjedbi nije naša svrha. 


a) Jedna primjedba kaže da je revolucija, kao nasilan prevrat 
koji uključuje krvoproliće i okrutnost, uvijek nehumana, i sto- 
ga je treba izbjeći. Doduše, koncediraju prigovorači, nisu sve 
revolucije bile jednako krvave i većina njih nisu promatrale 
nasilje kao samosvrhu. Teror i brutalnost najčešće su smatrani 
samo oruđem za izgradnju novog društva. Ali nehumana oru- 
đa ne mogu mnogo pomoći za humane ciljeve. 


Ova primjedba polazi od tačnog historijskog zapažanja da su 
mnoge socijalne revolucije u prošlosti doista uključivale krvo- 
prolića i okrutnosti. Ona previđa da je u epohama kontrarevo- 
lucije kao i u onim »mirne« konzervativne vladavine često bilo 
još više krvoprolića i nehumanosti. Primjedba također tačno 
tvrdi da se visoki humani ciljevi ne mogu postići nehumanim 
sredstvima. Ali ona nekritički pretpostavlja da su teror i bru- 
talnost bitna i neizbježna oruđa revolucije. Međutim, bit revo- 
lucije ne čine krvoproliće i okrutnost, nego stvaranje kvalita- 
tivno drukčijeg čovjeka 1 društva. Njeni ciljevi ne mogu se 
postići bez upotrebe sile, ali oni se ne mogu postići ni pomoću 
nasilja. 


b) Jedna druga primjedba revoluciji kaže da je ona, čak ako i 
nije direktno okrutna i brutalna, u najmanju ruku nedemo- 
kratska zato što je to radikalna promjena koju provodi manji- 
na protiv volje većine. Sve promjene za koje je zainteresirana 
većina mogu se postići postepenom evolucijom bez sile, nasilja 
1 revolucije. 


Ova primjedba opet ignorira historijsku činjenicu da su sto- 
ljećima manjine vladale nad većinama i da je za njihovo zba- 
civanje bila potrebna upotreba sile od strane većine. Tako ne- 
ma razloga za tvrdnju da je revolucija nužno akcija manjine. 
Naprotiv, revolucija u punom smislu je kreativno kolektivno 
djelo u kojem sudjeluje većina naroda. Samo većina naroda 
svojom vlastitom samodjelatnošću može bitno promijeniti svo- 
je društvene odnose 1 sebe. 


C) Treća primjedba revoluciji kaže da je ona možda nužan 
preduslov za izgradnju istinski humanog društva, ali da nije 
dovoljna. Revolucija može zbaciti konzervativnu vladu ili ra- 
zoriti neke opresivne institucije, ali to nije dovoljno. Za perio- 

dom revolucionarne destrukcije treba da slijedi period »pozi- 
tivnog« ili »konstruktivnog« razvoja koji stvara nove humane 
odnose. : 


To je sigurno zahtjev s kojim bismo se mogli složiti, ali pojam 
revolucije ne može se svesti na političku promjenu. Ono što 
se u gornjoj primjedbi shvaća kao postrevolucionarni period 
konstruktivnog razvoja doista je bit revolucije. Kako je već 
bilo rečeno, »revolucija« za kojom ne slijedi stvaranje novog 
čovjeka i društva u stvari je politički »puč« ili prevrat. A ni- 
jedan od velikih revolucionara nije bio spreman da svede revo- 
Juciju na puki »puč«. Revolucija, kako ju je shvaćao Lenjin, 
jest »nevjerojatno složen i bolan proces odumiranja starog i 
rađanja novog društvenog poretka, novi način života za tucete 
milijuna ljudi«. 


d) Četvrta primjedba revoluciji tvrdi da je ona jedan, ali ne 
i jedini način da se prevlada otuđenje čovjeka. Doista humano 
društvo može se uspostaviti i procesom spore evolucije, nizom 
kontinuiranih malih promjena. Zato insistiranje na revoluciji 
kao jedinom mogućem putu ka humanističkom društvu može 
biti krajnje štetno, sprečavajući upotrebu oblika i metoda koji 
su efikasni u nekim historijskim situacijama. 


Dio bi odgovora bio da revolucija kao »nevjerojatno složen i 
bolan proces« uključuje male, kontinuirane promjene. Tako 
nema potrebe da se konstruira nepremostiva suprotnost izme- 
đu »revolucije« i »evolucije«. Odlučno je pitanje, međutim, 
ostaje li niz malih promjena unutar granica postojećeg druš- 
tvenog poretka ili inaugurira iz osnova različitu zajednicu lju- 
di. U prvom slučaju imamo proces koji pomaže da se postojeći 
društveni poredak poboljša i pojača, u drugom slučaju kvali- 
tativnu promjenu ili revoluciju. Nemoguće je imati kvalitativ- 
nu promjenu bez revolucije jednostavno zato što je revolucija 
upravo takva kvalitativna promjena. 


e) Peta je primjedba revoluciji da je ona možda u principu 
neophodna, ali može biti nepoželjna u konkretnoj situaciji, 
kada uslovi za revoluciju još nisu sazreli. Revolucija pod sva- 
ku cijenu vodi avanturizmu koji nanosi veliku štetu progre- 
sivnim društvenim snagama, dajući dobrodošlu ispriku reak- 
cionarima. 


Jednostavan odgovor na to pitanje glasi da revolucionarni stav 
ne znači zahtjev za revolucijom pod svaku cijenu. Teza da 
samo revolucija može stvoriti novog čovjeka i društvo nije 

ekvivalentna tezi da je vrijeme za društvenu revoluciju uvijek 
zrelo. Revolucionarni stav i avanturističko propovijedanje dru- 
štvene revolucije bez obzira na situaciju nemaju nišia zajed- 
ničko. Revolucionari su često naglašavali da je »revolucionar- 
na situacija« nužan preduslov za revoluciju. Ali revolucionarni 
stav sigurno je suprotan i onom oportunističkom stavu za koji 
vrijeme za revoluciju neće nikad doći. (Svakako nema garan- 
cije za uspjeh revolucije, ali čovjek nije čovjek ako nije spre- 
man da preuzme ljudski rizik.) 


f) Šesta primjedba revoluciji u stvari je usmjerena protiv zlo- 
upotrebe revolucionarne frazeologije. Premda revolucija sama 
po sebi može biti poželjna, kaže primjedba, priče o revoluciji 
ponekad su samo veo da bi se prikrio oportunistički stav onih 
koji, tvrdeći da se spremaju za veliku revoluciju u budućno- 
Sti, apstiniraju u navodno »malim« progresivnim akcijama 
danas. 


Tu smo ponovo suočeni ne s primjedbom revoluciji, nego s 
mogućnošću zloupotrebe jedne teorije, mogućnošću kojoj je 
svaka teorija izložena i za koju nijedna teorija kao takva ne 
može biti odgovorna. Teorija je odgovorna samo za vlastiti sa- 
držaj i konsekvencije koje iz nje slijede. Pogotovu revolucija 
ne može biti odgovorna za kontrarevolucionarna iskrivljavanja 
i zloupotrebe revolucionarne teorije. Naprotiv, oportunistička 
i kontrarevolucionarna teorija i praksa mogu se razotkriti sa- 
mo pomoću istinski revolucionarne teorije i djela. 

Sada se možemo vratiti centralnom pitanju od kojeg smo po- 
čeli: Treba li da osudimo humanizam u ime revolucije ili treba 
da odbacimo revoluciju u ime humanizma? 


Nadam se da je gornje razmatranje pokazalo da je to lažna 
alternativa. Dosljedan humanizam koji se ne zaustavlja na 
pola puta zahtijeva radikalnu negaciju postojeće nehumano- 
sti i stvaranje kvalitativno različitog, istinski ljudskog dru- 
štva. Drugim riječima, on zahtijeva revoluciju. S druge strane 
istinska revolucija ne može se zadovoljiti malim društvenim 
promjenama, ona zahtijeva stvaranje doista ljudskog čovjeka 
i društva. Drugim riječima, ona zahtijeva radikalnu humani- 
zaciju. 

Cijeli smisao ovog rada mogao bi se tako sažeti u tezi da ne 
može biti pravog humanizma bez revolucionarnosti, niti istin- 
ske revolucionarnosti bez humanizma. Revolucionarni huma- 

nizam jedini je potpuni humanizam, a humanistička revolu- 
cija jedina je istinska revolucija. Drugim riječima, revolucio- 
narni humanizam i humanistička revolucionarnost u biti su 
isto. 


Svi naši odgovori na primjedbe bili su usmjereni u istom os- 
novnom pravcu: da se utvrdi neodvojivost humanizma i revo- 
lucije i da se pokaže da su revolucionarni humanizam i hu- 
manistička revolucija jedina alternativa za naše vrijeme. Bilo 
je dosta ponavljanja u tim odgovorima. Ali u vrijeme kada 
agresivna nehumanost stalno ugrožava i gazi sve humano, po- 
navljano insistiranje na humanizmu i revoluciji izgleda ne- 
ophodno. 

